
„Prin moarte, cu toții locuim 
într-un oraş. fără ziduri” 
Epicur 


PERSONAJE 
ÎN CODRUL TEUTONIC: 


QUINTUS VALERIUS CEPION comandantul Legiunii a XI-a 
VERA CLAUDIANA soția sa 
ASELLIUS ŞI RETIUS centurioni 


ÎN URBE, DUPĂ DOUĂZECI DE ANI: 


PUBLIUS AURELIUS STATIUS senator roman 

CASTOR ŞI PARIS  liberţii lui Publius Aurelius 

POMPONIA ŞI SERVILIUS prietenii lui Aurelius 

PAULUS METRONIUS proaspăt numit consul 

CORELLIA soția lui Metronius 

ANTONIUS FELIX om de afaceri 

ANTONIUS TOCULLUS fratele vitreg al lui Antonius Felix 

BALBINA soția lui Antonius Felix 

MARCUS VALERIUS CEPION comandantul legiunilor din 
Orient 

GAIA VALERIA sora lui Marcus Valerius 

CIRIA sclava Gaiei Valeria 

APPIUS HOSTILLIUS decanul Senatului 

GLAFIRA curtezană 

HEBE slujnica Glafirei 

MUMMIUS pompier 

LEONTIUS şeful pompierilor 

ZENOBIA ŞI ASTERIA florărese 

AGENOR fost prizonier german 

PICA servitoare bătrână 

LAMA pierde-vară 

ANIMALUL ŞI DINȚOSUL locuitori din cartierul Esquilin 
rămaşi fără case 


PROLOG 


Codrul teuton, anul 779 de la întemeierea Romei 
(anul 26 după Hristos) 


Tribunul îşi îndemnă calul să înainteze câțiva paşi şi privi în 
jos către câmpie, acolo unde ultima centurie a Legiunii a XI-a era 
aliniată la marginea taberei. 

De jur împrejur, prin păduri, mişunau barbarii. Deodată, 
liniştea care domnea peste tot fu sfâşiată de un strigăt de luptă şi 
primul val de războinici germani ieşi pe neaşteptate din pădure. 

Din rândurile legionarilor aflați în vale, ieşi comandantul, cu 
platoşa argintie strălucind sub razele palide ale soarelui din Nord. 
Un braț subțiratic se înălță cu sabia scoasă din teacă, dând 
semnalul de atac şi imediat se dezlănțui zăngănitul asurzitor al 
săbiilor şi al sulițelor. 

Rămânând nemişcat pe creasta dealului, tribunul îşi ținea 
privirile aţintite asupra platoşei argintii şi a coifului cu panaşul 
roşu care se zărea pe deasupra încleştării disperate a bătăliei. 

În clipa următoare, însă, nu-l mai văzu. 

Din instinct, dădu pinteni calului ca să poată intra şi el în 
luptă. Şi totuşi, cu câteva clipe înainte de a ajunge în câmp 
descoperit, trase de hățuri şi, respectând ordinele primite, îşi 
domină impulsul de a se repezi şi el în vale. 

Abia când toți barbarii se repeziră să ia parte la luptă, mâna îi 
alunecă spre mânerul săbiei. 

Auzi ordinul: 

— Intraţi în formaţie! şi recunoscu, plin de uimire, aceeaşi 
voce. 

— Centurion, strângeți rândurile ! Oamenii călări, după mine! 

Vreo douăzeci de soldați veniră alături de el, iar cele doar 
câteva sute de soldaţi pedeştri din spatele său intrară în formaţie 
de atac. 

— Legiuni ale lui Quintus Valerius Cepion! strigă şi legionarii 
răspunseră bătând cu săbiile în scuturi. Atunci, ridică sabia 
deasupra capului şi cobori într-un galop nebunesc înspre locul în 
care văzuse dispărând platoşa argintie. 


La două ore după aceea, tribunul păşea printre trupurile fără 
viață, ferindu-se să nu calce peste cei aflați în agonie, în duhoarea 
dulceagă a sângelui. Întoarse un corp cu faţa în sus, apoi altul şi 
încă unul. „Spes, ultima zeiță”!, murmură el, rugându-se să 
ajungă la timp. 

În cele din urmă, descoperi panaşul roşu, înconjurat de 
capetele bălaie ale barbarilor căzuți în luptă. Ridică trupul cu 
grijă, rupând cu mâinile goale cureaua coifului. Sub vizieră, ochii 
erau închişi, chipul senin: o minune, îşi spuse în culmea fericirii, 
zeii îi ocrotiseră viaţa! 

Stând în genunchi, cu mişcări febrile, desfăcu toate curelele de 
piele, eliberând pieptul de o albeață imaculată din strânsoarea 
platoşei. Abia atunci observă mânerul săbiei înfipte în pântecele 
sfârtecat şi privirea i se încețoşă. 

Respiră adânc, trecându-şi dosul palmei peste fruntea rănită. 
După aceea, ridică pe braţe trupul neînsuflețit, şovăi o clipă şi 
porni către legionari, încercând să-şi rețină lacrimile: veteranii, 
soldați experimentați şi trecuţi prin multe, nu ar fi trecut cu 
vederea o asemenea slăbiciune la un bărbat care nu avea mai mult 
de douăzeci şi trei de ani, gândea el, dar îşi dădu seama că şi în 
ochii celorlalți supraviețuitori străluceau lacrimi. 

Ajungând în apropierea rugului pe care, cu doar câteva zile în 
urmă, era mistuit de flăcări trupul comandantului Quintus 
Valerius Cepion, îl depuse acolo pe acela al soţiei sale. 

Nu se putu abţine să nu atingă obrazul femeii fără viaţă, într- 
un fel de mângâiere, apoi se întoarse către legionari. 

— Ne-am păstrat în continuare pozițiile, spuse el cu răceală. 
Am îndeplinit ordinele Romei. 


I. Roma, anul 799 de la întemeierea Romei (anul 46 
după Hristos, vara). A douăsprezecea zi înainte de 
Calendele lui iunie 


1 Spes, ultima dea: adică, „Speranţa, ultima zeiță”. Zicală latinească. 

Uriaşa domus! era pregătită sărbătoreşte pentru banchetul 
oferit de noul consul. Paulus Metronius urma să îndeplinească 
această funcție de prestigiu, este adevărat, cu un mandat de 
numai câteva luni, în loc de un an cât era cu ceva timp în urmă, 
pentru că împăratul Claudius2, care deținea automat titlul de al 
doilea consul, era nevoit să satisfacă astfel mulțimea de cereri din 
partea susținătorilor lui. Totuşi, onoarea aceasta nu era mai puțin 
râvnită, iar ceremonia nu mai puțin somptuoasă: în atriumul lui 
Metronius se aflau deja mănunchiurile de nuiele având în vârf 
securea lictorilor, simboluri străvechi ale unei puteri care, în 
realitate, nu mai aparținea de multă vreme consulilor, ci doar 
Cezarului aflat pe tron. 

— Publius Aurelius Statius, senator al Romei! anunțară cu 
voce răsunătoare sclavii crainici şi Aurelius, purtând obişnuitele 
veşminte curiale de gală — togă şi tunică împodobite cu laticlavă3, 
cizmulițe negret cu mica lunulas de fildeş - fu introdus în 
vestibulul luxoasei domus în care banchetul era gata să înceapă. 

Fără să zăbovească nici o clipă, o matroană îmbrăcată elegant 
plecă din grupul de musafiri în care se afla ca să-i iasă în 
întâmpinare, făcând să se unduiască la fiecare pas pieptănătura 
extrem de complicată, cu o sumedenie de bucle blond-roşcate. 
Destul de tânără încă şi foarte atrăgătoare, îl cercetă dintr-o ochire 
pe senator, admirându-i mişcările elegante, ochii şăgalnici, chipul 
cu trăsături atât de fine încât părea chiar plin de graţie, gura 
savant marcată cu o umbră de fard stacojiu. 


1 Domus: casă tradițională romană numai cu parter şi compusă din 
atrium, tablinum, tricliniu, peristil şi diferite camere. În Roma imperială 
existau doar 1750, aparținând celor mai bogați cetățeni; restul populației 
locuia în apartamentele din insulae (vezi). 

2 Claudius: împărat roman. I-a urmat la tron nepotului său, Caligula, în 
anul 41 d.Hr. Claudius a întărit (formal) autoritatea Senatului, a acordat 
cetățenie romană numeroaselor colonii, a favorizat ascensiunea social- 
politică a „clasei ecvestre” (cavalerii), a întărit dominaţia Imperiului în 
Mauritania, Iudeea şi Tracia. Căsătorindu-se pentru a treia oară cu 
Messalina, după aceea s-a căsătorit cu nepoata sa, Agrippina Minor, care 
l-a convins să adopte fiul pe care ea îl avea de la Domitius Ahenobarbus, 
viitorul Nero. 

3 Laticlavius: dungă roşie lată pe veşminte pentru a indica rangul 
senatorial. 

4 Calcei: cizmulite de piele. Membrii senatului le aveau negre şi 
împodobite cu o semilună de fildeş. 

5 Lunula: semilună de fildeş care împodobea cizmulițele senatorilor. 

— Ave, Publius Aurelius! Sunt Corellia, soția consulului. Am 
auzit vorbindu-se despre tine şi de multă vreme îmi doream să te 
Cunosc. 

— Pe toţi zeii, este o răspundere cumplit de grea să n-o 
dezamăgeşti pe cea care domină întreaga Romă! îi răspunse în 
glumă patricianul sperând ca acest compliment al său să nu 
ajungă la urechile împărătesei Messalina!, adevărata stăpână a 
Urbei, făcând-o să se înfurie peste măsură. 

— Ca să spun drept, zvonurile care circulă pe socoteala ta 
sunt de aşa natură încât nici o femeie de condiţie bună n-ar cuteza 
vreodată să le comenteze în public... îi şopti matroana cu o nuanță 
ironică în glas. 

— Este un motiv în plus pentru mine ca să mă ridic la 
înălțimea aşteptărilor tale, nobilă Corellia, îi răspunse patricianul, 
cu un zâmbet ştrengăresc. 

— Obraznicule! îl mustră ea zâmbind măgulită; îndată după 
aceea porni din nou prin vestibul ca să-i întâmpine pe ceilalți 
invitați. 

Publius Aurelius se distră privind-o pe când trăncănea cu toți 
musafirii, fără să ocolească pe nici unul, dând o atenţie deosebită 
celor care ar fi putut să fie utili carierei soțului său. Aşa se 
întâmplă că bătrânul Lentulus, vechi senator din tabăra celor mai 
conservatori politicieni, se alese cu o mângâiere plină de 
drăgălăşenie pe țeasta pleşuvă; în schimb, edilul Postumius, 
destul de rar văzut prin cercurile puterii, fu nevoit să se 
mulțumească doar cu un zâmbet amabil. Oricum, fiecare bărbat 
căpătă măcar o zbatere a pleoapelor, o şoaptă din fugă, o privire 
plină de înţelesuri care putea face pe oricine să se simtă singurul 
mascul de luat în seamă pe o rază de o sută de mile. 

Patricianul o privi admirativ: între el şi atrăgătoarea soție a 
consulului se născuse imediat o atracţie reciprocă de care voia să 
profite neapărat, cu atât mai mult cu cât zilele acelea în care 
prietena lui cu priviri atât de iscoditoare, Pomponia, lipsea din 
oraş îi ofereau mai mare libertate de manevră.... 


1 Messalina: soție foarte iubită, dar nu prea credincioasă, a împăratului 
Claudius care se va vedea obligat s-o condamne la moarte atunci când ea 
va complota împotriva lui pentru a domni împreună cu amantul său, 
Sillius. 

— Publius Aurelius Statius, în sfârşit te-am găsit! Numai pe 
tine te pot ruga să-mi faci un serviciu grozav de important! auzi el 
un glas rugător. 

Omul care îl trăgea de cutele togii era înalt şi subțiratic, cu 
trăsăturile feței extrem de regulate. Zâmbetul lui spontan, privirea 
plăcută a ochilor albaştri, părul des şi bretonul frumos aranjat cu 
calamistrum! îi atrăgeau imediat pe cei cu care intra în vorbă, în 
special pe reprezentantele sexului frumos. 

— Nu ne-am mai văzut de mult timp, Antonius Felix! spuse 
senatorul, salutându-l pe vechiul său prieten. 

— Ştii, afacerile... se scuză celălalt, destul de stânjenit, şi 
Aurelius se prefăcu să uite că Felix nu-i mai dăduse nici un semn 
de viață din ziua în care urma să-i înapoieze un împrumut destul 
de mare. 

— Am auzit că şi Marcus Valerius s-a întors la Roma după 
campania lui triumfală din Orient. Sper să-l întâlnesc în seara asta 
şi să punem la cale o mică petrecere cu ocazia întoarcerii lui 
acasă, aşa, în amintirea vremurilor de demult, propuse Aurelius. 
Pe atunci erau nişte tineri cu planuri şi speranțe minunate, având 
toată viața înainte şi dorința de a o trăi din plin: cine ştie cum 
aveau să se simtă întâlnindu-se din nou, după douăzeci de ani... 

— Îți aduci aminte ce bine ne distram pe atunci? Nopți întregi 
colindam prin cârciumi şi umblam ca nebunii după femei! Dar, 
după cum îți spuneam, mâine am o întâlnire hotărâtoare... 
schimbă vorba Antonius, arborând cea mai convingătoare expresie 
de care era în stare. 

— O altă ocazie excepțională, nu? Suspină patricianul care nu 
putea să nu simtă o oarecare strângere de inimă, văzând un 
strănepot al marelui Marcus Antonius? complăcându-se să facă pe 
misitul în numele şi pe banii unor oameni de afaceri fără scrupule, 
gata să profite de un nume atât de prestigios pentru afacerile lor 
necurate. 

— A venit şi vremea mea, simt că de data asta o să dau 
lovitura... 


1 Calamistrum: fier pentru ondulat părul, drot. 

2 Marcus Antonius: general faimos şi brațul drept al lui Caesar. La 
moartea dictatorului, şi-a văzut contestată puterea de către strănepotul 
său, foarte tânărul Octavius; acesta din urmă, învingându-l pe rivalul 
său şi pe soția acestuia, Cleopatra, va deveni după aceea împăratul 
Augustus. 

Senatorul dădu din cap, neîncrezător. Viața lui Antonius era 
presărată cu tot felul de ocazii magnifice, toate ratate, şi de clipe 
magice pe care, din nefericire, doar ghinionul îl împiedicase să le 
fructifice. 

— Din păcate, iubite Aurelius, tot ce mai aveam s-a dus în 
investiții imobiliare... 

„Asta nu-i decât scuza obişnuită pentru a-l face pe cel din fața 
lui să deschidă punga”, se gândi patricianul, hotărât să nu se lase 
înduioşat. Felix îi datora deja o groază de bani care era lucru sigur 
că nu mai aveau să găsească drumul de întoarcere la cel care 
făcuse imprudența să-i dea cu împrumut. 

— În momentul acesta, nu dispun nici eu de bani lichizi. De ce 
nu te duci la fratele tău? Sunt sigur că nu te va refuza, se eschivă, 
arătând spre un omuleț între două vârste înfăşurat într-o togă 
veche ca acelea care se purtau în urmă cu cel puțin douăzeci de 
ani. De multă vreme, numele Tocullus însemna bogat, dar şi avar, 
iar porecla batjocoritoare pe care i-o dăduse nobilul şi lefterul său 
frate vitreg i se potrivea de minune. 

— Ce vorbeşti, zgârciobul ăla de Tocullus!? rânji Antonius, fără 
a-şi putea ascunde disprețul. Ştii bine că nu mă poate suferi! 

„Cei doi Antonius” - remarcă Aurelius în sinea sa - „nu 
semănau absolut deloc unul cu altul”. Pe cât era de frumos Felix, 
bine făcut şi simpatic, pe atât era Tocullus de pipernicit, urât şi 
mai bătrân cu vreo şaptesprezece ani, iar în societate era ursuz şi 
nimeni nu-l putea suferi. Felix putea fi mândru pentru că se 
trăgea după mamă din faimoşii Cornelius, în timp ce Tocullus era 
rodul nelegitim al unei legături din tinereţe a tatălui său cu o 
libertă. În clipa morţii, însă, aristocraticul lui părinte nu se ferise 
să-l recunoască pe fiul zămislit cu concubina sa ca moştenitor cu 
toate drepturile, egal cu vlăstarul legitim, împărțind în mod egal 
averea modestă a unui neam străvechi, într-adevăr ilustru, dar nu 
şi bogat pe măsură. Şi, în timp ce partea din moştenire care-i 
revenise nobilului Felix se risipea prin cheltuieli exagerate, cea a 
primului născut, a plebeului, investită în comerțul cu pietre 
preţioase, aducea profituri uriaşe, aflându-se la baza uneia dintre 
cele mai mari averi din Roma. 

Ajutat de numele său demn de tot respectul, Antonius pusese 
mâna pe fiica unui cavaler bogat, dar nici măcar zestrea fetei nu 
fusese de ajuns ca să acopere toate datoriile făcute. Tânărul cu 
mâna spartă ajunsese după aceea să locuiască în casa fratelui 
său, neavând nici măcar averea cerută de lege pentru a putea face 

parte din Senat, beneficiind de locul cuvenit tatălui său. Loc care, 
ironia sorții, urma să-i fie oferit meschinului dar foarte bogatului 
Tocullus căruia mulți dintre senatorii de vază ai Romei îi erau de 
multă vreme datori cu sume mari de bani. 

— El, nepotul unui sclav, va purta laticlavă, în timp ce eu, 
care am în vine sângele marilor familii Cornelius şi Metellus, nu 
am bani nici măcar ca să intru în ordinul ecvestru! i se plânse 
Felix, peste măsură de revoltat. Şi totuşi, cu afacerea despre care 
îți vorbeam, situația o să se schimbe, vei vedea cu ochii tăi! Dacă 
într-adevăr nu mă poți ajuta altfel, măcar împrumută-mi litiera ca 
să pot apărea mai ca lumea în fața asociaţilor mei. Şi, dacă s-ar 
mai găsi pe la tine pe acasă o togă cât de cât elegantă, din acelea 
largi care se poartă acum şi, cine ştie, vreo mantie mai frumoasă... 
În fond, noi doi avem cam aceeaşi statură! 

— Treci pe la intendentul meu şi cere-i tot ce-ţi trebuie, găsi 
senatorul soluția cea mai comodă, dornic nevoie mare să scape de 
insistențele tânărului şi să se poată plasa într-o poziție cât mai 
prielnică pentru a n-o scăpa din ochi pe frumoasa Corellia. 

Îndată ce Felix se îndepărtă, Publius Aurelius auzi în spatele 
său pe cineva râzând cu răutate. 

— Câţi bani a reuşit fratele meu să-ți stoarcă de data asta? îl 
întrebă Tocullus, rânjind cu subînţeles. 

— Greşeşti, îmi spunea ceva despre o piesă de teatru nouă, îl 
puse la punct senatorul care nu avea chef să-l vorbească de rău pe 
vechiul său prieten. De fapt, cred că tu nu ţi-ai putut permite s-o 
vezi... cu nişte bilete aşa de scumpe! 

— Ba am văzut-o chiar aseară, spuse celălalt cu mare 
satisfacție în glas şi cu o sclipire de mândrie în priviri, după care 
scoase la iveală plăcuța din bronz a senatorilor, nouă nouţă, care 
le dădea dreptul să ocupe un loc rezervat în primele rânduri la 
teatrul lui Marcellus. Prin urmare, Tocullus fusese primit printre 
senatori şi acum se afla pe picior de egalitate cu numele cele mai 
ilustre ale Romei. „Dacă nu pentru altceva, dobândirea laticlavei 
poate că l-ar fi putut îndemna să-şi comande o togă mai ca 
lumea”, se gândi Aurelius, în timp ce se aşeza comod pe 
tricliniumul! moale. 

În clipa aceea, stăpânul casei vărsă câteva picături de vin pe 
pardoseală, ca invocaţie către zei, şi dădu semnalul de începere a 


1 Triclinium: sufragerie în care se mânca de pe nişte pătuțuri care 
purtau acelaşi nume. 

banchetului. Îndată după aceea fură aduse platourile cu gustatio!: 
stridii, midii, melci hrăniți cu ierburi aromatice, măsline greceşti şi 
pâine de Picenum; totul printre adevărate mormane de salată 
condimentată cu usturoi şi cu tarhon. Publius Aurelius gustă cu 
mare poftă din aperitive, admirând priveliştea pe care frumoasa 
Corellia, aşezată comod lângă soțul ei, o oferea cu generozitate 
tuturor comesenilor. 

— Se spune că soția lui Metronius îşi cam face de cap cu noul 
Mare slujitor al lui Jupiter, Flamen, cel care oficiază căsătoriile, 
insinuă alături de el respectabila Domitilla, rivala Pomponiei la 
titlul de cea mai bine informată matroană a Urbei. Senatorul, care 
în toți anii petrecuți alături de prea iscoditoarea sa prietenă 
învățase cât de importante pot fi uneori bârfele, ciuli urechea gata 
să asculte cât mai multe de la vecina sa. 

— Ai văzut ce togă are Tocullus? remarcă un alt comesean. De 
o croială atât de veche încât aş putea jura că este tot aceea pe care 
o purta şi tatăl lui acum cincizeci de ani, la şedinţele Senatului. 
Doar un zgârcit ca el ar îndrăzni să calce în casa unui consul 
îmbrăcat într-un asemenea hal! 

În vremea aceasta, servitorii aduceau fripturile şi, în mijlocul 
marelui oechus2 în care se mânca şi se bea din belşug, apăruseră 
dansatoarele lui Gades3 ca să-i înveselească pe musafiri cu 
piruetele lor pe ritmul clopoțeilor şi al tamburinelor. Chiar când îi 
făcea un compliment de complezență Domitillei, simți o atingere 
uşoară pe braț. 

— Încetează să mai pui monopol pe toate femeile de față, 
Aurelius, pentru că s-ar putea ca musafirii ceilalți să se supere că 
te-am invitat, îl mustră în glumă Corellia, după care îl luă de braț 
ca să-l scoată din cazanul acela al bârfelor care dădea în clocot. 

Adulmecând un prilej tocmai bun pentru o nouă bârfă de soi, 
matroana de lângă el dădu să se ia după ei, dar tocmai în 
momentul acela un valet neîndemânatic se împiedică din senin în 
dreptul mesei şi conținutul amforei cu miere pe care o aducea se 
revărsă ca un râu ieşit din matcă pe palla+ de mătase a femeii. 

— lartă-mă, kyria5, pentru neatenţție! se scuză servitorul, 
speriat, şi Aurelius zâmbi recunoscând accentul alexandrin al lui 


1 Gustatio: aperitiv. 

2 Oechus: salon mare pentru prânz sau primiri de oaspeți. 
3 Gades: Cadix de astăzi. 

+ Palla: rochie care se purta peste tunică. 

5 Kyria: în greacă, stăpână. 

Castor, inegalabilul său secretar, care îi sărise astfel în ajutor. 
După câteva clipe, senatorul se plimba prin peristil alături de 
prima doamnă a Romei, întrebându-se în sinea sa cum ar fi fost 
cel mai bine să procedeze. 

— Ei, dar uite-l, în sfârşit, pe Valerius! exclamă Aurelius pe 
neaşteptate, observându-l în atrium pe general la braţul unei femei 
impunătoare căreia nu i se puteau distinge decât pletele negre 
adunate la ceafă într-un coc împletit cu măiestrie. Valerius nu se 
schimbase prea mult în ultimii doi ani, constată patricianul, 
privindu-l cu atenţie: aceiaşi ochi înfundațţi în orbite şi mereu la 
pândă, aceleaşi maxilare proeminente ca semn al unei voințe de 
fier, acelaşi mod de a-şi încovoia spinarea ca şi cum şi-ar fi cerut 
scuze pentru statura sa neobişnuit de înaltă. 

Comandantul veni de îndată lângă el. 

— Cât timp a trecut, Aurelius! spuse el cu emoție în glas. 

— Te întorci acasă încărcat de glorie; se spune că vei avea 
parte de ovațţiile romanilor... şi asta numai pentru că, în zilele 
noastre, adevăratul triumf al gloriei nu poate reveni decât 
împăratului! îl complimentă patricianul. 

— Dac-ai şti câte aş avea să-ți povestesc... Dar nu aici, cu 
atâta lume în jur. Hai să ne vedem doar noi doi într-una din zilele 
astea! 

În momentul acela, femeia care-l însoțea întoarse capul, 
lăsând să se vadă un profil perfect desenat, sprâncene dese cu o 
linie plină de hotărâre şi o frunte înaltă, mândră, pe care Publius 
Aurelius ar fi putut-o recunoaşte dintr-o mie. Patricianul simți un 
fior pe şira spinării şi-şi muşcă buzele, ca şi cum ar fi văzut o 
fantomă. Nu mai avu timp să deschidă gura pentru că perechea 
aceea dispăru în mulțimea de invitați. 

Corellia îl trase nerăbdătoare de cutele togii. 

— Vreau să-ți arăt ceva, Aurelius. Ştiind că te pricepi la artă, 
soțul meu te roagă să apreciezi valoarea unei lucrări etrusce din 
bronz care i-a fost oferită de un anticar de pe Septa Iulia, spuse ea 
pe un ton vesel, conducându-l pe senatorul destul de surprins 
către încăperile mai retrase ale casei, acolo unde muzica şi larma 
petrecerii ajungeau mult atenuate. 

Corellia deschise uşa cu ornamente decupate în lemn care 
dădea înspre tablinum! şi-l conduse pe musafir în penumbra slab 


1 Tablinum: cameră de lucru sau de primire în interiorul unei domus 
(vezi). 

luminată de reflexele torțelor de dincolo de uşă. Făcuse doar câțiva 
paşi când căzu pe neaşteptate, scoțând un strigăt înăbuşit. 
Aurelius se grăbi s-o ridice de pe jos. 

— Te-ai lovit? întrebă el îngrijorat, nu fără a constata că, 
încercând să se ridice, matroana zăbovise în brațele sale ceva mai 
mult decât ar fi fost necesar. 

„Ars amandi!, partea a treia”, îşi aminti senatorul care 
cunoştea din scoarță în scoarță faimosul manual de seducţie al lui 
Ovidius?, praeceptor lascivi amoris? devenit acum cel mai citit 
autor din Roma. 

— Mâine, îi şopti fără întârziere matroanei. La ora a cincea, în 
fața templului lui Esculap de pe insulat Tiberina. Acolo o să te 
aştepte o lectică fără nici un semn distinctiv. Purtătorii mei ştiu 
unde să meargă. 

— Nu înțeleg, îi răspunse Corellia. 

— Ba ai înțeles foarte bine, o asigură patricianul, sigur pe el. 

— Ce neruşinare incredibilă! exclamă femeia, îndepărtându-se 
brusc de el. 

Chiar în clipa aceea se auzi de pe coridor vocea puțin agitată a 
lui Paulus Metronius. 

— Corellia, eşti aici? 

Aurelius se grăbi să se ascundă în spatele unei perdele, în 
timp ce femeia se grăbea să-l întâmpine pe soțul său. 

— Lasă-mă numai puţin ca să mă schimb de haine, Paulus, 
cele cu care am fost îmbrăcată sunt leoarcă de sudoare... 

— Nu te grăbi, draga mea... Nu cumva ai văzut din întâmplare 
pe unde s-o fi ascuns senatorul Statius? Trebuie să vorbesc 
neapărat cu el. 


1 Ars amandi: „Arta de a iubi”, un fel de kamasutra romană scrisă de 
poetul Ovidius. În această operă, poetul îi învăţa pe bărbaţi şi pe femei 
arta seducţiei. 

2 Ovidius: autor al unor scrieri ca Ars amandi, Metamorfozele şi multe 
altele, printre care şi un tratat de cosmetică. A fost condamnat la exil pe 
viață pe malul Mării Negre de Augustus, căruia i-a sedus, probabil, 
nepoata. 

3 Praeceptor lascivi amoris: literal „învățătorul iubirii lascive”. Aşa a fost 
numit poetul Ovidius pentru cărțile sale erotice. 

+ Insula: bloc de apartamente separate, uneori destul de mare ca să 
acopere suprafeţe uriaşe. Putea să aibă chiar cinci sau şase etaje şi 
constituia locuința tipică pentru marea majoritate a populației Romei. 

— L-am văzut în tricliniumul de vară, într-un grup de 
matroane. 

— Ai grijă cum te porţi cu el, te rog frumos, este un om cu 
mare putere. Nu te apropia, totuşi, prea mult de el; are faimă de 
mare crai şi s-ar putea să interpreteze greşit politețea ta. 

— Fii liniştit, o să am eu grijă să-l ţin la distanţă, îl asigură 
soția în timp ce-i arăta senatorului un coridor îngust prin care se 
putea strecura neobservat afară. 

După câteva clipe, Publius Aurelius se întorcea în sala mare, 
exact la timp pentru ca Metronius să-l observe întreținându-se cu 
un cârd de cucoane pline de bijuterii. 

— Aş vrea să schimb câteva cuvinte cu tine, Aurelius. Poţi să 
vii cu mine? spuse consulul, conducându-l într-un ungher mai 
liniştit. 


După câteva clipe, cei doi stăteau în fața unei mese mari din 
marmură neagră, plină de papirusuri făcute sul. 

— Dacă socotelile mele nu mă înşeală, Publius Aurelius, ai 
patruzeci şi trei de ani, începu Paulus Metronius, abordând un 
subiect pe care senatorul prefera să-l treacă sub tăcere. 

— Încă nu i-am împlinit, preciză patricianul. 

— Te-ai căsătorit o singură dată, când aveai doar puțin peste 
douăzeci de ani, cu o femeie mai în vârstă decât tine, aflată la a 
treia căsătorie... 

— Am ajunse la certuri interminabile când ea încă mai purta 
un flammeum! nupţial, îi explică Aurelius interlocutorului său, cu 
un aer destul de indispus, dat fiind că nu-i făcea nici o plăcere să- 
şi aducă aminte de scurta sa căsătorie cu Flaminia. 

— De mulți ani duci, prin urmare, o viață tristă şi 
neîmplinită... 

Senatorul care era, însă, foarte mulțumit de existența sa 
comodă, de epicureu bogat - o existență mult înfrumusețată de 
cărți, servitori, prieteni şi de o mulțime de femei frumoase — 
îndreptă spre consul o privire plină de uimire. 

— După cum ştii, la palat nu sunt văzuți cu ochi buni 
aristocrații care refuză să se însoare... intră în subiect Paulus 
Metronius. 

— Plătesc o taxă foarte mare pe celibat tocmai ca să am parte 
de acest privilegiu, preciză Aurelius. 


1 Flammeum: văl nupțial purtat de mirese. 

— De ce trebuie să risipeşti atâţia bani, când ai putea să te 
bucuri de tovărăşia plăcută a cuiva? 

— Nu mă simt singur, Metronius; sub acoperişul meu trăiesc 
aproape o sută cincizeci de sclavi. 

— Sigur, aşa este... dar cine te susține la necaz, cine te 
îmbărbătează în clipele grele? 

Patricianul simți un fior de gheață de-a lungul şirei spinării. 
De fapt, începea să înțeleagă unde voia să ajungă interlocutorul 
său. 

— Hai să lămurim încă de la început un lucru, căută el să 
pună capăt discuţiei încă din prima clipă. Nu simt câtuşi de puțin 
nevoia unei soții. 

— Vrei să spui că îți sunt de ajuns cele ale altora? exclamă 
Metronius cu un rânjet de complicitate masculină care nu-i plăcu 
deloc senatorului. Consoarta colegului tău Lentulus, nobila Lollia 
Antonina... ah, era să uit de frageda soţie a bancherului 
Corvinus... continuă Paulus, bătându-l complice cu mâna pe 
umăr. „Şi, cât de repede, va veni şi rândul soției consulului abia 
numit”, adăugă în sinea sa Aurelius care începea chiar să se 
amuze. 

— Orice-ar fi, Paulus Metronius, îți răspund că nu şi n-are 
rost să mai discutăm despre aşa ceva. 

— Nici măcar dacă ar fi vorba despre o femeie elegantă, cultă, 
înrudită dinspre mamă cu familia! imperială? Vorbesc despre 
nepoata mea, Gaia Valeria, care, după cum probabil ştii, a rămas 
de curând văduvă. 

— Vrei să spui sora generalului Marcus Valerius Cepion? 
exclamă Aurelius ceva mai liniştit: iată aşadar pe cine văzuse mai 
devreme, atunci când avusese impresia că în fața ochilor îi 
apăruse o fantasmă! Ea este la curent cu toată povestea asta? 

— Nu văd ce motive ar avea să se opună; tu eşti o partidă 
excepțională... Prin urmare, ce să-i spun generalului? 

— Inventează ceva, un motiv oarecare, spune-i că sunt 
îndrăgostit de o altă femeie, îi răspunse patricianul care începuse 
să se plictisească de un asemenea subiect. 

Consulul clătină din cap. 

— Gaia Valeria este tipul soției de modă veche, gata să treacă 
peste o hârjoană cu slujnicele, să accepte prezența unor curtezane 


1 Familia: totalitatea rudelor, liberţilor şi sclavilor care trăiau sub acelaşi 
acoperiş. 

sub acoperişul său şi să se prefacă la urma urmelor că nu-şi vede 
soțul făcând curte în văzul lumii altor femei... Gândeşte-te, 
Statius, o asemenea femeie, educată după vechile noastre tradiţii, 
ti-ar lăsa o libertate deplină. Gaia Valeria este discreția 
personificată, vorbeşte la perfecție greaca şi latina, a citit operele 
clasicilor şi este apreciată ca fiind o poetă de talent. În plus, este şi 
foarte frumoasă. 

— Bine, atunci aminteşte-i, dimpotrivă, cât sunt eu de 
arogant, antipatic şi ursuz, răbufni Aurelius, din ce în ce mai 
iritat. Spune-i că beau de cad lat, umblu cu oameni de cea mai 
joasă condiție, mă leg de orice femeie care îmi iese în cale şi că la 
mine în casă sclavii sunt extrem de nepoliticoşi şi s-ar strădui să-i 
facă zile fripte de dimineață până seara. 

— Pe toți zeii, dar de ce? nu se dădu bătut consulul, fără a 
face nici un efort ca să-şi ascundă dezamăgirea. 

— Pentru că nu vreau... „Nu vreau şi nici nu pot”, se gândi 
patricianul. O să-i explic eu însumi asta lui Valerius: suntem 
prieteni foarte buni; ba chiar mă miră că el, cunoscându-mă aşa 
cum mă cunoaşte, mi-a putut face o asemenea propunere. 

— Eşti pe cale să faci o mare greşeală, Publius Aurelius. Şi eu 
eram un inamic înverşunat al căsătoriei înainte de a o întâlni pe 
Corellia. Acum, însă, mă consider un bărbat fericit, chiar dacă 
trebuie să păstrez calea cea dreaptă: soția mea are nişte principii 
destul de riguroase în ce priveşte fidelitatea conjugală! 

Aurelius îşi dori din toată inima ca proaspătul consul să 
greşească. De altfel, ca să afle asta, nu-i rămânea decât să aştepte 
ziua următoare. 

II. A unsprezecea zi înainte de Calendele lui iunie 


Era aproape amiază când Publius Aurelius, ieşind foarte bine 
dispus din villa de pe lanicul, se opri să admire Roma lui natală 
care se întindea până dincolo de Tibru, ca o femeie abia desprinsă 
din îmbrățişarea iubitului ei. Lăsându-şi privirile să alunece de la 
arene la mărețele bazilici, până pe înălțimile Capitoliului unde 
țiglele aurite care acopereau templul lui Jupiter străluceau sub 
razele soarelui, patricianul mulțumi încă o dată mărinimoasei 
Fortuna care-l făcuse cetățean roman prin naştere, când atâția 
oameni duceau o viață de câine în barbarie şi sclavie. 

— Ei, unde sunteţi? strigă el, oprindu-se în piață, căutându-i 
din obişnuință pe credincioşii săi purtători nubieni; îşi aminti 
imediat după aceea că-i împrumutase pentru toată ziua lui 
Antonius Felix, aşa că făcu semn unui litiere publice. 

Înainte de a se îndrepta către casă, mai aruncă o privire către 
casa de la marginea oraşului, luată pe un preţ de nimic de la 
ministrul Narcisus, datorită unei şmecherii ingenioase a lui 
Castor, secretarul său bun la toate, un adevărat maestru în tot 
felul de matrapazlâcuri. Lucrările de refacere, începute imediat 
după ce-i găzduise acolo pe nefericiții lăsaţi fără un acoperiş 
deasupra capului de revărsarea îngrozitoare a Tibrului, erau încă 
în toi, dar camerele pentru stăpâni, curate şi proaspăt vopsite, 
erau tocmai bune ca să le întâmpine pe matroanele dornice de o 
escapadă discretă, ultima dintre ele fiind chiar fermecătoarea soție 
a consulului care plecase de acolo cu câteva clipe mai devreme. 

— Pe Viminal! porunci patricianul şi, la scurt timp după aceea, 
purtătorii ajungeau la insula Tiberină, ocolind prin spatele 
teatrului lui Marcellus ca să evite aglomeraţia de pe străzile care 
duceau la Forumuri, îndată după aceea intrară pe Argiletum! şi 
începură să urce pe Vicus Patricius?, până pe culmea dealului 
unde, departe de agitația bezmetică a metropolei, se înălța vechea 
domus a familiei Aurelius. 


1 Argiletum: stradă care, din Forumuri, ducea în Vicus Patricius. Se aflau 
aici mai multe ateliere de copiat cărți şi librării. 

2 Vicus Patricius: strada care urca spre Viminal, corespunzând astăzi cu 
Via Urbana. 

Senatorul Statius cobori din litieră şi-şi dezmorți fericit oasele. 
Simţea încă pe trup parfumul Corelliei cu care petrecuse lungile şi 
extrem de plăcutele ceasuri ale acelei dimineți, aşa că, atunci când 
trecu fluierând un cântecel pragul impunătoarei sale domus se 
simțea gata să împartă cu lumea întreagă buna sa dispoziție. 

— Te-ai distrat bine, stăpâne? îl întrebă cu un rânjet obraznic 
Castor. 

— Grozav, recunoscu voios Aurelius. Corellia este o femeie 
foarte plăcută şi faptul că este măritată cu Paulus Metronius 
adaugă şi mai mult farmec aventurii; o face, dacă pot spune aşa, 
mai savuroasă... Faptul că înfrunt un pericol cât de mic are 
asupra mea un efect de-a dreptul stimulator. 

— Dacă erai în căutarea unor senzații tari, ai scăpat o ocazie 
de zile mari: Antonius Felix a fost înjunghiat acum puțin timp pe 
lângă Forumul lui Augustus, în timp ce cobora din lectica ta şi 
purtând hainele tale. 

— Aurelius, Aurelius dragă, nu te simţi bine? strigă Pomponia, 
intrând în fugă în sufragerie, trecând pe lângă vigiles! care tocmai 
ieşeau după ce-l interogaseră pe senator. 

Abia atunci când fu sigură că prietenul său nu pățise nimic, 
matroana se lăsă să cadă pe divan păstrând încă pe chip o 
expresie îngrozită. 

— Am venit până aici în fugă, cu sufletul la gură; se zvonea că 
ai murit! 

— Linişteşte-te, domina2, nu s-a întâmplat nimic: stăpânul are 
pielea groasă, o calmă secretarul. Am să trimit un servitor să-l 
liniştească şi pe cavalerul Servilius, iubitul vostru consort, şi apoi 
îți pregătesc ceva de băut ca să-ţi revii. 

— Îţi mulţumesc, Castor, dar ţin regim, refuză şovăind 
matroana care îndura cu stoicism o serie de renunțări, încercând 
să mai scadă în greutate. Medicul nu mi-a dat voie să beau decât 
apă chioară. 

— Apa umflă peste măsură de mult stomacul, vinul, în 
schimb, absoarbe grăsimile, decretă alexandrinul, pregătindu-i 
musafirei o cupă cu vin de Falerno, vechi de câțiva ani. Asta o să 


1 Vigiles: pompieri. Vigiles nocturni, în afară de incendii, aveau şi 
îndatoriri asemănătoare cu cele ale poliţiei din zilele noastre. Împărțiţi în 
coortes, aveau cazărmi în toate cartierele. 

2 Dominus: (vocativ, domine; feminin, domina): stăpân, stăpână. 

te ajute să te linişteşti, iar între timp Hortensius va termina de 
pregătit cina. 

Publius Aurelius avea un archimagirus! care se bucura de 
faima celui mai priceput bucătar din Urbe, aşa că, auzindu-i 
numele, lacoma Pomponia simți pe dată că-i lasă gura apă. 

— Dar, te rog, doar nişte salată de lăptuci cu ierburi aromatice 
tocate mărunt... fu ea de acord după o scurtă ezitare. 

— Chiar acesta este condimentul pe care Hortensius îl serveşte 
alături de celebrele lui plăcinte cu carne de porc! Şi sunt sigur că o 
să-ți facă plăcere şi nişte sparanghel murat care şi el are darul de 
a topi grăsimile. 

— Da, dar cu condiția să nu aibă nimic alături... 

— Sigur, nimic în afară de o duzină de gălbenuşuri de ou cu 
câteva linguri de ulei grecesc din acela de calitate foarte bună, o 
asigură Castor. 

La scurt timp după aceea, Pomponia care abia aştepta să se 
lase convinsă, lua masa alături de senator în tricliniumul deschis, 
sub bolta de viță. 

— Toată Roma a intrat în panică atunci când s-a dus vestea că 
avusese loc un atentat la viața unui senator. Din fericire, asasinul 
şi-a greşit ținta: nu că aş avea ceva împotriva bietului Antonius, 
dar, fie vorba între noi, moartea lui nu mi se pare o pierdere aşa 
mare, îi mărturisi fără nici cea mai mică reţinere matroana 
prinzând puteri după postul îndelungat pe care-l ținuse. 

Aurelius se simți stânjenit, pradă chiar unui sentiment de 
vinovăţie față de omul care poate că fusese ucis în locul lui şi 
mărturisi: 

— Antonius Felix era foarte cunoscut în Urbe. Va lăsa fără 
îndoială în urmă multe femei înlăcrimate şi în primul rând va 
suferi soția lui care, după câte am auzit, este chiar însărcinată. 

— Văduvă la mai puţin de douăzeci de ani; o să fie o lovitură 
grea pentru biata fată! fu de acord matroana. Dar, spune-mi, ai 
idee cine ar fi putut încerca să te ucidă? 

Senatorul desfăcu larg brațele. 

— N-am absolut nici o bănuială... nu am nici un duşman! 

Castor, care tocmai atunci intra aducând un castron cu vin de 
Setinum încălzit, se porni să râdă cu gura până la urechi. 

— Ce ţi se pare aşa de comic? Ştii cumva pe cineva care ar 
vrea să mă vadă mort? îl întrebă, uluit, senatorul. 


1 Archimagirus: maestru bucătar. 

— O mulțime de oameni, stăpâne, îi răspunse grecul. Toţi cei 
pe care i-ai luat în râs cu glumele tale sau cărora le-ai sedus 
nevestele. Nu, domine, nu face figura asta mirată, adăugă el după 
aceea, văzând expresia plină de uimire a lui Aurelius. Ştii cum nu 
se poate de bine că nu eşti pe placul multora. În afară de asta, eşti 
prea bogat şi chiar dacă ar fi vorba numai de aşa ceva, ar fi destul 
ca să trezească invidia celor din jur; în plus, respecţi prea puţin 
ceea ce concetățenii tăi mai consideră încă a fi valori sacre ca 
familia, religia, vechile obiceiuri ale strămoşilor şi multe alte prostii 
de felul acesta. Dacă la tot ce ţi-am înşirat aici mai adaugi o doză 
foarte mare de aroganță patriciană şi un nemeritat succes la femei, 
ar trebui să recunoşti că există motive din belşug pentru ca lumea 
să te urască, ba chiar s-ar putea să mai rămână loc şi pentru 
altele. 

— Are dreptate Castor; n-are rost să pretinzi că nu s-a 
întâmplat nimic! se grăbi să adauge Pomponia. 

— Mâine mă voi duce să-i prezint condoleanţe lui 'Tocullus. 
Între timp ai putea să-mi dai câteva informaţii despre familia lor? 
spuse patricianul dându-şi seama în acelaşi timp că-şi dorea ca 
această crimă să fie o simplă reglare de conturi în care el să nu 
aibă nici un rol. 

În ochii matroanei apăru sclipirea de interes a curiozității ei 
proverbiale. Se pricepea de minune să afle informații, scandaluri şi 
zvonuri şi, deşi mai rar, câte un secret — chiar şi dintre acelea care 
proveneau din alcovul Messalinei - punând la treabă o rețea deasă 
de spionaj formată din slujnice, servitori, croitori şi frizeri pe care 
Pomponia o întreținea pe socoteala ei. 

— Totodată, cavalerul Servillius, atât de bun cunoscător al 
lumii bune din Roma, ne-ar putea spune câte ceva despre Paulus 
Metronius, noul consul, propuse secretarul care-l punea pe soțul 
înşelat în fruntea listei suspecților. 

— Dar de ce este nevoie de aşa ceva? se miră matroana. 

— Dintr-o pură curiozitate, se grăbi Castor să-i abată atenţia. 
Şi, dacă aş fi în locul tău, stăpâne, eu nu i-aş slăbi din ochi nici pe 
Lentulus, pe bancherul Corvinus, pe decanul Senatului, Appius 
Hostillius, pe ministrul Narcisus şi pe mulți alții călcaţi de tine pe 
bătături... şi nu în ultimul rând pe neîntrecuta noastră 
împărăteasă. 

— Dacă a fost vreunul dintre ei, n-am nici o şansă de scăpare, 
recunoscu Aurelius cu o nuanță de resemnare în glas. La Roma, 
un ucigaş plătit costă mai puțin decât o curtezană de lux. 

— Dacă-i pe-aşa, dă-le arme sclavilor şi nu ieşi din casă decât 
cu o escortă puternică! insistă alexandrinul. 

— Nu, Castor, clătină din cap senatorul. Ar fi ca şi cum m-aş 
închide din propria mea voinţă în temnițele de la Mamertinum. Nu 
există decât o singură modalitate de a mă apăra: să aflu cine l-a 
ucis pe Antonius Felix. Prin urmare, să pornim la treabă! 

III. A zecea zi înainte de Calendele lui iunie 


Casa lui Tocullus de la marginea Suburrei semăna oarecum cu 
stăpânul ei: scundă şi fără nimic care să iasă în evidență, avea 
totuşi un aer de prosperitate orăşenească solidă. 

Porticul din dreapta şi din stânga porţii de intrare în curte 
adăpostea un şir de ateliere şi prăvălioare care se înghesuiau fără 
nici o palmă de spațiu între ele, exploatând fiecare palmă de teren. 
Cele mai numeroase erau ale bijutierilor, dat fiind că Tocullus era 
un mare negustor de metale preţioase; nu lipseau însă țesătorii, 
negustorii de vinuri şi chiar o modestă făbricuță de sigilii. 

Pe fațada clădirii, vopsită în culoarea teracotei, se întindea ca 
singur ornament o fâşie lată albastră, în timp ce pe zidurile 
celelalte nu se vedeau mozaicuri sau fresce ca în alte părți. 

Catul de sus avea înspre stradă câteva deschizături înguste, 
mai mult nişte barbacane decât ferestre, de parcă un proprietar 
gelos s-ar fi pregătit să-i împiedice pe trecătorii dornici să-i încalce 
intimitatea. Pe latura stângă a acoperişului din țiglă, de asemenea 
fără nici un ornament, se înălța un turnuleț bont şi cam şui: era 
începutul unui al doilea etaj rămas neterminat şi avea în vârf o 
mică terasă. 

Nubienii puseră jos lectica şi Aurelius cobori în fața 
vestibulului. Senatorul nu putu trece cu vederea înclinația foarte 
mare înspre înainte a băncii din piatră pentru clientes! în 
aşteptarea unei sportula?, ca şi cum zgârcitul stăpân al casei ar fi 
vrut intenționat s-o facă extrem de incomodă şi astfel să-i 
descurajeze pe solicitanti. 

„Aşadar, Tocullus nu-şi dezmințea faima de zgârcit care-i 
adusese porecla”, se gândi Aurelius, ştergându-şi sudoarea de pe 
frunte cu dosul palmei: toga oficială groasă, din lână, pe care 
fusese nevoit s-o poarte pentru o asemenea ocazie, îl sufoca pur şi 
simplu, iar cizmulițele extrem de incomode, împodobite cu mica 


1 Clientes: clienţi, adică protejaţi, cărora patronul le dădea zilnic o 
sportula, în schimbul unui salut de dimineață şi, mai general, al unui 
sprijin politic. 

2 Sportula: mică rație, sau cadou zilnic pe care stăpânul îl oferea în 
fiecare zi clienților săi. 

semilună de fildeş, îi chinuiau picioarele înfierbântate. Pe de altă 
parte, ar fi fost de foarte prost gust să prezinte condoleanţe unui 
senator, chiar proaspăt numit, dacă ar fi purtat sandale deschise 
sub toga de ceremonie. 

— Numele? întrebă portarul, fără să se lase câtuşi de puțin 
intimidat de îmbrăcămintea vizitatorului. 

— Publius Aurelius Statius. 

Fără să scoată nici o vorbă, tăcutul portar îi arătă uşa către 
atriumul deja plin ochi de lume. 

Toată floarea aristocrației şi a cavalerilor îşi dăduse, parcă, 
întâlnire în casa lui Tocullus pentru a cinsti memoria lui Antonius 
Felix, vlăstar al uneia dintre cele mai respectate familii din Roma. 
Ca atare, aveau cu toții pe chipuri o expresie de politețe solemnă şi 
îngăduitoare care scotea în evidență faptul că doar respectul 
pentru numele mare al răposatului îi adusese în casa unui 
negustor oarecare în vinele căruia curgea sânge de sclav. 

Aurelius observă şi câțiva colegi din Curie, câțiva bijutieri, dar 
şi destul de mulți străini care, deşi nu-l cunoscuseră niciodată pe 
Antonius, considerau că era o adevărată obligație să-l deplângă, 
luând parte ei înşişi la somptuosul banchet funebru. 

— Se spune că lui Tocullus îi place vinul bun... spuse unul 
dintre clientes, lingându-şi buzele de poftă. 

— Ai adus mappa!? îl întrebă cel care se afla lângă el, 
pregătindu-şi basmaua încăpătoare în care avea să îngrămădească 
resturile de la masă. 

— Cum să nu, una zdravănă! îl asigură celălalt, rânjind cu 
nerăbdare. 

La un moment dat în atrium se făcu linişte şi stăpânul casei 
apăru în prag împreună cu văduva lui Antonius, o femeie tânără şi 
cu o înfăţişare ştearsă care rămase cu câțiva paşi în urma lui. 

Pentru această ocazie, Tocullus se îmbrăcase de gală, cu o 
tunică nou-nouțţă pe care ieşea în evidență panglica purpurie a 
laticlavei. Unei priviri de cunoscător, cum era aceea a lui Aurelius, 
nu-i puteau scăpa unele detalii care nu cadrau cu solemnitatea 
ținutei: pe toga, abia ieşită din mâinile țesătorului, se mai puteau 
vedea cutele de când fusese împăturită, în timp ce dincolo de tivul 
purpuriu apăreau două sandale deschise, cu tălpi groase, de 
plută. 


1 Mappa: şervet personal mare pe care musafirii îl foloseau la banchete ca 
să împacheteze în el resturile pentru a le lua acasă. 

— Prieteni şi concetățeni, începu amfitrionul. Nu ştiu cum să 
vă mulțumesc pentru că ați venit în număr atât de mare ca să vă 
exprimaţți durerea, alături de mine şi de Balbina, pentru această 
mare nenorocire care s-a abătut asupra noastră. Fratele meu Felix 
era un om foarte iubit de cei din jur; vă este cunoscută tuturor 
mărinimia lui ca şi entuziasmul plin de bunătate care-l făceau să 
ia parte la o mulțime de fapte lăudabile. Din păcate, nu 
întotdeauna norocul îi ajută pe cei mai buni, astfel că rareori 
intențiile lui Antonius, puse în practică întotdeauna cu acea 
mărinimoasă bunăvoință care nu acceptă interese meschine, au 
avut un succes deplin. lată de ce fratele meu s-a văzut nevoit de 
multe ori să vă ceară ajutorul pentru a-i da bani cu împrumut, 
bani pe care cu siguranţă vi i-ar fi înapoiat negreşit dacă Parcele! 
nemiloase nu i-ar fi retezat prea devreme firul vieţii. Acum, însă, 
sarcina stingerii datoriilor sale îi revine celui care vă vorbeşte şi 
care se obligă să plătească totul oricât de grele sacrificii ar fi nevoit 
să facă; primul dintre ele este dureroasa renunțare la un banchet 
funebru prea îmbelşugat, demn de faima regretatului Felix. 

— O cuvântare de-a dreptul nobilă! se entuziasmă unul dintre 
cei de față. Dar nu prea înţeleg ce a vrut să spună... 

— Că nu se mănâncă nimic! mârâi tovarăşul său, fluturând 
dezamăgit mappa devenită acum inutilă. 

— Aşa ceva nu se face! făcu ochii mari unul dintre clientes. 
Tradiţia cere ca... 

— Mitocanul ăsta ajuns senator habar n-are de tradiție! 

— Asta nu s-a mai văzut, îşi bate joc de mos maiorum?!. Un 
nume de prestigiu din Urbe incinerat pe şest, fără ca prietenii să-i 
poată lăuda faptele nobile! bombăni un aristocrat scăpătat care 
sărise peste masa de prânz ca să se poată ghiftui cum se cuvine 
la un asemenea banchet. 

— Calicul ăsta nenorocit calcă în picioare obiceiurile 
strămoşilor! Măcar acum, când se află printre cei mai de seamă 
bărbați ai Romei, ar trebui să respecte regulile! protestă un edil, în 
timp ce în mulțimea invitaţilor se auzeau murmure tot mai 
indignate. 


1 Parce (sau Moire): cele trei zeițe care depănau firul vieţii şi îl retezau în 
clipa morții. 

2 Mos maiorum: vechile obiceiuri ale strămoşilor. 

3 Mensa: masă de prânz, dar şi feluri de mâncare la cină. 

Stăpânul casei făcu să înceteze vociferările cu un gest 
autoritar al mâinii şi cei de față tăcură, cu o expresie de 
concentrare pe chipuri, gata să asculte sfârşitul cuvântării. 

— Ca să nu vă reținem prea mult timp de la îndeletnicirile 
voastre zilnice, prieteni şi concetățeni, eu şi Balbina ne vom 
retrage de îndată să suportăm în tăcere durerea pe care prezența 
voastră a putut s-o uşureze în bună măsură, încheie Tocullus pe 
un ton calm, pentru ca, după aceea, s-o ia de mână pe cumnata sa 
şi s-o conducă spre încăperile interioare din domus. 

Păşind solemn, cei doi dispărură fără zăbavă într-o cameră şi 
închiseră imediat uşa în nasul oaspeților încă stupefiați. 

— Uite ce se întâmplă când sunt primiți în Senat nişte 
cioflingari cu sânge de sclav! exclamă un nobil ajuns în sapă de 
lemn. 

— Scandalos! strigară cei din jur, în timp ce Aurelius râdea în 
hohote: uite că Tocullus îi lăsase mofluzi pe nehaliții ăştia, fără să 
țină seama de nimeni! Fiul acesta al unei foste sclave, intrat în 
Curie doar datorită mirosului banilor, avea un curaj nebun să-i 
trateze în felul acela pe țâfnoşii prieteni ai fratelui său! 

Nu trecu mult şi pe fețele îndureraţilor oaspeţi tristețea 
obligatorie fu înlocuită rapid de strâmbături disprețuitoare. În 
numai câteva clipe, în atrium se auzi tropăitul de sandale, 
cizmulițe, solae! şi caligae? care se grăbeau către ieşire. 

Publius Aurelius nu se mişcă din loc. Stătea încă rezemat de o 
coloană din cărămizi, când ţeasta pleşuvă a lui Tocullus se iți pe 
uşa peristilului. 

— Au plecat corbii ăia? 

— Nu toţi, spuse Aurelius, ieşind la vedere. Mie nu mi-a fost 
foame şi sper că îi pot prezenta Balbinei condoleanțele mele. 

— Ah, tu eşti, Publius Aurelius Statius! Te rog să nu-mi faci 
reproşuri; îmi închipui cât de jalnică ți s-a părut comportarea mea! 

— Ca să-ți spun drept, m-am distrat de minune... păcat că n- 
ai văzut ce fețe aveau unii! Lui Lentulus îi ieşiseră ochii din orbite, 
Pisones scâncea ca un copilaş mucos căruia cineva îi furase 
ientaculumă, iar pretorului Cospo cred că i-a explodat ficatul! 

— Aşadar, n-ai rămas la urmă ca să-mi faci morală... constată 
Tocullus, dar se vedea bine că nu-i venea să creadă ce spunea. 


1 Solae: sandale deschise. 
2 Caligae: pantofi militari. 
3 Ientaculum: gustare, dejun, masa de prânz. 

— Nu, sigur că nu. Trebuie, totuşi, să-ți atrag atenţia că ţi-ai 
ridicat în cap jumătate din Roma. Prietenii lui Felix nu-ți vor ierta 
prea uşor o asemenea ofensă. 

— Să fim serioşi, Statius, ştii şi tu foarte bine că mulți au venit 
aici cu şervetul gata pregătit, fără să aibă nici cea mai vagă idee 
cine a fost fratele meu: trăgeau nădejde doar să capete o masă 
gratis. Cât despre ceilalți... ce crezi, o să mă mai primească 
vreodată în casele lor? 

— Fratele tău era prieten cu foarte mulți oameni... 

— lar eu n-am deloc prieteni, asta vrei să spui? Ei bine, 
ascultă-mă cu atenție: nu-mi pasă câtuşi de puţin de gloata aia de 
puturoşi care strâmbă din nas la orice şi nu sunt în stare de 
altceva decât să-şi încreţească părul cât mai savant, să recite 
versuri triviale şi să facă pe amorezii cu toate femeile care le ies în 
cale! Tocullus, aşa m-au poreclit, adică hrăpărețul, Tocullus cel 
bogat, Tocullus zgârcitul. Ei bine, crezi că mă supără aşa ceva? 
Deloc, absolut deloc! Dimpotrivă, sunt atât de mândru de porecla 
mea, încât am cerut să fie alăturată oficial numelui meu, ca un 
cognomen!. Antonius Tocullus... Peste puțin timp, voi, patricienii, o 
să-mi spuneți astfel în plină adunare a Senatului! 

— Chiar ai cerut asta? întrebă Aurelius privindu-l cu şi mai 
mare atenție pe omuleţul acela pipernicit, cu țeasta pleşuvă şi fața 
osoasă în mijlocul căreia străluceau doi ochi şireți, de un albastru 
intens, culoarea safirului abia şlefuit. 

— Sigur că da, nobile coleg! Şi acum, dacă nu ţi-e foame... 
făcu celălalt, dornic să-l vadă pe musafir plecând cât mai repede. 

— Antonius Tocullus, am venit să-ți spun că-mi pare foarte 
rău pentru moartea fratelui tău. Ştiu foarte bine cât era de 
uşuratic, dar nu merita să-şi piardă viața atât de repede şi într-un 
asemenea mod, spuse patricianul pe un ton grav. 

Tocullus renunță la intenţia sa de a scăpa de musafir şi deveni 
ceva mai amabil. 

— Se spune că ar fi fost omorât în locul tău, murmură el. 

— Într-adevăr, a fost ucis purtând una din tunicile mele, după 
ce coborâse din lectica mea. 


1 Cognomen: numele de familie, al treilea în ordinea apelativelor romane, 
după prenume şi numele de gens. De exemplu, Gaius Iulius Caesar, adică 
Gaius din familia Cezarilor, aparținând la rândul ei gens Iulia. 

— Purtătorii tăi nubieni sunt cunoscuți în toată Roma, iar 
Felix avea o statură asemănătoare cu a ta: din spate, puteaţi fi 
confundați foarte uşor. 

— Deci este adevărat că a fost lovit din spate, aşa cum mi-au 
spus vigiles, constată patricianul. 

— O singură dată, cu un obiect subțire şi rotunjit, poate o sulă 
ca aceea folosită de cizmari. Din păcate, nu au existat martori; 
speram ca purtătorii tăi să fi văzut cum s-a întâmplat. 

Aurelius dădu din cap cu părere de rău. 

— Felix îi lăsase într-o popina!, ca să bea câteva cupe cu vin. 

— Cheltuitor până în ultima clipă, nu? bombăni Tocullus. 

În clipa aceea, draperia dinspre sufragerie se dădu în lături şi 
în atrium intră tânăra văduvă, purtând pe chip eforturile sarcinii 
şi ale suferinței pricinuite de moartea soțului ei. 

— Ce-ai să faci acum, Balbina? o întrebă patricianul după ce o 
salută cu căldură. Felix nu ţi-a lăsat mai nimic... 

— O să trăiască mai departe în casa asta, normal, răspunse 
Tocullus, nelăsându-i timp femeii să deschidă gura. Fratele meu i- 
a cheltuit zestrea în numai câteva luni şi de atunci am întreținut-o 
eu. În ce-o priveşte, nu se va schimba nimic şi, de altfel, Balbina 
se simte foarte bine aici, nu-i aşa, dragă? întrebă el pe un ton care 
nu admitea replică. 

Cu un aer resemnat, cumnata dădu din cap aprobator şi 
patricianul o privi compătimitor: Balbina era tânără, sfioasă şi 
destul de grațioasă, chiar dacă un pic spălăcită. Oare cum va reuşi 
fata asta să trăiască depinzând în toate privințele de severul 
Tocullus, după ce îşi unise viața cu un soț, este adevărat, cam 
fluşturatic, dar vesel şi de-a dreptul fermecător? 

— Du-te şi te odihneşte, draga mea. În starea ta trebuie să 
eviți orice efort, spuse Tocullus, îndemnând-o să se retragă şi în 
auzul experimentat al lui Aurelius, invitația aceasta sună ca un 
ordin. 

— Ce se va întâmpla cu copilul? vru să ştie patricianul, 
oarecum îngrijorat. 

— Eu nu am avut copii, aşa că o să-l adopt eu. Am şi hotărât 
ce nume o să-i dau: Marcus! exclamă el cu un zâmbet sfidător. 

— Dar... nu poţi face asta, murmură Aurelius, uluit de atâta 
îndrăzneală. Augustus a interzis ca în gens! din care faci parte să 


1 Popina: cârciumă. 

se mai folosească acel prenume, după ce l-a învins pe rivalul său, 
Marcus Antonius, în bătălia de la Actium! 

— De atunci a curs multă apă pe sub poduri şi acum pe tronul 
imperial se află Claudius, nepotul direct după mamă al generalului 
învins atunci. 

— Te lauzi prin urmare cu rude ilustre! remarcă patricianul pe 
un ton ironic. 

— Nu mă lua în râs, nobile senator: ştii bine că unul dintre 
străbunicii mei era doar un văr îndepărtat al proconsulului, iar 
celălalt a fost adus la Roma în lanțuri din Lucania, unde se 
născuse. 

— S-ar părea că eşti chiar mândru de asemenea origini umile 
pe care alții se căznesc din răsputeri să le ascundă... 

— Nu-mi permit cu nici un chip să uit din ce neam provin. De 
altfel, chiar dacă aş încerca să fac asta, s-ar gândi alții să mi-o 
amintească! 

— În Roma este mare nevoie de oameni plini de energie şi nu 
are prea mare importanță ai cui fii sau nepoți sunt. Totuşi, 
explică-mi de ce un om ca tine nu vede cu ochi buni acordarea 
cetățeniei romane locuitorilor din Galia Narbonensis. Am aflat că 
ai de gând să te opui în Senat acestei măsuri pe care însuşi 
Claudius a propus-o. 

— Ei, ar fi prea comod pentru ei, colega! Noi am pornit la 
început cu tunicile peticite, am muncit, am asudat, am luptat 
pentru imperiu; şi acum, când în sfârşit ne putem bucura de 
roadele sacrificiilor noastre, uite că ăştia din nord, care sunt încă 
pe jumătate barbari, vin peste noi ca nişte lăcuste, cerând aceleaşi 
drepturi ca romanii, fără să ia asupra lor nici o îndatorire! 

— Astăzi Roma este lumea întreagă, Tocullus. Umblă pe 
străzile oraşului şi o să auzi vorbindu-se feniciana, asiriana, 
ebraica, siriana şi chiar marcomana! 

— Pentru tine, nobile senator, este uşor să te porți ca un om 
deschis, tolerant, gata să accepți fără ezitare aceste vremuri noi. 
Tu şi ceilalți ca tine sunteți dispuşi să dăruiți cu amândouă 
mâinile cetățenia romană, pentru că este doar unul dintre 
numeroasele voastre privilegii şi vă mai rămân destule: prestigiul, 
puterea, bogăţia. Dar încearcă să vorbeşti cu unul dintre cei care, 


1 Gens: totalitatea descendenților unui singur întemeietor de familie, 
împărțiți în diferite familii, fiecare dintre acestea având un alt cognomen. 
Numele de gens era al doilea în ordinea celor trei apelative romane. 

pentru a deveni civis romanus!, a trebuit să-şi părăsească familia, 
să lupte ani întregi pe front, să-şi trudească mâinile la cele mai 
grele munci ale câmpului şi să vedem dacă o să ai curajul să-i spui 
că tot ceea ce a obținut prin asemenea sacrificii va fi acum acordat 
tuturor, fără nici o deosebire şi pe gratis! De aceea nu aristocrații 
sunt aceia care se opun lărgirii dreptului la cetățenie, ci păturile 
sociale sărace care se bucură de un singur privilegiu şi nu au de 
gând să-l împartă cu nişte venetici. 

— Roma este mult mai mult decât un oraş, Tocullus; este o 
cultură, o idee capabilă să unească popoarele din lumea întreagă: 
în istorie nu a mai existat niciodată ceva asemănător. Toți cei care 
trăiesc, muncesc şi luptă pentru Roma au dreptul să se numească 
romani. 

— Foarte bine, ar trebui să aplici acest principiu sacru chiar 
cu legiunile tale de sclavi, nobile senator Statius! 

— Ştii bine că mai este încă nevoie de munca sclavilor; cu 
toate acestea, la noi sclavia nu este nici imposibil de suportat, nici 
veşnică şi poate că într-o zi, dacă inginerii noştri vor reuşi să 
construiască maşini care să uşureze muncile grele, nu va mai fi 
nevoie de ea, spuse patricianul, dându-şi seama cu mirare că 
spunea nişte lucruri pe care, cu câţiva ani în urmă, le-ar fi 
considerat de neconceput. 

— Şi, până atunci, în aşteptarea unei societăți mai drepte, tu 
accepți cu mare plăcere să fii servit de o mulțime de sclavi! râse 
Tocullus, bătându-l cu mâna pe umăr, într-un gest familiar pe 
care Aurelius nu i-l permitea nici decanului Curiei. Tu erai acela 
pe care voiau să-l omoare, colega. Acceptă un sfat din partea mea, 
schimbă aerul: în Urbe clima se face foarte, foarte caldă. 

— Foarte bine, pentru că şi aşa sunt destul de friguros, zâmbi 
Aurelius şi, cu un Vale? grăbit se despărți de gazdă. 

leşi în stradă şi se îndreptă către lectică. Abia când dădea într- 
o parte perdeluțele de pânză, ridică privirile şi o văzu pe Balbina în 
umbra terasei cu teama zugrăvită pe chip. 


— Tocullus nu greşea, domine, confirma la scurt timp după 
aceea Castor. Villa ta de pe promontoriul din Pithecusa3 este bine 
apărată; dacă se zăvorăşte poarta principală, singura cale de acces 


1 Civis romanus: cetățean roman. 
2 Vale (plural, valete): literal, „Rămâi cu bine”. Salut la despărțire. 
3 Pithecusa (sau Aenaria): actuala Ischia. 

care mai rămâne este de pe mare. Dacă ne refugiem acolo, îi facem 
în ciudă ticălosului care colindă pe străzile Urbei, hotărât să-ți 
înfigă un cuțit între omoplați. 

— Prostii: la întoarcere aş fi luat primul la țintă. 

— Ce-ai zice atunci de o călătorie mai lungă? N-am mai mers 
la Alexandria! de ani de zile, propuse secretarul, prefăcând-se că-i 
este dor de oraşul său natal. Se spune că Lollia Antonina ar ierna 
şi ea acolo... adăugă după aceea, sperând să-l ispitească pe 
stăpânul său cu amintirea frumoasei matroane. 

— N-am de gând să plec de aici! 

— Din cauza Corelliei, nu? Este o femeie plăcută, sunt de 
acord, totuşi... Fillis, vino încoace! îi spuse Castor unei slujnice, 
aducând-o în fața stăpânului. Ia întoarce-te, dragă hai, întoarce-te, 
să te vedem mai bine... 

— Şi ce-i cu asta? 

— Ai cele mai frumoase sclave din Roma şi-ţi poţi permite să te 
bucuri de favorurile oricărei curtezane, îmi spui şi mie ce are 
sclifosita aia de Corellia în plus față de Fillis a noastră? 

— Un soț consul, de exemplu! făcu Aurelius, încercând să 
gslumească. 

— Mare încăpățânat! Dacă ai face totul mai cu perdea, fără să 
faci atâtea valuri, ai scăpa de pericolul de a ajunge înainte de 
vreme în tenebrele Hadesului sau de acela, la fel de grav, să te 
trezeşti în fața Flamenului lui Jupiter, cel care încheie căsătoriile, 
ținând într-o mână plăcinta tradițională şi în cealaltă inelul de 
cununie! 

— Ce tot spui acolo, Castor? se miră senatorul. 

— Oh, nimic, doar nişte zvonuri care circulă, dar clientes au 
început deja să-şi pregătească nişte mappae cât mai încăpătoare, 
iar cusătoresele sunt disperate că trebuie să facă față valului de 
clienți care vor să-şi facă haine noi. 

— Pe toţi zeii, doar nu crezi cu adevărat că eu... 

Libertul îl întrerupse de îndată, cu un gest iritat. 

— În ceea ce mă priveşte, o să-mi pară rău că n-o să mai ai 
parte de serviciile mele, dar mi-am rezervat deja un loc pe prima 
triremă care pleacă spre Cilicia. Nu am în nici un caz de gând să 
trăiesc sub acelaşi acoperiş cu o femeie austeră şi înfumurată care 


1 Alexandria din Egipt: oraş fondat de Alexandru cel Mare, era cea mai 
mare metropolă a imperiului după Roma. 

se încăpățânează să facă versuri în greceşte, consideră vinul drept 
o otravă ucigătoare şi doarme îmbrăcată din cap până în picioare! 

— Vorbeşti despre Gaia Valeria? întrebă Aurelius, uluit. 

— Dar de cine altcineva? Dintre toate matroanele Urbei, nu 
puteai să găseşti una mai puţin antipatică! rânji Castor. De 
frumoasă este frumoasă, nu zic ba, dar merge țţeapănă de parcă ar 
fi înghiţit o suliță şi dacă încerci să schimbi o vorbă cu ea, parcă ai 
vorbi cu monumentul Pudorii Plebee. 

— Văd că ai avut mare grijă s-o cunoşti. Pe Hercule, când o să 
încetezi să-ți mai vâri nasul în treburile mele? 

— A fost vorba despre o întâlnire cu totul întâmplătoare, îi 
explică alexandrinul prefacându-se de-a dreptul umil. Mă aflam în 
vizită la o slujnică din casă, una Ciria, când stăpâna a dat buzna 
pe neaşteptate în cameră, punând capăt discuţiei dintre noi. Am 
profitat de ocazie, desigur, ca să mă prezint ca servitorul şi 
prietenul tău. 

Aurelius simți că îi dispare orice urmă de furie. Nimic nu avea 
un efect mai mare decât un Castor pe picior de război pentru a 
face orice matroană ceva mai ruşinoasă s-o zbughească mâncând 
pământul. 

— Ciria aia mai era încă îmbrăcată cât de cât în momentul în 
care a intrat stăpâna? întrebă, plin de speranţă, patricianul. 

— Ca să spun drept, nu era îmbrăcată deloc, domine, lucru 
care, de altfel, a supărat-o destul de tare pe viitoarea ta logodnică, 
recunoscu libertul. 

— Minunat, Castor, asta a fost o lovitură de maestru! Valeria o 
să se ţină la o distanță apreciabilă văzând ce depravaţi am în jurul 
meu! 

— Te bucuri prea curând de victorie, stăpâne. Întâmplarea 
asta, chiar dacă a fost aşa de stânjenitoare, nu a fost suficientă ca 
s-o determine pe femeia aceea încăpățânată să renunţe la planul ei 
bolnav. 

— Asta înseamnă că te-ai dus acolo special ca s-o faci să se 
răzgândească! 

— Aş face orice pentru tine, domine, fără a pune la socoteală 
faptul că datorită implicării Ciriei sacrificiul nu a mai fost atât de 
neplăcut. Dar, vai de mine, cucoana s-a limitat doar la a mă 
dojeni, comunicându-mi că nu va îngădui niciodată asemenea 
relaţii nelegiuite între sclavii săi. 

— Oh, divină Afrodita, binefăcătoare Isis, sacră Artemis, 
individa aia chiar a luat-o în serios! se îngrozi Aurelius. 

— Nu cred că este cazul să deranjezi chiar tot Olimpul, 
stăpâne; ar fi suficient să-i spui pe şleau că-şi pierde timpul 
degeaba... Pentru că aşa este, nu? întrebă cu îndoială în glas 
secretarul. 

— Sigur, îl linişti patricianul. Doar că n-aş vrea s-o jignesc. I- 
am cunoscut pe părinții ei... 

— Chiar şi pe maică-sa? Credeam că ai fost în suita 
comandantului Cepion într-o campanie militară, se încruntă 
grecul. 

— Soția generalului, Vera Claudiana, era cu el în Germania. 
Amândoi au murit în timpul unui asediu îndelungat. 

— Din care tu ai scăpat împreună cu doar câţiva dintre 
camarazi, trase concluzia Castor, gânditor. 

— Da. După ce m-am întors acasă, m-am împrietenit la 
cataramă cu fiul lor, Valerius, care avea cam aceeaşi vârstă cu 
mine. Nu mi-o amintesc prea bine pe sora lui. 

— Scapă de ea cât de repede poți sau din casa noastră vor 
începe să fugă cu toții: cu Nefer nu se poate discuta, Paris s-a dus 
deja la templul Dianei ca să-i ceară ajutor iar Hortensius m-a 
întrebat dacă nu cunosc vreun mâncău bogat dispus să cumpere 
un arhimagirus bun. 

— De când hotărârile unui senator roman depind de cheful 
bucătarului, al intendentului şi al maseuzei? bombăni Aurelius, 
cam plictisit de toată discuția aceea. 

— Ascultă-l pe Tocullus, domine, hai să plecăm împreună într- 
o vacanţă la Pithecusa. O să aibă Paris grijă de casă! îl sfătui 
libertul care abia aştepta să scape de privirile agere ale 
neînduplecatului intendent. Pe insulă, departe de conştiinciosul 
administrator, ar fi avut mână liberă ca să-l manevreze cum ştia el 
mai bine pe stăpân şi să-i scoată din cap o eventuală idee a 
căsătoriei. 

— Pentru că veni vorba de Paris, am nevoie de el ca să-mi dea 
nişte informații. Trimite-l repede la mine! 

— Aşadar, nu plecăm? 

— Nici nu mă gândesc! În toiul verii, cu toți vilegiaturiştii care 
se adună ca sardelele la Baia! şi de-a lungul coastei, Roma este 


1 Baia: oraş termal pe litoralul Mării Tireniene, în regiunea Campania, la 
câteva mile de Pozzuoli. Era cea mai mare stațiune de vilegiatură a 
imperiului şi toată înalta societate a Romei avea acolo o reşedinţă de 
vară. Faimos şi în Evul Mediu, s-a scufundat lent din cauza fenomenelor 
telurice; şi în zilele noastre, însă, pot fi văzute ruine ale vilelor şi ale 

deosebit de plăcută. Fără a mai pune la socoteală faptul că 
îndatoririle consulului o vor ţine şi pe Corellia în oraş toată luna. 

— N-ai decât să faci cum crezi, dar, dacă o să te trezeşti cu un 
pumnal între coaste, să nu zici că nu te-am pus în gardă! spuse cu 
năduf Castor, după care ieşi în peristil. 


termelor (aflate în parcul arheologic), iar la muzeu a fost reconstituită o 
parte din villa lui Claudius, scufundată şi ea sub ape. 

IV. A opta zi înainte de Calendele lui iunie 


Clivus Argentarius începea să urce pe panta Capitoliului chiar 
din spatele Forumului lui Caesar, cu care era unit prin mai multe 
pasaje acoperite. De jur împrejur, pe tarabele celor care dădeau cu 
împrumut bani şi ale zarafilor se auzea zornăitul monedelor izbite 
de piatra specială pentru verificarea purității metalului: în nici o 
altă parte a Urbei nu se putea vedea ca acolo sau pe Via Sacra! din 
apropiere circulând atâţia bani şi atâta aur. 

Pomponia şedea pe un jilț încăpător în fața tejgshelei unui 
bijutier, ocupată să-şi mai împrospăteze dactyliotheca? în 
aşteptarea momentului în care şi-ar fi putut schimba garderoba ca 
să fie mai potrivită cu nişte forme mai zvelte. 

— Umblă prin oraş o mulțime de bârfe despre divorțul lui 
Tocullus, spuse foarte sigură pe sine matroana, în timp ce 
examina cu priviri critice o pereche de cercei în formă de felinar. 
Antonius Felix se mutase cu puțin timp înainte de a muri în casa 
fratelui său când a izbucnit scandalul. S-a vorbit despre adulter, 
dar Ausonia, soţia lui Tocullus, a reuşit să plece din casă cu o 
rentă mică şi cu zestrea neatinsă, explică ea, dând la o parte 
cerceii, destul de modeşti, cu un aer plictisit. 

Vânzătorul, care scotocise prin toată marfa fără a reuşi s-o 
mulțumească pe cucoana aceea atât de pretențioasă, oftă şi puse 
cerceii la locul lor. 

— Arată-mi brățara aceea cu ametist, aceea de pe raftul de 
sus! ceru matroana pe un ton care nu admitea replică. Bijutierul 
se cățără cu greu pe tejgheaua plină cu tot felul de zorzoane, fără 
a-şi lua ochii de la degetele pline de inele ale pretențioasei cliente. 
Avea mulți ani de meserie şi învățase că nu trebuia să aibă 
încredere în nimeni, mai ales în cei bogaţi, pentru că tocmai ei 
erau aceia care, crezându-se în afara oricăror bănuieli, mai 
şterpeleau câte ceva: pentru femeia aceea mătăhăloasă ar fi fost o 
simplă glumă să strecoare oricât de multe nimicuri printre cutele 


1 Via Sacra: strada principală din Forum, existentă şi astăzi, care urca 
spre Capitoliu şi era străbătură de cortegiile triumfale. 
2 Dactyliotheca: dulăpior în care se țineau inelele. 

largi ale stolei!, atât de largă încât putea înlocui şi un velarium? de 
la arenele pentru luptele de gladiatori... 

— Poftim brăţara, spuse în sfârşit vânzătorul, numărând dintr- 
o singură privire inelele rămase pe tejghea ca să fie sigur că nu 
rămăseseră mai puţine. 

— Sclavul triclinar al lui Tocullus, care este prieten cu noua 
mea cosmetica3, mi-a povestit în cele mai mici amănunte o 
întâmplare petrecută cu puţin timp înainte de divorţ. Într-o seară, 
cei doi frați s-au încăierat. Mai întâi au fost vorbe grele şi Felix a 
ajuns pe punctul de a-l lovi pe Tocullus care îl făcuse cerşetor. 
Balbina plângea în hohote, iar Ausonia era albă ca varul. 

— Şi, cum s-a terminat totul? vru să ştie Aurelius, de-a 
dreptul curios. 

— Din păcate, n-am habar. Exact când era mai interesant, 
triclinarul a fost surprins trăgând cu urechea la uşă şi s-a ales cu 
cinci lovituri de bici pe spinare. 

— Prin urinare, Ausonia era amanta cumnatului său. 

— Ce femeie n-ar fi fost tentată de aşa ceva? Felix era o 
frumusețe de bărbat, pe când Tocullus... mă rog, l-ai văzut, nu? 

— Mă miră că zgârcitul ăla l-a mai ţinut în casă pe fratele său 
după o asemenea glumă, observă patricianul, şi mai ciudat mi se 
pare că a renunțat la zestrea soției, deşi o surprinsese în flagrant 
de adulter... 

— Poate că nu avea dovezi, ci doar nişte bănuieli. Sau poate că 
a preferat să dezlege baierele pungii, decât să aibă faima de 
încornorat, lucru care la Roma este o povară destul de grea. 
Oricum, toată povestea a fost trecută sub tăcere şi Ausonia a 
plecat, luând cu ea doar o sclavă bătrână. La scurt timp după 
aceea, a murit la Baia, din cauza unei indigestii urâte. 

Matroana îşi alesese până la urmă o brățară masivă din aur 
împodobită cu malahit. Şi-o admiră o vreme cum îi stă la 
încheietura mâinii, după care plăti, în timp ce bietul vânzător 
răsufla uşurat, ştergându-şi fruntea de sudoare. 

Senatorul ieşi din prăvălie, o însoți pe prietena sa până la 
lectica elegantă din lemn lăcuit cu care venise şi dădu s-o salute. 


1 Stola: etolă, haină lungă purtată de femei. 

2 Velarium: pânză cu care se acoperea arena pentru a feri publicul de 
soare. 

3 Cosmetica: cosmetician. 

— Dar cum asta, nu vii la noi la cină? Eu şi Servilius ţi-am 
pregătit o surpriză! îl invită Pomponia pe un ton atât de stăruitor, 
încât patricianului îi fu imposibil să refuze. 

— Bine, vin în urma ta, acceptă Aurelius şi porni pe sub bolțile 
pieţei către litiera sa pe care o lăsase în Forumul lui Augustus. 

Aproape că ajunsese la nubienii săi, când prin mulțimea care 
viermuia în fața templului lui Marte Răzbunătorul, îl recunoscu de 
departe pe Marcus Valerius şi-i făcu semn cu mâna, după care se 
îndreptă spre el cu zâmbetul pe buze. 

Generalul îl observă şi pe chipul lui apăru o expresie plină de 
ură. 

— Stai departe de mine, Aurelius! şuieră printre dinți. Dacă te 
apropii prea mult, nu ştiu ce sunt în stare să fac! 

Senatorul înlemni de mirare. 

— Ce ai, Valerius, ai înnebunit? spuse el, nedumerit. Doar nu 
te referi la sora ta, nu-i aşa? 

— Când mă gândesc că într-o vreme eram gata chiar eu să ţi-o 
dau de soție... mârâi generalul. 

— Ce te-a apucat, atunci? Ultima dată când ne-am întâlnit, să 
fie vreo doi ani de atunci, am petrecut o seară plăcută la curtezana 
Cinthia şi ne-am îmbătat turtă amândoi. 

— Se pot întâmpla multe lucruri în doi ani, Statius. Timpul 
trece repede pentru tine, printre cărți, femei şi petreceri. Eu, însă, 
m-am aflat mereu pe frontul de luptă: acolo nu erau sclave grijulii 
care să-ți facă toate voile, nici servitori nevăzuţi care să fie gata să- 
ți îndeplinească poruncile, ci doar veterani acoperiți de cicatrice 
care îşi pun viața în joc pe câmpul de luptă pentru ca voi şi alții de 
teapa ta să puteţi trândăvi în linişte... Dar, aşa este, sensibilului 
senator Statius nu-i place nici măcar să audă vorbindu-se despre 
război! 

Aurelius îl asculta uluit şi, în acelaşi timp, plin de amărăciune. 
Nu era prima oară când Valerius îi reproşa lipsa sa de interes 
pentru vitejia oamenilor de sub arme, dar întotdeauna erau doar 
nişte glume nevinovate, ca între nişte prieteni buni care se 
distrează fiecare luând în râs defectele celuilalt. 

— Nulla salus bello!, războiul nu este o cale de salvare, 
răspunse în cele din urmă senatorul. Este adevărat, urăsc acel 
gust sălbatic al luptei pe care mulți îl găsesc demn de laudă, mai 


1 Nulla salus bello: „nu există nici o cale de salvare printr-un război” 
(Vergilius, Eneida, XI, v. 362). 

ales când alţii sunt cei care suferă din cauza aceasta. Trimite-mă 
la luptă şi o să-mi fac datoria, aşa cum am făcut-o cândva, dar să 
nu-mi pretinzi s-o fac cu plăcere. Mie îmi plac parfumurile, 
Valerius, iar războiul miroase a sânge, sudoare şi murdărie. 
Războiul pute a moarte! 

— Aşa că rămâi departe de el, deşi te bucuri de roadele lui! îi 
strigă în față, plin de dispreț, generalul. 

Publius Aurelius îşi stăpânea cu greu furia. Dacă un altul i-ar 
fi vorbit în felul acesta, l-ar fi luat de beregată şi l-ar fi pedepsit 
aprig pentru asemenea insulte. În fața vechiului său prieten, însă, 
nu putu riposta, făcând eforturi ca să nu izbucnească. Dar 
generalul încă nu terminase. 

— Serviciul militar al unui soldat roman durează patru luşiri, 
deci nu mai puțin de douăzeci de ani şi câteodată chiar mai mult. 
În Anatolia aveam legionari care luptau de peste douăzeci de ani, 
iar unii dintre ei fuseseră în Germania sub comanda tatălui meu. 
Am întâlnit unul ieri seară, chiar aici la Roma. Retius: nu-ți spune 
nimic numele acesta? spuse el răspicat, privindu-l pe patrician cu 
asprime. 

În zadar căută Aurelius să-şi amintească, dar nu reuşi să-şi 
aducă aminte de nimeni cu acest nume. 

— Nu-mi amintesc, fu el nevoit să recunoască. 

— El, din contră, te ține minte cum nu se poate de bine! 
replică Valerius, în timp ce mâna stângă i se strecura sub tunică, 
acolo unde orice soldat îşi ține pregătit în orice clipă pumnalul. 

Senatorul îl apucă de braț, de data aceasta cuprins şi el de 
furie. 

— Dacă ai de gând să mă loveşti cu cuțitul, de data asta ai 
grijă să nimereşti pe cine trebuie. N-aş vrea să fie vreun alt 
nefericit ca Antonius! şuieră el printre dinţi, pe un ton glacial, fără 
să dea nici un pas înapoi. 

Generalul strânse din buze, înciudat. 

— O să ai cât de curând veşti de la mine, Statius! îl amenință 
înainte de a se îndepărta. 

Încremenit pe treptele din fața templului, împins din toate 
părţile de trecătorii grăbiţi, Aurelius respiră adânc. „Înțeleptul nu- 
şi iese niciodată din fire”, îşi repetă în gând, ca un bun epicureu, 
„înțeleptul rămâne întotdeauna calm şi priveşte cu detaşare 
nebunia lumii”. Nu voia să se enerveze, nu voia să se gândească la 
Germania. Avea să meargă imediat la Pomponia să se bucure de 
surpriza promisă de prietena lui... 

— lată-te, în sfârşit. Ne gândeam că nu mai vii! îl întâmpină în 
vestibul un Servilius deosebit de vioi. 

Bravul cavaler, temându-se ca oaspetele său să nu aibă ceva 
de obiectat, avusese grijă să guste personal din toate amforele cu 
vin de Ceccinum, Setinum şi Ulban care urmau să fie servite la 
masă, aşa că buna sa dispoziție, deja bine cunoscută tuturor, 
fusese mult stimulată în urma acestei verificări. Alături de el, 
Pomponia ciripea neobosită, înveşmântată într-o tunică de in de 
un stacojiu atât de strident, încât doar o fetişcană tinerică şi trasă 
prin inel ar fi cutezat s-o poarte. 

— Ei bine, unde este surpriza? întrebă senatorul arzând de 
curiozitate. 

— Vino, vino cu mine! îl îndemnă matroana, conducându-l 
prin exedra în aer liber până la o masă de marmură instalată în 
fața unor tufe de trandafiri. În jurul mesei se aflau trei paturi largi 
din piatră, căptuşite cu perne moi şi pe unul dintre ele, radiind 
toată într-un surâs care-i dezvelea puţinii dinți rămaşi în gură, era 
tolănită focoasa Domitilla, având pe cap o mulțime de bucle în 
formă de turnulețe peste care, în vârf de tot, trona o coamă 
impunătoare de păr zburlit. 

Aurelius respiră uşurat: surprizele Pomponiei erau imposibil 
de prevăzut, iar faptul că era vorba doar despre matroana 
Domitilla avea darul să-l liniştească. 

— Dar asta nu-i tot, mai avem şi o altă invitată! cotcodăci 
prietena sa, privindu-l pe sub sprâncene şi, în clipa aceea, de după 
perdeaua peristilului se putu distinge silueta unei alte femei. 

— Pe toți zeii Olimpului! gemu senatorul, privind-o pe Valeria 
care venea înspre el, cu privirile ațintite în pământ şi cu un aer 
rezervat, plin de sfială. 

Aurelius luă loc pe unul din paturi, încercând să se poarte cât 
mai firesc, iar după puţin timp începu să se simtă chiar foarte 
bine. Stimulată de mâncărurile gustoase şi de vinul bun, se 
înfiripase o conversație plină de o voioşie fără margini, dominată 
de scânteietoarea Pomponia care se întrecea pe sine într-o mulțime 
de comentarii politice şi bârfe mondene, opinii literare şi malițioase 
glume cu două înțelesuri, toate presărate cu o serie de aluzii la 
ultimele aventuri amoroase ale  neastâmpăratei împărătese 
Messalina. Senatorul îi ţinea cu multă plăcere isonul, punându-i la 
momentul potrivit cele mai incitante întrebări sau subliniind cu 
câte o replică sarcastică vorbele de duh ale matroanei. 


40 


Totuşi, dacă Servilius şi Domitilla se distrau de minune, nu 
acelaşi lucru se putea spune despre Valeria. Deschidea gura foarte 
rar şi atunci spunea doar câteva vorbe, ca nişte şuvoaie de apă 
rece căzând peste o vâlvătaie: se vedea bine că libertatea de limbaj 
a Pomponiei nu-i cădea bine deloc şi, atunci când subiectele erau 
mai picante, pe chipul său apărea o expresie dezaprobatoare 
datorită fie ruşinii sincere, fie unei simple ipocrizii. Abia când cei 
de față începură să vorbească despre Antonius, matroana păru să 
fie mai atentă. 

— Un băiat tare drăguţ! Fusese oaspetele soțului meu, 
Herennius, la Gortina!, şi când m-am întors în Italia, l-am 
reîntâlnit la Tusculum?, în villa consulului. Este limpede că 
asasinul îşi greşise victima: Antonius Felix nu merita un asemenea 
sfârşit îngrozitor! îşi dădu ea cu părerea. 

— Dar ce, eu aş fi meritat? întrebă Aurelius cu un zâmbet 
acru. 

Servilius tuşi, încurcat de întorsătura pe care o luase discuția. 

— Dragă Publius, arată-i Valeriei grădinile noastre în timp ce 
sclavii vor strânge resturile de la masă, interveni Pomponia cu o 
lăudabilă promptitudine. 

Mulțumit de faptul că Valeria primise o corecție meritată, 
senatorul o conduse printre tufele de merişor şi începu să-i arate 
pe rând dragonii, himerele şi monştrii mitologici, opere ale 
iscusitului grădinar Scapola, inventivul servitor pe care senatorul 
îl împrumutase cu mare plăcere şi prietenilor săi. 

Dar nici aceste informaţii din domeniul botanicii nu reuşiră 
să-i smulgă tăcutei matroane decât unele vagi exclamațţii 
politicoase. 

— Îmi închipui că te bucuri să fii din nou în Urbe, după atâţia 
ani petrecuți în provincie, spuse Aurelius, schimbând vorba. 

— Nu cunosc prea multă lume la Roma, recunoscu ea. 

— Dar Corellia, soția consulului Paulus Metronius, te-ar putea 
prezenta multor familii, îi sugeră patricianul. 


1 Gortina: capitala Cretei în timpul Imperiului roman. S-au păstrat acolo 
monumente interesante, printre care o inscripție străveche despre 
dreptul doric - salvată de romani care au folosit blocurile de piatră în 
care era gravată pentru a construi Odeion - şi ruinele grandiosului 
Pretoriu, sediul guvernatorului trimis de Roma. 

2 Tusculum: oraş din regiunea Latium ale cărui ruine s-au găsit la sud 
de Roma. Cicero avea acolo o reşedinţă unde a redactat faimoasele sale 
scrisori, numite chiar „Tusculane”. 

— Poate, dar, dacă aş fi văzută prea des cu ea, reputația mea 
nu cred că ar avea de câştigat, răspunse femeia pe un ton rece. 

Auzind o asemenea remarcă plină de înfumurare, Aurelius 
simţi că se înfurie şi trecu la contraatac: oricât părea de severă, 
Valeria rămânea tot o femeie... şi nici o femeie nu se poate bucura 
atunci când cineva are numai cuvinte de laudă pentru alta. 

— Dar de ce spui asta? Corellia este elegantă şi foarte 
atrăgătoare, îi replică el cu perfidie. Sunt sigur, de exemplu, că ți- 
ar da bucuroasă unele sfaturi ca să te imbraci cu lucruri mai 
puțin demodate. Ea este întotdeauna gata să servească pe 
oricine... 

— Ba chiar prea mult! şuieră printre dinți Valeria şi porni cu 
paşi grăbiţi către exedră, fără a se mai gândi să-l aştepte. 


După o asemenea discuţie, cina continuă într-o atmosferă mai 
mult decât glacială şi în scurt timp musafirii îşi luară rămas bun 
de la gazde şi plecară. 

Când Servilius închise uşa de la intrare în urma lui, Aurelius 
şovăi o clipă în mica piață de la poalele Quirinalului. Pomponia îl 
rugase s-o conducă acasă pe prietena ei şi, dacă ar fi fost vorba 
despre o libertă sau chiar despre o plebee, senatorul n-ar fi stat pe 
gânduri şi s-ar fi urcat imediat alături de ea în lectică. Valeria, 
însă, era o persoană din lumea bună şi n-ar fi fost potrivit să stea 
lângă ea, chiar şi pe o distanţă atât de scurtă... Patricianul aprecie 
imediat cât de mare era pericolul de a se lovi de susceptibilitatea 
austerei matroane, comparându-l cu deranjul de a parcurge pe jos 
urcuşul de o milă până pe Viminal. Un asemenea deranj fu mai 
important, aşa că, ridicând din umeri, Aurelius se aşeză şi el pe 
pernele lecticii. 

— Frumoasă petrecere, nu? spuse el pe un ton neutru. 

Valeria dădu din cap aprobator, exprimând prin tăcerea sa 
dezaprobarea pentru comportamentul bărbatului, contrar regulilor 
de bună conduită. Ghemuită în colțul opus al lecticii, îl privea pe 
nepăsătorul său tovarăş de drum cu o neîncredere evidentă, ca şi 
cum n-ar fi fost vorba despre un senator roman, ci de întunecatul 
Pluton! gata să se arunce asupra Proserpinei?2 ca să-şi satisfacă 
poftele cu ea. 


1 Pluton (sau Hades): zeu al morților, dar şi al aurului. 
2 Proserpina: soția lui Pluton, răpită de el şi dusă pe tărâmul subteran al 
morților. 

O asemenea bănuială nu era absolut deloc justificată, pentru 
că Aurelius nu avea porniri de felul acesta. Valeria era frumoasă, 
bineînțeles, cu nasul acela drept şi cu trăsături care păreau 
sculptate în marmură; cu toate acestea, aşa cum spunea şi Castor, 
părea să fie mai mult o statuie decât o femeie în carne şi oase. 
Mişcările cumpănite, expresia severă a feței, acea dignitas! atât de 
tipic romană care emana din întreaga sa înfăţişare, aveau darul de 
a risipi orice intenţie galantă a patricianului care, în consecință, se 
decise să n-o mai ia în seamă. 

Dar Valeria locuia destul de departe şi drumul părea că nu se 
mai sfârşeşte. Purtătorii coborâră de pe colina pe care locuiau 
prietenii săi şi traversară Vicus Longus? îndreptându-se către 
Viminal, ca să evite trecerea prin Suburra. Atunci când trecură 
prin apropiere de Vicus Patricius, doar respectul pe care i-l purta 
Pomponiei îl opri pe senator să coboare în fața casei sale, lăsând-o 
pe încrezuta matroană să-şi continue drumul de una singură 
însoțită doar de nubieni. 

Merseră astfel într-o tăcere totală, apăsătoare, până ajunseră 
la poalele Esquilinului. 

— la te uită, un alt incendiu! exclamă dintr-o dată Valeria, 
arătând către flăcările care se înălțau printre case. 


— În ultima vreme, în cartierul acesta multe case au fost 
mistuite de foc; oamenii se tem că la mijloc s-ar afla un piroman, îi 
explică senatorul. 

— Roma este un oraş cu adevărat periculos, spuse Valeria, 
tulburată. 

— Oraşele seamănă, de fapt, cu femeile: cele mai periculoase 
sunt şi cele mai interesante, cugetă cu voce tare Aurelius, după 
care o întrebă cu răceală. Din ce cauză fratele tău este aşa de 
pornit împotriva mea? 

— Credeam că sunteți prieteni! se miră ea. 

— Mă îndoiesc că am mai fi prieteni, îi răspunse patricianul, 
povestindu-i pe scurt scena din Forumul lui Augustus. 

— Nu înţeleg de ce... începu matroana să spună, dar tocmai în 
clipa aceea unul dintre purtători se împiedică. 


1 Dignitas: comportare demnă care, conform mos maiorum (vezi) trebuia 
să-i caracterizeze pe cetățenii romani. In sens mai larg, reputație. 
2 Vicus Longus: străduţă între colinele Quirinal şi Viminal. 

Lectica se clătină, aplecându-se mult pe partea stângă, astfel 
că Valeria, care stătea în colțul opus, ca să se ferească de orice 
atingere nedorită, fu aruncată peste tovarăşul său de drum. 

Aurelius îi simți trupul mlădios lipit de al său şi, puțin din 
curiozitate, puţin din obişnuință, nu rezistă impulsului de a o 
cuprinde în brațe. Ea se smuci brusc, ca şi cum ar fi căzut pe o 
grămadă de jar încins şi se cuibări din nou în colțul său, ca un 
arici făcut ghem în fața botului unei vulpi. 

Doisprezece ani de căsătorie, se gândi nedumerit patricianul: 
ce fel de bărbat putuse să fie acel Herennius dacă văduva lui se 
purta ca o adolescentă crescută într-un gineceu, departe de 
freamătul vieţii adevărate? 

V. A şaptea zi înainte de Calendele lui iunie 


În dimineața următoare, în termele casei, Castor şedea pe 
bordura din marmură a calidariumului!, turnând din când în când 
câteva picături de ulei de ienupăr în micul bazin plin cu apă 
fierbinte în care, cufundat până la bărbie, se bălăcea Aurelius. 

— Dacă n-am aflat ceva mai important, cel puţin ştiu de cine 
trebuie să mă feresc, spuse senatorul când ieşi din apă. 

— Nu-i aşa simplu, domine. Cei care voiau să te omoare 
trebuie să fi fost cel puțin doi, pentru că generalul are un alibi 
foarte bun pentru ora la care s-a produs atacul, îl dezamăgi 
secretarul. 

— Da' de unde ştii tu? întrebă Aurelius, întinzând braţele în 
lături pentru ca sclavele să-l poată şterge bine de apă. 

— Am intrat în vorbă cu nişte indivizi de pe acolo şi am aflat 
că există câțiva pierde-vară care se învârt de dimineața până seara 
prin bazilica Emilia, ascultând toată ziua pledoariile avocaţilor. Ştii 
bine că la Roma un proces zdravăn de corupție atrage mult mai 
multă lume gură-casă decât orice spectacol de teatru, astfel încât 
mai mulți dintre ei mi-au spus că în dimineața aceea Valerius se 
afla în ultimele rânduri, aşezat confortabil pe pernele scaunului 
său portabil ca să-şi ia însemnări pe mai multe pugilares. 

— Vicus Laci Fundani? nici nu este prea departe de bazilica 
Emilia: este suficient să traversezi Forumul lui Caesar şi pe cel al 
lui Augustus ca să ajungi acolo. Cât despre martori, ştii bine că 
pot fi cumpăraţi, îi spuse Aurelius. 

— Totuşi, Valerius a stat de vorbă şi cu Appius Hostillius, 
decanul Senatului, adăugă Castor, întinzându-i stăpânului 
ulciorul cu cervesia3 bine răcită din care avusese grijă să se 
servească şi el pe săturate. Domine, eu chiar nu pricep de ce te dai 
peste cap să cauţi atât de departe, când ai la îndemână un vinovat 


1 Calidarium: bazin cu apă fierbinte în terme. 

2 Vicus Laci Fundani: începea din spatele Forumului lui Augustus şi se 
îndrepta către nord, întretăindu-se cu cea care astăzi se numeşte Via 
Paninsperna. 

3 Cervesia: bere. 

perfect: soțul înşelat. Cine ar putea dori mai mult decât Metronius 
să te vadă în barca lui Caron? 

— Prostii! izbucni patricianul. Pe Corellia am cunoscut-o doar 
cu o seară înainte ca Antonius să fie ucis. 

— Şi imediat te-ai îndrăgostit. Nu crezi că este ceva ciudat 
aici? 

— O să te mire, Castor, dar multe femei mă găsesc oarecum 
atrăgător! îl luă peste picior senatorul. 

— Dar este foarte clar, domine; o pungă bine garnisită ca a ta 
poate să sucească mintea oricărei femei, îi spuse alexandrinul, 
având grijă să nu-i dea satisfacție. Chiar eşti sigur că nu te-a auzit 
consulul pe când îi dădeai întâlnire soției lui? 

— În cazul ăsta, cum putea să mă confunde cu Antonius? 
obiectă Aurelius, învelindu-se cu cearceaful uscat. 

În camera de masaj îl aştepta frumoasa Nefer, stând dreaptă în 
mijlocul mozaicului cu flori de pe pardoseală, ca un pistil între o 
mulțime de petale minunat colorate. Patricianul zâmbi, 
bucurându-se dinainte de atingerea mâinilor ei pricepute care-l 
puteau face să uite de ucigaşi, tâlhari şi de alte asemenea secături. 
Dar secretarul său, căpos ca de obicei, rupse vraja acestei 
aşteptări. 

— Poate că şi consulul voia să împiedice întâlnirea ta cu 
Corellia. Eu pariez zece sesterți! pe el! 

— Ştii unde s-ar fi putut afla consulul în momentul crimei? 
întrebă Aurelius, acceptând pariul. 

— Acasă la el. Decanul Hostillius i-a făcut o vizită cu puţin 
timp înainte de ora a treia, aflându-se în drum spre Forum, ca să-i 
ceară sprijin pentru o petiție contra imoralității publice. Imediat 
după aceea, consulul s-a închis în biroul său şi n-a mai ieşit de 
acolo decât spre prânz. 

— Cu siguranță, domus are şi o ieşire dosnică prin care 
Metronius ar fi putut ieşi fără a fi observat. 

— Da, dar la ora a patra, un valet i-a servit un ientaculum. 
Sclavul îşi aduce bine aminte de momentul acela, pentru că tocmai 
auzise şuierând ceasul cu apă. 

— Prin urmare, chiar dacă ar fi reuşit să se strecoare 
neobservat afară din casă, consulul ar fi avut la dispoziție ceva mai 


1 Sestert: monedă romană. În epoca împăratului Claudius, cu şase 
sesterți se făceau cumpărături pentru toată familia, inclusiv pentru 
sclavi. 

mult de o oră ca să se ducă şi să se întoarcă din Suburra, reflectă 
gânditor Aurelius. 

— N-ai impresia că ar fi avut timp suficient ca să-l ucidă pe 
Antonius? aprecie Castor. 

— Trebuie să ai dovezi pentru aşa ceva... se hotărî senatorul, 
în timp ce Nefer îl ungea pe piept cu uleiul parfumat pentru masaj. 
Trimite-i încoace pe nubieni, ce mai aştepţi? 

— Banii, domine. A trebuit să-i strecor şase assos valetului... 

— Aşa puţin? se miră Aurelius, obişnuit să i se prezinte note 
de plată astronomice. 

— Şi cincisprezece sesterți trântorilor ălora care se învârt pe la 
bazilica Emilia! încheie Castor, cu o expresie îngerească, întinzând 
mâna hrăpăreață către prada din punga stăpânului. 

VI. A şasea zi înainte de Calendele lui iunie 


A doua zi, Publius Aurelius ajungea la intrarea pe Vicus Laci 
Fundani, la marginea Suburrei. 

Casa lui Metronius se afla pe colina Aventinului, dincolo de 
Circus Maximus: de acolo, cu puțin timp înainte, Castor îi dăduse 
pornirea lui Menon, cel mai sprinten şi mai iute dintre nubieni, 
care îi întrecea pe toți frații lui în viteză şi rezistență. Lui îi fusese 
încredințată sarcina de a parcurge cât mai repede posibil traseul 
pe care consulul ar fi trebuit să meargă pentru a ajunge la locul 
crimei şi să se întoarcă acasă tocmai la timp pentru ientaculum. 

În cele din urmă, purtătorul apăru asudat şi gâfâind la 
intrarea în Forumul lui Augustus. 

— Am întârziat, domine, pentru că m-am întâlnit în drum cu 
alaiul Fecioarelor Vestale! se scuză el, dezamăgit pentru că nu-şi 
putuse pune mai bine în valoare calitățile. 

Aurelius ştia despre ce era vorba: toată lumea trebuia să dea 
întâietate carului în care se aflau preotesele, singurul vehicul tras 
de animale care avea voie să circule pe străzile Romei, oraşul fiind 
pe timpul zilei o imensă insulă pietonală. 

După puţin timp, senatorul, cu ochii ațintiți asupra clepsidrei, 
îi dădea din nou lui Menon semnalul de pornire. Castor urma să 
aibă grijă să noteze ora întoarcerii la casa consulului. 

Între timp, zăpuşeala devenea tot mai apăsătoare în acel 
început de vară neobişnuit de călduros. Aurelius îşi şterse cu 
poala togii sudoarea de pe frunte, părându-i rău de vanitatea 
nesăbuită care-l făcea să umble cu capul descoperit, în loc să se 
apere de soare cu atât de urâta pălărie cu boruri largi folosită de 
majoritatea concetățenilor săi. 

Cu un gest rapid făcu să dispară clepsidra printre cutele 
tunicii jerpelite cu care se deghizase şi aruncă o privire în jur, 
căutând un thermopolium! în care să-şi potolească setea. Chiar 
într-un colț al pieței, o tejghea de marmură oferea de mâncare şi 
de băut. 

— Aveţi cervesia bine răcită? întrebă Aurelius, fără prea mari 
speranțe într-un răspuns afirmativ: băutura aceea de un galben 


1 Thermopolium: bufet, bar cu masă caldă. 

deschis era departe de a se bucura în Urbe de aceeaşi popularitate 
pe care o avea în Galia, în Iberia! şi în alte provincii. 

— Nu servim decât vin fiert, răspunse cârciumarul, cu o 
strâmbătură de dispreț spunând multe despre părerea pe care o 
avea în privința băutorilor de cervesia. Drept cine îl lua derbedeul 
acesta? Părea el un belgian cu mustăți pleoştite? Bine, se născuse 
la Brixia? care într-adevăr nu era prea în sud, dar era totuşi unul 
de dincoace de Alpi, nu un barbar necioplit de dincolo de munți! 

— Vin fierbinte? Nu, dă-mi mai bine apă de la fântână. 

— Face o jumătate de assos, exageră intenționat cârciumarul. 
Toţi sunt la fel, filfizonii ăştia fără nici o para chioară - se gândea 
el — cu obrajii lor proaspăt bărbieriţi, pletele parfumate şi unghiile 
bine curățate: se aşezau la tejghea, trăncăneau vrute şi nevrute, 
şedeau comod la mesele de la umbră, dar nici vorbă de 
consumație! Aşa că, atunci când Aurelius îi puse în palmă un 
denarius* de argint, sărmanul de el înghiți în sec încurcat: nu 
încasase decât doi sesterți şi nu-i făcea plăcere să recunoască prea 
uşor că nu putea da restul acelui client ciudat. 

— Nu am mărunt; toată lumea vine la mine să schimbe în 
dimineața asta! se scuză el. Totuşi, dacă ai puţină răbdare, pot să 
te servesc cu un vinişor curat pe care-l țin de rezervă în pivniță. 
Până atunci, ia loc! spuse cârciumarul, grăbindu-se să şteargă cu 
grijă banca pe care senatorul se aşeză cu grijă ca să n-o sfărâme. 
După puțin timp, apăru aducând un urcior mic şi având în urma 
lui o servitoare tânără cu un evantai împletit din paie, mai mare 
decât ea. 

— Fă-i un pic de răcoare dânsului, Gratilla! îi porunci sclavei 
şi, devenind brusc amator de sporovăială, se aşeză în fața lui 
Publius Aurelius, cu coatele la o palmă de punga pe care 
patricianul o aşezase la vedere pe masă. 

— Ce s-a întâmplat cu individul ăla atacat chiar aici, în piață, 
a scăpat cu viață? vru să ştie senatorul, gata să profite de noua şi 
interesata amabilitate a cârciumarului. 

— Da de unde, a murit îndată după aceea. Asta pot să ţi-o 
spun eu care l-am văzut! 

— Chiar aşa? Şi totuşi, vigiles spun că nu au existat martori, 
se miră Aurelius. 


1 Iberia: Spania de astăzi. 
2 Brixia: Brescia de astăzi. 
3 Denarius: „dinar”, monedă de argint valorând patru sesterți. 


49 


— Ei, nu sunt nici eu chiar prost, doar nu era să le povestesc 
totul paznicilor fără să mă cinstească şi ei cu ceva! Mie-mi place 
vinul, nu apa din râu şi nu am de gând să mă las aruncat în 
Tibru! exclamă el nescăpând din ochi punga cu bani. Chiar aici 
stătea, în spatele ferestrei, când sărmanul om a sosit şi el: avea o 
togă ultimul răcnet al modei, cu agrafe strălucitoare şi cizmulițe 
noi-nouţe, de m-am mirat să-l văd îmbrăcat aşa atât de aproape de 
Suburra, fără nici un însoțitor. Să fim înţeleşi, nu spun că pe aici 
ar fi mai mulți tâlhari decât în cartierele bogate, dar dacă un 
individ care arată a fi bogat se plimbă pe sub nasul unuia care 
abia o scoate la capăt cu banii de pe o zi pe alta, mă rog, înţelegi 
că... Abia după aceea am aflat că filfizonul acela îşi lăsase 
purtătorii cu lectica la popina lui Bellona, chiar în spatele caselor 
ălora. Pe Hercule, zic eu, se poate să fie cineva atât de tâmpit? 
exclamă cârciumarul, întrerupându-se pe neaşteptate. O altă 
monedă fu de ajuns ca să prindă iar glas. 

— Ascultă la mine cum s-au petrecut lucrurile: goleam un vas 
mare cu vin şi, când scot nasul afară pe fereastră, în spatele 
filfizonului văd apărând un individ înfăşurat într-o mantie lungă şi 
neagră, cu o tichie bine îndesată pe cap. Mă întrebam ce fel de 
boală ar putea să aibă ăla de s-a îmbrăcat aşa gros pe o asemenea 
căldură, când tipul ajunge dintr-o săritură în spatele acelui 
trecător elegant. Eu am înțeles imediat că vrea să-l atace... 

— Şi ai început să strigi ca să-l anunți de pericol! îi continuă 
senatorul fraza. 

— Da’ cum să fac aşa ceva, doar nu eram nebun! Dimpotrivă, 
mă lipesc binişor de perete ca să nu mă observe: ştii, doar din 
cauză că nu-mi place să beau apă din Tibru... Mă rog, omul cu 
mantie neagră ridică mâna şi îndată filfizonul cade la pământ, în 
timp ce el dispare pe ulicioară. 

Cârciumarul bău o înghițitură zdravănă de vin şi continuă. 

— Abia atunci am ieşit pe stradă. Nefericitul era trântit la 
pământ, cu o pată mare şi roşie pe togă. Era un spectacol 
impresionant, crede-mă, chiar şi pentru unul ca mine care a văzut 
multe la viața lui. Sângele atrăgea insectele, muşte, albine, țânțari, 
o mizerie întreagă, iar mortul avea ochii holbați şi cu o expresie 
ciudată, ca şi cum se întreba ce i s-o fi întâmplat... şi avea 
dreptate să se întrebe, săracul de el: într-adevăr, nu el trebuia să 
moară! 

— Cum? încremeni patricianul. 

— Ei, după cum spun vigiles, este vorba despre un anume 
Antonius. Asasinul, însă, l-a strigat pe un alt nume: Aulanos, 
Ausonios sau cam aşa ceva... 

— Aurelius, poate? îi sugeră senatorul, simțind o sudoare rece 
pe spinare. 

— Da, da, chiar Aurelius! 

— Sacră Afrodita, eşti sigur? şopti patricianul, rămânând 
înmărmurit. 

— Cum să nu fiu sigur, sări în sus cârciumarul, ducându-şi 
mâna la piept. Dacă nu mă crezi pe mine, întreabă-le pe florăresele 
de acolo! 


Încă ameţit de cele aflate, Aurelius se apropie de taraba cu 
flori, instalată în fața unei dughene mizerabile. Două femei, 
semănând incredibil între ele, făceau bucheţele mici de albăstrele 
pe care le aranjau cu mult gust în două vase mari cu apă. 
Patricianul admiră îndemânarea cu care se mişcau degetele celor 
două femei, apucând cu grijă tulpinile delicate şi legându-le în 
bucheţele cu un fir subţire de cânepă, printr-o singură mişcare, 
scurtă şi rapidă. 

— Vrei un buchețel, frumosule? Sunt abia culese! îl întâmpină 
de îndată fata mai tânără, o bruneţțică bine făcută, cu părul 
împletit într-o coadă groasă, prinsă pe frunte. 

— Oh, dar pentru un nobil ca acesta avem ceva mai bun! 
interveni cealaltă florăreasă, ceva mai în vârstă, dar pieptănată la 
fel de ciudat. 

Femeia se grăbi să-l conducă pe patrician în prăvălie, nu fără 
a aprecia cu plăcere aspectul sănătos şi îngrijit al bărbatului. 
Tunica modestă şi lipsa oricărei podoabe nu puteau s-o înşele cu 
nici un chip: probabil că era sclavul vreunei familii de nobili, poate 
chiar un vistiernic sau un contabil, cel puţin dacă judeca după 
mâinile bine îngrijite şi după încălțămintea de foarte bună calitate. 

— Avem crini, stânjenei şi chiar tufe de trandafiri. De 
asemenea, ştim să împletim coronițe pentru banchete şi ghirlande 
de flori din acelea care se atârnă la gât. 

— Bine, fă vreo zece şi du-le pe Vicus Patricius, la casa familiei 
Aurelius. 

Femeia zâmbi mulțumită: aşadar, bărbatul acela locuia în 
marea domus a senatorului Statius, bogatul patrician cu faimă de 
excentric pe care cineva încercase să-l ucidă zilele trecute. Vizita 
unui slujbaş din casa unui asemenea nobil putea fi un mare noroc 

pentru ea şi pentru fiica ei, aşa că nu trebuiau să scape o astfel de 
ocazie... 

— Eu sunt Zenobia, iar pe bobocul ăla de fată o cheamă 
Asteria. Dar nu sta aici să te înfierbânte soarele, vino înăuntru că 
e mai răcoare! îl invită, politicoasă, femeia. 

— Ştii ceva despre omul acela care a fost ucis aici, în fața 
voastră? întrebă senatorul după ce intră în sărăcăcioasa prăvălie. 

— Eu n-am văzut tot ce s-a întâmplat, dar cârciumarul de colo 
a fost de față şi mi-a povestit şi mie: nefericitul acela mergea 
liniştit unde avea treabă, când o matahală de om, confundându-l 
cu senatorul Statius, a sărit pe el şi l-a lovit cu cuțitul, îi povesti 
femeia, fără să spună nimic nou față de ceea ce patricianul aflase 
deja. 

— l-ai auzit vocea? întrebă, agitat. Părea să fie a unui tânăr 
sau a unui bătrân? Era sonoră sau aspră, groasă sau pițigăiată? 
Putea să fie a unei femei? 

Copleşită de un asemene şir de întrebări, Zenobia începu să 
şovăie. 

— Nu ştiu ce să-ți spun, era o voce ca oricare alta. Ceea ce mi 
se pare în afară de orice îndoială este că era a unui individ care-l 
ura de moarte pe stăpânul tău. Pentru că eşti un servitor al 
senatorului, nu-i aşa? 

— Mă rog, să zicem că trăiesc în casa lui, reuşi Aurelius să 
găsească o explicaţie. Acum, însă, trebuie să plec. Uite banii 
pentru flori... 

— Stai, tinere domn, mai stai puţin, trebuie să ne cunoaştem 
mai bine! îl reținu femeia, grăbindu-se să tragă perdeaua prăvăliei. 
Mai spune-mi ceva despre nobilul Statius. Se spune că ar fi putred 
de bogat şi că se poartă foarte frumos cu servitorii lui. Pe de altă 
parte, îmi este destul să te privesc pentru a-mi da seama că te 
duci la terme în fiecare zi şi că nu munceşti cine ştie ce... Ascultă, 
aş avea să-ți propun o mică afacere: ce-ai spune dacă l-ai convinge 
pe stăpânul tău să ne cumpere? Noi îi aparținem unui zgârciob 
nenorocit de ultima speță care a hotărât să închidă prăvălia de 
flori şi pe noi să ne vândă la piața de sclavi. Ştii ce ar însemna asta 
pentru noi? Ar trebui ca eu şi Asteria să ne despărțim pentru 
totdeauna! M-am căznit tare mult ca s-o cresc, nu-i deloc uşor 
pentru o sclavă să crească o fată până la vârsta asta... Şi toată 
lumea spune că este o fată tare frumoasă. Asteria, ia vino aici! 

Ascultătoare, fata îşi vâri capul pe după perdea. 

— Vino să te vadă mai bine omul ăsta cumsecade; să ştii că 
face parte din familia senatorului Statius. Este un patrician foarte 
puternic şi ar fi un mare noroc pentru noi dacă am reuşi să intrăm 
în casa lui: n-o să mai petrecem nopțile sub un acoperiş prin care 
trece apa în voie, n-o să mai mâncăm măruntaiele fiarelor de la 
circ cu pâinea mucegăită pe care ni le dă nenorocitul acela de 
stăpân şi nici vorbă de beţivani pe care să fim nevoite să-i primim 
în patul nostru... Se spune că senatorului îi plac femeile frumoase 
şi că are cele mai elegante slujnice din toată Roma. Asteria, ia 
arată-i dânsului ce picioare frumoase ai! îi porunci fetei. 

— Dar, mamă... încercă fata să protesteze. 

— Lasă ruşinea, fata mea. Dacă nu găsim cât mai curând un 
protector, o să fii vândută la un bordel şi atunci o să fii nevoită să 
arăţi şi altceva, nu numai picioarele! exclamă Zenobia, ridicând 
până la coapse tunica fetei, în timp ce aceasta întorcea capul, 
roşind până în vârful urechilor. Într-adevăr, picioarele fetei erau 
drepte şi bine făcute, fără nici un defect, aprecie Aurelius care 
începuse să se amuze de situația aceea atât de echivocă. 

— Când o să ai ocazia să vorbeşti cu dominus, încearcă să-i 
spui cât de frumoasă este Asteria. Important este s-o ia pe ea; eu 
poate că aş reuşi să mă descurc de una singură ştiind-o pe ea în 
siguranță. Dacă, din întâmplare, l-ai convinge să ne cumpere pe 
amândouă... ei, atunci ai fi şi tu mulțumit, nu ştiu dacă mă 
înţelegi! încheie femeia şi în priviri îi străluceau promisiuni 
fierbinți. 

— O să fac tot ce pot, promise Aurelius, zâmbind dintr-un 
motiv pe care nu-l ştia decât el. 


Senatorul stătea la masa de abanos din birou, alături de 
bustul lui Epicur!, avându-l în față pe credinciosul său secretar. 

— Prin urmare, cred că nu mai există nici o îndoială: voiau, 
într-adevăr, să te omoare! trase concluzia Castor. Şi când te 


1 Epicur: filosof grec. În 306 î.Hr. a inaugurat la Atena o şcoală filosofică 
(Grădina), deschisă atât femeilor, cât şi sclavilor. Tema gândirii 
epicuriene era căutarea fericirii, chestiune pe care filosoful o rezolva prin 
instrumentul eliberator al ataraxiei, adică a unei detaşări sobre, senine, 
echilibrate de pasiunile vieţii. Îndepărtându-se treptat de matricea sa 
originară greacă şi în pofida unor numeroase contestări (printre care cele 
ale primilor gânditori creştini), filosofia epicuriană a cunoscut o largă 
răspândire în lumea romană, mai ales prin opera lui Lucretius De rerum 
natura. 

gândeşti că eu, crezând că asasinul ştia pe cine ucide, am mişcat 
munții şi mările din loc ca să-ţi fac rost de informaţii despre averea 
fraților Antonius... 

— Dar nu intendentul nostru trebuia să facă asta? îi aminti 
Aurelius. 

— Oh, nu te poţi baza pe Paris, domine. Un bărbat care nu 
bea, nu mănâncă nici o bucăţică de carne şi nu merge la femei, cu 
greu poate duce un lucru la bun sfârşit. 

— Este un administrator foarte bun, scrupulos şi cinstit, îl 
apără patricianul. 

— Prea de tot, după părerea mea! În orice caz, bine că eram eu 
pe-acolo. Desigur, a fost nevoie să pun la bătaie ceva bănuți, 
preciză libertul şi-i prezentă nota de plată. 

— Şaizeci de sesterți, dar eşti nebun? Cu o asemenea sumă 
poate fi coruptă jumătate din Roma, inclusiv liberții imperiali! 

— Ei, dar crezi că puteam apela doar la nişte sclavi şi servitori, 
pentru care este suficient un ulcior de vin ca să-şi dezlege limba! 
Nummularii din Forumul lui Caesar sunt plătiți regeşte tocmai 
pentru a nu scoate o vorbă despre afacerile clienților: încălcând 
secretul bancar, îşi pun în joc cariera, dacă nu chiar capul. 

— Sper cel puțin ca informațiile să-şi merite prețul, răbufni 
Aurelius, deschizând punga. 

— Cum să nu, stăpâne. Regretatul Antonius Felix, după cum 
te aşteptai, lasă în urma sa destul de puţin: o mină de argint în 
Iberia, părăsită de mulţi ani, şi o moşie pe un vârf de munte din 
Samnium, unde nu ajunge nici măcar apa potabilă. În plus, 
desigur, o mulțime de datorii. 

— Cu casa tatălui său ce s-a întâmplat? I-a revenit lui atunci 
când cei doi frați şi-au împărțit moştenirea. 

— Ipotecată de la temelii până la acoperiş: Antonius a oferit-o 
drept garanţie pentru una dintre cele mai dezastruoase afaceri ale 
sale. Aceeaşi soartă au avut-o şi plantațiile întinse de măslini din 
Creta! pe care mama sa le moştenise de la Metellus Creticus, cel 
care cucerise insula. 

— Nu cred că Antonius s-a gândit vreodată să meargă acolo ca 
să le vadă. 


1 Creta: insula, locul unei civilizații înfloritoare, a fost distrusă de o serie 
de cataclisme, ultimul dintre ele — erupția vulcanului de pe insula Thera 
(astăzi Santorin), petrecută în 1450 î.Hr. - distrugându-i definitiv 
puterea. Unii cercetători au considerat că acea catastrofă ar fi fost 
sfârşitul faimoasei Atlantida. 

— Şi, totuşi, acest lucru s-a întâmplat. A stat câtva timp la 
Gortina, acum doi ani, ca oaspete al guvernatorului Cretei şi 
Cirenei. 

— Care, ca să vezi ce întâmplare, era Herennius, răposatul soț 
al Valeriei. De altfel, în timpul cinei de la Pomponia, ea a spus că l- 
a cunoscut pe Antonius chiar cu ocazia aceea, observă Aurelius. 

— Herennius a avut diferite slujbe în insulă pe vremea lui 
Tiberius şi a cerut să se întoarcă acolo ca ajutor de pretor, atunci 
când a fost vorba să i se încredințeze o provincie. A rămas în 
această funcţie nu mai puţin de şapte ani, trăind în pretoriul 
roman asemenea unui satrap oriental. Îți aminteşti că oraşul 
Gortina a fost ales drept capitală a provinciei pentru că fusese cel 
mai puţin ostil Romei în timpul faimoasei campanii a lui Metellus 
Creticus. După trecerea unui secol, este o aşezare cu sute de mii 
de locuitori care se bucură de o mare prosperitate. Sigur, nu se 
poate compara cu Roma, dar nu lipsesc teatrele şi termele, 
atmosfera este mai relaxată decât în Urbe şi oamenii îşi pot 
permite şi unele libertăţi care aici s-ar putea să nu fie văzute cu 
ochi buni... 

— Unde vrei să ajungi. Castor? O iei pe departe, ca şi cum ai fi 
descoperit de fapt ceva foarte interesant... Un satrap oriental ai 
spus? Pariez că Herennius se îngrijea să aibă în jurul său numai 
sclave frumoase! 

— Ai pierde, domine. Întreţinea, însă, un adevărat harem de 
luptători greci, fără a mai pune la socoteală slăbiciunea sa pentru 
sucul de mac din Leconia, care pe insula Creta se găseşte din 
belşug şi la un preț de nimic... 

— Un homosexual tânăr, îndopat cu opium! Uite de ce nu a 
cerut niciodată să se întoarcă la Roma şi uite de ce văduva sa se 
poartă de parcă n-ar mai fi văzut niciodată un bărbat adevărat! 

— De văzut a văzut ea bărbați o mulțime... dar toți erau iubiții 
soțului ei, desfăcu brațele secretarul. 

— Doar n-o să-mi spui că ai aflat toate astea de la nummularii 
din Forumul lui Caesar! 

— Nu, sigur că nu. Ciria, slujnica Valeriei, a fost aceea care 
mi-a povestit tot ce ţi-am spus eu acum. 

— Nu rupe relația cu fata aia, Castor: este o sursă de 
informații foarte prețioasă! 

— Ai mare dreptate, stăpâne. Mai ales că, pentru a-mi povesti 
aşa ceva, mi-a cerut doar zece sesterți. l-am dat de la mine, 
domine, fiind sigur că o să mi-i dai tu... 

Aurelius oftă, întinzându-i încă o monedă. 

— Ţi-a spus cumva şi ce părere avea stăpâna ei despre felul în 
care se distra soțul ei? 

— Se pare că nu făcut niciodată din asta o dramă. Herennius 
îi satisfăcea toate poftele, doar să fie lăsat în pace cu vânjoşii lui 
iubiți şi toată lumea bună din insulă o trata ca pe o regină: nu-i 
un lucru de nimic pentru o fată care avusese ca zestre doar două 
loturi prăpădite de pământ în Lucania. În palatul Pretoriului 
roman viața era dulce şi în condiții de lux, aşa încât Antonius 
Felix, venit cu gândul să petreacă acolo doar o scurtă perioadă de 
timp, a rămas pe insulă aproape şase luni. Tocmai în timpul 
acestei şederi a lui la Gortina l-a prins în mrejele uneia dintre 
escrocheriile lui pe Valerius, aflat în vizită la cumnatul său, 
promițându-i caii şi harnaşamentele necesare pentru Legiunea a 
şasea. 

— Mă şi mir că nu a fost decimată! îşi dădu cu părearea 
Aurelius. 

— N-a fost prea departe de aşa ceva, îi răspunse Castor. N-a 
primit niciodată furniturile promise şi Felix al nostru a fost nevoit 
să-i cedeze generalului toate pământurile pe care le poseda pe 
insulă, cu titlul de despăgubiri. La scurt timp după aceea, când 
afacerea furniturilor militare a fost dată uitării, a început să se 
ocupe de antreprenoriat în folosul comunității şi, pentru 
încheierea unor contracte, a recomandat nişte constructori cu o 
faimă cam dubioasă. 

— Câte insulae s-au prăbuşit din cauza asta? întrebă 
patricianul. 

— Doar un arc de triumf şi vreo două poduri fără prea mare 
importanță; nu destul, prin urmare, pentru ca oficialitățile să-şi 
piardă încrederea în el. 

— Îmi închipui că a fost susținut de oameni politici. 

— Da, şi nu în ultimul rând de Metronius al nostru care i-a 
încredințat, chiar dacă nu în mod oficial, campania pentru 
alegerea lui în funcția de consul. 

— E de mirare cum de a fost ales! În orice caz, probabil că l-a 
costat o avere... 

— la gândeşte-te puțin, stăpâne: un spectacol impresionant de 
jocuri în care şi-au pierdut viața douăzeci şi opt dintre cei mai 
buni gladiatori şi au fost omorâte sute de fiare exotice; un prânz 
patriotic din care s-au înfruptat şapte mii de locuitori fără nici o 
sursă de venit; o donație consistentă pentru comisia funerară a 

bijutierilor ca să-şi atragă sprijin din partea breslei; o donație 
destul de mare pentru Fecioarele Vestale; cedarea unui număr de 
prăvălii de la templul lui Isis şi a unei grădini pentru orfanii de 
război, fără a mai pune la socoteală împărțirea gratuită de cereale 
şi miile de sportulae bine garnisite pentru clientes, înşiră pe 
nerăsuflate Castor. 

— Şi asta încă n-ar fi nimic în comparaţie cu sumele pe care 
le-a cheltuit pe ascuns ca să cumpere voturi! adăugă Aurelius. 

— Totul ca să se împăuneze timp de trei sau patru luni cu 
titlul de consul! exclamă grecul, plin de dispreț. N-o să înțeleg 
niciodată ambițiile astea prosteşti ale romanilor! 

— Stai puțin, lucrurile nu stau chiar aşa, Castor. Iubirea de 
patrie şi dorința de cumula cât mai multe titluri pentru propriile 
familii nu sunt singurele motive pentru care romanii îşi doresc să 
obțină funcţii de prestigiu. Oricât ar părea de redusă puterea 
oferită, unele magistraturi mai oferă încă dreptul la destule 
privilegii. Deseori, de exemplu, consulul în funcţie se ocupă de 
lucrările publice... 

— Şi au puteri nemăsurate în alegerea constructorilor care vor 
executa lucrările respective. Înţeleg acum! încheie Castor care 
începuse să vadă mai limpede toate aceste lucruri. 

— În plus, după încheierea mandatului, fostul magistrat poate 
pune foarte uşor mâna pe o provincie, guvernând-o după bunul lui 
plac. Sigur, nu mai suntem pe timpul republicii, când obţinerea 
unei funcții de consul le dădea celor aleşi siguranța că vor întoarce 
banii cu lopata. Astăzi, provinciile imperiale sunt administrate 
direct de reprezentanți ai Cezarului, deşi mai rămân câteva, dintre 
cele încredințate Senatului, din care se poate obține un profit 
frumuşel. 

— Prin urmare, eşti convins că Metronius a făcut o investiție 

bună, remarcă secretarul. 
N-aş putea pune mâna în foc; ar trebui să ştiu câte şi ce 
favoruri s-a obligat să facă în situația în care urma să fie numit. 
Nu va trece mult timp şi va începe întrecerea pentru obținerea 
contractelor şi atunci ne vom putea da seama ce-i poate pielea 
noului consul! 

— Toate astea sunt foarte interesante, stăpâne. Am vorbit 
despre insula Creta, despre obiceiurile sexuale ale lui Herennius, 
despre ambițiile Valeriei, despre necazurile lui Antonius şi despre 
manevrele lui Metronius. Am putea continua o vreme cu asemenea 
subiecte care mie îmi fac plăcere, dar trebuie să-ți amintesc că un 

ucigaş nemilos umblă nestingherit prin Urbe şi are de gând să te 
elimine. 

— Problema noastră este că nu reuşesc cu nici un chip să-mi 
dau seama cine ar putea fi! spuse patricianul, pe un ton 
dezamăgit. 

— Oh, dacă ar fi după cum crezi tu, toată lumea s-ar părea că 
te iubeşte: acelaşi lucru îl spuneai şi despre Valerius. Fiindcă veni 
vorba, ce i-ai făcut de este atât de furios pe tine? Ai depus 
mărturie împotriva lui la tribunal sau băncile tale s-au 
încăpățânat să-i refuze vreun împrumut? 

— Nimic din toate astea, răspunse Aurelius. 

— Cu alte cuvinte, la mijloc s-ar părea că este o femeie. Hai, 
domine, nu face pe şmecherul cu mine, despre cine este vorba? 
Soţie, fiică sau iubită? îl iscodi indiscretul secretar, în timp ce 
patricianul clătina din cap. 

— Atunci, sora care poate că nici nu este atât de virtuoasă pe 
cât pare! 

— Înainte de a o întâlni din nou în casa consulului, ultima 
oară o văzusem pe când legăna păpuşile. 

— O fi... bombăni libertul, nu prea convins. 

— Ce-ar fi să-ți mai vezi şi tu câteodată doar de treburile tale! 
îl certă morocănos senatorul dornic să rămână singur. 

Obişnuit cu desele schimbări de dispoziție ale stăpânului său, 
Castor nu spuse nimic şi ieşi cu paşi uşori, strângându-şi în pumn 
cei şaptezeci de sesterți. Paris îi dăduse cincisprezece zarafului iar 
el cinci Ciriei, aşa că avea un câştig curat de o jumătate de 
aureus!. Muncise destul în ziua aceea; după ce ieşea de la baie, 
avea să se ducă la o partidă de zaruri în popina lui Cereres, 
investind un denarius în vin cu speranța că o va cuceri pe nevasta 
cârciumarului. 

Rămânând singur în micul său birou, Aurelius strânse din 
buze, tulburat de amintiri. Soţie, fiică, iubită. Castor uitase pe 
cineva, se gândi, şi ca să alunge umbra amintirilor îşi îndreptă 
privirile către ochii din piatră ai chipului lui Epicur, de parcă ar fi 
aşteptat de la el un răspuns. 

Dar, după cum bine se ştie, statuile nu pot răspunde 
niciodată. 


1 Aureus: monedă de aur de o sută de sesterți. 

VII. A treia zi înainte de Calendele lui iunie 


Pe treptele din fața clădirii Curiei, senatorii, înveşmântaţi cu 
toţii în alb şi purpuriu, aşteptau să intre în sala de şedinţe. 

— Sărmana Gilafira, cine îi va plăti datoriile acum când 
Antonius a murit? Sigur că nu zgârcitul de Tocullus! exclamă unul 
dintre demnitari. 

— Măcar de-ar face-o zgârie-brânză ăla, dar îți poţi închipui 
cum ar fi ca o curtezană atât de rafinată să ajungă în braţele unui 
asemenea pocit? rânji cineva de alături, în timp ce Aurelius ciulea 
urechile fiindcă auzise pomenindu-se numele uneia dintre cele mai 
faimoase hetaire din Roma. 

— Ei, ia uite-l cum vine, plin de demnitatea sa curială! anunță 
pe un ton bațjocoritor un tânăr dichisit fără cusur. Are toga abia 
cumpărată, se văd încă îndoiturile din pachetul primit de la 
țesător. 

Într-adevăr, Tocullus îşi făcuse apariția venind pe jos, însoțit 
doar de un sclav, țeapăn în tunica lui nou-nouţă, cu laticlavă. 
Lepădase sandalele simple şi purta acum cizmulițele cu semilună 
aşa cum cerea regulamentul pentru şedinţele oficiale, dar se vedea 
că nu era obişnuit să poarte asemenea încălțări, pentru că făcea 
paşi mici, ca şi cum l-ar fi durut picioarele cumplit. 

Senatorii rânjiră pe ascuns, dându-şi coate. Obiceiul era ca 
toți ceilalți să iasă în întâmpinarea fiecărui senator nou numit 
pentru a-l felicita cu toată căldura şi a-l conduce în aula de 
şedinţă, arătându-i locul pe care avea să-l ocupe în permanență. 
În pofida oricăror reguli, chiar dacă unii, provenind din familii mai 
puţin nobile, ar fi fost dispuşi să treacă peste originea umilă a lui 
Tocullus, cu toții aveau de gând să-l facă să plătească scump 
pentru impolitețea de neconceput cu care-i tratase la aşa-zisul 
banchet funerar. 

Tocullus aşteptă pe primele trepte ale scării largi, puțin 
dezorientat, fără ca vreunul dintre cei de față să se decidă să-i 
ureze bun-venit. 

Rezemat de tocul uşii, Publius Aurelius îi aruncă o privire 
semnificativă lui Appius  Hostillius, decanul Senatului, 
îndemnându-l să facă el primul pas, aşa cum se obişnuia, dar 

colegul său întoarse capul în altă parte, prefăcându-se foarte 
ocupat într-o discuție cu cineva de alături. 

„Este posibil oare ca nici măcar unul dintre îngâmfaţii ăştia să 
nu se mişte din loc?” gândi senatorul. Mulţi dintre ei îi datorau 
bogatului Tocullus grămezi de sesterți, dar chiar cu riscul de a-şi 
vedea contestată o poliţă din cauza datoriilor către el, senatorii nu 
voiau să renunțe la umilirea acelui omuleț care îndrăznise să-i 
sfideze. 

În acest timp, Tocullus stătea în continuare pe loc, printre 
privirile şi chicotelile batjocoritoare, cu o ținută mândră în ciuda 
staturii sale pipernicite. 

Aurelius văzu roşu în fața ochilor. Făcându-şi loc prin 
mulțimea colegilor săi, cobori treptele câte patru o dată şi întinse 
brațul către noul său coleg. 

— Bine ai venit în această distinsă adunare, senator Antonius 
Tocullus, adăugă el imediat, rostind mai apăsat epitetul înjositor 
adoptat de negustor ca nume oficial. Sunt sigur că te vei simți bine 
în mijlocul nostru; de multă vreme, Curia nu mai este rezervată 
doar unui cerc restrâns de aristocrați şi, spre folosul tuturor 
cetățenilor, şi-a deschis porțile pentru reprezentanţii noilor clase 
sociale. Uite, ţi-l prezint pe senatorul Cassianus: se trage dintr-un 
gal, adus la Roma ca sclav, în vremea revoltei poporului său... ai 
străbătut o cale lungă, Cassianus, nu-i aşa? Când te gândeşti că 
străbunicul tău nu putea pronunța nici măcar un cuvânt în latină! 
El este Lupercus: se numeşte aşa de la o femeie din neamul lui 
care lucra în lupanarul din Via Tuscus!. Pe Bassus îl cunoşti? Pe 
vremea războaielor civile, familia lui... 

— Bine ai venit, bine ai venit! strigă Bassus, grăbindu-se să 
strângă mâna lui Tocullus înainte ca Aurelius să poată termina ce 
avea de spus. 

În numai câteva clipe, toți senatorii, palizi de indignare, 
treceau prin fața proaspătului lor coleg, bolborosind printre dinți 
câteva cuvinte de felicitare. Aurelius intră cu paşi sprinteni în aulă 
şi-şi ocupă locul obişnuit, fluierând abia auzit un cântecel 
popular, parcă făcând în ciudă solemnității acelui loc. 

Ca de obicei, şedinţa se anunţa a fi lungă şi plictisitoare, cu 
atât mai mult cu cât, în afară de obişnuitele decrete imperiale care 
trebuiau adoptate cu supunere de întreaga adunare, mai trebuia 


1 Vicua Tuscus: pornea de la arcul lui Ianus din Forum, ajungând nu 
departe de templul lui Castor şi Pollux. 

prezentată moţiunea împotriva imoralității publice şi luată 
hotărârea cine va face ancheta asupra morții lui Antonius. 

Împăratul Claudius în persoană propusese într-adevăr ca 
ancheta privind asasinarea unui patrician dintr-un neam atât de 
cunoscut să fie luată de la vigiles şi încredințată unui magistrat cu 
rang de senator care să aibă autoritate deplină pentru a-i interoga 
pe toți suspecții. 

Senatorii erau, de altfel, pe deplin conştienţi că rolul Curiei în 
viața politică avea acum o mult prea mică importanță, aşa că abia 
aşteptau să-şi asume funcții şi misiuni prin care să dea impresia 
că mai însemnau ceva în viața imperiului. Prin urmare, nu mai 
rămânea decât să fie ales unul dintre numeroşii candidaţi care 
erau gata să se ocupe cu plăcere de o asemenea afacere dificilă şi 
spinoasă, de pe urma căreia nu se puteau aştepta decât la o 
mulțime de neplăceri. 

Cu gândul doar la nurii Corelliei, Aurelius nici nu mai asculta 
dezbaterile, când, în una dintre pompoasele luări de cuvânt ale 
colegilor săi, i se păru că aude pronunțat propriul său nume. 

— ...În consecinţă, nobili senatori aici de față, pentru a 
îndeplini misiunea aceasta importantă încredințată nouă de 
Claudius Caesar, nimeni nu mi se pare mai potrivit decât nobilul 
nostru coleg Publius Aurelius Statius care a mai dus la bun sfârşit 
asemenea anchete şi el însuşi este implicat în cazul despre care 
vorbim, încheia în clipa aceea decanul, cu o expresie de viclenie 
răutăcioasă pe chip. 

Patricianul, care nu se aştepta în nici un caz să fie propus 
chiar el, sări în picioare ca să refuze o asemenea onoare. 

— Vă mulțumesc pentru această favoare deosebită pe care 
vreți să mi-o acordaţi, nobili senatori, dar... se strădui el din 
răsputeri să se eschiveze. De fapt, toți membrii Curiei ştiau prea 
bine că, departe de a jindui după funcțiile atât de mult râvnite de 
colegii săi, Aurelius fugea de ele ca de atingerea unui lepros. 

— Susțin propunerea! se ridică în picioare Lentullus. 

Duşman neîmpăcat al lui Publius Aurelius din cauza micii 
aventuri pe care patricianul şi-o permisese cu soţia lui, bătrânul 
încornorat abia aştepta clipa în care cuceritorul său coleg avea să 
dea greş într-o misiune delicată. 

— Şi eu! strigă Lupercus căruia nu-i căzuse deloc bine 
povestea cu străbunica lui codoaşă. 

— Sunt de acord şi eu! se auzi glasul lui Bassus, una dintre 
țintele preferate ale batjocurii lui Aurelius. 

Întreaga adunarea izbucni în aplauze furtunoase. 

— Ales în unanimitate, prin aplauze, declară decanul. Timp de 
o clipă, ochii patricianului întâlniră privirea încruntată a lui 
Tocullus şi desluşiră în ea surprindere nu lipsită de o umbră vagă 
de teamă. 

VIII. Ajunul Calendelor lui iunie 


— Asta ne mai lipsea! gemu secretarul, luându-se cu mâinile 
de cap. Cine te-a pus, oh, zei din cer, să iei apărarea unui individ 
care nici măcar nu-ţi este simpatic! 

— Idioţii care îl umileau nu erau deloc mai buni ca el; fără a 
mai pune la socoteală că m-am distrat de minune! luă totul în 
joacă patricianul. 

— Aşa că acum iluştrii tăi colegi o să te facă să plăteşti scump: 
când o să încetezi să te amesteci în lucruri care nu te privesc? 
bombăni grecul, exasperat. 

— Gata, Castor, îl opri Publius Aurelius, mai bine să trecem la 
treabă: trimite un sclav la curtezana Glafira ca să ceară o întâlnire 
cu ea. 

— Cintiei n-o să-i placă aşa ceva, ezită libertul, sperând ca 
stăpânul său să se răzgândească. De altfel, hetaira cea mai 
cunoscută şi mai scumpă din Roma avea în casă o adevărată 
cohortă de servitoare foarte frumoase care îi plăceau la nebunie lui 
Castor... 

— Nu-ţi face griji, îl linişti senatorul, n-o să am cu ea decât o 
discuție scurtă. Am aflat că Antonius Felix era unul dintre clienții 
săi. 

— Ai face mai bine să-ţi faci rost de o escortă înarmată, în loc 
să te gândeşti doar la viața sărmanului Felix! N-ai auzit ce-a spus 
cârciumarul? 

— Dacă, aşa cum se pare, victima trebuia să fiu eu, atunci 
sunt multe probabilități ca vinovatul să fie Valerius, oricât ar 
părea de imposibil. 

— Poate că a angajat un ucigaş de profesie... 

— O să aflăm în curând; i-am trimis un mesaj, invitându-l aici, 
ca să discutăm de la bărbat la bărbat. 

— Şi, după tine, individul ăla ar fi în stare să recunoască doar 
într-o discuție nevinovată că a ucis un om? 

— Nu, dar sper să descopăr până la urmă motivele pentru care 
mă urăşte. 

— Eu cred că tu le cunoşti deja, stăpâne, afirmă Castor mai 
serios decât oricând. Dar, dacă de atâţia ani de când ne 
cunoaştem, încă nu ai încredere în mine... adăugă el, ofensat. 

— Ca să spun drept, am un suspect. Moartea comandantului 
Quintus Valerius Cepion, tatăl generalului, a avut loc în nişte 
împrejurări nu prea limpezi. Într-un mod foarte ciudat, a fost atins 
de o săgeată trasă chiar din cortul său. Eu însumi, însă, de îndată 
ce m-am întors la Roma, i-am povestit fiului său întâmplarea şi el 
n-a exprimat niciodată vreo nedumerire, cât de mică, asupra celor 
întâmplate. 

— Şi acum, după douăzeci de ani, începe aşa, pe neaşteptate, 
să te acuze pe tine. Povestea asta nu stă în picioare, domine; sunt 
sigur că îmi mai ascunzi ceva. Oricum, nu înțeleg ce amestec are 
curtezana: în vremea aceea, ea probabil că abia se născuse! 

— Glafira se întâlnea cu Antonius. 

— Şi ce dacă? 

— Eu n-aş fi chiar atât de sigur că asasinul a greşit cu 
adevărat. Este adevărat că sărmanul Felix, văzut din spate, 
semăna destul de mult cu mine, dar avea un mers pe care nimeni 
nu l-ar fi putut confunda cu al meu. Ştim că atacatorul l-a urmărit 
puţin înainte de a-l lovi, astfel încât ar fi trebuit să observe 
diferența. 

— Chiar eşti convins de asta, stăpâne? Sunt de acord că eşti 
foarte cunoscut, dar nu poți pretinde ca toată lumea din Suburra 
să-ți recunoască mersul şi să-l deosebească de al altor oameni! 
obiectă secretarul. 

— Duşmanii mei se află în cartierele bogate, nu în Suburra, şi 
mă tem că de astăzi numărul lor a crescut destul de mult. Acum, 
însă, gata cu trăncăneala: pregăteşte-mi baia, spune-i lui Hazel că 
am nevoie să-mi potrivească puţin barba, părul şi sprâncenele, iar 
pe Nefer cheam-o să-mi taie unghiile. 

— Câte pregătiri pentru un simplu interogatoriu... bombăni 
grecul, grăbindu-se să mobilizeze armata de slujnice şi băieşi care, 
înarmați cu bureți şi perii de baie, brici şi volsellae!, aveau să-l 
facă pe stăpân cum nu se poate mai prezentabil pentru vizita pe 
care urma s-o aibă. 


Ca să se asigure că întâlnirea cu mult râvnita curtezană va 
avea loc, Publius Aurelius îi trimisese împreună cu mesajul şi 
tariful pentru întreaga noapte. Citind mesajul, Glafira nu-şi 
putuse reține o exclamație de surpriză: avea să fie o revanşă 


1 Volsellae: pensetă mică pentru epilare. 

grozavă asupra sclifositei ăleia de Cintia, dacă îi fura un client atât 
de generos! 

Casa de pe Eschilin a hetairei era plasată cam incomod față de 
centru; dar poziția izolată, departe de a constitui un dezavantaj, o 
făcea deosebit de potrivită pentru a primi vizitatori care nu țineau 
să fie neapărat observați că intră acolo. 

În zona aceea a Urbei, preţurile începuseră să crească de la o 
vreme: până cu câteva zeci de ani în urmă, fusese un cartier rău 
famat şi oarecum deprimant, din cauza unor cimitire părăsite în 
care, de multe secole, plebea obişnuia să-şi îngroape morții. 
Totuşi, de când persoane de vază începuseră să cumpere 
terenurile de pe colină ca să construiască acolo grădini luxoase, 
prețul caselor crescuse vizibil şi se prevedea că ele ar fi putut urca 
nemăsurat de mult. Dacă Glafira cumpărase casa la momentul 
potrivit, înseamnă că era o femeie foarte, foarte pricepută, îşi 
spuse Publius Aurelius, intrând în vestibul. 

— Stăpâna vine imediat... Tânăra sclavă, cu pielea mai închisă 
la culoare decât lemnul de nuc, părea să aibă vreo cincisprezece 
ani şi mergea țeapănă ca un par, ținând într-un echilibru precar 
pe umărul stâng o pisicuță albă minusculă. 

Doar câteva clipe îi fură de ajuns lui Aurelius ca să aprecieze 
bunul gust, dar şi prețul, mobilelor: marmură de Carrara peste tot, 
mobile încrustate manual, perdele fine de in, bibelouri de argint şi 
câteva piese de anticariat, desigur nu din cele de câțiva sesterți 
care se puteau cumpăra de pe esplanada de la Saepta Iulia!. Fără 
îndoială, daruri de la protectori bogaţi. Glafira nu se descurca rău 
deloc... 

— Bine ai venit, nobile senator, îl întâmpină curtezana, 
oprindu-se în mijlocul încăperii: un potenţial client avea dreptul să 
aprecieze pe îndelete marfa, fără nici o grabă. 

Pretențiosul patrician o cântări din ochi destul de mult timp. 
Glafira era mai degrabă slabă şi cu ochii atât de ciudați, încât cu 
greu puteau fi definiți ca frumoşi: mari, semănând cu cei ai 
orientalelor, deasupra unor pomeți proeminenţi, cu pupile 
deschise la culoare, neobişnuite, de un cenuşiu neliniştitor care la 
Roma se credea prin tradiție că ar putea aparține doar 
vrăjitoarelor. 


1 Saepta Iulia: platou întins de pe Câmpul lui Marte, lângă orologiul lui 
Augustus. Acolo se țineau sub cerul liber târguri de anticariat. 

— Nu degeaba Glafira este totuna cu eleganța, îi făcu un 
compliment Aurelius pe care îl atrăgeau mai mult fizionomiile 
excentrice decât cele de o perfecțiune absolută. Femeia era într-un 
acord deplin cu casa; nimic vulgar, nimic care să amintească de 
meseria sa trivială: în Urbe, multe matroane ar fi putut lua lecţii 
de bun gust de la ea. 

— Ce pot să fac pentru tine? Sunt deja angajată pentru 
noaptea asta, dar în orice alt moment... 

— Am aflat că te întâlneai cu Antonius Felix. Aş vrea să-ți pun 
câteva întrebări despre el. 

— Ai cumpărat cu generozitate timpul meu, nobile senator. 
întreabă-mă. 

— Cum l-ai cunoscut? 

— Paulus Metronius ne-a făcut cunoştinţă: şi el este clientul 
meu, deşi după ce s-a căsătorit din nou vine mai rar la mine. 

Când l-ai văzut ultima oară pe Antonius? 

— Cu cinci sau şase zile înainte de a muri, afirmă femeia fără 
să şovăie, aşezându-se pe un mic divan care nu părea câtuşi de 
puţin să fi fost pus acolo doar pentru a face conversație. Se văieta 
de zgârcenia fratelui său... Apropo, va trebui să mă întâlnesc şi cu 
el: sărmanul Antonius a lăsat nişte socoteli neachitate. 

— Am mari îndoieli că Tocullus va accepta să bage mâna în 
pungă şi să-ți plătească, îi mărturisi Aurelius pentru ca femeia să 
nu-şi facă iluzii deşarte. 

Pe fruntea curtezanei apăru o cută vagă de îngrijorare. 

— Oh, ce păcat! Mă bazam pe banii aceia, aşa puţini câţi erau, 
ca să-mi plătesc croitoreasa şi țesătorul! spuse ea dezamăgită, 
ațintind asupra senatorului o privire plină de promisiuni. 

„Nu cere nimic, ca o adevărată profesionistă”, aprecie Aurelius. 
„Aşteaptă ca bărbatul să spună o sumă.” 

— Bine, dacă nu mai ai şi altceva să-mi spui... o dezamăgi 
patricianul, dând să plece. 

— Aşteaptă, doar nu vrei să pleci aşa repede! îl opri hetaira, 
bătând din palme ca să cheme servitoarea. Gustă măcar din 
licoarea asta de violete pe care o comand special pentru oaspeţii 
mei! Sau preferi vinul de Coo, aromatizat cu apă de mare? 

Deşi se simţea ispitit de atâtea delicatese, era teribil de însetat, 
aşa că îndrăzni să ceară ceva ciudat. 

— Se întâmplă să ai nişte cervesia bine răcită? întrebă el, 
punându-şi în joc reputaţia de băutor rafinat. 

— Cervesia? se îngrozi curtezana. Dar asta este o băutură de-a 
barbarilor! 

— Dar  astâmpără setea, îi explică patricianul. N-are 
importanță, aş lua cu plăcere o cupă cu vinul acela de Coo. 

Mica sclavă intră cu o amforă şi două cupe din argint bătut. 

— Du-te, servesc eu! porunci Glafira, privindu-l pieziş pe 
musafir. Cervesia, gândea revoltată, un fel de zeamă amară de 
culoarea urinei! Cum putea să-i placă aşa ceva senatorului Statius 
care trecea drept unul dintre bărbaţii cei mai pretenţioşi din 
Roma? Prin urmare, ar fi trebuit să se obişnuiască s-o bea dacă 
patricianul acela extravagant i-ar fi devenit client. Dar, înainte de 
orice altceva, trebuia să facă astfel încât bărbatul să fie ispitit de 
un asemenea lucru, plănui ea, aşa că se aplecă tocmai bine pentru 
a-i arăta senatorului că sânii ei nu aveau nevoie să fie susținuți de 
nici un fel de strophiumi!. 

Zăbovind cât mai mult aplecată deasupra lui, dintre sâni îi 
alunecă un lănțişor subţire şi medalionul care era atârnat pe el se 
legănă încet, aproape atingând obrazul patricianului. 

— Foarte frumos ceea ce văd aici! exclamă Aurelius şi, când 
femeia îşi dădu seama că el vorbea de fapt despre bijuterie, făcu o 
strâmbătură nemulțumită. 

Senatorul privi mai atent medalionul: era o lucrătură foarte 
fină, întruchipând o albină care se aşează din zbor, cu aripile date 
uşor spre spate. Fiecare detaliu al micii insecte era reprodus exact, 
cu o minuțţiozitate extraordinară, dar inelul care o făcea să atârne 
pe lanţ era îndoit într-un mod destul de grosolan, ca şi cum ar fi 
fost rupt şi reparat de mântuială. 

În tot acest timp, hetaira încerca să-şi ascundă nemulțumirea: 
faima de afemeiat a acestui Statius era, cu siguranță, falsă, îşi 
spunea femeia; cu nişte sâni aşa de frumoşi care puteau fi 
admirați în voie, tontul acela era interesat doar de medalion! 
Simțindu-se jignită, se gândi o clipă să scape cât mai în grabă de 
un vizitator atât de puțin galant, dar se răzgândi imediat: 
vânzătorul de stofe urma să vină a doua zi să-şi ceară banii şi la 
fel aveau să facă şi tâmplarul, croitorul, cusătoreasa, bijutierul... 

— Mai spune-mi câte ceva despre Antonius, deschise iarăşi 
vorba bărbatul. Am impresia că în ultima vreme venea destul de 
des pe aici... 


1 Strophium: faşă pentru acoperit sânii, sutien. 


67 


— Da, aşa este, venea deseori. Ţi se pare ciudat, Publius 
Aurelius? spuse curtezana, pe un ton puţin ironic. 

— Deduc din asta că te plăcea foarte mult. 

— Chiar prea mult. O femeie cu meseria mea nu-şi poate 
permite să aibă nişte iubiți atât de posesivi. Poate că n-ar trebui să 
spun aşa ceva, dar acum bietul om este mort... 

— Şi, în plus, nici nu şi-a plătit datoriile, remarcă Aurelius, cu 
un surâs. 

— Antonius Felix era un bărbat cu mult temperament şi o 
soție foarte aşezată ca Balbina nu era în stare să-l satisfacă, 
continuă hetaira. 

— Avea vreun viciu, vreo perversiune? vru să ştie senatorul, 
devenind brusc mai curios. 

— Era doar foarte gelos. 

— Pe o hetairă? întrebă patricianul pe un ton voit 
neîncrezător. 

— Te miri să auzi aşa ceva? îi replică femeia, cam iritată. Mulți 
bărbaţi, dacă ar putea, ne-ar lua cu plăcere pe noi în schimbul 
femeilor cu care sunt însurați, ştiind foarte bine că făcând asta ar 
fi mai fericiți şi cu mai puţine coarne! 

Metronius, se gândi imediat senatorul... Metronius care fusese 
un client credincios al Glafirei, înainte de a se însura cu 
năbădăioasa Corellia... 

— Antonius a lăsat un mare gol în viața mea. Nici nu ştiu cum 
am să-l pot înlocui! suspină curtezana, gata să-i ofere 
patricianului cât mai multe amănunte. 

— Ai putea să-ți găseşti un alt client în locul lui, îi sugeră 
Aurelius. 

— Ar trebui să fie un bărbat cu totul deosebit... gânguri ea, 
clipind des. Altceva decât Antonius, aflat mereu la mila unui frate 
zgarcit şi capricios! „Senatorul Statius era putred de bogat”, se 
gândea, „şi gata să plătească fără să crâcnească toate datoriile...”. 

— Mă gândesc la Paris, administratorul meu. Suferă din cauza 
unei timidități pe care nu şi-o poate depăşi, o dezamăgi Aurelius. 

— Are, cumva, probleme în dormitor? vru să ştie Glafira, ca o 
adevărată expertă în domeniu, fără ca în vocea sa cântătoare să 
apară vreo notă de supărare. 

— Să zicem că nu se decide prea uşor să-i treacă pragul... A 
încercat chiar şi Cintia, dar degeaba! 

Hetaira se strâmbă acru când auzi numele rivalei sale. 

— Cu mine o să se simtă fără îndoială un adevărat leu. Plata, 
însă, va fi ceva mai mare pentru că sărmanul Felix m-a lăsat într-o 
criză de bani teribilă... 

— Antonius era prietenul meu, aşa că am să plătesc eu. O să 
vină intendentul ca să aducă banii şi aşa o să-l poți cunoaşte, 
promise patricianul, pregătindu-se să plece. 

— În casa mea, se obişnuieşte ca prietenii să fie salutaţi cu o 
sărutare, spuse Glafira în prag, înconjurându-i gâtul cu brațele, 
iar Aurelius răspunse cu suficientă convingere astfel încât femeia 
hotări să pună în contul lui Antonius şi plata pentru maseuză, 
parfumier şi cosmetica. 

IX. Calendele lui iunie 


În dimineața următoare, senatorul stătea întins pe patul 
comod din bibliotecă, cufundat în lectura scrierilor lui Temistos, 
când Paris bătu la uşă şi intră în încăpere cu un aer agitat. 

— A venit generalul, domine. Este întunecat la față ca un 
slujitor al lui Pluton, anunţă intendentul, îngrijorat de posibilitatea 
ca acel du-te vino de vigiles şi militari să stârnească bârfele 
vecinilor. 

— Am să-l primesc imediat... Valerius se hotărâse în cele din 
urmă să clarifice lucrurile, gândi uşurat: odată cunoscute motivele 
urii sale, echivocul avea să dispară cât de curând. 

— În sfârşit! O să-mi spui acum..., începu senatorul când îl 
văzu apărând în prag. Dar generalul îl întrerupse brusc. 

— Publius Aurelius, începu cu un glas voit aspru, am de gând 
să te dau în judecată pentru asasinarea tatălui meu, Quintus 
Valerius Cepion, comandant al Legiunii a unsprezecea! 

— Cred că glumeşti! reacționă, uluit, Aurelius. 

— Absolut deloc! Am avut întotdeauna multe îndoieli în 
privința acelei morți atât de neaşteptate, dar nu aveam motive să 
cred că era vorba despre o crimă: tatăl meu era venerat de soldați 
şi eram încredințat că nimeni nu avea nici cel mai mic motiv 
pentru a-i dori moartea. Apoi, Retius, centurionul despre care ți- 
am vorbit, mi-a deschis ochii, povestindu-mi o întâmplare care 
explică totul. Dacă ai uitat-o, am să încerc să ţi-o amintesc eu, 
Aurelius! 

În loc de răspuns, patricianul îi întinse o cupă cu vin pe care 
generalul o refuză cu un gest disprețuitor. 

— Legiunea a unsprezecea se afla în locul în care-şi construise 
tabăra când a fost încercuită de barbari. A fost decimată şi doar 
câteva sute de oameni mai rezistau într-o mică fortificaţie, 
aşteptând întăriri care nu mai soseau. A sosit, în schimb, un 
trimis special al lui Tiberius Caesar pe lângă comandantul Cepion. 
Era o faptă de mare curaj să treci printre rândurile germanilor fără 
a fi capturat, şi, totuşi, tânărul tribun militar Publius Aurelius 
Statius reuşise... preciză cu o privire răutăcioasă, de parcă ar fi 
vrut să spună că, în spatele acelei curajoase străpungeri a 
încercuirii duşmane, probabil că fusese ceva suspect. 

Aurelius închise ochii şi parcă se revăzu în codrul acela, 
trăgând după el pas cu pas calul legat la ochi ca să poată trece 
peste şanţuri adânci, aşteptându-se ca dintr-o clipă în alta să 
audă şuieratul unei sulițe inamice care ar fi pus capăt înainte de 
vreme misiunii sale. 

— Tribunul a fost primit imediat de Quintus Cepion şi a vorbit 
cu el în prezența Verei Claudiana, precum şi a doi centurioni, 
Retius şi Asellius. Când a citit ordinul Senatului de a rezista cu 
orice preț pe poziții, comandantul şi-a ieşit din fire. 

— Da, acum îmi amintesc de Retius... murmură Aurelius, 
uluit. Era centurionul care susținea cu ardoare planul de 
retragere! 

— Nu a fost nici o retragere. În noaptea aceea, tatăl meu a 
murit, ucis de o săgeată care l-a atins pornind chiar din interiorul 
cortului în care dormea, spuse Valerius. 

— Şi? Toate astea ţi le-am spus eu însumi, îndată ce m-am 
întors la Roma! exclamă patricianul. 

— Sigur, îi replică interlocutorul său. Cu toate acestea ai omis 
un mic amănunt: numele celui care l-a ucis pe tatăl meu! 

— Doar nu crezi cu adevărat că eu aş fi avut vreun rol în 
asasinarea lui! 

— Aşteaptă, Publius Aurelius, trebuie să-ți spun şi cel mai 
interesant detaliu! rânji Valerius. Trecuseră deja două zile de la 
moartea generalului şi trupul său fusese incinerat pe rugul 
funebru, cu toate onorurile. Văduva sa, Vera Claudiana, se 
închisese în locuința sa, ieşind doar pentru ceremonia funebră, 
până când, într-o noapte... 

Senatorul simți că sângele îi îngheaţă în vine. 

— Într-o noapte, pe când Retius ieşea din schimbul de gardă, a 
trecut din întâmplare prin fața corpului de comandă şi, prin 
întuneric, a zărit-o pe văduva lui Cepion furişându-se afară din 
cortul său, intrând după aceea în cortul tribunului, spuse 
generalul pe nerăsuflate. Un asemenea lucru i s-a părut anormal 
lui Retius, aşa că s-a apropiat. În felul acesta a auzit şi a văzut 
ceea ce se întâmpla. 

Generalul facu un pas înainte şi-l apucă pe Aurelius de gulerul 
tunicii, trăgându-l înspre el ca şi cum ar fi vrut să-l ridice de la 
pământ. 


— Mama şi tânărul Publius Aurelius Statius se tăvăleau pe pat 
ca nişte animale, iar cadavrul tatălui meu abia fusese incinerat pe 

rugul funerar! încheie Valerius, alb la față. Oh, sigur, trebuie să fi 
fost foarte distractiv pentru nobila Vera Claudiana, respectata 
matroană univira!, urmaşă a unor consuli şi cenzori, să se culce 
cu un băiețandru de aceeaşi vârstă cu fiul său! Într-adevăr, voi doi 
făceaţți o pereche frumoasă... dar înainte de a vă giugiuli, trebuia 
să-l eliminați pe tatăl meu! 

Aurelius nu lăsă ochii în jos şi spuse: 

— Nu l-am ucis eu, îți dau cuvântul meu de cetățean roman, 
spuse el, fără să mai adauge nimic. 

Valerius se apropie şi mai mult de el. 

— Timp de douăzeci de ani te-ai prefăcut că-mi eşti prieten, te- 
ai bucurat de toată încrederea mea! 

— Ţi-am fost prieten şi-ţi sunt şi acum. Cum poți crede că aş fi 
putut comite o crimă atât de josnică? 

— După tot ce am aflat de la Retius, te cred în stare de orice. 

— O să-ți demonstrez că greşeşti. Îţi cer doar să-mi dai timpul 
necesar pentru a găsi dovezi în sprijinul nevinovăției mele, înainte 
de a târi în mocirla infamiei şi memoria mamei tale. 

— Cum îndrăzneşti să-i pronunţi numele? După ce că ai 
sedus-o, ai lăsat-o să moară pe câmpul de luptă, pentru ca nu 
cumva, într-o zi, pradă remuşcărilor, să nu mai poată dezvălui 
ceea ce se întâmplase. Ai fost foarte prevăzător, nu neg asta: chiar 
şi târfele au câteodată scrupule! 

Palma pe care i-o dădu Aurelius pe neaşteptate îl surprinse 
nepregătit, incapabil să riposteze. 

— Nu-ţi permit să vorbeşti în felul acesta despre o femeie care 
şi-a dat viața pentru Roma! strigă plin de furie senatorul. 

Valerius îi răspunse cu un rânjet disprețuitor. 

— Ce curaj pe tine să mă loveşti în casa ta, având în jur zeci 
de servitori gata să te apere! Dar, într-o zi, o să ne întâlnim doar 
noi doi, față în față, şi o să plăteşti pentru insulta asta! 

— Bine, o să plătesc! strigă patricianul, ieşindu-şi din fire. N-ai 
decât să mă dai în judecată şi poate că vei obține condamnarea 
mea. Doar dacă nu preferi să ies fără arme dintr-o lectică... 

— Termină cu insinuările astea. Nu-i greu să elimini pe cineva 
în oraşul acesta, sau, chiar mai bine, să angajezi un ucigaş plătit! 
Dar dacă ai muri în felul acesta, nu s-ar face în nici un caz 
dreptate: ceea ce vreau eu este să fii purtat pe străzile oraşului ca 


1 Univira: femeie care a avut un singur soț. În epoca imperială erau 
foarte rare. 

ultimul dintre criminali şi să-ți adun capul după ce s-a rostogolit 
de pe butucul călăului! 

— Faci o mare greşeală, Valerius. Lasă-mi un răgaz de o lună 
ca să-ți aduc dovezile nevinovăției mele... Ai aşteptat douăzeci de 
ani, poți să mai aştepţi câteva zile. 

— O lună, nici o zi mai mult! La calendele lui iulie înaintez 
acțiunea de trimitere în judecată! acceptă generalul, pornind 
imediat către uşă. 

Aurelius îşi prinse capul în mâini şi se lăsă cu coatele pe 
masă, purtat de valul amintirilor... 


Tribunul militar Publius Aurelius Statius pornise către cortul 
comandamentului cuprins de cea mai neplăcută senzație: după ce 
străbătuse mile întregi printre pericolele venite de la duşmani şi 
cele normale într-un teritoriu mohorât şi sălbatic, mai avusese şi 
amara surpriză de a descoperi că în avanposturi nu se mai afla 
Legiunea a unsprezecea, ci doar rămăşiţele ei, în total patru 
centurii suferind de foame şi respingând cu mare greutate 
atacurile duşmanului. 

Când ajunse în fața comandantului, salută bătând cu pumnul 
în piept şi îi înmână scrisoarea Senatului, rămânând în picioare în 
aşteptarea unui răspuns. 

— Este absurd! strigă Quintus Valerius Cepion ca ieşit din 
minți. Întăririle vor întârzia, dar mi se ordonă în acelaşi timp să 
apăr pozițiile. Oamenii mei sunt sleiți de puteri, nu mai pot rezista! 

Centurionii Retius şi Hazelius dădură din cap aprobator, cu o 
expresie mohorâtă. Cepion aruncă pe masă papirusul făcut sul, 
înjurând printre dinți. 

— Iartă-mi ieşirea, tribunule. Poate că eşti obosit, stai să bei 
ceva împreună cu noi, spuse el după o vreme, pe un ton ceva mai 
domolit. 

Aurelius se lăsă, istovit, să cadă pe o bancă. 

În clipa aceea o văzu. Înainta fără să facă nici un zgomot prin 
semiintunericul din cort, cu o amforă în mână, ca o servitoare. 
Fără să rostească nici un cuvânt, le turnă de băut celor patru 
militari. 

Nu era elegantă şi nici nu ieşea în evidenţă prin nimic altceva: 
putea fi luată drept o sclavă, cu tunica ei din lână grosolană, cu 
legăturile de pe gambe şi cu părul având acelaşi fel de nod, dacă în 
ochi nu i-ar fi scânteiat o mândrie de patriciană care nu avea 

nevoie de nici un alt semn exterior ca să se impună şi o deplină 
siguranță de sine care aducea a trufie. 

— Soţia mea, Vera Claudiana... o prezentă generalul. Mi-a fost 
întotdeauna alături în toate campaniile mele. 

— Locul meu este lângă tine, Cepion: ubi tu Gaius, ego Gaia!, 
fu răspunsul lapidar al femeii. 

„Unde te vei afla tu, Gaius, voi fi şi eu, Gaia”: formula de 
jurământ aflată la baza căsătoriei încă din vremurile de demult, 
când femeia se dăruia unui bărbat pentru tot restul vieții. „Acum, 
însă, la Roma, lucrurile mergeau cu totul altfel”, se gândi tribunul 
şi matroane univirae nu mai existau de o bună bucată de vreme. 
Fiecare cucoană care făcea parte din aristocrație colecționa cel 
puţin trei sau patru soți, iar plebeele le imitau şi ele după cum 
puteau. Cât despre fidelitatea conjugală, dacă pe vremuri Aurelius 
crezuse în aşa ceva, primele luni ale căsătoriei lui cu Flaminia îl 
făcuseră să-şi piardă orice iluzie în această privință. Dar probabil 
că pe Vera Claudiana n-o interesa prea mult ce făceau celelalte 
femei... 

— Prin naştere, Vera face parte din gens Claudia, chiar dacă 
tatăl său a fost adoptat de un membru al familiei Verus, îi explică, 
mândru, Cepion. Suntem căsătoriți de mai bine de douăzeci de ani 
şi avem doi copii, născuți amândoi în corturi militare: băiatul îşi 
face serviciul militar în Gallia, dar în momentul acesta se află la 
Roma, iar fata, care are doar nouă ani, se află în siguranță, la 
țară... 

Gens Claudia, se gândea Aurelius, era una dintre cele mai 
vechi şi nobile din Roma, aceeaşi din care făcea parte şi Tiberius 
Caesar... şi iată de ce femeia aceea, chiar în straiele acelea 
sărăcăcioase, părea o adevărată regină! 

Generalul păru să-şi dea seama că gândurile tribunului 
zburau către împăratul aflat atât de departe. 

— Probabil că Tiberius era, ca de obicei, beat mort atunci când 
a scris acest decret, afirmă Cepion, lovind cu pumnul în mesajul 
de pe masă. 

— Este aprobat şi de Senat! îi atrase atenția Aurelius. 


1 Ubi tu Gaius, ego Gaia: literal, „Unde vei fi tu Gaius, voi fi şi eu, Gaia”. 
Formula tradițională a unei căsătorii în familiile de patricieni, cum manu, 
prin care femeia trecea de sub autoritatea tatălui sub cea a soțului. Acest 
gen de căsătorie nu s-a mai folosit după relativa emancipare a femeii în 
epoca imperială, când femeile au început să se căsătorească sine manu, 
păstrându-şi apartenenţa la familiile de origine. 

— Dar ce, crezi că senatorii se deranjează să citească ordinele 
Cezarului, înainte de a le aproba? Ştii foarte bine că acum 
Seianus! este acela care aranjează toate ploile la Roma: 
prostănacul acela bătrân de Tiberius i-a lăsat tot oraşul pe mână! 

— Şi totuşi, prefectul Pretoriului... vru să-i explice tribunul. 

— Este un fecior de târfă, lacom de sânge şi însetat de putere. 
La Roma, totul merge de-a-ndoaselea de când a murit Germanicus! 
fu răspunsul plin de revoltă al comandantului. 

Aurelius lăsă privirile în jos, nefiind în stare să-l contrazică: îl 
cunoştea prea puţin pe Elius Seianus a cărui stea se înălțase doar 
de vreo câteva luni, dar chiar şi puţinul pe care-l ştia era suficient 
ca să creadă că Valerius Cepion avea, într-adevăr, motive să 
vorbească astfel. Iar în Urbe se vorbea pe ascuns că în spatele 
morții generalului Germanicus, trecut în neființă în floarea vârstei 
şi în plină glorie, s-ar fi aflat mâna lui Tiberius şi a mamei sale, 
Livia... 

— Nici nu mă gândesc să mă supun ordinului lor! declară 
hotărât generalul. Ne vom retrage în grupuri mici către vechea 
frontieră. Germanii n-o să ne pună prea multe piedici, o să vedeți. 

— Nu, generale! Legiunea a douăsprezecea va sosi peste puțin 
timp şi, dacă părăsim tabăra aceasta, oamenii aceia nu vor mai 
avea nici un punct de sprijin! protestă tribunul. 

— Oricum n-o să-l aibă! Dacă nu plecăm de aici cât mai 
repede, o să ne facă una cu pământul! 

— În cazul acesta, trebuie să mă întorc imediat ca să-i 
avertizez! anunţă Aurelius. 

— O să pleci mâine. N-o să poți reuşi dacă nu dormi câteva 
ore, spuse comandantul. 

Dar Publius Aurelius nu plecă: în noaptea aceea, o săgeată 
inamică, trasă cu o forță neobişnuită, trecu prin pânza cortului în 


1 Seianus, Elius: Prefect al Pretoriului. A dominat Urbea, terorizând-o, în 
perioada în care împăratul Tiberius s-a retras pe insula Capri. Ros de 
ambiţii, a devenit amantul Livillei, nora împăratului şi sora lui Claudius, 
şi cu ajutorul acesteia i-a ucis soțul, pe Drusus, ca să-i ia locul ca 
succesor la tron. Denunțat de matroana Antonia, mama complicei lui, a 
fost ucis împreună cu copiii care abia deveniseră adolescenți. Livilla, 
însă, a fost condamnată la moarte prin înfometare de mama sa care-i 
ceruse lui Tiberius permisiunea de a-şi pedepsi ea însăşi fiica. 

2 Germanicus: fratele lui Claudius, moştenitor al tronului şi erou de 
război foarte iubit de popor, şi-a găsit moartea în tinerețe, probabil otrăvit 
de Plancina la îndemnul împăratului Tiberius şi a mamei sale, Livia. 


75 


care stătea Cepion, înfigându-i-se direct în coaste. La numai 
câteva ore după aceea, generalul murea. 

După ce dădură onorul cuvenit trupului neînsuflețit al 
comandantului lor, cele patru centurii rămaseră pe loc, aşteptând 
întăririle, respectând ordinele primite. În fiecare zi se aştepta un 
atac al duşmanilor, în fiecare seară se mirau cu toţii că se mai 
aflau în viață. 

Trecură două zile şi atacul nu se produse. 

În noaptea aceea, tribunul se zvârcolea în pat, neputând să 
doarmă cu nici un chip. Cum era posibil, se întreba el, să dorească 
într-un asemenea hal o femeie doborâtă de durere pentru 
pierderea soțului ei, o femeie care îi putea fi mamă? Şi, cu toate 
acestea, încă din prima seară nu făcuse altceva decât să viseze la 
ea, scos din minţi de trupul acela care abia se putea întrezări pe 
sub veşmintele grosolane de lână: nu-i venea să creadă că mai 
poate simți aşa ceva după cei aproape doi ani de căsnicie, plină de 
peripeții, cu Flaminia, că mai poate cădea pradă unei asemenea 
patimi... 

Trebuia să nu se lase târât de o emotivitate atât de puternică; 
dacă avea să rămână în viaţă, după ce ajungea la Roma, s-ar fi 
dedicat filosofiei, pentru a învăța cum să-şi țină sub control 
instinctele şi sentimentele cărora le devenea prea des victimă: 
durerea, furia, teama, dorința... 

În acele clipe, însă, Roma era nespus de departe şi el nu 
reuşea să şi-o scoată din minte pe Vera Claudiana. Se gândea la ea 
cu atâta ardoare, încât parcă o vedea aievea în fața ochilor... Nu, 
nu visa, se gândi el frecându-se la ochi; ea era într-adevăr acolo, în 
cortul lui! 

Întinse braţele către ea şi se prăvăliră îmbrăţişaţi pe pat. 


76 


X. A patra zi înainte de Nonele lui iunie 


A doua zi, Publius Aurelius Statius îl chemă pe Castor în 
bibliotecă. 

— Avem mari necazuri, începu el. 

— Ştiu totul, domine, mă aflam în spatele uşii, îl întrerupse 
imediat secretarul şi, de data aceasta, senatorul se abținu să-i mai 
facă morală pentru obiceiul de a trage cu urechea pe la uşi. Asta 
ne mai lipsea. Era de aşteptat ca un simplu ucigaş plătit să fie 
prea puţin ca să te scoată din joc; era nevoie şi de un proces 
pentru omucidere! 

— Credeam că povestea aia era moartă şi înmormântată, 
Castor. Cum puteam să-mi închipui că Valerius îmi va aduce, 
după douăzeci de ani, o acuzaţie atât de aiuritoare? 

— Prin urmare, încă de atunci aveai meteahna asta de a alerga 
după nevestele altora şi sigur că nu te mulțumeai cu cele ale unor 
sărăntoci, cum fac oamenii de rând. De altfel, nobilul Publius 
Aurelius Statius nici nu s-ar fi putut încurca decât de la soția unui 
consul sau a unui general în sus! Sunt sigur că erai amorezat 
lulea de Vera aceea, dacă şi astăzi tresari doar când îi auzi 
numele... 

— Mai lasă-mă, Castor, nu vezi că n-ai nici un haz? 

Dar alexandrinul se dezlănțuise de-acum şi nu se mai putea 
opri. 

— Acum se explică, în sfârşit, antipatia lui Valerius. Moartea 
tatălui său nu este decât un pretext; el simte nevoia să te 
învinovățească de tot felul de porcării, ca să înghită găluşca: un 
om atât de abject încât a fost în stare să se culce cu augusta sa 
mamă trebuie să fie neapărat cel puțin un asasin! 

— Dar sub ce motiv? întrebă patricianul. La Roma, femeile din 
clasele conducătoare constituie o marfă de schimb prea prețioasă 
în cadrul alianțelor politice pentru ca o văduvă să rămână astfel 
mult timp. Copiii s-au obişnuit cu aşa ceva şi nu mai au nimic de 
obiectat: o matroană univira, credincioasă soțului ei chiar şi după 
moarte, ar însemna astăzi un capital neproductiv nu numai pentru 
familie, ci şi pentru stat, prin urmare este încurajată să se mărite 
cât mai repede din nou. Încă de acum două secole, faimoasa 

Cornelia, mama Grahilor, a făcut mare vâlvă când a refuzat să se 
mărite pentru a doua oară cu regele Egiptului... 

— Nu are rost o asemenea comparație, domine. După câte ştiu 
eu, Cornelia n-a fost găsită vreodată în pat cu un ofițeraş tinerel, 
de vârsta copiilor săi, îl corectă fără milă Castor. 

— Crezi că Valerius m-ar putea uri atât de mult încât să caute 
să mă ucidă? 

— S-ar putea, stăpâne; de la un roman te poți aştepta la orice. 
Ar fi, însă, ceva care nu-mi dă deloc pace. În ziua în care s-a 
atentat la viața ta, generalul îţi era încă prieten... încercând chiar 
să ţi-o dea de soție pe sora sa! 

— Aşa este, fu de acord Aurelius. A avut o altă atitudine abia 
după ce s-a întâlnit cu Retius. 

— Iar acum pare hotărât să scape de tine într-un mod curat şi 
elegant, dându-te, cu ajutorul legilor, pe mâna călăului. 

— N-o să-l las, Castor. 

— Şi cum crezi că l-ai putea împiedica? întrebă servitorul, fără 
a fi prea încrezător. 

— O să batem tot oraşul căutând supraviețuitori din Legiunea 
a unsprezecea, cu speranța că vreunul dintre ei ar avea amintiri 
despre moartea lui Quintus Valerius. Erau cu toții cam 
cincisprezece; totuşi, mulți s-ar putea să fi fost lăsați la vatră sau 
să fi primit pământ în colonii... 

— Prin urmare, s-ar putea afla în Britannia, în Iberia sau pe 
țărmul Pontului Euxin, asta dacă nu s-au aciuat în vreo oază 
pierdută prin deşerturile Mauritaniei, spuse, ironic, grecul. Ar 
putea fi găsiți cu uşurinţă, chiar dacă nici nu ştii cum îi cheamă! 

— Totuşi, două nume avem: ale centurionilor Retius şi 
Hazelius. Poţi începe cu ei. 

— Minunat! Mă duc în Forum, îi opresc pe trecători şi-i întreb 
dacă nu cumva ar putea să-mi spună cine lupta în Germania 
acum douăzeci de ani! 

— Câţiva veterani s-ar putea să mai fie încă în serviciu activ. 
Dacă am folosi porumbei călători ca să trimitem mesaje armatei... 
continuă stăpânul, prefăcându-se că nu-l ia în seamă. 

— Sunt douăzeci şi opt de legiuni, răspândite în toată lumea şi 
tu ai la dispoziţie doar o lună, calculă scos din sărite libertul. Îmi 
spui şi mie unde crezi că ai putea găsi nişte porumbei care să ştie 
drumul? Şi chiar dacă i-ai avea şi le-ai da drumul, păsările acelea 
s-ar opri să facă şi nişte pui înainte de a-ți aduce răspunsul! 

— Datorită funcţiei mele de înalt magistrat, am dreptul să mă 
folosesc de poşta imperială. 

— Perfect adevărat: curierii călare sunt destul de iuți; o să aibă 
nevoie de numai două luni ca să se ducă şi să se întoarcă, iar 
după aceea nu-ți va mai rămâne decât să-ți chemi martorii din cele 
patru colțuri ale zării! 

— Dacă aş încerca mai bine cu oglinzi? Printr-un sistem de 
oglinzi aşezate în vârful munților, mesajele militare urgente ajung 
pe front în numai câteva zile... 

— Genial! Nu-ţi mai rămâne decât să-i ceri lui Claudius 
Caesar să întrerupă toate comunicațiile militare ca să-ți poți 
transmite tu mesajele personale. Pe de altă parte, la ce-ţi serveşte 
un prieten împărat, dacă nu-i poţi cere să-ți facă o plăcere cât de 
mică? îl luă în derâdere alexandrinul. 

— Poate nişte oameni care să alerge în galopul cailor... 
îndrăzni să spună patricianul, fără prea mult curaj. 

— Să nu te uiţi cumva la mine, domine. Eu am deja fundul 
bătătorit de cât de mult am stat în latrina publică! îl avertiză, fără 
cruțare, secretarul. 

— Am găsit: Agenor! sări în picioare senatorul, cuprins de o 
agitație febrilă. 

— Cine mai e şi ăsta? Nu mi-ai pomenit niciodată de el... 

— Era din tribul care ne-a atacat în Germania şi, în realitate, 
se numea Haven, Hagen sau cam aşa ceva, un nume greu de 
pronunțat pe care l-am schimbat imediat. L-am găsit după luptă, 
ascuns în scorbura unui copac, sperând să scape cu viață. S-a 
predat imediat, ca un dezertor cuminte, rugându-mă fierbinte să-l 
iau ca sclav, pentru că, dacă ar fi căzut în mâinile tovarăşilor săi, 
nu i-ar fi fost deloc bine. Când m-am întors la Roma, l-am lăsat pe 
una din moşiile mele de lângă Verona. Va fi uşor să-l găsesc cu 
ajutorul porumbeilor. 

— Şi la ce te poate ajuta el? 

— Poate că îşi aminteşte ceva despre arcaşul care a tras 
săgeata din cortul lui Valerius Cepion. Imediat ce vom afla dacă se 
mai află Ia Verona, o să te duci să-l iei de acolo. 

— S-ar putea foarte bine să fi murit, speră Castor: o goană 
nebună călare către Galia de dincoace de Alpi, în plină vară, era 
ultimul lucru care-l putea ispiti pe un secretar grec, băiat subțire, 
cu fundul delicat şi cu stomacul sensibil la zdruncinături. 

— Prostii, Agenor era uscățiv, dar puternic precum un bivol! 

— Barbarii se îmbolnăvesc una-două... obiectă alexandrinul, 
dorindu-şi să nu se mai găsească nici o urmă a germanului. 

— Până atunci o să întrebi în dreapta şi în stânga de Retius şi 
de Hazelius, dându-te drept un veteran lăsat la vatră din cauza 
unei răni grave. Hai, Castor, nu face mutra asta, eşti un adevărat 
maestru al travestirilor! 

— Cât? întrebă libertul pe un ton fără echivoc. În împrejurări 
normale, n-ar fi renunțat la plăcerea de a se târgui, aducându-l 
puțin câte puţin pe stăpân la suma pe care intenționa de la 
început să i-o ceară, dar, de data aceasta, situația era prea gravă 
ca să mai lungească vorba. 

— Asta o să fie în funcţie de rezultate... Îți dau acum un acont 
de doi denarii de argint, îi oferi senatorul şi duse imediat mâna la 
pungă. 

— O să fac tot ce pot. Ah, era să uit... a sosit un mesaj pentru 
tine, spuse Castor, întinzându-i lui dominus un sul de papirus. 
Citeşte-l cu atenţie: este de la logodnica ta sau de la cea pe care o 
vei lăsa în curând văduvă, dacă preferi să spun aşa. 

Ceara sigiliului părea neatinsă, dar patricianul nu se miră s-o 
vadă astfel: de mult timp învățase din experiența proprie că nu 
exista scrisoare, oricât ar fi fost ea de bine închisă, care să reziste 
iscusitului său secretar. 

— Gaia Valeria îți cere să te întâlneşti cu ea: atenţie, s-ar 
putea să te prindă în laț! îl anunţă, într-adevăr, Castor. 

— Când o să încetezi să-mi mai deschizi scrisorile, servitor 
ticălos ce eşti? răbufni Aurelius, furios. 

— Misiva a fost adusă de Ciria şi am făcut nişte deducții, minţi 
grecul fără nici o ruşine. 

— Bine, bine, de data asta să zicem că te cred. 

— Este în interesul tău, domine, asta şi pentru că fata aia, 
Ciria, are pică pe stăpâna sa şi-mi povesteşte tot felul de lucruri 
interesante. Se pare că nu eşti primul bărbat plin de bani cu care 
virtuoasa matroană încearcă să se mărite, afirmă libertul, 
povestindu-i în cele mai mici amănunte ceea ce auzise de la 
slujnică. 

— N-am ce spune, ai făcut o treabă bună, recunoscu Aurelius, 
după ce Castor îi dădu toate informațiile aflate. Cheamă-l acum pe 
Paris! 

— Imediat, domine, se grăbi să spună grecul, adăugând 
imediat, cu un aer complice: Acum, fie între noi, mie ai putea să- 

mi spui adevărul. L-ai îndepărtat chiar tu pe bătrân ca să te 
bucuri de nevastă-sa? 

— Castor, mi-am dat cuvântul de cetățean roman! se revoltă 
patricianul. Alexandrinul, care nu avea nici un respect pentru 
asemenea jurăminte sacre tuturor romanilor, clătină din cap fără 
să creadă nici o iotă. 

— Am venit, domine! apăru după puţin timp intendentul. 

— Ascultă, Paris: vreau un raport amănunțit şi exact despre 

situația financiară a generalului Valerius şi a surorii sale. 
Trebuie să i-l dau secretarului, cum am făcut şi în cazul lui 
Antonius Felix? întrebă conştiincios administratorul, iar 
patricianul nu avu inima să-i spună că şarlatanul de Castor îşi 
atribuise în totalitate meritul acelei cercetări, vârând în buzunar şi 
plata cuvenită. 

— Paris, ai dus la bun sfârşit şi cealaltă sarcină pe care ţi-am 
dat-o? preferă mai degrabă să schimbe vorba. 

— Vrei să ştii dacă am plătit-o pe... pe... se încurcă 
intendentul. 

— Femeia aceea, Paris, femeia aceea... Dacă vrei, putem să-i 
spunem oricum: curtezană, hetairă, codoaşă sau, eventual, lupa, 
târfă, stricată, moecha2. Oricum, o cheamă Glafira, îi explică 
patricianul, plin de răbdare. 

— Oh, domine, a fost îngrozitor. Să nu-mi mai dai sarcini aşa 
de grele! 

— Vrei să spui că nu a primit banii? se minună senatorul. 

— Oh, ba cum să nu, i-a luat din zbor, dar, după aceea, nu mă 
mai lăsa să plec! Se lipise de mine într-un asemenea hal, încât 
păream două sardele marinate în vasul lor de lut; nu ştiu dacă mă 
înţelegi ce spun.... 

— Înţeleg, înţeleg... 

— Şi, de altfel, se purta foarte ciudat, ca şi cum nu reuşea să- 
şi țină mâinile la locul lor. Păcat pentru o femeie care vorbeşte atât 
de elegant să aibă urâtul obicei de a pune în permanență mâinile 
pe cel cu care discută! 

— Da, sigur, este o situație de-a dreptul stânjenitoare, Paris, 
n-aş fi vrut să mă aflu în locul tău, suspină Aurelius, ironic. O să 
fac în aşa fel încât să nu te mai pun în asemenea situații delicate. 


1 Lupa: prostituată. 
2 Moecha: desfrânată, adulterină. 

— Dar chiar nu înțeleg de ce multe persoane de vază vizitează 
asemenea femei, domine: când ieşeam de la ea, l-am văzut sosind 
chiar pe consul! 

Patricianul ciuli urechea, brusc interesat. Aşadar, relația 
continua... 

— Şi când te gândeşti că Metronius are o soţie atât de 
frumoasă şi de cinstită! Ce caută la o femeie uşoară ca aceea, 
riscând să se aleagă chiar cu o boală urâtă? Apropo, domine, aş 
dori şi eu să mă consulte doctorul Hipparh, dacă nu te deranjează. 
N-aş vrea ca, tot punând mâinile pe mine, Glafira... 

— Du-te, du-te la Hipparh! fu de acord Aurelius care, în 
adâncul sufletului, se simțea un pic vinovat de cele întâmplate. 

După plecarea intendentului, senatorul se întinse pe pat, 
căzând pradă unor gânduri negre. 

Să-şi dovedească nevinovăția după douăzeci de ani: cum ar fi 
trebuit să facă asta? Deasupra capului îi atârna sabia lui 
Damocles, adică un proces de crimă, fără a mai pune la socoteală 
misteriosul ucigaş care încercase deja să-i ia viața. 

Nu existau decât două modalități de a face față unei asemenea 
situații grele: să mediteze la Epicur sau să facă o baie fierbinte. 

După un scurt răstimp de gândire, patricianul alese baia. 

XI. A treia zi înainte de Nonele lui iunie 


A doua zi, însoţite de Paris, două noi sclave intrară cu mare 
sfială în marele atrium plin ochi de clientes. 

— Uită-te ce perdele, Asteria, sunt din cea mai fină țesătură de 
in. Şi peste tot este numai marmură... şopti, extaziată, Zenobia. 
Senatorul acesta este putred de bogat; ai văzut câți protejați de-ai 
lui stau la coadă ca să-i ceară sportula? spuse ea pe nerăsuflate, 
arătând spre îmbulzeala cumplită a celor care se călcau în picioare 
ca să se apropie de jilțul în care Publius Aurelius, înveşmântat în 
toga senatorială cu laticlavă, le primea cererile zilnice. 

— Ssst! le  admonestă cu severitate administratorul, 
conducându-le către un coridor de serviciu prin care să se poată 
strecura în interiorul casei fără a deranja audienţele. Fata o să 
stea în camerele pentru slujnice, le anunţă el cu un aer autoritar. 
Pentru tine, Zenobia, însă, am pregătit o cameră în curtea din 
spate, aşa încât să poți lucra şi afară. Ştii să speli rufe? 

Cum să nu, frumosule, îl asigură mama Asteriei, 
aruncându-i sfiosului intendent o privire plină de admiraţie care-l 
făcu să se înroşească până în vârful urechilor. 

Abia când trecură pe sub arcada de marmură a atriumului, 
Zenobia îl putu vedea la față pe noul lor stăpân. Reţinându-şi o 
exclamaţie de surpriză, o înghionti pe fiica sa şi-i şopti la ureche 
cu un zâmbet fericit: 

— Zeița Speranța mi-a ascultat rugile, Asteria! 

XII. Ajunul Idelor lui iunie 


După zece zile, întorcându-se acasă din vila de pe Ianicul unde 
avusese o altă întâlnire cu Corellia, Publius Aurelius se gândea la 
situația în care se afla. 

Căutarea supraviețuitorilor acelor evenimente, efectuată cu 
multă conştiinciozitate de Castor prin cercetări în comandamentele 
mai multor legiuni, întârzia să dea rezultatele aşteptate. Unul 
dintre puţinii veterani despre care căpătaseră informaţii era un 
legionar în vârstă care se căsătorise imediat după ce fusese lăsat la 
vatră cu o libertă lusitană foarte tânără: cele şapte luni fierbinți de 
căsătorie, în timpul cărora bătrânul soldat avusese şi altceva de 
făcut în afară de povestirea unor asedii şi isprăvi războinice, 
fuseseră suficiente ca să consume şi ultimele rezerve de energie 
nestinse nici după treizeci de ani de serviciu militar, aşa că 
sărmanul de el coborâse înainte de vreme în împărăţia lui Hades. 

Un alt soldat, retras ca să devină bouar prin mlaştinile de 
lângă Ponza, intrase în conflict cu un taur deosebit de furios şi, 
acum, ajuns o adevărată legumă, nu mai era în stare să spună nici 
cum îl cheamă. Un al treilea murise la Venosa, strivit de o 
carruca!, iar despre ceilalți nu se mai putea afla nimic. 

Ajungând în acest punct mort, Aurelius judecase situația ca 
un adevărat epicureu, încercând să ducă o viață cât mai bună, 
atâta vreme cât mai putea, în loc să se otrăvească în fiecare clipă 
cu gândul la necazurile care îl aşteptau. 

Acum, întorcându-se în domus de pe Viminal după clipele 
pline de plăceri de care avusese parte împreună cu Corellia, 
situația nu i se mai părea chiar atât de îngrijorătoare: nu mai avea 
nici o îndoială că Valerius acționase doar pe baza unei porniri de 
moment şi, de îndată ce avea să-şi dea seama de aceasta, şi-ar fi 
schimbat comportarea, se gândea cu optimism senatorul în timp 
ce trecea pragul casei sale. 

Castor îl întâmpină în fauces2. 

— Stăpâne, ne-am ars, este aici! îi şopti libertul. 


1 Carruca: car acoperit cu un coviltir. 
2 Fauces: uşă de intrare în domus (vezi). 

— Cine? întrebă Aurelius care nu înțelegea despre ce putea fi 
vorba. 

— Asasinul! gemu secretarul. Vreau să spun, consulul, soțul; 
Metronius, adică! Te aşteaptă de mult timp şi-şi ţine o mână pe 
sub togă: aş putea jura că are acolo o sabie scurtă. Măcar şterge 
de pe tine parfumul soţiei lui! spuse grecul, ştergându-l pe gât cu 
un şervet ud. 

— Trebuie să găsesc o scuză... se frământa patricianul, 
încercând să-şi pună cât mai repede creierul la contribuție. 

— N-are rost, domine. Individul ştie foarte bine unde ai fost şi 
cu cine. Oricum, trebuie să vorbeşti cu el, te-a auzit când ai intrat. 
Succes! 

Publius Aurelius îşi făcu intrarea în tablinum, arborând 
obişnuita lui expresie jovială: se putea ca vizita lui Metronius să 
nu aibă nimic de-a face cu Corellia... 

Dar se înşela. Consulul îl privi insistent câteva clipe care i se 
părură nesfârşite, cu expresia unui gurmand care vede un lung şir 
de gândaci trecând pe fața de masă imaculată din fața sa. 

— Ave, Paulus Metronius. Cu ce-ţi pot fi de folos? spuse 
patricianul, încercând să pară cât mai detaşat. 

— Îmi pare rău, Aurelius. Îmi pare chiar foarte rău că asasinul 
a făcut o greşeală atât de grosolană! spuse musafirul pe un ton de 
o ironie muşcătoare. În orice caz, apreciez atât de mult tentativa 
lui de a te ucide, încât mă angajez încă de pe acum să-l apăr la 
tribunal, dacă va fi vreodată prins. 

Senatorul încercă o clipă să ia vorbele lui drept o glumă, dar 
avea o conştiinţă prea încărcată ca să poată fi convingător. 

— Nu te mai căzni atât, Aurelius: ştiu cu toată certitudinea că 
te culci cu soția mea. Nu, n-are nici un rost să negi: astăzi, cineva 
a urmărit-o până la vila ta de pe Ianicul, după care a avut grijă să 
mă anunţe. 

„Cineva care a fost destul de isteț ca să descopere aventura 
asta şi suficient de răutăcios ca să-i spună totul lui Metronius”, se 
gândi senatorul. „Dar cine ar putea fi?” 

— Stricata aia îmi spusese că merge în vizită la maică-sa, 
exclamă consulul, cu o voce iritată. Ore întregi m-am învârtit prin 
casă ca o fiară în cuşcă, aşteptând-o să se întoarcă. Probabil că 
avusese nişte motive serioase ca să-l întâlnească, îmi spuneam, şi 
îndată ce va veni, îmi va explica totul. În tot timpul acesta, mi-o 
închipuiam zvârcolindu-se în patul tău şi tot sângele mi se urca la 
cap: o ucid, mă gândeam; dacă este adevărat, jur că-i voi omori pe 

amândoi! Este inutil să-ți mai spun că am trimis un sclav acasă la 
soacra mea şi nici aia nu avea habar pe unde putea umbla fiică-sa! 

„Soția unui consul şi unul dintre cei mai cunoscuți cetățeni 
romani: un scandal monstruos pentru clevetitorii din Urbe”, 
suspină patricianul, fără să mai ştie cum să procedeze. 

— Pari foarte liniştit, Publius Aurelius. Nu te îngrijorează un 
proces pentru adulter? îl amenință Metronius. După legile romane, 
relațiile trupeşti cu soția unui cetățean liber, chiar dacă ea este de 
acord, se încadrează la stuprum! şi fapta este pedepsită cu exilul şi 
punerea sub sechestru a unei jumătăți din avere. Este o prevedere 
de care nu prea se mai ține seama, dar n-am nici o îndoială că 
judecătorii o vor aplica întocmai, dacă partea vătămată este 
consulul în funcție. 

Aurelius nu-i răspunse: se aştepta ca, într-o bună zi, să i se 
întâmple şi un asemenea lucru aşa că nu era ceva surprinzător; în 
momentul acela, de altfel, sub amenințarea unei acuzaţii de crimă, 
un banal proces pentru stuprum nu avea darul să-l mai sperie 
prea tare. Cu toate acestea, ce avea să se întâmple cu biata 
Corellia? Acuzată de un păcat minor, urma să piardă casă, familie, 
poziție socială, adică totul... 

— Ştii ce înseamnă gelozia, Aurelius? Este un nod care ţi se 
pune în toată ființa: te îndoieşti de orice, de orice gest, de orice 
privire, spuse consulul cu o voce tremurătoare. Nu, tu nu ştii 
asta... Îmi aduc aminte că atunci când Flaminia îți punea coarne 
pe unde se nimerea, tu glumeai prin cercurile mondene pe seama 
aventurilor sale, făcându-i pe prieteni să râdă de ea în loc să râdă 
de tine! 

Senatorul nu-l putu contrazice. Nimeni nu ştiuse vreodată cât 
îl costase să glumească în public despre trădările soției sale, 
prefăcându-se, din mândrie, indiferent față de toate acestea, 
indiferență care, de fapt, era departe de a fi adevărată. 

— La Roma, continuă Metronius, se spune că un bărbat se 
însoară la douăzeci de ani pentru familie, la treizeci pentru carieră, 
iar la patruzeci din dragoste. Mie mi s-a întâmplat asta chiar mai 
târziu şi mi-am pierdut capul. Înainte de a mă întâlni pe mine, 
Corellia era doar o fată destul de inteligentă, arăta bine şi avea o 


1 Stuprum: viol. Delict care, prin legea romană, cuprindea orice fel de 
comerț cu carne vie având ca obiect cetățene libere, chiar şi cu 
consimțământul acestora. 

zestre de doi bani. Astăzi este prima femeie a Urbei. Şi totul 
mergea bine, până ai apărut tu! 

Aurelius îşi lăsă privirea în jos: era sigur că nu era nici primul, 
nici singurul cu care frumoasa matroană îşi făcuse de cap, dar ar 
fi fost mai bine ca Metronius să-l considere în continuare un 
seducător diabolic, în stare s-o facă să capituleze până şi pe cea 
mai virtuoasă dintre femei. Cine trăieşte bucurându-se din plin de 
viață, ca şi cum fiecare zi ar fi ultima, face deseori rău celorlalți, 
fără ca măcar să-şi dea seama, gândi el. Cei care încearcă, în 
schimb, să-şi făurească, punând cărămidă peste cărămidă, ceva 
care ar merita să fie apărat sunt cu atât mai fragili, cu atât mai 
vulnerabili în adâncul fiinţei lor... 

— Când o să mă întorc acasă, ea îmi va ieşi în întâmpinare cu 
trupul încă înfierbântat de mângâierea mâinilor tale: dacă te-aş 
avea în față în clipele acelea, n-aş sta pe gânduri şi te-aş strânge 
de gât, spuse consulul, răsucind poalele togii ca şi cum ar fi fost 
gâtul senatorului. Şi, totuşi, nu am de gând să te reclam: legea, 
chiar înainte de orice interpretare a ei, mi-ar impune să divorțez... 
iar eu nu vreau să fac asta. 

Aurelius îl privi, uluit peste măsură. 

— Mă aflu aici ca să-ţi cer un lucru şi doar zeii ştiu cât de 
mult mă costă, continuă Metronius. Nu trebuie s-o mai vezi 
niciodată. Dacă te-ar căuta, alung-o... Jigneşte-o dacă este nevoie 
şi în felul acesta îşi va da seama ce fel de om eşti. 

— Îmi ceri să joc rolul unui desfrânat fără scrupule? întrebă 
patricianul, simțindu-se ofensat. 

— N-o să-ţi fie greu; este un rol pe care ştii să-l joci foarte bine! 
îi răspunse consulul cu o grimasă disprețuitoare. 

Aurelius pufni, simțind că-şi pierde răbdarea: se săturase să 
fie tratat ca o ființă mârşavă. Mai întâi Valerius, acum Metronius, 
care avea totuşi un motiv bine întemeiat. În caz că ar fi făcut 
precum spunea el, următoarea ar fi fost Corellia... 

— Ştii să judeci foarte aspru slăbiciunile altora. Dar, în ce te 
priveşte, nu te poți abţine să n-o vizitezi pe Glafira, remarcă el. 
„Sunt bărbaţi”, gândea el între timp, „care consideră toate femeile 
ca fiind proprietatea lor personală la care nimeni nu poate avea 
acces şi n-are nici o importanţă dacă este vorba despre soţii, sclave 
sau curtezane.” Dacă Metronius era unul dintre aceştia, poate că 
intenționase să-l pedepsească pe Antonius Felix pentru că-i furase 
iubita. Cum se putea, însă, ca un bărbat să fie în stare să treacă 

peste infidelitatea soţiei legitime şi să ucidă pentru capriciile unei 
simple curtezane? 

— Nu este o întâmplare că au încercat să te înjunghie, Statius. 
În oraşul acesta, la fiecare persoană care te vede cu ochi buni 
există cel puţin două care te-ar trimite cu cea mai mare plăcere în 
Tartar, ca să-i ţii tovărăşie lui Caron. În ziua în care cineva ar 
reuşi aceasta, eu voi oferi un sacrificiu de recunoştinţă zeilor din 
cer, aceasta şi pentru că vor fi obligați să-ți suporte pe vecie 
prezenţa! continua Metronius cu ură. 

— Bine, fie, o să fac ceea ce îmi ceri, promise patricianul, 
ajuns la capătul răbdării. 

— Îţi mulţumesc, Publius Aurelius, îi replică sarcastic 
consulul, dând semne că ar vrea să plece. Ţine minte, totuşi: eu 
nu am fost niciodată aici şi, de mâine, suntem duşmani de moarte! 


— Nu te-a omorât? întrebă Castor, vârându-şi capul prin 
deschizătura uşii. 

— După cum vezi, sunt încă întreg în toate privinţele. 

— Chiar în toate privințele? se îndoi grecul, aruncând o privire 
iscoditoare către coapsele stăpânului său. Mulțumeşte zeilor: ai 
scăpat uşor, unii soți sunt mult mai răzbunători! Şi, pe când un 
nou proces? Dacă merge tot aşa, o să fii obligat să-ți închiriezi un 
sediu de tribunal pentru folosință personală! 

— Nu va fi nici un proces. 

— Probabil că te bucuri de o mare simpatie din partea celor 
din Olimp, stăpâne, dacă reuşeşti să te descurci atât de uşor. 

— Zeița speranței şi cea a norocului, glumi Aurelius. 

— Ascultă sfatul meu, domine: roagă-te la ele de cât mai multe 
ori ai ocazia. Valerius Cepion va fi o piatră mult mai tare decât 
Paulus Metronius. Fiindcă veni vorba, au sosit veşti de la Verona: 
sclavul german, care a devenit între timp libert, a plecat deja în 
goana calului ca să vină în capitală, scutindu-mă de osteneala de 
a mă duce eu să-l iau, anunţă, uşurat, Castor care, pentru că nu 
putea suferi caii şi grăjdarii, accepta cel mult să încalece o iapă 
blândă, de preferat foarte bătrână. 

— Bine, anunță-mă îndată ce soseşte. Şi acum, am nevoie să 
mă liniştesc puţin. Baia este gata? întrebă patricianul, pornind 
către termele casei. 

La scurt timp după aceea, curat şi înviorat, ieşea din bazin şi 
privea în jurul său, întrebându-se unde putea fi priceputa sa 
maseuză egipteană. 

— Unde este Nefer? întrebă el. 

— Într-o reculegere spirituală la templul zeiței Isis, aşa cum 
face în toți anii la vremea asta, strâmbă din nas Paris care, foarte 
credincios în toți zeii Romei, privea cu neîncredere orice cult nou şi 
ca să păstreze trează tradiția mos maiorum, avea grijă chiar să 
consulte străvechiul verdict al puilor de găină sacri. 

— Pe Hercule, dar mie cine o să-mi facă masaj? bombăni, 
nemulțumit Aurelius. 

— Dacă vrei, pot să-l chem pe Samson, propuse intendentul, 
gândindu-se la uriaşul nabateu coborât la rangul de hamal pentru 
că avea o forță prea mare în degete. 

— Să mă ferească Afrodita! Ultima oară, aproape că mi-a 
smuls brațul din umăr! 

— Ai putea să încerci cu Asteria, îi propuse atunci Paris. 

— Cine-i asta? întrebă Aurelius care avea ambiția de a-i şti 
după nume pe toți cei peste o sută de sclavi din domus. 

— Cea mai tânără dintre florăresele din Epir! pe care m-ai pus 
să le cumpăr, domine. 

— Hai să văd cum se descurcă, fu de acord patricianul. 

După câteva clipe, emoţionată la culme, Asteria intra în sala 
pardosită cu mozaic în mai multe culori, hotărâtă să-i facă pe plac 
în toate privințele atotputernicului dominus pe care zeii cei buni îl 
scoseseră în calea lor. 

Tânăra se adaptase foarte repede la stilul casei, remarcă 
Aurelius: purta o tunică foarte drăguță, iar părul nu mai era 
strâns în creştetul capului în pieptănătura aceea demodată, ci 
cădea până la talie, prins într-o agrafă din metal cizelat. Şi, mai 
mult, dacă stăpânul îşi mai amintea bine, Asteria avea şi nişte 
picioare foarte frumoase.... 

Senatorul se culcă pe spate ca s-o poată privi în voie. 

— Începe cu pieptul, porunci el. 

Sclava strânse între degete buretele îmbibat cu ulei parfumat 
şi câteva picături căzură pe umerii stăpânului şi începu să maseze 
pielea cu mişcări delicate ale degetelor. 

Aurelius era pe punctul de a se lăsa cuprins cu totul de 
plăcerea acelor atingeri delicate, când Asteria se aplecă în față, 
chiar deasupra lui. Patricianul sări brusc de pe pat, făcând să 


1 Epir: regiune a antichităţii corespunzând aproximativ Albaniei de 
astăzi. 

zboare în toate părţile cearceaful, prosoapele şi pânza care îi 
acoperea şoldurile. 

— Ce-i asta? întrebă el, arătând spre micuța albină de aur 
care atârna la gâtul fetei. 

Tânăra bolborosi ceva de neînțeles, se dădu înapoi cu câțiva 
paşi şi alergă spre uşă. Dintr-o săritură, Aurelius se apropie şi se 
postă între ea şi uşă. 

— De unde ai luat asta? o întrebă, încruntat. 

— Nu mă bate, stăpâne, te rog, nu mă lovi! strigă servitoarea 
care probabil că avea o experiență urâtă în această privință. 

— Spune-mi ce ştii şi n-o să pățeşti nimic, o linişti senatorul. 

— Mama mi-a dat medalionul acesta şi mi-a spus să nu-l arăt 
nimănui. Dar acum eram în siguranță şi m-am gândit că pot să-l 
port. Sacră Artemis, în ce belea am intrat! scânci Asteria. 

— Îmbracă-mă şi trimite-o aici pe maică-ta! îi ordonă Aurelius, 
în timp ce fata, tremurând ca varga, se apleca să adune hainele 
risipite pe jos. 

Nu trecu mult timp şi Paris, în virtutea funcției sale de şef al 
servitorilor, o însoțea pe Zenobia până în fața senatorului. 

Spre deosebire de fiica sa, femeia nu părea deloc speriată şi 
nici faptul că stăpânul era peste măsură de supărat nu avu darul 
să-i alunge de pe chip expresia senină pe care o avea de când 
intrase în domus de pe Viminal. Făcu o plecăciune şi aşteptă 
liniştită, cu fruntea sus, în fața mesei la care şedea Aurelius. 

— Asteria nu are nici o vină, domine. Medalionul acela este al 
meu, recunoscu ea imediat. 

— De unde l-ai furat? întrebă pe un ton aspru senatorul. 

Femeia şovăi o clipă, de parcă ar fi vrut să-şi aleagă cele mai 
potrivite cuvinte pentru a răspunde. 

— Acum câteva clipe, când fiica mea a venit la mine cu ochii în 
lacrimi, mi-au trecut prin minte multe, foarte multe răspunsuri 
prin care aş fi putut explica de unde am această bijuterie. Dar 
toate erau false... 

— Grozav, începem cum nu se poate mai bine! bombăni 
Aurelius. 

— De ce te miră? Este clar că o sclavă trebuie să susțină ceva 
neadevărat ca să scape de pedeapsă. Totuşi, domine, de când mă 
aflu în casa ta, nu te-am văzut nici măcar o singură dată chinuind 
servitorii pentru o nimica toată sau făcând o adevărată tragedie 
dintr-un fleac, aşa cum fac de obicei alți stăpâni. Prin urmare, m- 
am gândit că, dacă te înfurii atâta din cauza acelei bijuterii, 

trebuie să ai un motiv foarte serios şi atunci m-am hotărât să-ți 
spun adevărul: am găsit-o pe corpul lui Antonius Felix, imediat 
după ce a fost ucis. 

„Cârciumarul spusese ceva despre insectele atrase de mirosul 
cadavrului”, gândi patricianul în sinea sa: „oare albina aceea din 
aur era atât de reuşit lucrată, încât putea fi confundată cu una 
adevărată?” 

— Am luat-o când nu mă vedea nimeni şi am ascuns-o în păr, 
mărturisi femeia, atingând cu degetele cocul ciudat pe care şi-l 
făcea în creştetul capului. 

— Asta-i o pieptănătură foarte utilă pentru tâlhari; probabil că 
sunt mulți în țara ta! 

— Aproape la fel de mulți ca la Roma, domine! veni fără 
întârziere răspunsul femeii, însoțit de un zâmbet abia schițat care 
îi mai îndulci obrăznicia. În realitate, pieptănătura aceasta ne 
ajută să purtăm greutăți destul de mari pe cap, ținu ea să explice. 

— Zenobia, îți dai seama că ţi-ai însuşit singurul indiciu al 
unei crime? spuse răspicat Aurelius, pe un ton sever. 

— Ştiu, stăpâne, dar nu aveam nimic altceva să-i las fetei 
mele, dacă se întâmpla să fim despărțite. Eu, de bine de rău, sunt 
în stare să mă descurc, dar ea este atât de tânără şi fără nici o 
experiență... ar fi fost cumva mai uşor pentru ea să poată vinde 
ceva, în cazul în care ar fi rămas singură şi fără nici un ajutor. Mai 
târziu, după ce ne-ai cumpărat tu, n-am mai avut curajul să-ți 
vorbesc despre asta, pentru că mă temeam să nu ne vinzi altcuiva. 
Aşa că i-am poruncit Asteriei să țină medalionul bine ascuns; dar 
prostuța aia n-a rezistat ispitei de a-l purta în fiecare zi... 

Prin urmare, bijuteria aceea nu era aceeaşi cu cea pe care o 
purta Glafira, ci una absolut identică până şi în inelul de prindere 
atât de grosolan, în contrast cu fineţea întregii lucrături. Şi 
totuşi... 

— la stai puţin! tresări pe neaşteptate senatorul. Tu ai prins 
medalionul de şnur cu sârma aceea de aur? 

— Asteria a făcut asta... răspunse Zenobia. Numai aşa îl putea 
purta atârnat la gât, pentru că înainte firul acela avea un cârlig ca 
să nu poată ieşi din gaura de la ureche. 

„Sigur că da”, înţelese în sfârşit Aurelius: „mica albină din aur 
nu era un medalion, ci un cercel! Cum de nu-i trecuse mai demult 
aşa ceva prin minte?” 

— Şi acum, domine? N-o să ne alungi din casă, nu-i aşa? vru 
să afle Zenobia, îngrijorată. 

— Fără îndoială, ați merita să fac aşa ceva. Ar fi fost de datoria 
voastră să predaţți imediat bijuteria oricăruia dintre vigiles, o 
mustră, încruntat, patricianul. 

Sclava lăsă capul în jos, cuprinsă de remuşcări. 

— De data asta vă iert, dar vai de tine dacă vei mai pune mâna 
pe ceva care nu-ți aparține. Şi, pentru început, schimbă-ți 
pieptănătura aia caraghioasă: acolo ai putea să ascunzi chiar şi un 
pumnal! o amenință patricianul, sperând ca în felul acesta s-o 
pună la punct pe servitoarea aceea care putea deveni chiar 
periculoasă. Paris, să stai cu ochii pe ea: să ştii că te fac pe tine 
răspunzător dacă mai face vreo boacănă! adăugă el, adresându-se 
administratorului. 

Zenobia, care aştepta cu capul plecat o pedeapsă aspră, fu 
scoasă afară din încăpere fără prea multe menajamente. 

— Hai, mişcă-te, femeie! O să am eu grijă să te porți cum se 
cuvine! o mustră intendentul pe un ton care s-ar fi vrut 
amenințător. În loc de orice răspuns, sclava, fericită că nu fusese 
biciuită, îi mulțumi printr-un zâmbet larg, plin de recunoştinţă. 


— Castor! făcu stăpânul, intrând valvârtej în tablinum. Am să- 
ți dau o sarcină care o să-ți facă multă plăcere: trebuie să dezlegi 
limba unei fete frumoase. 

— Oh, nu, stăpâne, de data asta nu mă mai prinzi! încercă 
libertul să scape. Ultima oară când m-ai momit cu o poveste de 
genul acesta, am fost nevoit să-i fac curte unei gladiatoare! 

— Păcat, oftă Aurelius. Pentru că Paris al nostru nici nu vrea 
să audă de o altă vizită la Glafira... 

— Ah, despre curtezana aceea era vorba? deveni brusc 
înțelegător grecul, dar adăugă imediat, bănuitor ca întotdeauna. 
Dar n-ai de gând să mă păcăleşti şi de data asta, nu-i aşa? 

— Deloc, îl linişti patricianul, povestindu-i secretarului ce 
aflase despre cercei. În casa hetairei se află o slujitoare africană 
foarte tânără, de la care, aşa cum te pricepi tu de minune, o să 
obţii fără probleme nişte informații. 

— Cât? 

— Doar nu vrei să te plătesc pentru favoarea pe care ţi-o fac 
lăsându-te să te întâlneşti cu o fată dulce ca aia, Castor! Îţi ofer 
doar compensaţia cheltuielilor pe care ai să le faci şi, dacă nu ai 
chef de aşa ceva, pot să-l rog pe tânărul Polidor care nu va aştepta 
să-i spun de două ori. 

— Dar ca să fac o impresie bună, aş avea nevoie de tunica ta 
cea nouă cu broderie la poale.... 

— Bine, ia-o, dar află când a călcat Antonius Felix ultima oară 
în casa aceea; nu cred că Glafira a fost sinceră în totalitate, îi 
spuse Aurelius alexandrinului care se grăbea să dea iama prin 
garderoba stăpânului său. 

XIII. Idele lui iunie 


În dimineaţa următoare, Publius Aurelius îl căută pe secretar 
prin toată casa, dar nu reuşi să-i dea de urmă. Abia pe la ora a 
doua grecul se întoarse şi fu suficient să sufle de câteva ori în fața 
lui Paris pentru ca intendentul, un abstinent convins, să se clatine 
ca şi cum ar fi deşertat de unul singur un ulcior cu vin. 

— Încă n-am ajuns să vorbesc cu slujnicuţa aceea, dar îţi aduc 
în schimb două veşti, una bună şi una proastă... îi spuse Castor 
cu limba împleticită, vizibil ameţit. 

— Începe cu prima, îl îndemnă patricianul. 

— Am dat o raită prin bucătăriile consulului, prefăcându-mă 
un negustor de vinuri care oferă gratuit mostre din vinul pe care îl 
are de vânzare. Având un asemenea motiv, nu mi-a fost prea greu 
să aflu cine îi spusese lui Metronius de aventurile soției sale. Este 
vorba despre un valet care nu este la prima turnătorie de felul 
acesta. De altfel, aflând că sclavul respectiv trăia cu 
cârciumăreasa dintr-un thermopolium din vecinătate, am intrat în 
legătură cu femeia aceea, propunându-i o afacere în schimbul 
unor informații despre iubitul ei, raportă Castor, în timp ce, cu un 
gest leneş, îi întindea stăpânului nota de plată. 

— Douăzeci de măsuri din cel mai prost vin, plătit cu atâția 
bani! Pe toți zeii, tu chiar eşti nebun? strigă patricianul, scos din 
sărite. 

— Ca să intru în grațiile cârciumăresei, trebuia totuşi să 
cumpăr ceva! De fapt, vinul cumpărat a folosit, totuşi, la ceva: le- 
am dat de băut servitorilor din casa consulului şi ei s-au obligat să 
mă anunţe dacă Metronius ar mai avea de gând să vină aici, cu 
sabia sub togă, hotărât să-ți taie beregata. 

— Şi restul? 

— A mers la vigiles din Cohorta a doua care îl vor bea în 
sănătatea ta. Comandantul Leontius îți este recunoscător pentru 
că i-ai luat de pe umeri povara unei anchete atât de neplăcute; el 
are deja destule necazuri cu piromanul de pe Eschilin şi crede că 
şefii vor să-l dea afară pentru că au trimis pe lângă el un 
colaborator foarte zelos cu misiunea de a cerceta cazurile de 
incendiere. Este gata să te ajute, cu condiţia ca tu să răspunzi în 
faţa superiorilor săi; aşa că, dacă tot mă aflam acolo, l-am rugat să 

pună sub supraveghere casa Glafirei, dat fiind că te interesează 
atât de mult. 

— Bravo, Castor, dar sunt curios să ştiu ceva: cât din vinul 
acela l-ai oprit ca să-l bei tu? îl întrebă Aurelius pe secretar, 
încercând să se țină cât mai departe de damful care venea dinspre 
acesta. 

— Oh, foarte puţin, domine; eu am gusturi mai alese şi în loc 
de poşirca aia de la cârciumă prefer să beau un Setinus foarte bun 
din viile tale. O să mi-l oferi chiar tu când o să-ți spun ce am aflat 
de la cârciumăreasa aceea! spuse grecul, căznindu-se să-i spună 
stăpânului său ceva atât de interesant, încât acesta să deschidă o 
amforă cu cel mai bun dintre vinurile sale. 

— Aşa cum ţi-am spus la început, a doua veste este, însă, 
foarte proastă, continuă Castor, nu înainte de a-şi potoli pe 
îndelete setea. Am aflat de la vigiles că Hazelius, centurionul acela, 
a murit încă de acum cinci ani. 

— Pe Hercule, fără cel de-al doilea legionar îmi va fi imposibil 
să contrazic mărturia lui Retius! exclamă Aurelius, nemulțumit la 
culme. 

— Cu atât mai mult cu cât acesta din urmă este de negăsit, 
adăugă secretarul. Am făcut tot ce se putea ca să-l scot din vizuina 
lui, dar totul a fost în zadar. Este limpede că nu are nici cea mai 
mică intenție să iasă la iveală. 

— Fără îndoială, Valerius îl ţine ascuns, de teamă că eu aş 
putea încerca să-l suprim. N-ar fi pentru prima oară când cineva 
este pescuit din Tibru înainte de a depune mărturie. 

— Eu zic să pui capăt acestei căutări fără şanse de izbândă, 
stăpâne, şi caută mai bine un țap ispăşitor pentru moartea 
bătrânului Cepion... 

— Tu tot mai eşti convins că eu sunt vinovatul, nu-i aşa? 

— Ei, ca să fiu foarte sincer, am unele îndoieli, recunoscu 
libertul. Ştiai deja că generalul nu avea de gând să se supună 
ordinelor primite de la Senat şi, în plus, îți făceai de cap cu soția 
lui: două motive foarte bune ca să scapi de el! 

— Castor, după mai bine de cincisprezece ani de când trăim în 
aceeaşi casă, îmi face mare plăcere să constat că mă bucur de 
toată încrederea ta, spuse, ironic, Aurelius. 

— Nu pe mine trebuie să mă convingi, domine, ci pe Valerius! 

— Mâine va trebui să mă întâlnesc cu sora lui. 

— După toate câte mi-a spus Ciria şi mi-a adeverit 
cârciumăreasa, eu aş fi mult mai prevăzător, stăpâne. Tu te laşi 

prea uşor încântat de linguşelile femeilor şi ea va încerca să te 
prindă în mreje prin orice mijloace, permise sau nu, doar ca să te 
prezinţi cu ea la starea civilă, în fața Flamenului lui Jupiter... 

— Ar fi distractiv să aflu cât de departe ar merge ca să-şi 
atingă scopul! gustă dinainte senatorul această plăcere. 

— Nu atât de avansurile amoroase mă tem, domine, cât de 
interesul pentru dignitas senatorială pe care o ai. În fond, eşti un 
barbar latin, chiar dacă te-ai mai şlefuit oarecum trăind alături de 
un nobil cu sânge pur, elenic, în vine, declară cu o emfază 
ostentativă secretarul care, după cum se ştie, nu era decât rodul 
unei legături fugare dintre o prostituată din Alexandria şi un client 
venit de peste mări. Valeria se va folosi din plin de obtuzitatea 
unui roman ca tine care se simte obligat să respecte sentimentul 
onoarei, al cinstei, al dreptății... şi cine ştie dacă nu se va gândi şi 
la ceva mai rău! Dacă aş fi în locul tău, aş îmbrăca o lorica? de 
piele groasă pe sub haine, domine: nu putem fi deloc siguri că sub 
mantia ucigaşului s-ar afla un trup de bărbat! 

— Bine, Castor, dar cum crezi tu că un patrician rafinat s-ar 
putea duce la întâlnirea cu o femeie îmbrăcat ca Hector sub 
zidurile Troiei! Fără a mai pune la socoteală faptul că vesta aceea 
ar strica linia togii mele noi, râse Aurelius, excluzând o asemenea 
posibilitate. 

— Cum vrei, dar nu uita că eu te-am prevenit! îl puse în gardă, 
ca de obicei, grecul. Şi, tot ca de obicei, rămase cu spusul. 


1 Lorica: pieptar subțire din piele. 

XIV. A optsprezecea zi înainte de Calendele lui iulie 


A doua zi dis-de-dimineaţă, patricianul îi lăsă pe purtătorii săi 
în fața templului Divinului Iulius, pornind apoi agale pe Vicus 
Tuscus, până la prăvălia fraților Sosius!, unde îl aştepta Valeria. 

Ca să scape de urmărirea oamenilor generalului, întâlnirea 
avea loc în mica sală din spatele prăvăliei, faimoşii librari, 
cunoscuți de aproape un secol, fiind bucuroşi s-o pună la 
dispoziția unui client atât de bun cum era Publius Aurelius. 

În biroul copiştilor, plin până la refuz cu suluri de papirus, 
plutea mirosul înțepător de clei şi de cerneală care evoca de îndată 
foşnetul volumelor pe care cititorii împătimiți le desfăşurau cu o 
încetineală plină de plăceri secrete. Patricianul trase adânc în 
piept acele miresme, privind în jur. 

La ora aceea a dimineții erau puțini cumpărători: câțiva 
colecționari înrăiți, un respectabil om de afaceri care căuta o carte 
de preț pe care să i-o dăruiască vreunui coleg de vază şi câteva 
liberte tinere atrase de ultima scriere erotică a unui autor grec, la 
modă în acele zile. În fața tejghelei pentru vânzări, Aurelius 
remarcă o fată destul de frumuşică, purtând cu vânzătorul o 
discuţie însuflețită, nu neapărat în legătură cu literatura, dar, 
oricum, foarte interesantă, judecând cel puţin după râsetele 
înfundate şi şoaptele complice pe care le schimbau cei doi tineri. 
Senatorul o recunoscu imediat pe Ciria datorită descrierii destul 
de amănunțite pe care i-o făcuse Castor. 

Stăpâna fetei probabil că se afla prin apropiere, într-adevăr, 
după câteva clipe, patricianul fu condus de un copist în cămăruța 
din spate şi, îndată ce intră, se trezi față în față cu sora 
generalului. 

— Ave, Gaia Valeria! 

Publius Aurelius fu nevoit să constate că, în ziua aceea, femeia 
arăta de-a dreptul minunat: un văl transparent de culoare roz pal 
îi ajungea până la umeri acoperind părul negru aranjat într-o 
pieptănătură neobişnuită. Fruntea, fără bucla aceea ondulată pe 


1 Sosius: familie de librari, proprietară a unui atelier de copiat cărți care 
devenise faimos încă din vremea lui Augustus, situat în apropiere de 
Forum, pe Vicus Tuscus, la câțiva paşi de statuia Zeului Vertumnus. 

care o purtau mai toate matroanele în vara aceea, era înaltă şi de 
un alb pur, scoțând în evidență sprâncenele dese, perfect arcuite. 
Ochii erau subliniați discret de o urmă de fard, tocmai cât trebuia 
ca să le pună în valoare strălucirea, fără a le modifica forma. 
Tunica sobră, dintr-o țesătură fină de in, roz şi ea dar într-o 
nuanță ceva mai vie, nu reuşea să ascundă cu totul formele 
armonioase ale trupului pe care femeia nu se străduia să le scoată 
în evidență, de parcă nici n-ar fi ştiut cât de frumos erau 
conturate. 

— Arăţi extraordinar; semeni cu imaginea zeiței Pallas Athena 
din Partenon, îi făcu un compliment Aurelius, fiind foarte atent să 
aleagă ca termen de comparație una dintre zeițele cu o comportare 
ireproşabilă. 

Cu toate acestea, complimentul, deşi atât de bine gândit, fu 
primit cu mult mai puţină plăcere decât s-ar fi aşteptat 
patricianul. 

— Aşa este, Athena Parthenos!, fecioara Athena... murmură 
matroana abia auzit. 

— De ce ai vrut să te întâlneşti cu mine? întrebă senatorul, 
fără nici o introducere. 

— Din păcate, aveai dreptate: fratele meu a jurat că o să te 
ucidă... dar proces nu vei avea; am să-l împiedic eu! 

— Şi cum ai să faci aşa ceva? întrebă senatorul, devenind 
curios. 

— Am aflat că acum câtva timp consulul Metronius şi-a permis 
să-ți adreseze o rugăminte foarte personală... spuse ea, înroşindu- 
se într-o oarecare măsură. 

— Date fiind raporturile actuale dintre familiile noastre, cred 
că nu mai este cazul să discutăm despre aşa ceva, evită 
patricianul cu dibăcie un răspuns direct. 

— Ilartă-mi indiscreția, dar în alte împrejurări ai fi acceptat? 

— Nu am deloc intenţia să mă însor din nou, declară Aurelius, 
grăbindu-se cam prea tare. Femeia, care nu se aştepta să 
primească un răspuns atât de categoric, înghiți în sec, contrariată. 

— Te rog să mă asculți, îți propun să facem o înţelegere care 
nu are nimic cu sentimentele fiecăruia dintre noi. Fratele meu, 
convins cum este că tu l-ai ucis pe tatăl nostru, vrea să te aducă 


1 Parthenos: cuvânt din limba greacă, însemnând „virgină”. Era 
apelativul pentru Pallas Atena, căreia i s-a dedicat Partenonul. 

în fața tribunalului fără a avea probe pentru aceasta, târându-ne 
pe toți într-un mare scandal... 

„Fără a avea probe”, se gândi patricianul: prin urmare, Valeria 
părea să nu ştie nimic despre mărturia centurionului. 

— Totuşi, dacă tu ai fi rudă cu el, n-ar putea acționa în felul 
acesta fără ca dezonoarea să nu cadă şi asupra lui, continuă 
femeia cu răceală. În ce mă priveşte, mă hotărâsem să rămân 
credincioasă memoriei lui Herennius, răposatul meu soț, dar 
împrejurările de față îmi impun să mă răzgândesc. O legătură 
temporară ne-ar da posibilitatea să-l aducem pe Valerius la 
sentimente mai bune, scoțându-i din cap fixaţiile prosteşti. Ar fi, 
desigur, doar o uniune de fațadă, la care vom renunța de îndată ce 
lucrurile se vor linişti. 

Publius Aurelius o privi cu o expresie baţjocoritoare. 

— Este o propunere generoasă, Gaia Valeria. Din păcate, 
singurul aspect al căsătoriei care m-ar putea atrage este tocmai 
acela pe care tu îl excluzi cu desăvârşire încă de la început. 

— Dar ţi-ai rezolva toate problemele... insistă ea. 

— Nu sunt demn de un sacrificiu atât de generos. În orice caz, 
îți mulțumesc pentru propunere, încheie discuția patricianul, dând 
să plece. 

— Nu ai înţeles! Încă înainte de a mă căsători, eu..., îl reținu 
ea, cu o voce gâtuită de emoție. Am acceptat să devin soția lui 
Herennius doar ca să-i fac pe plac fratelui meu! 

Publius Aurelius rămase impasibil. Valeria îi aruncă o privire 
în care se puteau desluşi dezamăgirea şi umilința. 

— Fii sincer, Statius, ce nu este în regulă la mine? Athena 
Parthenos, asta nu merge, aşa-i? 

Tăcerea bărbatului era mai grăitoare decât orice răspuns şi 
ochii femeii se umplură de lacrimi. Sughița de plâns fără să se mai 
poată abţine şi patricianul aprecie că ar fi fost cazul să aibă o 
atitudine mai consolatoare. Puțin câte puţin, de la o mângâiere 
prietenească trecu la o îmbrățişare protectoare şi, de la aceasta din 
urmă, la o apropiere strânsă de tot, evocând alt gen de apropieri, 
mult mai puţin frățeşti. 

Valeria îşi rezemă capul de pieptul lui şi vălul îi căzu de pe 
cap, lăsându-i la vedere gâtul ca de alabastru. Aurelius îşi lipi 
buzele de el, gândindu-se cât de frumos ar fi fost dacă femeia 
aceea ar fi fost sinceră. Apoi, cu un gest intenționat grăbit, îi 
desfăcu agrafa tunicii, dezgolindu-i umerii. Abia atunci femeia 
păru să-şi dea seama că era în brațele lui. 

— Oh, zei! şopti ea, stânjenită, dându-se imediat înapoi ca să 
se acopere. Nu ştiu cum de s-a putut întâmpla aşa ceva... sunt 
atât de amețită! 

Aurelius o privi drept în ochi, cu un zâmbet batjocoritor. 

— Nu mai face atâtea eforturi, Valeria, cunosc sistemul: o 
pudoare feciorelnică şi câteva mici concesii acordate din când în 
când, astfel încât să potoleşti dorința bărbatului. În ce priveşte 
restul, însă, mai trebuie multă răbdare până când cei doi rup turta 
nupțială în fața Flamenului lui Jupiter care-i va lega prin 
căsătorie. Ca s-o cumperi pe nobila Gaia Valeria, nu sunt de ajuns 
câțiva bănuți; este nevoie de un nume de prestigiu şi de o avere 
zdravănă, desigur, împreună cu titlul de domina, îi explică el, 
sarcastic. Dacă pe lângă asta se mai întâmplă şi ca soțul să fie 
nevoit destul de repede să-şi taie venele ca să scape de eşafod, 
lăsând-o pe văduvă moştenitoarea întregii averi... 

— Ce vrei să spui? bâigui matroana, parcă nevenindu-i să-şi 
creadă urechilor. 

— Că nu ai nici o para chioară, Valeria; şi, de când Herennius 
te-a lăsat fără nici un ban, umbli peste tot încercând să-i găseşti 
un înlocuitor pentru patul conjugal. În Grecia te-ai învârtit în jurul 
chestorului Cecina, l-ai încercat pe comandantul Rufius, l-ai băgat 
în seamă chiar şi pe pocitania aia de viceconsul: toți erau 
personaje cu faimă şi cu bani mulți care, însă, au dat de înţeles că 
se aşteptau la o zestre corespunzătoare rangului lor, o acuză 
Aurelius, folosindu-se pe rând de informaţiile aflate cu ajutorul 
Ciriei. Atunci, ai alergat la Roma, străduindu-te să găseşti cât mai 
repede un candidat cât mai potrivit, răspândind vestea despre 
virtutea ta în toate cele patru colțuri ale zării, ca să obţii un preț 
cât mai ridicat. 

— Cum îți permiți să-mi vorbeşti în felul acesta? îngăimă, 
pierdută, Valeria. 

— Ghinionul tău a fost că bărbaţii dispuşi să se însoare cu o 
femeie fără nici un fel de avere sunt destul de rari, continuă, 
netulburat, senatorul. De ce, atunci, să nu încerci şi cu un 
patrician cam extravagant, dar plin de bani, care nu are obiceiul 
să se uite câți bani au femeile cu care se culcă? Dar, vai, în jurul 
patricianului în chestiune se învârt o droaie de femei pline de grații 
şi disponibile, aşa că, pentru a-l face să se îndrăgostească de tine, 
trebuie să ieşi în evidență: o matroană perfectă, castă şi retrasă, 
care ascunde sub cenuşă flăcări mistuitoare şi de ani de zile 

nutreşte pentru el un sentiment nemărturisit... care bărbat n-ar fi 
mândru dacă ar reuşi să topească un asemenea bloc de gheață? 

— Aşa mă vezi tu, Aurelius? Chiar atât de ipocrită, meschină 
şi interesată? Şi eu care mă gândeam să te salvez... 

— Chiar aşa? Păcat că, pentru a face aşa ceva, mai întâi te-ai 
gândit că ar trebui să îndepărtezi de pe câmpul de luptă toate 
rivalele. Şi atunci mi-ai urmărit toate mişcările, ai pus un sclav s-o 
urmărească pe Corellia după care să-i spună lui Metronius totul 
despre relația noastră. Felicitări, Valeria, ai o rețea bună de spioni, 
dar nici a mea nu-i de lepădat! spuse patricianul, adresând în 
gând mulțumiri vorbăreței cârciumărese care-i vânduse lui Castor 
acele informaţii nespus de prețioase. 

— Tu... tu... se bâlbâi matroana, cuprinsă de o furie cumplită, 
apoi, cu dosul palmei, îl plesni în față pe bărbat şi se îndreptă spre 
uşă. Ajungând în prag, se întoarse palidă de furie. 

— Corellia, stricata aia de soție a lui Metronius, se culcă şi cu 
fratele meu, ştiai asta? În ce mă priveşte, o să fiu printre primii 
care se vor aduna în jurul eşafodului, în ziua în care ţi se va tăia 
capul! exclamă ea, înainte de a ieşi în grabă din librărie. 

Valerius, Metronius, Corellia, acum şi Gaia Valeria: era clar că 
devenea foarte antipatic, gândea Aurelius, ieşind şi el din prăvălie, 
ținându-se cu o mână de falcă. 

— Ce curioasă coincidență! se auzi în spatele său vocea 
mieroasă a lui Tocullus. Mai întâi s-o întâlnesc pe sora 
generalului, evident scoasă din fire; după aceea, senatorul Statius, 
cu o urmă roşie pe obraz. Dacă este adevărat ceea ce se zvoneşte 
prin oraş, căsătoria voastră începe nu tocmai fericit! 

— Nu există nici o căsătorie, Tocullus. 

— Serios? Toată lumea spunea că este ceva sigur... dar fii 
drăguţ, dat fiind că nu ai nimic mai bun de făcut, ajută-mă să 
găsesc ceva de citit pentru Balbina: din cauza sarcinii este nevoită 
să stea în pat o mare parte din zi. 

— O femeie tânără şi drăguță ca ea ar citi cu plăcere poezii de 
dragoste. Ce zici de Ovidius? sugeră Aurelius, în timp ce Tocullus 
clătina din cap în semn de dezaprobare: faimosul autor erotic era 
prea desfrânat pentru gusturile lui. 

— Atunci, cumpără-i un Callimah, îl sfătui senatorul, 
arătându-i un sul minunat expus chiar pe raftul din faţa lor. 

— Nu s-ar putea să găsesc un volumen mai ieftin? întrebă 
Tocullus după o clipă de ezitare. 

— Ba da, pentru cei care nu-şi pot permite să-l cumpere pe 
acesta... îi răspunse senatorul. 

— Înţeleg, oftă omulețul şi, spre marea uimire a lui Aurelius, 
plăti imediat, fără nici o tocmeală. 

„Se străduieşte să înveţe”, îşi spuse patricianul. „Este gata să 
accepte regulile mai puțin importante, dar se va arăta de neclintit 
în privința lucrurilor la care ține cu adevărat...” 

— Lămureşte-mă, te rog, colega: de ce ai despăgubit-o pe 
curviştina aia de Glafira? încercase cu ceva timp în urmă să mă 
jumulească pe mine, trimițându-mi o sclavă neagră ca smoala, cu 
datoriile lui Felix. Eu, însă, nu am vrut să i le plătesc! 

— Face parte din joc, zâmbi Aurelius. 

— Cum ar fi să cumpăr volumul acesta care costă cât leafa pe 
trei luni a unui meşter bun? întrebă Tocullus, arătând înspre sulul 
de papirus. Să sperăm, cel puţin, că o să-i placă Balbinei! Dar 
spune-mi mai degrabă cum merg cercetările? Ai aflat cine voia să 
te omoare? 

— Nu am nici cea mai mică idee. Fiindcă veni vorba, tu unde 
te aflai în ziua aceea? 

— Am făcut mai multe drumuri prin oraş şi, spre seară, m-am 
dus la bazilica Emilia. 

— Ai fost şi tu acolo! Înseamnă că l-ai întâlnit pe generalul 
Valerius.... 

— Da, sigur că da. În ziua aceea, la tribunal era foarte multă 
lume care asista la procese, aşa că nu l-am observat imediat, 
scund cum sunt, pentru că şedea în ultimele rânduri, pe un 
scăunel pliant de pânză. El, însă, nu m-a văzut; era prea ocupat să 
discute cu decanul Hostillius. 

— Ai întâlnit şi alte cunoştinţe comune? 

— Ce înseamnă asta, senator Statius, un interogatoriu? 
exclamă Tocullus, puţin iritat. Eu nu am nimic împotriva ta. 
Recunosc faptul că până cu câtva timp în urmă te consideram de 
aceeaşi teapă cu trântorii ăia de prieteni ai fratelui meu, dar pe 
urmă mi-am schimbat părerea. În plus, ştii bine că-ţi sunt dator, 
dar nu mă refer la alegerea acestui volum de Callimah... 

— Fie că mă voiau pe mine, fie că nu, să nu uităm că de murit 
a murit Felix, îi replică patricianul. 

— În consecință, fratele vitreg şi antipatic este primul care 
trebuie suspectat, nu-i aşa? Bine ai făcut că m-ai pus în gardă: de 
acum înainte, o să fiu mai atent la tot ceea ce spun! făcu Tocullus, 
după care îl salută pe senator cu o înclinare rapidă a capului. 

XV. A cincisprezecea zi înainte de Calendele lui iulie 


Mai trecură încă trei zile şi Publius Aurelius Statius se 
întorcea acasă foarte prost dispus după o dimineață întreagă 
petrecută la Senat ca să raporteze rezultatele aproape nule ale 
anchetei asupra morții lui Antonius. Decanul Hostilius nu 
contenise să-i pună întrebări dintre cele mai incomode, în timp ce 
colegii îl pândeau cu nerăbdarea plină de lăcomie a unor mâncăi 
care îndoapă cu smochine o gâscă, gustând dinainte plăcerea de a 
o vedea pe farfurie, în fața lor, friptă după toate regulile artei 
culinare. 

— Barbarul a sosit, domine. Am considerat necesar să-l pun să 
aştepte în atriumul din spate, îl întâmpină la intrare Paris care, în 
privința diferențelor dintre clasele sociale, îi întrecea chiar pe 
nobilii din cel mai vechi neam. 

Publius Aurelius se grăbi către camerele servitorilor, 
nerăbdător să-l revadă pe Agenor, vechiul său prizonier german: îşi 
mai amintea de părul lui lung şi încâlcit, trupul slab şi vânăt de 
frig, mirosul de rânced al pielii unse cu grăsime, sunetele guturale 
din limba lui... 

Când îl văzu, rămase cu gura căscată. Omul care şedea pe 
scaunul din nuiele era mai degrabă zdravăn, cu un trup cam 
moale, ca al celor care nu practică exerciţiile fizice. Îşi ţinea 
mâinile grăsuțe încrucişate pe un început de pântec pe care nici 
tunica bine croită nu reuşea să-l ascundă, iar pe chip se putea citi 
seninătatea unuia care este mândru de sine şi de ceea ce a realizat 
în viaţă. 

Aurelius îl privi din prag, încercând să-l recunoască pe cel din 
urmă cu douăzeci de ani; dar în locul unor lațe blonde care-i 
ajungeau până pe umeri, Agenor era tuns frumos, după moda 
grecească, iar câteva şuvițe de păr fuseseră aduse cu pricepere în 
creştetul capului pentru a masca un început de chelie. Nimeni n- 
ar mai fi putut să spună că era un sălbatic german; putea fi luat 
mai degrabă drept un negustor italic sau un meşter prosper din 
Gallia Narbonensis... 

— Stăpâne, ne refedem după atâtea ani! exclamă oaspetele, 
sărind în picioare şi, în emoția acelor clipe, îşi trădă originile prin 

accentul acela gutural pe care de obicei reuşea, nu fără efort, să-l 
țină sub control. 

— Agenor, tu eşti? Pe Hercule, mă aşteptam la un sclav 
barbar! 

— Şi găseşti, în schimb, un libert perfect civilizat! râse celălalt, 
manifestându-şi din plin satisfacția pentru această constatare. A 
trecut destul de mult timp de atunci, nu? N-ai idee ce minuni pot 
face douăzeci de ani de bunăvoință, însoțiți de o mână de sesterți! 
Ce zici de latina mea; nu-i deloc rea pentru un barbar, nu? lar 
copiii mei învaţă şi greaca! 

— Câţi ai? întrebă Aurelius. 

— Opt, domine, şi cu toţii sunt cetățeni romani! 

— Trebuie să-mi povesteşti cândva, Agenor, cum ai reuşit toate 
astea! exclamă Aurelius, de fapt nu prea dornic să afle toate 
amănuntele: puţine erau, de fapt, mijloacele permise de lege prin 
care un fost prizonier de război putea ajunge la o astfel de situație 
înfloritoare. 

— Nu sunt prea multe de spus, vru totuşi să-l lămurească 
germanul. Galia Cisalpină!, după cum ştii, produce vin în cantități 
mari; totuşi, acolo mai este apreciată şi băutura celtică tipică... 

Să nu-mi spui că ai înființat o fabrică de cervesia! exclamă 
patricianul, nevenindu-i să-şi creadă urechilor. 

— Îţi place? Credeam că romanii o consideră de calitate foarte 
proastă! 

— Eu cred că nimic nu-ți potoleşte setea mai bine decât 
cervesia.... dar, din păcate, proviziile mele sunt pe sfârşite şi vor 
trece luni bune până când voi primi ceea ce am comandat în 
Iberia. 

— Dacă te mulțumeşti cu ceva produs la noi, pot să te 
aprovizionez eu, stăpâne! Îndată ce mă întorc la Verona îţi trimit 
câte ulcioare vrei. Deocamdată, ţi-am adus puțină bere ca s-o 
suşti, spuse Agenor, înmânându-i senatorului o amforă bine 
astupată. 

— Minunat, o s-o punem imediat în cella nivaria?2 ca să se 
răcească bine! făcu Aurelius, extrem de bucuros. Te rog să 
primeşti felicitările mele cele mai sincere, Agenor! 


1 Galia Cisalpină: teritoriile italiene aflate la nord de linia râurilor Amo şi 
Rubicone. Într-adevăr, latinii numeau „Italia” doar teritoriile peninsulare 
ale țării. 

2 Cella nivaria: dulap, spațiu frigorific. 

— Meritul este în totalitate al tău, domine. Dacă în vremea 
aceea nu m-ai fi luat ca sclav, acum m-aş fi aflat tot în pădurile 
teutone, îmbrăcat în blănuri şi în veşminte din lâna aceea 
puturoasă. Din fericire, vremurile acelea au trecut de mult. 


— Vino, o să ne amintim de toate bând o cupă din cervesia ta! 
îl invită patricianul, conducându-l către tricliniumul de onoare sub 
privirile scandalizate ale lui Paris. 

Dar, în ciuda emoțţiei de la prima întâlnire, prezența lui Agenor 
se arătă a fi mult mai puțin folositoare decât sperase Aurelius. 
Dorind atât de mult să se romanizeze, germanul părea să fi dat 
uitării viața pe care o dusese în satul natal şi chiar şi bătălia 
tribului său cu Legiunea a unsprezecea nu mai era acum pentru el 
decât o amintire foarte vagă. 

— Nu ştiu ce să-ți spun, domine. Căpeteniile noastre erau 
sigure că romanii vor pleca fără să mai lupte... După aceea, 
lucrurile s-au precipitat şi s-au hotărât să atace. 

— Printre voi era vreunul în stare să tragă o săgeată cu o 
asemenea forță încât să treacă prin pânza unui cort şi să-l ucidă 
pe comandant? 

— Poate fiul căpeteniei satului. Era un lăudăros care-şi dădea 
aere, mândrindu-se cu priceperea lui de arcaș. 

— Să admitem, doar ca o ipoteză, că l-ai fi văzut trăgând 
săgeata aceea... insinuă Aurelius. 

— Din păcate, nu este adevărat, îl contrazise Agenor. 

— Păcat, pentru că, dacă era aşa, mi-ai fi putut face un mare 
serviciu... suspină senatorul, sperând ca germanul să înțeleagă 
aluzia. 

— Serviciu care ar fi răsplătit cu generozitate, adăugă pe 
neaşteptate Castor care până atunci asistase la discuție păstrând 
o tăcere absolută. 

— Ah, vrei să spui că... făcu barbarul, luminându-se la față. 
Dacă mă gândesc mai bine, sigur că l-am văzut! Era un adevărat 
as, ca Ulisse împotriva duşmanilor săi. Să ştiţi că am citit şi 
Odiseea de la un capăt la altul! 

— Bravo. Şi, spune-mi, ar putea exista cineva care să 
contrazică această declaraţie a ta? se îngrijoră secretarul. 

— Nimeni, au murit cu toţii! exclamă Agenor, făcându-i, 
ştrengăreşte, cu ochiul. Bun, stăpâne, când trebuie să depun 
mărturie? Îi pot convinge pe toţi, o să vezi... 

„Nu, Valerius nu putea fi convins astfel, reflectă patricianul: ar 
fi fost necesară prezența altcuiva în locul acestui fost prizonier 
german, a cărui sinceritate era îndoielnică, pentru a-l face pe 
general să-şi retragă acuzațiile...” 

— Fie vorba între noi, stăpâne, l-ai pus jos chiar tu pe 
individul acela, nu-i aşa? întrebă Agenor, făcând din nou cu 
ochiul. Bună treabă, un trădător ca el nici nu merita altceva! 

— Trădător? spuse Aurelius, devenind mai atent. 

— Mă rog, de obicei, un comandant nu-i plăteşte duşmanului 
ca să ridice asediul... îi explică germanul. 

Patricianul sări de pe scaun, simțind că-i sare inima din piept. 

— Eşti sigur de asta, Agenor? 

— Dar cum crezi că am reuşit eu să-mi cumpăr libertatea, 
dacă nu vânzând brăţara pe care o furasem de la şeful nostru de 
trib, înainte de a fugi? Era o bijuterie din aur masiv, având pe ea 
un model în relief, reprezentând o secure cu două tăişuri, şi făcea 
mulți bani. Chiar generalul în persoană fusese acela care i-o 
dăduse şefului, promițându-i şi altele, dacă noi n-am fi atacat. Dar 
Cepion n-a respectat înțelegerea: legionarii ar fi trebuit să se 
retragă după doar câteva zile; dar timpul trecea şi ei erau tot acolo, 
baricadați în tabăra lor. Aşa s-a luat hotărârea de a da bătălia şi 
chiar în noaptea aceea am luat-o la sănătoasa. Noi eram mult mai 
numeroşi, dar romanii sunt romani şi eu nu aveam nici o grabă să 
ajung în împărăția cerească a eroilor căzuți în luptă. Am luat cu 
mine şi brățara cu pricina; cu atât mai mult cu cât proprietarul ei 
n-ar mai fi avut nevoie de ea, printre fecioarele războinice ale 
paradisului nostru... 

— Prin urmare, Cepion era în înțelegere cu inamicul şi de asta 
nici nu avea de gând să respecte ordinul Senatului! Nici vorbă să 
asigure viața soldaţilor... murmură Aurelius, năucit de cele aflate. 
Îți mulțumesc, Agenor: ceea ce mi-ai spus ar putea să-mi fie de 
mare ajutor! 

— Dacă ţi-am fost de folos, stăpâne, ajută-i şi tu pe copiii mei; 
nu-i prea uşor să le asiguri o viață mai bună! îl rugă germanul. 

— Trimite-i la Roma, îi voi pune să învețe carte: dacă sunt 
destoinici la fel ca tine, vor străluci în comparaţie cu unii romani, 
destul de încuiaţi, ca torța Olimpiei pe lângă un biet felinar, îi 
promise patricianul, cuprins de o stare febrilă. Şi acum, te rog să 
mă ierți, dar vreau să dau de capăt acestei afaceri încâlcite. 

— Când comandantul a vorbit despre nevoia de a-i salva pe cei 
rămaşi în viață, reluă el discuția cu Castor, după o vreme, l-am 
crezut de bună credință, cu atât mai mult cu cât nu mă simțeam 
în stare să-l contrazic în atitudinea lui potrivnică lui Seianus: 
faptul că nu avea nici un respect față de prefectul Pretoriului mi se 
părea pe deplin justificat! Dar acum este evident că generalul 
Cepion avea motive mai puțin nobile pentru a se opune ordinelor 
primite. 

— Ce spera să obţină? O retragere, chiar dacă ar fi fost impusă 
de strategia războiului, nu era, desigur, cea mai potrivită manevră 
pentru cariera unui barosan din armată. Poate că dorea, într- 
adevăr, să evite un măcel, ținând cont de faptul că poziția trupelor 
nu era prea uşor de apărat, îi atrase atenția Castor. 

— Cu toate acestea, a fost apărată, îi replică Aurelius. 

— Cu un preț foarte mare: n-au mai rămas în viață decât vreo 
cincisprezece oameni. 

— Şi totuşi, i-am obligat pe barbari să se retragă; acesta-i 
războiul, Castor, trase patricianul concluzia, pe un ton amar. 

— Ei da! se strâmbă grecul. Vrei să-mi spui şi mie cum s-ar fi 
schimbat istoria dacă generalul Quintus Valerius Cepion ar fi 
cedat inamicului marginea aceea prăpădită de pădure? 

— Nu se punea doar problema apărării unei poziții, Castor. 
Erau vremuri grele acelea, cu Tiberius care începuse să urască 
Urbea, având încredere doar în Seianus. Tabăra Agrippinei, ultima 
descendentă de sânge a divinului Augustus şi văduvă a 
preaiubitului Germanicus, era încă foarte puternică; cu greu putea 
un împărat atât de puţin iubit ca Tiberius s-o învingă, dacă, 
pentru a-i susține popularitatea, nu ar fi fost succesele militare ale 
legiunilor. Comandantul Valerius Cepion, însă, făcea totul ca să 
piardă partida... 

— Ce vrei să spui? 

— Că hotărârea de retragere poate că era doar o parte dintr-un 
plan mai amplu care urmărea să-l lipsească pe Tiberius de 
susținerea din partea armatei şi a plebei: în perioada aceea, 
nemulțumirea poporului era mare, fiind în parte spontană şi, în 
parte, alimentată de oamenii Agrippinei... 

— Crezi că a fost o conspirație? 

— Nimic mai uşor; se urzeau o mulțime în vremea aceea. Să 
vedem: Cepion îi plăteşte pe barbari ca să nu atace rămăşiţele 
Legiunii a unsprezecea, formată în totalitate din oameni care îi 
erau pe deplin credincioşi şi, în felul acesta, o salvează. Între timp, 

Legiunea a douăsprezecea soseşte în locul acela, sigură că va găsi 
o poziție aflată încă în mâna romanilor... dar cade într-o capcană 
şi este exterminată. 

— În timp ce tânărul tribun care se grăbea s-o avertizeze de 
pericol zace într-un şanţ din codrul german, străpuns de o sabie, îi 
continuă raționamentul secretarul. Prin urmare, tu ai fi avut un 
alt motiv foarte întemeiat pentru a-l elimina pe bătrân... 

Dar Aurelius nu-l lua în seamă. 

— Cred că abia acum am înţeles ce s-a petrecut cu adevărat 
acolo, spuse el cu glas scăzut, vorbind ca pentru el însuşi. 

— Eu îmi doresc din toată inima ca acesta să fie adevărul, 
domine, pentru că va trebui să-i explici totul lui Valerius; şi acela 
nu va sta acolo, pe un scaun, tăcut şi liniştit, ascultându-te cum 
declari că tatăl său, faimosul erou militar, era un trădător! 
bombăni grecul. 

— Trebuie să fi fost şi alți generali implicaţi în complot, 
continuă, netulburat, senatorul. Poate că se prevedeau chiar 
câteva înfrângeri care, fără a produce mari pierderi forțelor armate, 
ar fi creat un climat de ostilitate puternică împotriva împăratului, 
astfel încât să se poată cere schimbarea dinastiei: nu cei din 
dinastia Claudius, descendenți ai Liviei, ci din nou lulienii, 
moştenitori legitimi ai lui Augustus, în persoana Agrippinei şi a 
fiilor săi. 

— Ei nu erau atunci decât nişte copii! obiectă libertul. 

— Lucrul acesta ar fi dat posibilitate mamei şi prietenilor ei să 
domnească în locul lor. În schimb, înfrângerea Legiunii a 
unsprezecea s-a transformat într-un episod de un eroism 
exemplar... şi Roma l-a aclamat din nou pe Tiberius! 

— Nu cumva exagerezi, domine? Nu mai e mult şi o să-mi spui 
că l-ai eliminat pe Cepion ca să salvezi imperiul! Dacă lucrurile 
stau aşa cum mi-ai spus, meriți cununa de lauri; eu nu cred, 
totuşi, nici în ruptul capului că prietenul tău, generalul, va dori să 
te vadă cu ea pe cap! 

— Cepion avea, cu siguranță, complici la Roma... Paulus 
Metronius putea fi unul dintre ei! exclamă patricianul, exaltat. 

— Bravo! Dacă reuşeşti să obţii condamnarea consulului în 
locul tău, nu numai că-ți salvezi capul, dar poți avea mână liberă 
şi în privința soției lui! remarcă, sarcastic, Castor. 

— Cepion şi Metronius erau veri; şi, de când există Urbea, 
comploturile s-au țesut întotdeauna în familie. 

— Într-adevăr, Brutus şi Cassius erau cumnați, iar Catilina îşi 
implicase toate rudele în conjurația sa, îi dădu dreptate secretarul. 
N-am ce zice, stăpâne, fantezia ta zboară liberă ca vântul. Nu-ţi 
mai rămâne acum decât să faci legătura dintre toate astea şi 
moartea lui Antonius, iar după aceea poţi spune că ancheta este 
încheiată! 

În clipa aceea, se auzi tusea discretă a intendentului care voia 
să anunţe sosirea Pomponiei. 

— Pe toţi zeii, o invitasem la cină! Cu toate noutăţile astea, am 
uitat complet şi acum este prea târziu ca bucătarii să mai poată 
pregăti ceva mai ca lumea! se lamentă patricianul. 

— M-am ocupat eu de asta, domine, interveni Paris cu un aer 
binevoitor. Mi-am permis să-i spun lui Hortensius să pregătească 
o masă pe bază de peşte şi de vânat; avem barbun, hering şi 
becaţe cu sos; de asemenea, aperitive, salate, ciuperci şi un pate 
din arici de mare. Astăzi nu s-au adus, din păcate, stridii de la 
Lucrinum, dar cofetarul a scos de curând din cuptor prăjiturelele 
acelea cu piper care-i plac atât de mult prietenei tale. 

— Grozav, Paris! exclamă, uşurat, Aurelius şi intendentul îşi 
muşcă uşor buza de jos, în semn de satisfacție supremă. 

XVI. A zecea zi înainte de Calendele lui iulie 


Câteva zile mai târziu, Pomponia era din nou aşezată comod pe 
canapeaua moale din triclinium, foarte mândră de tunica ei din 
muselină galben cu negru care o făcea să semene cu un uriaş 
cărăbuş zumzăind fără încetare. 

— Dragul meu, este ceva care nu se leagă, spuse ea, 
împărtăşindu-i patricianului unele lucruri pe care nu le înțelegea. 
Îți aduci aminte că, acum câteva zile, te-am consultat în legătură 
cu intenția mea de a le interoga eu însămi pe toate prietenele mele 
care îl cunoşteau pe Antonius Felix? Aurelius îşi reținu un zâmbet, 
constatând că, în ochii matroanei, chiar şi o crimă era un pretext 
binevenit ca să-şi mai vâre nasul prin secretele de alcov. Ei bine, 
nici măcar una dintre ele nu a recunoscut că se culcase cu el! 
Femeile cele mai frumoase din Roma, îți dai seama, cele mai 
atrăgătoare, cele mai libertine... dragul de Felix le însoțea la 
banchete, în amfiteatre, la circ şi apoi le spunea noapte bună în 
pragul uşii! exclamă Pomponia, nedumerită. 

— Este posibil ca femeile respective să fi minţit ca să-şi apere 
reputația, îşi dădu cu părerea senatorul. 

— Pe ce lume te afli, Aurelius? făcu matroana, scandalizată. În 
ziua de azi, ca să însemne ceva în Urbe, o femeie trebuie să aibă 
cât mai mulți amanți: se aude că până şi stareța de la Fecioarele 
Vestale ar avea unele mici păcate de tăinuit! 

— Şi totuşi Antonius Felix vorbea în gura mare despre 
nenumăratele lui cuceriri... 

— Ştii cum se spune: lingua factiosus, iners opera; bun de gură 
şi neputincios la fapte.... Altfel spus, câinele care latră, nu muşcă! 

— Prin urmare, prietenul nostru îşi rezerva atențţiile doar 
pentru Glafira şi pentru soția legitimă pe care tocmai o lăsase 
însărcinată. 

— Ai uitat-o pe Ausonia, soţia lui Tocullus: păcat că nu pot să 
cobor în Erebus ca s-o trag de limbă! Mai rămâne totuşi sclava pe 
care Ausonia a luat-o din casă după divorț. Ar trebui s-o găsim şi 
asta este o misiune potrivită pentru tine, Castor! Secretarul, care 
intrase exact în clipa aceea aducând un vas mare cu un vin 
proaspăt din anul acela, făcu imediat un calcul care-l cam puse pe 
gânduri: sclava Ausoniei probabil că era o băbătie, astfel încât una 

era să alergi după o copilă abia îmbobocită şi alta să dai peste o 
căzătură cu un picior în barca lui Caron... 

— Am nişte noutăți din casa curtezanei! anunţă el în grabă ca 
să abată atenția matroanei de la periculosul subiect. Ei bine, 
camerista etiopiană a Glafirei este gata să jure că l-a văzut pe 
Antonius Felix dându-i ceva stăpânei sale, în dimineața crimei... 

— Şi? îl grăbi senatorul, ținându-şi răsuflarea. 

— Ei, ştii cum stau lucrurile: nu poți avea pretenţia să 
primeşti totul pe gratis. 

— Cât a vrut? oftă patricianul. 

— Cincizeci de sesterți. 

— Unei fetişcane care în viața ei probabil că n-a văzut 
niciodată mai mult de câțiva aşi!? O să-ți dau cinci, Castor, şi ar fi 
o adevărată minune dacă la servitoarea aceea ar ajunge măcar doi! 

— Nu, domine, de data asta greşeşti. A fost nevoie de multe 
insistențe ca să scot ceva de la Hebe: este foarte ataşată de 
stăpâna ei şi nu se încumetă să-i dezvăluie secretele. Nu numai că 
a trebuit să-i ofer o jumătate de aureus, dar i-am promis că o să-i 
găsesc un loc pe una dintre triremele tale care pleacă spre Egipt. 

— Cum asta? se miră Aurelius. 

— A fost părăsită încă de când era în scutece şi acum ține 
morțiş să ajungă pe pământ african ca să-şi caute mama pe care 
n-a cunoscut-o niciodată. 

— Sărmana de ea, să plece singurică, înfruntând o mie de 
pericole... se înduioşă imediat Pomponia. Mai că-mi vine să o 
însoțesc eu până la Alexandria; se împlinesc patru ani de când n- 
am mai pus piciorul pe acolo... 

Senatorul se cutremură gândindu-se la ce isprăvi ar fi putut 
face extravaganta matroană şi naiva servitoare pe una dintre 
corăbiile sale: o răzmeriță pe vas era, practic, sigură, dar nu putea 
fi exclus chiar şi un naufragiu. 

— Ar fi în zadar, Pomponia, îi spuse prietenei sale, făcând să-i 
dispară entuziasmul. Mama Hebei este, fără îndoială, o sclavă, aşa 
că poate locui în Egipt sau în Nubia, după cum s-ar putea afla 
chiar la Roma, în Grecia sau în oricare altă parte a imperiului. Nu 
există nici o şansă ca s-o găseşti. 

— Aşa este, recunoscu Pomponia, vizibil dezamăgită. 

— Hai, Castor, spune mai departe, continuă, în sfârşit, 
senatorul după ce trecuse de acel neaşteptat obstacol. 


1 As: monedă de un sfert de sestert. 

— Poate că din cauza vieţii sale nefericite, Hebe a avut 
întotdeauna o mare slăbiciune pentru orice pui de animal rămas 
fără adăpost. Chiar în ajunul morții lui Antonius, a găsit pe stradă 
o pisicuță cât un ghem şi a dus-o în casă, iar Glafira i-a dat voie s- 
o crească. 

— Da, îmi aduc aminte că i-am văzut-o pe umăr, spuse 
Aurelius. 

— În dimineața aceea, pe când îi încălzea puţin lapte, pisoiul 
s-a strecurat în camera hetairei şi n-a mai ştiut pe unde să iasă de 
acolo; ca să-l scoată, fata s-a văzut nevoită să intre în cameră, 
lucru interzis servitorilor din casă. Tocmai în momentul acela a 
sosit şi curtezana, însoţită de Felix, iar slujnica, temându-se să nu 
fie pedepsită, s-a ascuns în spatele unei perdele. A putut vedea 
astfel cum prietenul tău punea pe pat o casetă, rugând-o pe 
Glafira să i-o păstreze. 

— O pungă, vrei să spui? 

— Nu, o casetă, o lădiță din lemn, ca aceea pe care o poartă 
farmaciştii atârnată pe umăr. 

— O albină de aur şi o casetă ca aceea pentru leacuri: ce 
combinație ciudată... şopti, nedumerit, Aurelius. 

— Şi femeia aceea este ciudată. Chiar nu ştiu cum face ca să- 
şi găsească mereu alți clienţi; este foarte urâtă şi slabă ca un băț... 
îşi dădu cu părerea Pomponia, aşteptând din partea patricianului 
o confirmare pe care acesta nu întârzie să i-o ofere. 

— Are nişte ochi ca de vrăjitoare şi, mai mult, stă pe Eschilin, 
lângă vechiul cimitir... 

— Un cartier destul de puţin liniştit în ultima vreme, din cauza 
piromanului care se tot învârte pe acolo, adăugă Castor, 
amestecându-se şi el în discuţie ca să aibă un motiv să mai dea 
peste cap o cupă cu vin. 

— Se spune că acele case care au ars nu vor mai fi 
reconstruite niciodată, le spuse bine informata matroană. Mă 
întreb pe unde or fi ajuns nenorociţii care locuiau în ele... 

— Sub podurile Tibrului, domina: nu toți înoată în aur, în cel 
mai bogat oraş din lume! 

— Apropo de aur, cine poate fi în stare să-mi dea informaţii 
despre o bijuterie, dacă nu un bijutier? Mâine o să-i arăt lui 
Tocullus cercelul Zenobiei, hotări senatorul. Dar nu avea cine să-l 
audă pentru că Pomponia şi Castor păreau prea ocupați să 
aprecieze calitățile şi defectele unui vin de Ulbanus, vechi de 
cincisprezece ani. 

XVII. A noua zi înainte de Calendele lui iulie 


A doua zi, senatorul Statius se sculă devreme ca să fie sigur 
că-l va găsi deja la lucru pe matinalul Tocullus. 

Bijutierul îşi făcea mare parte din afaceri în prăvăliile lui de pe 
Vicus Argentarius! şi de pe Via Sacra, dar în ziua aceea se afla în 
una dintre prăvăliile care făceau parte din zidul împrejmuitor al 
casei sale. 

Cu numai câțiva ani înainte, işi aminti patricianul, ar fi fost de 
neîngăduit ca un senator să se ocupe de negustorie în văzul 
tuturor: venitul foarte mare, necesar pentru a intra în Curie, 
trebuia să provină, într-adevăr, doar din proprietățile agrare. Legea 
era încă în vigoare, astfel încât Tocullus însuşi fusese nevoit să 
cedeze câteva dintre atelierele sale cele mai rentabile ca să 
investească banii în terenuri arabile, pentru ca astfel să poată 
intra în rândurile senatorilor. Acum, însă, nu puțini dintre 
senatori se ocupau de tot felul de afaceri, măcar că o făceau prin 
intermediul unor reprezentanți de încredere, lucru care le permitea 
să evite eventualele conflicte de interese şi să aştepte ocazii 
favorabile pentru a câştiga mulți bani prin anumite proiecte de 
lege susținute de ei în Senat. 

Cu toate acestea, de îndată ce urcau pe treptele Curiei, noii 
sosiți pretindeau că se ocupă doar de administrarea pământurilor; 
şi ar fi murit de ruşine dacă ar mai fi apărut în spatele unei 
tejghele dintr-o prăvălie. 

Nu era cazul lui Tocullus care, când Publius Aurelius intră în 
magazinul său, tocmai se despărțea de un intermediar. Patricianul 
îi arătă medalionul, şi-l rugă să-i spună ce credea despre bijuteria 
aceea; bijutierul o învârti multă vreme între degete, înainte de a-i 
răspunde. 

— Este un obiect de valoare, nu atât pentru cantitatea de 
metal, cât pentru lucrătura cu totul neobişnuită, spuse el, privind 
albina din aur printr-o sticlă curbată. 


1 Vicus Argentarius: străduță aflată între Forumul lui Caesar şi 
Capitoliu. 

— Nu mi se pare de proveniență alexandrină şi nici indiană... 
îndrăzni să spună Aurelius. Corpul insectei, sub ornamentațţie, 
este realizat printr-un tipar de ceară care se topeşte, aşa-i? 

— Da. Este un procedeu destul de nou, remarcă bijutierul, 
rămânând nu prea sigur pe el. 

— Unii susțin, totuşi, că era cunoscut încă din timpuri 
străvechi, îi replică senatorul. 

— Astea sunt poveşti, clătină din cap Tocullus. În orice caz, 
bijuteria asta este din aur masiv. 

—Nu toate sunt aşa? întrebă, mirat,  patricianul, 
recunoscându-şi nepriceperea. 

— Glumeşti? Ştii cât ar cântări unele medalioane, dacă n-ar 
avea miezul dintr-un metal mai uşor? Vino, am să-ți arăt: 
atelierele sunt chiar aici, peste drum. 

Cei doi traversară strada, îndreptându-se către o clădire mare, 
înconjurată pe toată lungimea etajului de un balcon îngust din 
lemn. Cei care treceau pe stradă îi salutau cu respect, înclinându- 
se mai adânc în faţa bijutierului decât a senatorului. 

Se vedea că Tocullus era o adevărată autoritate în cartierul 
acela în care locuia de la moartea tatălui său: acolo îşi deschisese 
prima prăvălie, acolo încheiase primele contracte; iar în anii 
următori, chiar dacă averea şi influența sa politică erau într-o 
creştere continuă, nu considerase niciodată necesar să-şi schimbe 
locuința, mulțumindu-se doar să cumpere spațiile alăturate, pe 
măsură ce activitățile sale deveneau tot mai înfloritoare. Nici 
obiceiurile sale nu se schimbaseră: continua să meargă la băile 
gratuite şi să se bărbierească la acelaşi vechi frizer, refuzând 
categoric să-şi angajeze acasă un bărbier personal. 

— Stăpâne... se înclinară lucrătorii când îl văzură intrând. 
Atelierul era uriaş, având deasupra un prici pe care muncitorii, 
aproape toți sclavi, se adunau ca să doarmă în timpul nopţii. Mai 
bine de jumătate din spaţiu era ocupat de nicovalele pe care 
brattiarius! subţia cu ciocănelul fâşiile de aur, învelite în lână de 
miel, bătându-le până ajungeau fine de tot. Mai încolo, foițele de 
aur erau unite între ele, astfel încât să formeze o cavitate care se 
umplea cu smoală sau cu pucioasă. 

— Vezi, îi explică Tocullus, sudura este făcută cu un aliaj de 
aur, argint şi, mai ales, aramă care are un punct de topire destul 
de scăzut, astfel încât procedeul este mai simplu şi mai ieftin. La 


1 Brattiarius: meşter care bătea aurul transformându-l în table. 

sfârşit, ceea ce iese de aici are exact aspectul aurului masiv, dar 
este la îndemâna multor buzunare.... Acesta, în schimb, este locul 
în care lucrează angajatul meu ab auro potorio! care se ocupă de 
serviciile de masă: nu de puţine ori, din mâinile lui ies adevărate 
capodopere. Melos, arată-i senatorului una din cupele la care 
lucraţi! îi porunci el ucenicului care făcea curat în atelier. Tânărul 
veni în grabă şi-i aduse oaspetelui o ceaşcă minunată, 
ornamentată cu ciorchini de struguri şi cârcei de viță. În final vor 
fi douăzeci, perfect identice între ele. Serviciul cuprinde şi două 
polonice pentru turnat vinul, un crater şi o amforă, pentru care 
mai avem de lucru cu alegerea modelului, îşi lăudă bijutierul 
lucrarea, pândindu-l pe Aurelius ca şoimul care pune ochii pe 
pradă din înaltul cerului. 

— Ce-ai zice de o compoziție bicefală, cu fețele lui Bacchus şi 
Ariadnei? propuse patricianul. 

— Ar costa o avere şi unde aş putea găsi un cumpărător? se 
prefăcu îngrijorat Tocullus. 

— Află că l-ai şi găsit! se hotări senatorul, nefiind în stare să 
reziste unei asemenea ispite. 

— Este o sumă destul de mare, poate vrei să te mai gândeşti... 
mai lungi bijutierul vorba, în timp ce pe față i se aşternea aerul 
lacom al unei vulpi căreia îi lasă gura apă ascultând piuitul puilor 
de găină dintr-un coteț nepăzit de câini. 

— Sunt în stare să-mi permit un capriciu, spuse pe un ton 
hotărât Aurelius. „Şi n-am de unde să ştiu dacă voi rămâne destul 
de mult în viață ca să pot bea din cupele astea”, adăugă în sinea 
sa. 

— Te rog să-mi satisfaci o curiozitate, colega Statius, îl rugă 
Tocullus, conducându-l către birou ca să semneze contractul. Ce 
gust are vinul atunci când îl bei dintr-o cupă de aur? Eu nu 
reuşesc să-mi dau seama de diferență... 

— Serveşte-le musafirilor o poşircă de Marsilia într-o cupă 
elegantă şi cu toţii o să fie gata să jure că este un vin din faimoasa 
pivniță a consulului Opimius?! 

— Este ca şi cum ai spune că barba îl face pe filosof sau 
laticlava pe senator? 


1 Ab auro potorio: meseriaşul care lucra cupe şi pahare din aur (de la 
verbul potare, a bea, de unde „potabil”). 

2 Opimius: consul al cărui mandat a coincis cu un an excepțional pentru 
producția de vinuri, unele dintre ele fiind păstrate ca nişte bunuri de preț 
chiar şi la o sută cincizeci de ani după aceea. 

— Întocmai: haina contează şi încă foarte mult! Nu-i, oare, 
adevărat că multe femei preferă un tinerel spilcuit unui soț 
cumsecade, dar cam în vârstă? insinuă Aurelius, făcând cu 
perfidie aluzie la vechiul adulter de care se făcuse vinovată cândva 
soția lui Tocullus. 

Bijutierul încremeni, surprins, şi-şi aținti asupra patricianului 
o privire în care se puteau citi, amestecate, curiozitatea şi 
răutatea, o privire din care se putea bănui că era tentat să renunțe 
la un câştig gras, doar ca să-l trimită în Tartar pe nepoliticosul său 
coleg. Dar în clipa următoare negustorul aflat în pielea noului 
senator învinse. 

— Se mai întâmplă şi astfel de lucruri, spuse el grăbit, 
aruncând cu furie contractul sub nasul lui Aurelius. 

Patricianul lăsă pe papirus urma sigiliului cu rubine pe care-l 
purta pe degetul arătător. Cifra era astronomică, dar serviciul 
făcea toți banii şi nu era cazul să regrete nimic: ca să intre în 
Hades, avea să-i fie suficient tradiționalul bănuţț cu care trebuia 
să-l plătească pe Caron. 

— Am uitat să-ți spun că acest cercel a fost găsit în hainele cu 
care era îmbrăcat fratele tău când a murit... 

Tocullus avu o scurtă ezitare, apoi luă din nou medalionul cu 
degetele care-i tremurau abia vizibil. 

— Cât de vechi ar putea să fie? Ai mai văzut aşa ceva? îl asaltă 
senatorul cu întrebările. Adică la începuturile carierei tale, în 
vremea lui Seianus şi a Agrippinei. 

— Lucram prea mult atunci ca să mă mai intereseze şi politica, 
i-o reteză scurt Tocullus, dar lui Aurelius nu-i scăpă neliniştea 
care-i trecuse prin privire. 

— Politica şi aurul se leagă strâns între ele. Filip al 
Macedoniei!, tatăl marelui Alexandru, susținea că o fortăreață 
către care poate ajunge un măgăruş încărcat cu aur poate fi 
întotdeauna cucerită. Cu aur se plătesc armele, soldații, câteodată 
chiar şi inamicii. Cu aur se corup miniştri, sunt detronațţi regi, se 
finanţează lovituri de stat... 

— Aura sacra fames!? Sfânta foame de aur! râse Tocullus. Toţi 
oamenii pretind că îl disprețuiesc şi cu toţii sunt gata să-şi verse 


1 Filip al Macedoniei: tatăl lui Alexandru cel Mare. Fraza citată în roman 
este reprodusă de Cicero în Scrisori către Atticus (1, 16, 12). 

2 Aura sacra fames: adică, „mizerabilă foame de aur” (Vergilius, Eneida, 
III, v. 56). 

sângele între ei ca să-l aibă. Este doar un biet metal, dar îți aduce 
dragostea femeilor, respectul prietenilor şi chiar un loc în Senat! 
exclamă el trecându-şi printre degete, cu un gest care părea 
aproape voluptuos, câteva monede noi-nouțe. Serviciul tău de 
masă va fi gata cât se poate de repede, Publius Aurelius, spuse el 
după aceea, punând capăt discuţiei. 

— Nu te superi dacă, dat fiind că am venit până aici, am să-i 
fac o vizită Balbinei, spuse patricianul, primind în schimb un 
zâmbet aprobator, dar nu prea încântat. 


Tânăra stătea întinsă pe pat cu pătura trasă până sub bărbie 
şi clănțănea din dinţi, în ciuda căldurii sufocante din cameră. 

— Am o sarcină cam grea... şopti ea, îndreptând spre musafir 
doi ochi absenţi. „Este frumoasă!”, îşi spuse senatorul, privind 
îndelung trăsăturile femeii, acum trudite de oboseala sarcinii. 
Medicii şi moagşele vin şi pleacă mereu, fără să poată face nimic. 

— Am impresia că eşti tare singură. 

— Mi-am pierdut soțul, spuse Balbina, ca şi cum fraza aceea 
ar fi explicat totul. 

— Eşti tânără, te poți recăsători, o consolă Aurelius, 
întrebându-se în acelaşi timp dacă tiranicul Tocullus i-ar fi dat 
vreodată voie să facă aşa ceva. 

— Îmi vine să cred că pruncul acesta nici n-ar vrea să se 

nască, acum, când nu mai are tată, şopti ea. 
Nu spune asta; o s-o scoţi la capăt! încercă s-o încurajeze 
patricianul, dar în sufletul său se temea de tot ce putea fi mai rău. 
Multe, prea multe femei tinere din Roma îşi pierdeau viața 
aducând pe lume un copil. 

— Dacă zeii vor vrea, răspunse Balbina, înainte de a lăsa din 
nou capul pe pernă, cu ochii închişi. 

Senatorul se dădu înapoi în linişte, îndreptându-se către 
ieşire. 

Când ajunse în prag, privirile i se opriră pe o etajeră de 
marmură de lângă uşă; pe ea se aflau câteva zeități protectoare: 
un mic bust de bronz al Iunonei Licina, patroana lăuzelor, Isis din 
ceramică albastră şi, la vedere, statueta unei femei cu sânii 
dezgoliți, cu o fustă lungă, încrețită şi având doi şerpi înfăşurați în 
jurul braţelor... Curios, Aurelius o luă în mână. Era din aur masiv. 

XVIII. A opta zi înainte de Calendele lui iulie 


În dimineața următoare, Publius Aurelius era trezit de un 
secretar peste măsură de vesel. 

— Valerius i-a făcut ieri o vizită Glafirei. Bravul soldat probabil 
că n-a obosit-o prea mult, pentru că după-amiază curtezana l-a 
primit şi pe consulul în funcție, spuse el, întinzându-i lui dominus 
lighenaşul cu apă călduță. 

— În patul curtezanei a cam fost aglomeraţie! comentă 
patricianul, pe când sclavele intrau aducându-i un subligaculumi 
şi o tunică de casă. 

— Domine... veni să-l salute Paris, ireproşabilul secretar. 

— Văd că-ți merge bine, dragă Paris! exclamă Aurelius de 
îndată ce-l văzu intrând. 

De la o vreme, administratorul nu mai arăta aşa pricăjit şi 
părea chiar să se fi îngrăşat, ca şi cum s-ar fi hotărât să pună 
capăt unui lung post. 

— Ai o vizită, stăpâne, anunţă el şi nu mai avu nevoie să dea 
alte explicații pentru că, în aceeaşi clipă, vocea Pomponiei răsună, 
asurzitoare, în peristil. 

— Sunt foarte grăbită, Aurelius, am întâlnire cu Domitilla; dar 
înainte de asta, trebuie neapărat să-mi spui ce i-ai făcut Valeriei: 
este gata să leşine îndată ce aude pronunțându-se numele tău! 

— Am avut un schimb paşnic de idei asupra căsătoriei, îi 
explică senatorul. În discuţie era chiar a noastră şi ea a aflat că eu 
nu doream aşa ceva. 

— Oh, sărăcuța, poate că este îndrăgostită de tine! o 
compătimi, oarecum mai liniştită, matroana care, deşi se bucura 
pentru fiecare cucerire galantă a prietenului său, până la urmă 
reuşea să găsească total antipatică orice femeie care se bucura de 
atenția acestuia. 

— Nu ştiu dacă femeia aceea îl iubeşte pe stăpân, dar nu am 
nici o îndoială că este foarte atrasă de moşiile, depozitele bancare 
şi casele pe care el le are în toată peninsula, interveni Castor pe un 
ton acru. 


1 Subligaculum: faşă inghinală masculină. 

— În fond, cu toată frumuseţea ei, Valeria nu prea are succes 
la bărbaţi, aprecie Pomponia, cu o satisfacție cam răutăcioasă. 
Chiar şi Antonius... 

— De ce, între ei era ceva? întrebă patricianul, brusc interesat 
de subiect. 

— Oh, s-ar putea spune şi aşa... pe atunci, Valeria era soția lui 
Herennius şi una ca ea nu glumeşte cu fidelitatea conjugală. În 
timp ce Felix se afla în insula Creta, între ei s-a născut una dintre 
acele relații ciudate care apropie câteodată bărbați uşuratici de 
femei educate după moda veche, extrem de severe cu cei din jur, 
dar uneori exagerat de indulgente cu unii reprezentanți ai sexului 
opus. Mai târziu, când s-au întors în Italia, timp de aproape o lună 
s-au întâlnit destul de des, înainte de petrecerea dată de consul... 
dar, apropo de Metronius: se aude că în casa lui s-ar fi iscat nişte 
neînțelegeri conjugale! 

— Serios? se prefăcu uimit Aurelius, înfiorându-se la gândul 
că la urechile Pomponiei ar fi putut ajunge vestea aventurii sale cu 
Corellia. 

— Servitorii l-au auzit pe când o insulta pe soția sa şi se pare 
că în toată povestea aia ar fi amestecat şi generalul Valerius... 

Fără să vrea, patricianul simți o oarecare dezamăgire. Aşadar, 
ceva tot era adevărat în ceea ce îi aruncase în față Valeria când se 
întâlniseră în prăvălia fraților Sosius... cine ştie dacă generalul nu 
se amestecase şi el ca să-i țină isonul lui Metronius? 

După două ore, timp în care Pomponia îi povesti cu lux de 
amănunte cum şi cu cine îşi mai petrecea nopţile împărăteasa 
Messalina, gureşa matroană îşi luă rămas bun şi plecă la 
Domitilla. 

— Corellia, Valeria şi Glafira: trei femei enigmatice şi 
fermecătoare, amestecate toate trei în povestea asta... îi spuse 
Aurelius secretarului său. 

— N-aş vrea să te deranjez în timp ce te gândeşti la femeile 
acestea, domine, dar trebuie să-ți aduc aminte că te pândesc 
pericole grave. Hotărăşte-te cât mai ai timp, lasă baltă ancheta, 
Senatul şi toate celelalte şi pleacă, îl sfătui grecul care considera 
că fuga imediată era întotdeauna cea mai la îndemână soluție. 
Generalul va veni din nou peste câteva zile şi tu nu te poți apăra 
decât cu povestea acelui barbar caraghios! 

— Şi, totuşi, nu ai dreptate, îl contrazise patricianul. Am de 
fapt şi altceva de care un soldat va trebui să ţină, de voie sau de 
nevoie, seama: onoarea mea de cetățean roman! 

— Individul ăla face ceva pe onoarea ta! răbufni Castor, 
înfuriat. Şi, de altfel, domine, să nu spui că nu te-am avertizat! 

Oricât s-ar fi străduit, ca un bun epicureu, să rămână perfect 
calm, Publius Aurelius era destul de îngrijorat şi ajunsese chiar 
să-şi dorească să doarmă în neştire, numai să uite de toate. În 
toiul acelei nopţi, însă, se trezi brusc: în vis îi apăruse chipul Verei 
Claudiana - sau era acela, foarte asemănător al fiicei sale, Valeria? 
- cu o expresie încruntată, privindu-l cu un reproş mut. Dacă ar fi 
rămas alături de ea în Germania, gemu senatorul zvârcolindu-se 
agitat pe torus!, dacă ar fi refuzat s-o asculte... dar acum nu mai 
servea la nimic să-şi repete mereu că nu avea nimic să-şi 
reproşeze, deşi faptele rămâneau la fel cum se petrecuseră: Vera 
murise, în timp ce el ajunsese teafăr şi nevătămat acasă. 

Scăldat în sudoare, Aurelius se ridică din pat, cuprins de o 
sete cumplită, şi se duse să ia ultima cană din cervesia adusă de 
Agenor, pusă la răcit în pivniță între două blocuri de gheață acum 
topite aproape în întregime. După prima înghițitură lăsă pe masă 
cupa, scârbit de gustul băuturii: cervesia călduță semăna cu urina 
pe care fullones2 o adunau în butoaiele lor, iar în cella nivaria de la 
subsol nu mai era nimic altceva de băut. 

Prea înfierbântat ca să mai poată adormi la loc, senatorul ieşi 
din casă, încercând să se răcorească puțin. Zadarnic; sub socul 
din grădină nu se simțea nici cea mai slabă adiere de vânt, iar 
peristilul cel mare părea şi el invadat de zăpuşeală. „Poate că în 
grădina orientată către miazănoapte ar fi fost mai răcoare”, speră 
el, îndreptându-se către zidul din spatele marii domus. 

Curtea era pustie. Pe pardoseală se desenau umbrele 
smochinului şi ale bătrânilor merişori ciuntiți fără milă de 
Scapola, fantezistul topiarius3 pe care patricianul i-l cedase 
Pomponiei fără nici cel mai mic regret. 

Pe neaşteptate, în umbra deasă a micii curți apăru o luminiță 
tremurătoare. Flacăra unei lumânări sau a unui felinar, avu 
impresia senatorul, dar cine mai putea fi treaz la ora aceea? Spre 
grădină nu dădeau decât uşile de la magazii şi cea de la camera 
Zenobiei... 


1 Torus: saltea, dar, în general, şi pat. 

2 Fullones: vopsitori de țesături, boiangii. 

3 Topiarius: grădinar specializat în tunderea tufelor şi arbuştilor pentru a 
da naştere unor forme geometrice sau fantastice. 

Din camera florăresei răzbătea, de fapt, o dâră de lumină şi se 
auzeau şoapte amestecate cu râsete înăbuşite. Zenobia avea, 
aşadar, un iubit şi acesta era atât de prudent încât nu o vizita 
decât în toiul nopții: era ciudată o asemenea discreție pentru că, 
de obicei, sclavii săi procedau mult mai pe față... 

Neputând să-şi înfrâneze curiozitatea, patricianul stătu să 
tragă cu urechea, într-o manieră plină de neruşinare şi prea puţin 
potrivită pentru demnitatea sa de dominus, găsindu-şi scuza 
destul de subțire că se simțea dator să ştie totul despre servitorii 
săi. Cine putea fi, prin urmare, musafirul Zenobiei? Hortensius, 
Samson sau bătrânul şi adormitul Fabellus? 

În clipa aceea, bărbatul spuse câteva cuvinte. Auzindu-i vocea, 
lui Aurelius parcă îi stătu inima în loc. Peste măsură de surprins, 
se ascunse cât mai bine într-un ungher mai întunecat, teama lui 
de a nu fi descoperit întrecând-o pe aceea a amantului atât de 
discret. 

Totuşi, abia când văzu cu ochii lui profilul uscăţiv al 
intendentului apărând prin deschizătura uşii se hotări să accepte 
că un asemenea eveniment istoric se petrecea aievea: celebra, 
înverşunata, inexpugnabila castitate a lui Paris, pe care legiuni de 
fetişcane încercaseră s-o înfrângă, fusese în sfârşit cucerită! Acolo 
unde eşuase chiar şi Cinthia, cea mai faimoasă curtezană a Romei, 
o modestă şi destul de coaptă sclavă din Epir, cu forme mai mult 
decât voluptuoase, cu maniere grosolane şi cu capul împodobit de 
un coc ridicol obținuse o victorie răsunătoare! 

Patricianul se făcu mic de tot: intendentul s-ar fi simţit extrem 
de stânjenit dacă s-ar fi trezit surprins asupra faptului. Şi, mai 
ales, era extrem de important ca zeflemistul acela incorigibil de 
Castor să nu afle de o asemenea întâmplare. 

Din fericire, se gândi senatorul, cel care descoperise un 
asemenea secret fusese chiar el care, ca persoană discretă şi 
tolerantă, n-ar fi suflat nici o vorbă nimănui. Şi totuşi, în ciuda 
celor mai bune intenţii cu care lua cunoştinţă de cele petrecute, o 
asemenea noutate cu totul neaşteptată era atât de comică, încât 
reuşea cu mare greutate să nu izbucnească în râs. Se grăbi cât 
putu de tare să ajungă în camera lui, dispărând din curte ca un 
hoţ de mere gata să fie surprins în livada altuia. 

Abia după ce închise bine uşa în spatele lui, îşi potoli din plin 
pofta de râs şi, bine dispus de această întâmplare picantă, se 
prăbuşi pe torus, cufundându-se imediat într-un somn adânc, fără 

ca fantomele trecutului şi nici amenințările tenebroase ale 
viitorului să mai apară pentru a-l tulbura. 

XIX. Calendele lui iulie 


Momentul aşteptat sosise în cele din urmă! Valerius stătea în 
picioare în mijlocul sufrageriei, cu o figură mohorâtă. 

— Nu pot să-mi cred urechilor, Aurelius! Mi-ai cerut timp ca 
să-mi prezinți dovezi ale nevinovăţiei tale şi ce aud acum? O 
poveste tâmpită a unui tâlhar păduchios, din care aflu că tatăl 
meu ar fi fost în cârdăşie cu inamicul! 

— Eu nu am păduchi; merg la terme în fiecare zi! protestă 
Agenor, dar nimeni nu-l luă în seamă. 

— Ascultă, Valerius! Tatăl tău credea că acționează pentru 
binele Romei, îi explică senatorul, îndulcind într-o bună măsură 
duritatea celor întâmplate. 

— Aurelius, din toate absurdităţile pe care le puteai scorni, 
asta nu numai că este cea mai josnică, dar şi cea mai prostească: 
de ce un arcaş german ar fi trebuit, de fapt, să-l ucidă pe generalul 
care îi promisese o grămadă de aur? 

— N-am nici cea mai mică idee, recunoscu patricianul. Ştiu 
doar ce mi-a spus Agenor. 

— Ar trebui să dau crezare unui sălbatic împuţit, unui 
dezertor barbar, unui animal caraghios din Nord care se 
travesteşte în grec, de parcă aici am fi la Saturnalii? 

Lui Agenor i se umplură ochii de lacrimi şi-l privi pe stăpânul 
său cu o expresie rătăcită. Aurelius veni în fața generalului, 
încercând să-i potolească furia. 

— Omul acesta pe care tu îl consideri barbar este mai 
îndreptăţit să fie considerat roman decât mulţi dintre senatorii 
noştri, spuse el pe un ton glacial. Născut într-o pădure, vorbeşte 
limba latină; crescut în murdărie, se spală în fiecare zi; îşi plăteşte 
taxele, respectă legile, îşi trimite copiii la şcoală. Aceasta este 
măreția Romei, înainte chiar de victoriile obținute de legiunile sale! 

— O să vedem ce importanță o să dea judecătorii mărturiei 
acestui pretins roman al tău! replică Valerius, disprețuitor. 

— Aşadar, vrei să continui? 

— Da, aşa cum spune legea! insistă generalul. 

— Aşa cum ai făcut cu Antonius? îl provocă patricianul. 

— Încetează cu povestea asta, Publius Aurelius! Ştii foarte bine 
că, dacă aş fi vrut să scap de tine în felul acesta mârşav, n-aş fi 
greşit ținta! 

— Nici tu, însă, nu eşti convins de vinovăția mea. Vrei să te 
răzbuni din cauza mamei tale. 

— Mama mea! exclamă Valerius, privindu-l cu dispreţ. O 
veneram, mă temeam de ea, o adoram... iar tu, chiar sub ochii 
mei, ai făcut din ea o târfă de bordel! Gata cu vorbăria! Îndată ce 
plec de aici mă duc la tribunal să depun plângerea! 

— Nu ai nevoie de tribunale, îi spuse Aurelius. Dacă viața mea 
este ceea ce vrei, o poți lua imediat. 

— Şi cum aş face asta? întrebă generalul. 

— Am scris asta azi-dimineaţă, după ce mi-am făcut 
testamentul, declară patricianul, întinzându-i un sul de papirus. 
Apoi se întoarse către servitorii care ascultau muţi de uimire. 
Plecați de aici cu toții; şi tu, Castor! 

— Nu te las singur cu smintitul acesta, domine, spuse grecul, 
nevrând să iasă. Am putea să ştim şi noi ce scrie acolo? 

— Sunt treburi de-ale romanilor, îi răspunse Aurelius, cu un 
surâs. 

Când toți sclavii ieşiră, Valerius îşi îndreptă ochii către papirus 
şi citi cu voce tare: 


— Eu, Publius Aurelius Statius, senator al Romei, îi cer lui 
Marcus Valerius Cepion, comandant al legiunilor din Orient, să-mi 
dea sabia cu care voi pune capăt vieţii mele. Nici o răspundere nu-i 
va fi atribuită generalului pentru că a acceptat să mă ajute. 
Testamentul meu a fost depus la stareța Fecioarelor Vestale. 

Tuturor prietenilor: avete atque valete. 


Uşa se izbi de perete. 

— Stăpâne, ai înnebunit de tot? strigă Castor, dând năvală 
înăuntru. Te poţi apăra foarte bine la proces; aiuritul ăsta n-are 
nici o dovadă ca să te acuze de ceva! 

— De câte ori să-ți spun să nu mai asculți pe la uşi? îl certă 
Aurelius. 

— Hai, gata, domine, gluma este bună dar când nu se lungeşte 
prea mult! Nu te poți juca astfel cu viața ta; eşti paterfamilias! şi 
sute de oameni depind de tine, sclavi, liberți, clientes şi nu în 
ultimul rând eu însumi. Vrei să ne duci pe toți la pieire pentru 
blestemata aia de onoare? Ce s-ar întâmpla cu noi dacă tu ai 
muri? 

— Poate că nu ştii, Castor, dar tu şi Paris sunteți doi dintre 
principalii mei moştenitori. Până acum am ţinut acest lucru într- 
un secret total, de teamă să nu-mi faci felul în somn, mai avu 
puterea să glumească patricianul. 

— Pe Jupiter, domine, vorbeşti serios? Nu mă aşteptam... 
recunoscu Castor, evident interesat. Dar, ca să-ți spun drept, este 
mult mai distractiv să fur câte puţin de la tine, decât să-ți 
moştenesc dintr-o dată averea. Şi, de altfel, ce m-aş face eu, aici, 
fără să mai am pe cineva pe care să-l iau peste picior? Nu, nici 
vorbă, mai bine laşi lucrurile aşa cum sunt ele acum! 

Gata acum, i-o reteză senatorul, împingându-l afară. Dacă 
tot trebuie să mori, barem s-o faci cât mai repede! 

Pe tot timpul acestei discuții aprinse, Valerius îl privise pe 
Aurelius cu o neîncredere evidentă, fiind sigur că patricianul 
interpreta un rol pregătit din vreme. Apoi, însă, îl văzu apropiindu- 
se de arca? şi scoțând de acolo un săculeț din stofă de in. 
Desfăcând țesătura, scoase la iveală un gladius militar, aidoma 
aceluia pe care el însuşi îl purta la şold în vreme de război. 

— Aceasta este sabia cu care mama ta a dat semnalul de atac, 
spuse patricianul, punând-o în mâna generalului. În Germania, 
am crezut că trăiam ultimele zile din viața mea, dar soarta a decis 
altfel. Acum a venit clipa să punem lucrurile la punct. 

Când generalul apucă mânerul săbiei şi o îndreptă cu vârful în 
față, Publius Aurelius îi puse brațul în jurul gâtului. 

Ţine mai bine lama, Valerius: s-ar putea să-ți cadă din 
mână când o să te îmbrățişez... murmură patricianul pe un ton 
indiferent, pregătindu-se pentru gestul aducător de moarte. 

— Stai puţin... şopti la rândul său generalul, şovăind. 

— Renunțţi la proces? întrebă senatorul fără a se îndepărta de 
el. 


1 Paterfamilias: cel mai vârstnic membru de sex masculin al familiei 
căruia toți descendenții, de toate vârstele, îi datorau supunere şi la fel 
liberții şi sclavii. 

2 Arca: casă de bani, ladă de fier, dar şi cufăr pentru haine. 

3 Gladium: sabia scurtă tipică, folosită de romani. 

Valerius atinse pieptul senatorului cu vârful săbiei. 

— Tu şi mama, întrebă el dintr-o suflare. Este adevărat? 

Aurelius simți cum vârful armei îi intra în carne şi, pentru o 
clipă, fu ispitit să mintă. 

— Da, răspunse, însă, cu hotărâre în glas, făcând sforțări să 
nu ia în seamă durerea. 

Generalul observă mica pată roşie care începea să se lățească 
pe tunica albă şi, după o clipă care păru să dureze cât un secol, 
lăsă încet sabia în jos. 

Când vorbi, vocea îi era răguşită. 

— O să-mi pară rău toată viața că nu am profitat de ocazia 
aceasta. 

Patricianul simți cum un val de bucurie îi inundă toată ființa. 
Rămăsese în viață şi de data aceasta! 

Valerius aruncă gladiul şi porni către uşă, ieşind în clipa 
următoare din încăpere. Aurelius nici nu avu vreme să respire 
uşurat, că secretarul alergă înăuntru, arătă înspre pata de sânge 
de pe tunică şi explodă. 

— Eşti chiar nebun? Te aştepţi poate la aplauze pentru că ai 
jucat aşa de bine scena în care filosoful epicureu înfruntă moartea 
fără măcar să clipească? Când o să termini cu glumele astea 
idioate? Eu mă zbat din răsputeri ca să-ți salvez pielea, iar tu te 
aşezi singur în fața vârfului unei săbii! Şi pentru ce, de fapt? 
Pentru o femeie moartă de douăzeci de ani! Mă rog, lasă-mă să ţi-o 
spun pe aia dreaptă, stăpâne: oi fi tu om de onoare, dar pentru 
mine nu eşti decât un mare imbecil! 

— Chiar erai dispus, Castor, să renunți la moştenirea averii 
mele? zâmbi patricianul, în timp ce, pe măsură ce încordarea îi 
scădea, simţea sudoarea curgându-i şiroaie pe frunte. 

— Ce vorbeşti, am zis şi eu aşa, ca să mă aflu în treabă... evită 
secretarul să dea un răspuns clar, dar pentru nimic în lume n-ar fi 
vrut să apară ca un om cinstit. 

— Cu atât mai rău! se prefăcu Aurelius că-l crede. Cheam-o pe 
Nefer să vadă ce-i cu zgârietura asta: dacă am terminat cu 
povestea asta neplăcută, trebuie să ne ocupăm de lucruri serioase. 
Apropo, unde-i Paris? 

— A leşinat, domine. 

— Aruncă pe el o găleată de apă. Acum, am mai mult decât 
oricând nevoie de ajutorul vostru ca să-l găsesc pe asasin! 

XX. A şasea zi înainte de Nonele lui iulie 


A doua zi după marea încercare, peste domus de pe Viminal se 
aşternuse o linişte neobişnuită, parcă prevestitoare de rele. 

— Ancheta este din ce în ce mai încâlcită, acum când trebuie 
să-l eliminăm pe Valerius de pe lista suspecților: dacă el ar fi fost 
acela care a încercat să te omoare, cu siguranţă nu te-ar fi cruțat 
ieri, aprecie Castor. 

— De când ucigaşii plătiți strigă tare numele victimei lor, chiar 
cu riscul de a atrage atenţia asupra lor? se întrebă, gânditor, 
Publius Aurelius. Încep să fiu din ce în ce mai convins că asasinul 
a strigat numele meu ca să ne abată atenţia în altă parte. 

— Dacă-i aşa, şi-a atins scopul. În cazul unei crime, se fac 
cercetări asupra familiei, asociaţilor din afaceri şi a relaţiilor celui 
ucis; de data aceasta, însă, nimeni nu şi-a vârât nasul în afacerile 
lui Antonius, în afară de brava Pomponia, pentru care a scotoci 
prin viaţa altora este un fel de necesitate. Să începem din nou cu 
victima. 

— Un flăcău vesel, darnic până la a deveni risipitor, incapabil 
să se maturizeze. Nobil, frumos, împrăştiat, răsfățatul tuturor 
femeilor... 

— Răsfăţat până la un anumit punct, cel puţin după cum 
spun prietenele Pomponiei. Dacă ar fi să ne luăm după ele, era mai 
mult un infatuat, ca acel Narcisus care a căzut într-un lac pentru 
a-şi îmbrățişa propria imagine oglindită în apă, preciză secretarul. 

— Lucru care nu prea se potriveşte cu profilul de mare amant 
pe care ni-l oferă Glafira. Şi la Glafira se află un cercel întrutotul la 
fel cu cel care a fost găsit la iubitul său, ucis pe când încerca să 
realizeze o tranzacție legată, poate, de acea întâmplare nebuloasă 
de acum douăzeci de ani, din Germania.... 

— O legătură destul de fragilă, bazată doar pe memoria lui 
Agenor... Apropo, sper că o să reuşească să ajungă până acasă cu 
toate bagajele întregi! îşi dori Castor. Într-adevăr, germanul 
plecase din Roma cu un catâr încărcat cu mici vase de sticlă pe 
care era gravată imaginea Capitoliului, mici cadouri de împărțit 
rudelor şi prietenilor ca amintire din Urbe. 

— Nu pe memorie, preciză patricianul, ci pe o bijuterie din aur 
şi-a bazat Agenor viitorul său de om liber: o brățară având gravate 

pe ea securi cu două tăişuri, simbol bine-cunoscut al tradiţiei 
cretane. Albina apărea şi ea ca model de bijuterii din acele vremuri 
îndepărtate, iar în camera Balbinei am văzut statueta de aur masiv 
a unei femei cu sânii goi, cu doi şerpi încolăciți pe braţe... 

— Zeița şerpilor, venerată de mii de ani în Creta, reflectă 
Castor. Ca să vezi ce întâmplare; Herennius, răposatul soț al 
Valeriei, a trăit mult timp acolo; mai întâi ca militar, apoi ca 
guvernator. 

— În dimineața asta am fost la biblioteca lui Augustus, 
căutând informaţii despre istoria insulei. 

— Vai, domine, tot ceea ce se ştie despre trecutul îndepărtat al 
Cretei este învăluit în ceața miturilor. Legenda este cunoscută: 
Passifae!, soția regelui Minos, îndrăgostindu-se de un taur, a 
născut un monstru cu corp de om şi cu cap de taur care a fost 
închis în labirintul construit special de Dedal?. Aici, Minotaurul a 
trăit hrănindu-se cu copiii pe care oraşele Greciei erau obligate să- 
i trimită, până când Teseu a reuşit să-l ucidă cu ajutorul firului 
dat de Ariadna... 

— Multe lucruri se pot ascunde în spatele miturilor, Castor. 
Poate că au existat în Mare Nostrum civilizaţii ale căror urme s-au 
pierdut: luându-se după Posidonios, de exemplu, Platon afirma că 
în legenda despre Atlantida+ trebuia să existe un sâmbure de 
adevăr... 

— Posidonios a spus atâtea baliverne, domine, că n-aş pune 
prea mare bază pe el, se strâmbă secretarul. 

— Din povestea Minotaurului aflăm, în orice caz, că, în acele 
vremuri îndepărtate, Creta era destul de puternică încât să-şi 
impună dominaţia asupra întregii Grecii. Cartea a zecea din 
Geografia lui Strabon5 ne spune despre Gortina că era cea mai 


1 Passifae: regina mitică a Cretei şi soţie a lui Minos. Îndrăgostindu-se de 
un taur, a dat naştere Minotaurului, monstru cu corp de om şi cap de 
taur. 

2 Dedalus: miticul constructor al labirintului din Cnossos, de unde a 
evadat zburând pe aripi lipite de corp cu ceară, împreună cu fiul său, 
Icar, care însă nu a supraviețuit acestei evadări. 

3 Mare Nostrum: aşa numeau romanii Marea Mediterană după ce 
făcuseră din ea un mare lac roman, cucerindu-i toate țărmurile. 

4 Atlantida: teritoriu mitic cu o civilizație foarte înaintată, despre care a 
vorbit Platon în una dintre scrierile sale. 

5 Strabon: geograf antic căruia i se datorează descrierea amănunțită a 
provinciilor imperiului. 

importantă aşezare omenească de pe insulă, dar mai există şi alte 
cetăți străvechi ca Phaestos!, Cnossos?, Hierapytna3, Cydonia+ care 
s-ar putea să păstreze ascunse bogății imense... 

— Poveşti! Câţi sărmani visători n-au căutat deja faimosul 
labirint de la Cnossos şi n-au găsit nici urmă de el? Cu ani în 
urmă era la mare modă să mergi la vânătoare de obiecte antice 
îngropate sub ruine. 

— Dar dacă unele dintre acele tezaure au fost într-adevăr 
descoperite? Brățara, albinele, statueta, toate din aur masiv şi 
ornamentate cu motive cretane, ar putea fi resturi dintr-o pradă 
mult mai însemnată. 

— Tu, însă, ai în mână doar un cercel prăpădit şi singura care 
poate şti ceva despre el este Glafira. Dacă aş fi în locul tău, m-aş 
duce la ea în calitate de magistrat al Romei şi aş băga puţin 
spaima în ea! îi sugeră Castor înainte de a ieşi din cameră. 

În prag, libertul era gata să se ciocnească nas în nas de Paris 
care venea să aducă un vraf imens de papirusuri. 

— Domine, eu înțeleg că ai avut altele pe cap, dar sunt zile 
întregi de când nu i-ai mai primit pe clientes. Până acum i-am mai 
păcălit eu, dându-le sportulae generoase, bombăni intendentul, 
fără a mai aduce vorba, cum făcea de obicei, despre timpul pe care 
îl pierdea stăpânul alergând după pallae matroanelor. Era limpede 
că administratorul avea conştiinţa prea încărcată ca să mai 
îndrăznească să-i facă stăpânului său morală, se gândi Aurelius, 
satisfăcut pe deplin: Zenobia se arăta a fi o adevărată 
binecuvântare pentru toți... 

— Ia spune-mi, cum se descurcă sclava aceea nouă pe care ți- 
am dat-o în grijă? întrebă el, cu speranța că-l va scuti şi de data 
aceea de o muncă atât de plicticoasă. 

— Totul este în ordine, domine, se bâlbâi Paris, devenind roz 
ca un rac abia fiert. 

— Dacă-i aşa, ai grijă să-i dai un salariu cât de mic. 

— Am făcut deja asta, domine, mărturisi libertul, în timp ce 
fața sa devenea purpurie. 


1 Phaestos: Festos de astăzi, una dintre cele mai frumoase oraşe minoice. 
2 Cnossos: vechea capitală cretană ale cărei ruine se pot vedea astăzi la 
periferia actualului Heraklion. Se află acolo faimosul palat, denumit al lui 
Minos, descoperit şi adus la lumină de arheologul Arthur Evans. 

3 Hierapytna: vechi oraş din partea de sud a Cretei. Astăzi este cunoscut 
sub numele de Hierapetra. 

4 Cydonia: vechi oraş cretan. 

— Zenobia asta probabil că este chiar vrednică... 

Purpuriul de pe chipul lui Paris se schimbă în stacojiu şi 
vraful înalt de dosare îi alunecă din mâini, răspândindu-se pe 
pardoseală. Administratorul se grăbi să le strângă, după care se 
făcu nevăzut, lăsându-l pe Aurelius să citească în pace scrierile lui 
Strabon. 

XXI. A cincea zi inainte de Nonele lui iulie 


Se făcuse ora a şasea când senatorul Publius Aurelius Statius, 
purtând toate însemnele curiale şi cu o mulțime de servitori în 
urma sa, opri lectica pe Eschilin, stârnind curiozitatea rarilor 
trecători care mai erau pe stradă, copleşiți de zăpuşeala acelei zile 
de vară. 

Dintre copacii păduricii de pe colină, unul dintre vigiles care 
țineau sub supraveghere casa Glafirei îi semnală prezența unui 
client suspect. Bărbatul ajunsese acolo cu o lectică publică şi, 
înainte de a intra, privise atent în jur ca pentru a se asigura că nu 
fusese urmărit; abia după aceea intrase, ținându-şi mereu fața 
ascunsă sub gluga mantiei negre. 

Aurelius simţi că-l trece un fior de gheață. 

— Hai, gata, înconjurați casa! le porunci el agenților; după 
aceea, cu paşi apăsaţi urcă treptele şi apucă ciocanul de la uşa de 
intrare în casă. Se deschise ferestruica şi-şi făcu apariția fața 
neagră a servitoarei şi un ghemotoc de blană albă. 

— Deschide! porunci Aurelius. 

— Nu pot, în clipa asta, kyria are un client! protestă negresa. 

— Peste douăzeci de zile, una dintre triremele mele ridică 
ancora şi porneşte către Alexandria, îi şopti în grabă Senatorul. 
Dacă vrei, îți țin un loc! 

— Sacră Afrodita! exclamă fata şi deschise uşa, dându-se într- 
o parte; Aurelius năvălea în atrium şi se îndrepta cu paşi mari 
către camera Glafirei. 

— În numele Senatului şi al Poporului Roman, ieşiţi de acolo, 
strigă el, bătând în acelaşi timp cu pumnii în scândurile subțiri ale 
uşii. 

La câteva clipe după aceea, curtezana apăru în prag, într-o 
ținută răvăşită care spunea totul. 

Aurelius dădu buzna înăuntru: în camera elegantă, zugrăvită 
într-o culoare albastru închis foarte frumoasă, se vedea o fereastră 
deschisă pe care misteriosul client, dând din picioare, cu fundul 
gol ca un măgar adus la târg pentru vânzare, încerca s-o ia la 
sănătoasa. 

Patricianul îl înşfăcă de poalele tunicii chiar când se pregătea 
să sară afară şi-l trase înăuntru cu o smucitură zdravănă. Apoi, 

apucându-l de păr fără nici un menajament, îi ridică fața către 
lumină, pronunțând formula pentru arestare: 

— În numele Senatului... 

— ...şi al Poporului Roman! încheie furios Appius Hostillius, 
decanul Curiei. Aurelius rămase cu gura căscată de uimire, dar o 
închise imediat ca să nu izbucnească în râs de față cu superiorul 
său direct. 

— Ce faci aici, Hostillius? îl întrebă el pe autorul moțiunii 
împotriva imoralității publice. 

— Du-te în Tartar, Publius Aurelius! bolborosi celălalt, în timp 
ce încerca să se îmbrace cât mai repede. Şi vai de tine dacă 
îndrăzneşti să spui cuiva că m-ai văzut aici! 

— Dar de ce toată mascarada asta? Nu este o crimă să faci o 
vizită unei hetaire! 

— Noua mea soţie este o plebee din casta cavalerilor, putred de 
bogată şi îngâmfată de nu mai poate. A moştenit de la primul soț 
toată averea familiei Popillius: un sfert din Picenum, nu ştiu dacă 
mă înţelegi... familia ei nu mă poate suferi şi dacă se ajunge la un 
divorț... 

— Te înţeleg. O să fiu mut ca un peşte, promise patricianul, 
plănuind deja în gând cum putea să exploateze cât mai bine un 
asemenea secret prin care îl putea ţine la respect pe decan în 
timpul şedinţelor din Curie. 

În clipa aceea, Leontius, mai-marele peste vigiles, îşi făcu şi el 
apariţia în uşa camerei. 

— Ce se întâmplă aici? Ai nevoie de întăriri, nobile senator? 
întrebă el, în timp ce Hostillius, ghemuit pe pat, încerca fără 
succes să-şi acopere fața. 

Ofiţerul făcu ochii mici de tot şi gura i se strâmbă într-un 
rânjet de satisfacție răutăcioasă. 

— Ave, nobilul meu cumnat! Te credeam ocupat cu treburi 
politice importante! 

Hostillius scoase un sunet ca un suspin, îi aruncă lui Aurelius 
o privire ca de foc şi alergă afară, urmat de ofițerul care ardea de 
nerăbdare să-i povestească surorii sale acea întâmplare picantă. 

— Te-ai distrat destul, senator Statius? făcu Glafira, vizibil 
iritată. 

— Trebuie să recunoşti că spectacolul decanului cu fundul gol 
şi călare pe pervazul ferestrei era demn de cel mai bun spectacol 
de pantomimă! spuse Aurelius, râzând cu poftă. Acum, însă, gata 
cu trăncăneala: vreau caseta lui Antonius! 

Curtezana îl privi ca şi cum habar n-avea despre ce era vorba. 

— Încearcă să pricepi cât mai iute, dragă, pentru că afară este 
plin de vigiles şi dacă te dau pe mâna lor, s-ar putea să scapi mai 
ciufulită decât din brațele lui Hostillius! o îndemnă pe un ton 
amenințător patricianul care nu prea ştia ce este răbdarea. 

— Ah, da, lădiţa pe care Antonius mi-a dăruit-o ca să-mi ţin în 
ea medicamentele... păru să-şi amintească hetaira, în timp ce pe 
frunte îi apăreau picături de sudoare. 

— Nu merge aşa, Glafira, nu am timp de pierdut. Dacă ai 
petrece vreo două zile în celula din beciul cazărmii, printre toți 
bețţivii, schilozii şi smintiţii de acolo, asta ţi-ar împrospăta 
memoria! îi spuse Aurelius, apucând-o de încheieturile mâinilor. 

— Ei, nu te grăbi aşa! îl opri ea, eliberându-şi mâinile. 
Credeam că în lădița aceea este cine ştie ce, dar n-am găsit decât 
nişte sticluțe cu ceva care mirosea urât... E dincolo, mă duc să ţi-o 
aduc. 

— Vin cu tine, spuse patricianul, neîncrezător, urmând-o în 
camera albastră. Albina de aur pe care o purtai atârnată la gât... 
este şi ea un dar de la Antonius? 

— Era nebun după mine, ţi-am mai spus! spuse Glafira, 
trăgând de sub pat o casetă veche din lemn. 

— E posibil ca un bărbat ca Felix, care nu învrednicea nici 
măcar cu o privire o mulțime de matroane frumoase, să-şi piardă 
mințile după o curtezană? întrebă senatorul, sarcastic, în timp ce 
lua în mâini lădița. 

— Chiar nu crezi că este posibil? îi răspunse ea, privindu-l 
atent cu ochii ei cenuşii, ca de vrăjitoare. 

Aurelius o surprinse pe curtezană îndepărtându-şi de pe 
frunte o şuviță de păr cu un gest de o feminitate absolută şi nu 
mai putu să fie prea sigur de ceea ce spusese. 

— Dar Metronius? Dar Valerius? 

— Consulul vine la mine doar ca să se răzbune pe Corellia. Cât 
despre Valerius, el rămâne la mine exact cât timp... 

— Exact cât timp să ce...? n-o slăbi Aurelius. 

— Să facă tot ceea ce ai vrea şi tu să faci acum, senatorule! 
spuse femeia, apropiindu-se de el cu un zâmbet viclean: cu părul 
ajungându-i până pe umeri şi cu sânii fremătând, îşi expunea fără 
nici o jenă dezordinea veşmintelor la fel cum o legiune îşi ţine sus 
cu mândrie drapelul înaintea unei bătălii pe care este sigură că o 
va câştiga. 

Săracul Felix, acolo în Erebus, nu se va supăra prea tare pe el, 
îşi găsi patricianul o scuză, punând jos caseta. Şi, de altfel, era de 
datoria lui să cunoască toate aspectele, chiar şi cele mai intime, 
ale vieții răposatului său prieten, ca să poată duce la bun sfârşit 
ancheta... 

În ochii cenuşii ai Glafirei apăru o sclipire de triumf când 
Aurelius o trase înspre el şi se prăvăliră amândoi pe patul răvăşit. 

Chiar în clipa aceea, se auziră mai multe bătăi în uşă. 

— Ce se întâmplă acolo înăuntru? Ai nevoie de întăriri, senator 
Statius? răsună de dincolo de uşă glasul lui Leontius. 

Publius Aurelius, resemnat, întinse brațele în lături, într-un 
gest grăitor, ducându-se să deschidă uşa. 


După un ceas, purtând sub braț preţioasa casetă, senatorul 
intra în casa Pomponiei, invitat la cină. 

— Domitilla spune că vara de-a doua a mătuşii cumnatului 
ginerelui său... povestea matroana, servindu-se cu a treia porție 
zdravănă de pârş fript. 

— Treci la subiect, Pomponia, o imploră Servillius, soțul său: 
într-adevăr, nimeni nu putea bănui unde putea ajunge brava 
matroană când intra în hățişul atât de încurcat al relaţiilor de 
rudenie. 

— Toate destăinuirile pe care le-am adunat par să se lege între 
ele. Cu toate că Antonius apărea peste tot împreună cu o mulțime 
de femei, se ferea cu grijă să ajungă la capăt cu ele. O cunoaşteţi 
pe Curtia, fiica surorii soacrei nepotului meu? Ei, descoperind că 
soțul ei îşi făcea de cap cu un sclav sirian tinerel, a vrut să se 
răzbune pe el şi, punând ochii pe prietenul nostru, l-a atras în 
camera ci. 

— Şi? întrebară Aurelius şi Servilius într-un glas. 

— Nimic: s-a prefăcut că-l durea stomacul! 

— Se poate întâmpla oricui, preciză Servilius, într-o încercare 
grăbită de a apăra onoarea bărbătească. 

— Ah, da? Bine, atunci ascultă altele la fel de grozave! îl puse 
la punct soţia sa. Cu Vibonia a fost durere de cap, iar cu lulia o 
stare neaşteptată de leşin! 

— Pomponia, eşti extraordinară, o felicită Aurelius. Prin 
urmare, bietul Antonius nu era câtuşi de puţin un mare cuceritor. 
Cum s-a făcut, atunci, că a sedus-o pe soţia fratelui său chiar sub 
acoperişul acestuia? Apropo, l-am trimis pe Castor s-o caute pe 
servitoarea Ausoniei; adulterul acela faimos mă face foarte curios... 

— Antonius Felix era convins că totul i se cuvenea doar pentru 
că se trăgea din familiile Cornelius şi Metellus, le spuse Pomponia 
celor doi bărbaţi. Şi când te gândeşti că, în ciuda atâtor strămoşi 
războinici, el nu era mai curajos decât un iepure: l-am văzut cu 
ochii mei dând fuga la doctor pentru nişte crampe banale la 
stomac, temându-se că a fost otrăvit! 

— Şi soția lui Tocullus a murit din cauza unei indigestii... 
reflectă Aurelius, devenind foarte atent. Pomponia, când s-a 
întâmplat asta? 

— Dacă îmi aduc bine aminte, cu câteva luni înainte de a fi 
ucis. 

— Poate că era vorba despre o tentativă de a-l ucide... 

— Dacă ar fi fost vorba despre aşa ceva, vinovatul trebuia să 
aibă posibilitatea de a-l servi pe Antonius cu mâncare şi cu vin, 
presupuse Servilius. 

— Tocullus, fratele lui! făcu matroana. 

— Balbina, soția sa! o contrazise soțul ei. 

— Atunci, de ce nu şi Glafira? adăugă patricianul. Antonius 
mânca deseori la ea acasă şi cufărul acela pe care mi l-a dat arată 
destul de suspect. Mâine o să-l pun pe medicul Hipparh să-l 
examineze. lar tu, Pomponia, ai merita să fii numită şef suprem 
peste vigiles! 

Matroana tresări ca un legionar la auzul laudelor 
centurionului său: fu atât de emoționată că un păstrăv întreg şi 
două farfurii cu raci nu reuşiră s-o facă să se liniştească. 

XXII. A patra zi înainte de Nonele lui iulie 


Hipparh stătea la masa lungă de marmură din tablinum, 
ținând în mână o sticluță. 

— Ce sticluțe frumoase! Sunt pătrate, ca să se aşeze perfect 
lipite una de alta şi de diferite capacităţi, de la cea mai mare la cea 
mai mică! 

— Ai dreptate, dar ce este în ele? întrebă Publius Aurelius, 
gândindu-se că, după ce cazul se va rezolva, ar fi trebuit să-i 
dăruiască medicului caseta aceea. 

— Ai răbdare, graba este duşmanul observaţiei şi al 
studiului... spuse acesta, vărsând conținutul sticluței din mâna sa 
pe o cârpă albă de in. Apoi, cu cea mai mare băgare de seamă, luă 
cu două degete o picătură din substanța aceea uleioasă, după 
care, frecându-şi îndelung degetele, mirosea cu atenție. Ulei de 
mirt, dădu el verdictul, repetând imediat procedeul cu a doua 
sticluță. Răşină de cedru... sunt substanţe pe care le folosesc local 
femeile care nu vor să rămână însărcinate. 

— Nu este nimic neobişnuit, aparțin unei curtezane. 

— Trei sticluțe au fost spălate şi umplute cu balsamuri de leac 
preparate de curând. Celelalte, deşi goale, mai au încă în ele 
resturi de pulbere: se curăță foarte greu în toate colțurile astea... 
spuse Hipparh, vârând un bețişor în sticluță, după care îl scoase 
pătat cu o pastă verzuie. 

— Este otravă? se cutremură Aurelius. 

— Da de unde? îi răspunse Hipparh. Aş putea jura că este 
vorba despre salvie pisată... dar trebuie să fie foarte veche, 
parfumul aproape că a dispărut. 

— Ce poate însemna asta? întrebă, nedumerit, patricianul. 

— Probabil că hetaira ta a golit sticluțele de conţinutul lor de 
la început, punându-și în ele leacurile ei; totuşi, dat fiind că ar fi 
durat prea mult ca să le curețe bine, nu a folosit decât trei. În ce 
priveşte lădița, este cu siguranţă a unui spițer, după cum se poate 
vedea şi după instrumentul acesta... Hipparh îi arătă ceea ce 
folosise cu puțin timp înainte. Vezi? Are la capăt un fel de lingură 
mititică şi cu ea se poate scoate o cantitate foarte mică din 
substanţă. 

— Şi acesta este un instrument medical? întrebă Aurelius, 
luând în mână un obiect de pe fundul casetei. 

— Nu, este doar un bastonaş din os. Poate că proprietarul 
sticluțelor îl folosea ca să amestece pulberea, chiar dacă mi se pare 
cam gros pentru aşa ceva, răspuns Hipparh şi se grăbi să plece, 
desigur, nu înainte de a-i prezenta patricianului o notă de plată 
usturătoare. 

— Văd că tarifele tale devin din ce în ce mai mari! se plânse 
patricianul. 

— Am trecut în suma aceasta şi prețul unei poţiuni întăritoare 
pe care mi-a cerut-o intendentul pentru servitoarea însărcinată. 

— Vorbeşti serios? se miră senatorul: cum era posibil, se 
întreba, ca el, stăpânul absolut în această domus a familiei 
Aurelius, să fie întotdeauna ultimul care află ce se întâmplă în 
propria sa casă? 

— Deci, tu nu ai habar de asta? Şi totuşi este o fată tare 
frumuşică, cu plete negre, ochi lunecoşi şi picioare lungi, lungi de 
tot... îi făcu medicul, complice, cu ochiul, ca un bărbat adevărat pe 
care vârsta înaintată nu-l împiedica să aprecieze nurii femeilor. 
Patricianul dădu din cap, acum lămurit: Asteria era tânără, 
atrăgătoare şi destul de zvăpăiată ca să aibă parte de asemenea 
necazuri. Doar dacă... 

— Dar tu chiar ai consultat-o? 

— Nu. Paris mi-a spus că nu era nevoie. 

O bănuială îşi facu loc în mintea lui Aurelius şi primul gând fu 
să n-o ia în seamă fiindcă i se părea de neconceput: într-o bună zi, 
trebuia să stea de vorbă pe îndelete cu intendentul său, între 
patru ochi... 

În clipa aceea, Castor se întoarse din drumurile lui şi se lipi de 
amfora cu Setinus cu zelul unui conducător de cămile revenit 
acasă după un drum istovitor prin arşița deşertului. 

— Am găsit-o pe bătrână, domine, dar asta m-a costat o 
pungă, bineînțeles, goală. A trebuit să mă las furat ca să am aerul 
unui bezmetic în căutare de aventuri într-un cartier rău famat. În 
timp ce o puştoaică mă ținea de vorbă, întrebându-mă pe unde 
venea o stradă, un complice mi-a şterpelit punga de sub tunică, 
dar, vai de mine, a fost destul de neîndemânatic: străvechiul şi 
nobilul meşteşug al buzunărelii este pe cale de dispariție, iar 
tinerii de astăzi nu sunt în stare să ia nici măcar bastonul unui 
orb! spuse cu nostalgie Castor. 

— Prin urmare, ai adresa? 

— Este doar un fel de a spune „adresă”! Dacă ocoleşti Mons 
Testaceus şi coteşti pe prima ulicioară la dreapta, în fața fântânii 
publice, o să vezi o hardughie cu etaj, înghesuită între două 
insulae. Cotoroanţa, cunoscută pe acolo sub numele de Pica, acolo 
locuieşte. Se pare că Tocullus însuşi i-a dăruit căsuţa aceea după 
moartea soției sale. 

— Care a avut loc la Baia, unde ea se mutase după divorț, îşi 
aminti senatorul. Probabil că Ausoniei nu-i lipseau câtuşi de puțin 
sesterții; în părțile acelea, viața este chiar mult mai scumpă decât 
în Urbe! Dar de ce oare zgârcitul acela de Tocullus a fost atât de 
darnic față de soția sa, mai întâi, iar după aceea chiar față de 
servitoare, dacă nu pentru că încerca să le cumpere tăcerea? 
reflectă cu voce tare senatorul. 

— Tăcere asupra cărui lucru? întrebă Castor, nu prea 
încrezător. 

— Tocmai asta am de gând să descopăr: mâine o să-i fac o 
vizită bătrânei. 

— De ce nu chiar astăzi, domine? 

— De mai multe zile fac baie acasă şi, dacă nu pun piciorul 
nici astăzi pe la termele publice, risc să-mi pierd cetățenia romană! 
glumi patricianul, chemându-i pe balneatores!. 


Aurelius abia făcuse câțiva paşi în vestibulul Termelor lui 
Agrippa, când o zări de departe pe Corellia, soția consulului, care 
mai zăbovea stând de vorbă cu Valeria în fața vestiarului pentru 
femei. În preajma celor două femei, un valet le spiona, trăgând cu 
urechea la ce vorbeau, prefăcându-se că schimbă prosoapele. 

Corelia arăta foarte bine, în tunica ei cu mâneci scurte care-i 
lăsau descoperite brațele pline de vânătăile rămase de la o 
căzătură zdravănă. Amintindu-şi de promisiunea făcută lui 
Metronius, patricianul se lupta disperat cu dorința de a se apropia 
de ea şi, aşa cum era de aşteptat, se dădu bătut. 

În momentul în care Valeria se despărțea de soția consulului, 
senatorul îi făcu un semn discret lui Castor, care, pricepând ce 
avea de făcut, îl apucă imediat pe sclav de o mânecă. 

— la ascultă măi, ia mâna de pe lucrurile mele! strigă el şi doi 
paznici alergară să-i sară în ajutor: la băi, furturile erau ceva 
obişnuit şi fiecare stabiliment avea angajaţi gata să intervină la cea 
mai mică alarmă. 


1 Balneatores: băieşi. 

— Ce te-a apucat? Nu ţi-am făcut nimic! protestă valetul, în 
timp ce vânjoşii gardieni îi prinseseră brațele şi-l duceau într-un 
loc mai dosnic pentru a-l percheziționa. 

Văzând că prin jur nu mai erau urechi indiscrete, Aurelius se 
apropie de Corellia. Îi fu suficientă doar o privire ca să-şi dea 
seama că matroana nu era la fel de amabilă ca de obicei. 

— Valeria mi-a povestit ce urât te-ai purtat cu ea în prăvălia 
fraților Sosius, obligând-o să iasă în fugă de acolo. Să nu te mai 
apropii de mine, nu vreau să mai am de-a face cu asemenea 
oameni! izbucni ea, furioasă, contând de fapt pe rusămințile 
prompte de iertare ale senatorului. 

Dar patricianul, dezamăgit, nici nu se gândea să-i ofere vreo 
explicaţie: Corellia n-avea decât să creadă ce-i spunea vipera aia... 

— Cum vrei. Oricum, salută-l din partea mea pe general când 
ai să-l mai vezi, o salută el cu o înclinare uşoară a capului, după 
care se îndepărtă simțindu-se în sinea lui ca un candidat la o 
funcție importantă care, considerat deja câştigător, vede cum la 
următoarea numărătoare a voturilor adversarul i-a suflat victoria 
datorită câtorva voturi. 

— Ave! Statius, îl salută, malițioasă, Glafira, apărând pe 
neaşteptate în spatele său. Sunt atât de periculoasă încât era 
nevoie de o cohortă întreagă de vigiles ca să mă supravegheze? 
Până când o să mai trebuiască să mă dezbrac ştiind că zeci de 
satiri împlătoşați se holbează la mine pe fereastră? 

— De ce ţi-a dat în grijă Antonius Felix caseta aceea? Ce era în 
sticluțele dinăuntru? Unde ai găsit cercelul acela? o asaltă 
senatorul ridicând destul de mult glasul. 

— Nu te mai da atâta în spectacol, ne văd cei din jur! îl făcu să 
tacă hetaira care era foarte atentă la felul în care apărea în public. 
Şi să nu crezi că mă sperii; am destui prieteni suspuşi. 

— Eşti naivă, frumoaso, dacă ai impresia că vreunul dintre 
clienții tăi îşi va da osteneala să-ți sară în ajutor! Ai face mai bine 
să vorbeşti şi să te rogi ca zeii să mă ajute şi să-l prind cât mai 
repede pe asasin: dacă trusa aceea de spițer are vreo legătură cu 
moartea lui Felix, s-ar putea ca următoarea victimă să fii chiar tu! 

Hetaira păli şi-şi muşcă buzele. Văzând că femeia tăcea cu 
încăpățânare, lui Aurelius nu-i mai rămase decât să se îndrepte 
dezamăgit către piscină. 


1 Ave (plural, avete): salut la întâlnire, echivalent cu salut, bună ziua. 

— Faci cercetări sau dai târcoale curtezanelor? îl întrebă pe un 
ton insinuant Appius Hostillius, decanul Curiei, care asistase din 
depărtare la scenă. 

— Du-te-n... murmură patricianul cu jumătate de voce, astfel 
încât să nu fie auzit de sclavii însărcinaţi să-l țină sub 
supraveghere pe decan şi să raporteze orice mişcare a acestuia 
bogatei consoarte plebee care nu-i iertase vizita la Glafira. 

— Fii atent, Publius Aurelius, ascultă-mă bine. După tot 
tărăboiul pe care mi l-ai făcut, caută să ajungi cât mai repede la 
un rezultat, pentru că altfel nu scapi uşor: mi-ar fi de ajuns să 
scormonesc un pic prin viața ta personală şi să găsesc o mulțime 
de motive pentru care n-ai mai putea călca prin Curie cel puțin 
zece ani de acum încolo! 

„Ei poftim, a apărut următorul!” se gândi Aurelius: începuse să 
se priceapă la găsirea noilor duşmani... 

— Dacă te interesează cumva, Tocullus a intrat acum câteva 
clipe în laconicum! pentru baia de aburi, îl anunţă în clipa aceea 
secretarul. Fiindcă era uşor de intrat în termele lui Agrippa, unde 
baia în bazin era pe gratis pentru toţi, economul Tocullus nu 
stătuse pe gânduri şi părăsise stabilimentele din cartiere ca să 
ajungă şi el în centru, gândi senatorul, intrând în saună. 

Bijutierul, întins cu ochii închişi pe banca din lemn, nu păru 
să-şi fi dat seama de prezența lui şi Aurelius profită de aceasta 
pentru a-l studia cu atenţie: era destul de vânjos, în ciuda staturii 
prea puţin impunătoare, suficient, prin urmare, ca să poată înfige 
un pumnal în spatele fratelui său. Păcat că rugul funerar mistuise 
de mult rămăşiţele pământeşti ale lui Antonius Felix, pentru că, 
altfel, un medic iscusit ca Hipparh ar fi fost cu siguranţă în stare 
să deducă înălțimea aproximativă a atacatorului după locul şi 
direcția în care pătrunsese lama armei. Dar Tocullus putea fi 
foarte bine omul său, îşi spuse patricianul, ridicându-se: doar 
dacă i-ar fi descoperit un motiv plauzibil... 

Bijutierul nici nu se clintise din loc. Doar n-o fi mort şi el? se 
întrebă Aurelius. Chiar în clipa aceea, bărbatul întins de bancă 
ridică mâna ca să-şi şteargă sudoarea de pe frunte, aşa că 
Aurelius, liniştit, ieşi la iuțeală din laconicum ca să se arunce în 
bazinul cu apă rece. 


1 Laconicum: saună, cameră pentru baia de aburi. 

XXIII. A treia zi înainte de Nonele lui iulie 


A doua zi, senatorul Statius, îmbrăcat cu o tunică ponosită, 
ajunse lângă Mons Testaceus şi ocoli mormanul format din 
cioburile miilor de amfore ca să intre în cartier şi să ajungă la 
locuința bătrânei Pica. 

Bârlogul acela nici nu se putea numi casă, ci un fel de colibă, 
strâmtă şi înghesuită între insulae părăginite, ca un colț de stâncă 
de pe malul mării între talazurile înalte din jur. La intrare nu se 
putea ajunge pe o scară din piatră, ci doar pe o scară şubredă din 
lemn, rezemată de zidul exterior şi fără nici urmă de balustradă. 

În fața uşii stătea un tânăr cu un aer ameninţător. 

— Cine te-a trimis? întrebă, încruntat. 

— Crestatul, răspunse fără ezitare Publius Aurelius, inventând 
o poreclă care s-ar fi putut potrivi cu locul acela: tânărul care 
păzea la uşă dădea, într-adevăr, impresia că în clădire aveau loc 
nişte lucruri nu tocmai legale. 

— Da’ unde crezi că te duci? Nu poţi să intri! 

— Aţi face mai bine s-o ştergeţi; aţi fost spionați şi acum vin 
peste voi vigiles! încercă s-o brodească Aurelius. 

— Pe Hercule! Haideţi, băieţi, s-o luăm din loc, e groasă! strigă 
tinerelul către cei de la etaj. 

În clipa următoare, pe scara de lemn porniră la vale patru 
namile ducând în brațe cupe, căni, candelabre care fuseseră de 
curând furate din vreo casă de oameni bogaţi. Îndată după ei 
apăru un copilaş cu fața pictată, urmat de o pocitanie de bărbat 
care se îmbrăca din fugă. Între timp, în pragul uşii de la parter îşi 
făcuse apariția o femeie slinoasă, cu plete sure care-i atârnau 
peste umeri ca inelele unor şerpi. 

— Kyria Pica, presupun! se înclină Aurelius în fața ei, cu un 
zâmbet până la urechi. Dându-şi seama că era de rău, Gorgona 
aceea scoase un fel de grohăit şi încercă să se facă nevăzută. 

— Furt, tăinuire de lucruri furate, codoşlâc, înşiră patricianul, 
ieşindu-i în cale. Toate astea ajung ca să-ți jupoaie spinarea în 
şuierat de bice. 

— Şi cum o să-şi mai vadă Cocoşatul banii dacă mă toarnă la 
poliție? Cămătarul acela o să mă strângă de gât; nu-i pot plăti nici 

dobânzile, darămite banii împrumutați! cârâi bătrâna cu o voce 
spartă. 

— Te-ai putea duce la fostul tău stăpân, o sfătui Aurelius, 
folosindu-se de confuzie: faptul că era luat drept recuperator în 
slujba unui cămătar, în medii ca acestea putea fi mai folositor 
decât s-ar fi prezentat în calitate de magistrat. 

— Nici vorbă! De când i-a murit fratele, nu mai văd de la el nici 
un sestert! 

— Dar înainte de asta ţi-a cumpărat casa asta frumoasă, ca să 
te facă să-ţi ţii gura.... îi făcu Aurelius complice cu ochiul. 

— Ei, da, sigur că da, înainte de asta! bombăni babornița. 

— Dar despre ce trebuia să-ți ţii gura? întrebă patricianul, 
schimbând pe neaşteptate tonul. Pica îl privi mai atent şi se vedea 
că intrase la bănuieli: poate că nu era unul dintre oamenii 
Cocoşatului... 

— Da, ai dreptate; nu m-a trimis cămătarul. Dar, înainte de a- 
ți lipi limba de gerul gurii ca să nu mai scoţi nici o vorbă, ascultă 
bine ce am să-ți spun. Ai de ales între două soluții: prima este să 
ajungi la Tullianum, cu un pomelnic de isprăvi lung cât barba lui 
Nestor şi la vârsta ta nu mai poți ieşi vie de acolo. A doua ar fi să- 
mi răspunzi la întrebări, să te alegi cu un bacşiş bunişor şi să 
scapi o dată pentru totdeauna de Cocoşat şi de toţi ai lui. Tu alegi. 

Bătrâna nu mai stătu pe gânduri. 

— Ce vrei să ştii? 

— Cum şi-a înşelat Ausonia soțul, de la început până la 
sfârşit. 

— Mare lucru nu este de spus. Stăpâna mea era măritată de 
douăzeci de ani cu Tocullus, când acesta i-a primit în casa lui pe 
frate-său şi pe cumnată-sa. Douăzeci de ani fără să fi avut 
vreodată vreo bucurie, fără să aibă parte de nici o distracție... 

— Şi a apărut Antonius Felix, tânăr, simpatic, atrăgător. La 
urma urmelor, ce s-a întâmplat este un lucru de înțeles... observă 
Aurelius. 

— De înțeles, spui? exclamă Pica, revoltată. Cum explici atunci 
că un boboc de fată în floarea vârstei, cu un bărbat care părea un 
Apollo, să fie găsită în pat cu un cumnat pleşuv şi pipernicit? 

— Balbina şi Tocullus? Pe toți zeii, am crezut întotdeauna... 

— Ceea ce stăpânul voia să se creadă, îl întrerupse servitoarea. 
De aceea i-a plătit o grămadă de sesterți soţiei lui ca s-o convingă 
să se retragă la Baia! Aşa că, atunci când stăpâna a murit, 
lăsându-mă liberă, m-am dus la el şi - mă înțelegeţi sau nu - m- 

am ales cu cocioaba asta şi cu nişte prăpădiţi de bani în fiecare 
lună. În fond, mi-a convenit, de la zgârcitul acela nu mă puteam 
aştepta la mai mult; dar, de la o vreme, nu mi-a mai plătit nimic şi 
eu, obişnuită să mă bazez pe banii ăia, am ajuns să am necazuri 
cu Cocoşatul, în timp ce el îşi făcea mai departe de cap cu arătarea 
aia de Balbina! încheie Pica, luând cu lăcomie bacşişul din mâna 
patricianului. 

— la te uită, boşorogul! exclamă Castor ceva mai târziu, cu 
admirație în glas. Zi aşa, în cea mai mare taină o mângâia pe 
cumnățică, bătându-şi joc de fanfaronul acela de frate-său cu 
neamul lui de nobili cu tot! 

— Boşorog? Dar n-are decât cincizeci şi şase de ani! La Roma, 
un bărbat este considerat adulescens! până la douăzeci, iuvenis2 
de la douăzeci la patruzeci, iar de la patruzeci la şaizeci vir, adică 
adult în plină putere a bărbăţiei. Abia după aceea începe 
bătrânețea, adică senex+! protestă Aurelius care, de când depăşise 
patruzeci de ani, devenise foarte sensibil la un asemenea subiect. 

— Prin urmare, frumosul Felix îşi neglija soția şi sărmana de 
ea s-a hotărât să se consoleze cu fratele mai în vârstă şi mai urât. 
Dacă la mijloc nu s-ar fi aflat Glafira, povestea asta, alături de 
întâmplările povestite de Pomponia, m-ar fi făcut să cred că 
Antonius se certase iremediabil cu zeul Priap5, medită Castor. 

— Un bărbat impotent n-are o viață prea uşoară într-un oraş 
în care rădăcina cuvântului virtus6 este aceeaşi cu a lui virilitas”: 
trebuie să înfrunte batjocura, disprețul, izolarea socială... într-o 
asemenea situaţie, ce-ar fi putut face Antonius decât să-şi 
angajeze o curtezană faimoasă ca să arunce praf în ochii oamenilor 
din jur? 

— Teoria ta are şi un final, domine: dacă frumosul Felix nu 
mai dădea prin patul conjugal, atunci... 


1 Adulescens: bărbat roman până la vârsta de douăzeci de ani. 

2 Iuvenis: bărbatul roman de la douăzeci la patruzeci de ani. 

3 Vir: bărbat între patruzeci şi şaizeci de ani. 

+ Senex: bărbatul roman de peste şaizeci de ani. 

5 Priap: zeu antic al fertilității, reprezentat prin organul sexual bărbătesc, 
care la Roma era considerat a fi aducător de influențe pozitive, 
binefăcătoare. 

6 Virtus: virtute, adică suma tuturor calităților pe care trebuia să le 
posede un vir, cea dintâi dintre ele fiind virilitas. 

7 Virilitas: virilitate, înțeleasă ca rol sexual activ în relațiile cu femeile. 

— Copilul pe care-l aşteaptă Balbina este al lui Tocullus. Şi 
uite mobilul crimei! încheie Aurelius, triumfător. Trebuie să 
vorbesc de îndată cu Balbina! 

Dar senatorul nu mai avu nevoie să-şi anunțe vizita, pentru că 
Balbina însăşi trimisese pe cineva ca să-l invite la ea acasă. 

XXIV Ajunul Nonelor lui iulie 


Zdruncinat în lectică, Publius Aurelius se îndrepta către casa 
lui Tocullus, sperând că Hipparh îl va ajunge cât de curând din 
urmă. Ar fi vrut să aibă ceva mai mult timp ca să reflecteze la acel 
adulter neobişnuit, în spatele căruia începea să se profileze umbra 
mult mai gravă a uciderii soției de către soț. După toate 
probabilitățile, sarcina Balbinei coincidea cu durerile de stomac 
din cauza cărora Felix se temea că fusese otrăvit şi Aurelius nu 
credea că aceasta era o simplă întâmplare: pentru un soț, una era 
să închidă ochii în privința unui păcat minor din căsnicie şi alta 
era să crească rodul nelegitim al unei legături adulterine. Poate că 
acela fusese motivul pentru care cei doi amanți se hotărâseră să-l 
elimine pe sărmanul Antonius. 

Ciudată soartă avuseseră cei doi frați: Felix, răsfățat de noroc, 
văzuse scurgându-i-se printre degete, la fel cum face cucul 
înfometat care îşi alungă din cuib puii golaşi, toate darurile pe care 
destinul i le hărăzise, şi în tot acest timp, tenacele Tocullus le 
acapara unul câte unul: mai întâi averea, apoi titlul de senator şi, 
în cele din urmă, chiar şi soția. 

Şi acum, Balbina, căzând pradă durerilor facerii, îl chemase de 
urgenţă la ea acasă... 

Îndată ce trecu pragul casei, patricianul înțelese că sosise într- 
un moment critic: femeile plângeau, sclavii alergau ca năuci în 
toate părțile, sagae! încercau să îndeplinească întrutotul ordinele 
unui lungan cu nasul coroiat şi cu idei destul de neclare. 

— Lipitorile! Nu, baia rece! Nu, siropul calmant! se agita fără 
rost felcerul. 

— Ce se întâmplă? întrebă Aurelius. 

— Domina se simte foarte rău, îi explică o servitoare pe un ton 
disperat. 

— Stăpânul este plecat; am trimis după el, dar mă tem că n-o 
să poată ajunge la timp. Ea a ajuns la capătul puterilor. Vino, vrea 
să-ți vorbească! 

Între timp, cu tunica fluturând şi cu trusa de instrumente pe 
umăr, sosise şi Hipparh, iar acum discuta aprins cu felcerul, dacă 


1 Saga: obstetriciană, moaşă (de unde, în limba franceză: sage femme). 

discuţie se putea numi ploaia aceea de insulte furioase cu care 
medicul îl acoperise pe colegul său, smulgându-i din mână 
castronaşul de luat sânge. Pe când intra în camera gravidei, 
Aurelius îl văzu cu coada ochiului vărsându-i vasul de luat sânge 
şi lipitorile pe tunica albă, însoțindu-şi gestul cu o mulțime de 
înjurături colorate. 

Balbina zăcea pe pat, scăldată în sudori reci, vegheată de 
moaşele care îi ştergeau cu un şervet umed chipul a cărui 
delicateţe era într-un contrast grotesc cu pântecul umflat peste 
măsură care se ghicea sub pături. Deşi în cameră era foarte cald, 
lângă pat se afla un vas cu jăratic încins, iar într-un colț întunecos 
era pregătit un scaun special pentru naşteri, pe care fata nu 
avusese putere să se urce. 

— Eşti aici, nobile senator? şopti Balbina cu o voce abia 
auzită. 

— Da, dar putem vorbi şi mai târziu; mai întâi, trebuie să te 
consulte doctorul Hipparh! o îndemnă patricianul. 

— Nu, dă-le afară pe femei! 

După ce şi ultima dintre servitoare ieşi, Balbina întinse către 
senator o mână înghețată, îl trase înspre ea şi-i şopti cu voce 
slabă: 

— Sunt pe moarte şi asta este pedeapsa zeilor pentru că l-am 
otrăvit pe Felix: încercam să-l vindec, dar aproape că l-am omorât. 
M-a surprins pe când încercam să văd cum îmi stăteau cerceii şi 
şi-a dat seama că eram însărcinată... atunci l-am urmărit în 
Suburra şi l-am lovit cu cuțitul! 

— Balbina, lasă-l pe medic să te vadă! o rugă patricianul. 

— Jură-mi că, atunci când eu nu voi mai fi, ai să spui în Senat 
tot ce ai aflat... Aurelius apucă să-i promită că face întocmai în 
timp ce femeia lăsă capul pe pernă, sleită de puteri. 

În clipa următoare, Hipparh, ajuns la căpătâiul ei, îi pipăia 
pântecele sub privirile nemulțumite ale colegului său năsos. 

— Nu mai este nimic de făcut; umorile din corp şi-au pierdut 
echilibrul! îşi dădu cu părerea acesta din urmă. 

— Şi totuşi bisturiul ar mai putea-o salva, spuse Hipparh, 
scoțându-şi bisturiele din trusă. 

— Eşti nebun? O asemenea operație nu se face decât pe 
femeile moarte ca să fie salvat fătul! se opuse revoltat celălalt. 

— Dacă nu facem imediat ceva, fata asta o să moară, aşa că 
merită să facem măcar o încercare! Din fericire, a leşinat, aşa că n- 
o să mai fie nevoie de anestezie. Ajutaţi-mă, le spuse el femeilor, 

îmi trebuie oțet curat, apă fiartă şi pansamente foarte curate. Şi 
luaţi-l de aici pe şarlatanul ăsta! spuse el, încuindu-se în cameră. 

În clipa aceea, Tocullus îşi făcu apariția în atrium, cu 
răsuflarea întretăiată şi cu privirile rătăcite. 

— Ce-i cu Balbina? întrebă el, disperat. 

— Îi face chiar acum operaţie cezariană, îi spuse Aurelius. 

— Pe toţi zeii din cer, o s-o ucidă! Nu vreau să fie salvat copilul 
cu prețul vieții mamei! 

— Din păcate, altă soluţie nu există, dar Hipparh este cel mai 
bun chirurg din Roma: o să facă tot ce poate, nu-ți mai rămâne 
decât să aştepţi. 

Bijutierul privi rătăcit în jur, apoi începu să se caute prin 
buzunarele tunicii, scoțând la iveală în cele din urmă un lanț gros 
de aur. După aceea îşi goli punga pe masă, alegând câteva inele 
masive cu pietre preţioase mari. 

— Aleargă de îndată la templul Hygieii, zeița sănătăţii, şi pune 
bijuteriile astea la picioarele statuii ei. Pe astea le duci la altarul 
lui Esculap, ocrotitorul medicilor, îi porunci el unui sclav, dându-i 
un pumn de monede. 

Mirat, Aurelius îl privi cu atenție pe Tocullus. 

— Tocullus cel zgârcit, Tocullus cel mereu neîncrezător, să-şi 
golească punga pentru a cere îndurarea zeilor! Ai uitat-o pe zeița 
cu şerpi din vechea Cretă, îi sugeră el. 

Bijutierul se încruntă ca şi cum n-ar fi înțeles, apoi mai 
adăugă nişte bani pentru altarul lunonei Licina, protectoarea 
femeilor aflate în pragul naşterii. La puțin timp după aceea, stătea 
aşezat pe un jilț, ţinându-şi capul între palme. 

Patricianul nu spuse nimic, ezitând între dorința de a profita 
de momentul acela de slăbiciune pentru a merge înainte cu 
ancheta şi respectul față de îngrijorarea care se putea citi pe 
chipul bărbatului. 

Dar acesta fu cel care se hotări să deschidă gura. 

— Ce ţi-a spus? îl întrebă el pe senator. 

— A mărturisit că l-a ucis pe Felix. 

— Dar nu-i adevărat! exclamă Tocullus. 

— Ştiu; n-ar fi avut niciodată puterea să facă aşa ceva. Cu 
toate acestea, a spus că ea a fost aceea care l-a înjunghiat, după 
ce-i dăduse otravă, obligându-mă să jur că voi comunica Senatului 
mărturisirea ei. 

Bijutierul tăcu, prea răvăşit ca să mai poată spune ceva. 

— Ieri am cunoscut-o pe una, Pica, spuse în continuare 
Aurelius. Ar fi trebuit s-o plăteşti în continuare: zgârcenia te-a dat 
de gol, Tocullus! 

— Nu am de gând să mă las şantajat! Şi fratele meu credea că 
mă poate duce de nas, dar eu... 

— Ca să nu-ți încâlci în nici un fel principiile, ai lăsat-o pe 
Balbina să-l otrăvească! trase concluzia patricianul. 

— Nu i-a dat decât un medicament; spera să-l... începu să 
spună Tocullus, dar se opri brusc. 

— Să-l facă să se poarte ca un soț şi astfel să fie încredințat că 
el este tatăl copilului, continuă fraza senatorul. 

— De ce ţi-o fi spus Balbina o asemenea prostie? bolborosi 
Tocullus, neştiind ce să mai creadă. 

— Se temea că va muri şi voia să te salveze pe tine. Nu ştiai că 
te iubeşte atât de mult? îl întrebă senatorul. 

— Nu. Sunt un om bătrân şi ea nu are nici măcar douăzeci de 
ani, este prea tânără ca să moară. Numai eu sunt vinovat pentru 
toate... 

— Felix avea şi el o parte însemnată de vină, dar asta nu era 
un motiv suficient ca să-l ucizi! 

— Nu aveam nevoie să fac aşa ceva. Când a descoperit relația 
noastră, a amenințat că face scandal, dar vorbea aiurea: dacă ne- 
ar fi reclamat, ar fi fost nevoit să recunoască în fața tuturor că era 
impotent! 

— Prin urmare, era adevărat... 

— Am aici lista medicilor la care s-a dus, dar fără nici un 
rezultat. Boala sa era la cap, se părea că refuza să crească, să 
devină bărbat în toată puterea cuvântului... 

— Totuşi, în ziua în care a aflat că Balbina rămăsese 
însărcinată, lucrurile s-au schimbat. Fratele tău avea o armă ca să 
lupte cu tine... 

— l-am propus să-i dau bani mulți ca să dea divorț, dar a 
refuzat. Ca preț al tăcerii lui, avea pretenția să-i dau toate 
pământurile mele şi locul din Senat. 

— l-a plăcut întotdeauna să joace tare; păcat că de cele mai 
multe ori pierdea! reflectă cu voce tare senatorul. 

— l-am răspuns printr-o replică nedelicată, pe care nu pot să 
ţi-o reproduc, iar el nu a avut nici o reacție. 

— Dacă stăm să cântărim bine, prin moartea lui ai ieşit dintr-o 
mare încurcătură! exclamă Aurelius. Ai necazuri mari, Tocullus: va 
trebui să-mi spui amănunțit ce ai făcut în dimineața aceea fatală 

şi cel mai bine pentru tine ar fi să-mi spui mai multe decât data 
trecută! 

În aceeaşi clipă, uşa se deschise şi în prag apăru Hipparh. 

— Ce face? întrebă Tocullus, sărind în picioare. 

— Am ajuns în ultimul moment: este tânără şi o să se facă 
bine. Acum doarme, aşa că o s-o poți vedea mai târziu. 

Bijutierul răsuflă uşurat. 

— Este salvată, slavă zeilor! Şi copilul? Ne gândeam să-i 
punem numele Marcus... 

— Mă tem că asta nu se poate, clătină din cap doctorul. 

— A murit? întrebă Tocullus cu o voce abia auzită. 

— Nu, este fată, râse Hipparh, adunându-şi instrumentele. În 
clipa aceasta, o spală sclavele. 

— Fie lăudațţi toţi zeii! exclamă Tocullus, în culmea fericirii. 

— Bun, acum că te-ai mai liniştit, putem merge mai departe, îl 
aduse Aurelius cu picioarele pe pământ, nevoind să-l slăbească. 

— Nu mai avem cum să mergem mai departe. Mărturisirea 
Balbinei mă cam pune cu spatele la zid; ori ea, ori eu! 

— Dacă nu eşti vinovat, ai o cale de scăpare: ajută-mă să-l 
găsesc pe asasin. 

— Îmi închipui că n-are rost să te rog să uiţi de o mărturisire 
făcută într-un moment atât de greu... 

— Sunt magistrat, îi aminti Aurelius. 

— Şi incoruptibil. Sau, cel puţin, prea bogat ca să se lase 
corupt, oftă Tocullus. 

— Să ne întoarcem la ziua în care a fost ucis Felix. 

— Atitudinea resemnată a lui Felix mi-a dat de bănuit şi când, 
pe la ora a doua, l-am văzut plecând de acasă, l-am urmărit pe 
ascuns. 

— Mergând pe urmele lui până în Suburra? întrebă senatorul, 
cu un aer nevinovat. 

Bijutierul nu se lăsă prins în cursă. 

— Haide, Statius, ştii foarte bine că Antonius a trecut mai întâi 
pe la tine ca să ia hainele şi lectica pe care i le-ai împrumutat! În 
orice caz, nu s-a îndreptat către casa ta, ci a urcat pe colina 
Eschilinului. Mergea foarte repede şi n-am reuşit să mă țin pe 
urmele lui. Atunci, m-am învârtit puțin prin oraş, după care m-am 
dus în Forum. 

— Fără să te întâlneşti cu nimeni pe drum... 

— Nu, cu nimeni, în afară de un vânzător de la magazinul meu 
de pe Via Sacra, se corectă bijutierul. „Cuvântul unui angajat nu 

va avea prea mare greutate în fața tribunalului”, se gândi Publius 
Aurelius, „şi, oricum, Tocullus ar fi avut tot timpul să-şi ucidă 
fratele”. 

— Erai cu mâinile goale sau aveai ceva la tine? întrebă 
senatorul, amintindu-şi de mantia neagră pe care o purta 
agresorul. 

— Doar geanta pe care o port mereu pe umăr, recunoscu 
aurarul. 

Patricianul ridică, exasperat, privirile către cer: ştia bine 

desaga aceea atât de urâtă a lui Tocullus, cenuşie, lustruită de 
atâta purtat şi atât de încăpătoare încât putea să aibă în ea nu 
una, ci mai multe mantii... 
Prin urmare, te aflai la câțiva paşi de locul crimei, nu poți 
să-mi oferi un alibi ca lumea şi, mai mult, aveai trei motive foarte 
bune ca să-l vezi mort pe fratele tău: femeia, copilul şi banii! Dacă 
asta este tot ce poţi să-mi spui... 

Tocullus şovăi mult timp înainte de a răspunde. 

— Ar mai fi o poveste veche de acum douăzeci de ani. 

— S-o auzim! 

— Încă de când era foarte tânăr, Felix se lăsa atras în tot felul 
de afaceri total aiurite. Dar, într-o zi, a venit să-mi propună ceva 
destul de interesant ca să mă facă să-l ascult... 

— Aur? 

— Da, un medalion lucrat într-o manieră foarte îngrijită, 
printr-o tehnică asemănătoare cu aceea a cercelului pe care mi l-ai 
arătat. L-am întrebat cât voia, aş fi fost dispus să-l cumpăr. Aurul 
acela era suspect, mi-a spus el, aşa că trebuia transformat cât mai 
repede în lingouri pentru a-l face imposibil de recunoscut. Aş fi 
câştigat din asta un procent convenabil. 

— Deşi ai ştiut că originea obiectului era suspectă, ai acceptat 
totuşi să-l topeşti? 

— Afacerile sunt afaceri, îi răspunse bijutierul. În orice caz, mi 
se rupea sufletul, piesele acelea erau adevărate capodopere: o 
apărătoare groasă pentru piept, încrustată cu nişte tauri 
minunati, ridicați pe picioarele din spate, lanțuri foarte fine cu zale 
foarte subțiri, împletite în mai multe feluri, brățări în formă de 
şerpi, vase ornamentate prin lovire cu ciocanul, centuri având pe 
ele ornamente în formă de securi... 

— Securi, ai spus? îl opri Aurelius. 

— Da, securi cu două tăişuri, îi confirmă bijutierul. 

— Ca brățara lui Agenor... şopti senatorul, căzând pe gânduri: 
brățara prin care germanul îşi obținuse libertatea nu era, prin 
urmare, decât o mică parte din tezaurul ajuns în cuptorul de 
topit... 

— N-ai pus la topit cele două albine, nu-i aşa? 

— Da, pe acelea şi o statuetă de cult: este tot ce-a mai rămas 
dintr-un tezaur de mare frumusețe! Ani întregi le-am păstrat 
încuiate în arca mea, fără a le arăta nimănui. Dar, după o vreme, 
ca un bătrân prost ce sunt, i le-am dăruit Balbinei... 

— Dar, din păcate, au încăput pe mâna fratelui tău. 

— Nu i-au adus noroc, dacă este adevărat că atunci când a 
fost ucis avea la el unul dintre acele obiecte. 

— Şi te-ai prefăcut că n-ai mai văzut niciodată cercelul acela. 

— Este normal: nu vorbeşti cu un străin despre lucruri care te 
privesc numai pe tine, se justifică bijutierul. 

— Nici chiar dacă acest străin este un magistrat al Romei? 

— Mai ales dacă este un magistrat al Romei! zâmbi Tocullus. 

— Întâmplarea aceea s-a petrecut în primul an de după 
venirea la putere a lui Seianus, nu-i aşa? 

— Da, îmi aduc aminte foarte bine, pentru că în anul acela 
Metronius a avut parte de una dintre reclamațţiile acelea mârşave 
de insultă adusă autorităţilor prin care Prefectul poliţiei lovea în 
cetățenii cei mai avuţi ai Romei. Pentru Felix au fost zile de mare 
îngrijorare, temându-se că putea fi arestat şi el dintr-un moment 
în altul, iar pe mine m-au trecut sudori reci: cu toate acestea, am 
topit aurul în toiul nopţii. Sună caraghios, dar acela a fost 
singurul moment din viața noastră în care ne-am simțit apropiați 
unul de celălalt. 

— După aceea, nu s-a mai ştiut nimic despre aurul acela, dar 
Metronius a reuşit să scape cu fața curată, trase concluzia 
patricianul. Şi ce modalitate mai bună putea fi decât aceea de a da 
pe mâna Prefectului de poliție un tezaur destinat finanțării unui 
complot împotriva lui? 

— Să fim bine înțeleşi, eu nu acuz pe nimeni. Felix avea 
legături cu o mulțime de oameni; dacă nu greşesc, era prieten 
chiar cu tine şi cu Valerius, dar asta nu mă poate face să vă 
consider şi pe voi drept complici ai lui. 

— Toate astea sunt foarte interesante, Tocullus, dar nu 
anulează cele spuse de Balbina, îi replică senatorul. 

În momentul acela, uşa se deschise şi intrară doicile aducând- 
o pe o pernă pe fetița nou-născută, înfăşată în scutece de in. 

— Staţi puţin, le opri Aurelius. După aceea, luă copilul din 
brațele slujnicelor şi-l depuse la picioarele lui Tocullus: după mos 
maiorum, nici un copil din Roma nu avea dreptul să trăiască până 
când nu era recunoscut public ca membru al familiei. 

— O recunoşti pe fiica ta, Tocullus? în numele răposatului tău 
frate, bineînţeles! 

Bijutierul luă fetița de jos şi o ridică deasupra capului. 

— Să fie crescută în familie! spuse el răspicat, pronunțând 
formula tradițională, apoi rămase cu braţele ridicate spre cer, până 
când Aurelius ieşi fără zgomot pe uşă. 


După ce le dăduse drumul nubienilor, Aurelius se întorcea pe 
jos acasă pentru a-şi limpezi gândurile, încercând să-şi dea seama 
cine avusese un mobil ca să comită crima. 

Paulus Metronius în primul rând. Dacă generalul Cepion ar fi 
avut un complice la Roma. Dacă acest complice era, într-adevăr, 
viitorul consul. Dacă Felix, la distanță de douăzeci de ani, ar fi 
avut posibilitatea de a dovedi aceasta. Dacă Metronius ar fi reuşit 
să-l urmărească în Suburra... Prea mulți „dacă”, hotărî Aurelius, 
încercând să se concentreze asupra unei alte ipoteze. 

Marcus Valerius. Poate că Felix îl şantaja pentru trădarea 
tatălui său, în caz că ar fi ştiut cu adevărat aceasta. De fapt, în 
ciuda strădaniei sale de a se afla mereu în preajma celor puternici, 
bietul tânăr rămăsese doar a cincea roată la căruță, un executant 
al ordinelor primite şi, cu siguranță, nu unul care să cunoască 
secrete importante: chiar şi topirea bijuteriilor din aur fusese 
lăsată pe seama lui doar avându-se în vedere că fratele lui era 
bijutier... 

Dar toate acestea erau simple ipoteze, îşi spuse senatorul. 
Exista o soluție simplă şi eficientă care, ca să stea în picioare, nu 
avea nevoie nici de şantaje, nici de comploturi şi cu atât mai puțin 
de tezaure îngropate: Tocullus. 

Faptele vorbeau clar: Balbina născuse o fetiță nelegitimă care 
putea fi în pericol dacă Felix ar fi contestat paternitatea ei. Prin 
urmare... 

Cufundat în asemenea reflecții, patricianul se îndrepta în pas 
vioi către casă. Deodată, simți o mână care i se aşezase pe umăr 
şi-l trecu un fior de groază. Escorta! Fusese chiar un prost când 
refuzase acest lucru, se gândi el într-o clipă, dându-şi seama că 
era singur şi pe jos, chiar în ziua luptelor de gladiatori, când toată 
populația Romei se afla în amfiteatru! 

Se întoarse cu mare încetineală, conştient că nu se putea 
opune în nici un fel unui pumnal scos din teacă. 

— Tu eşti, Valerius? exclamă el recunoscându-l pe general în 
persoana bărbatului bărbos şi cu respiraţia grea care-l oprise în 
acest fel. 

— Dar cine credeai? Nu-ţi saluți vechii prieteni? îi răspunse el 
cu gura parcă încleiată. 

— Ai băut prea mult. 

— Dg’ ce, ţi se pare ciudat? Cu un tată trădător şi o mamă 
târfă, cred că am un motiv serios ca să înec toate astea în vin! 
bolborosi generalul. 

— Sprijină-te de brațul meu, nu te poți ține pe picioare, vru 
să-l ajute Aurelius, întrebându-se dacă generalul, după ce avea să 
se trezească din beţie, ar mai fi acceptat să fie ajutat de omul 
căruia nu demult îi cerea capul. 

— Mi-am repetat de mii de ori că aşa ceva nu putea fi 
adevărat. Ştiam că tata îl considera pe Seianus un adevărat pericol 
pentru imperiu, dar nu credeam că ar putea ajunge să predea fără 
luptă inamicului o poziție de-a noastră! exclamă el între două 
sughițuri. Aurelius nu spuse nimic: nici o intenţie, oricât de onestă 
ar fi fost, nu putea justifica măcelul pe care l-ar fi suferit trupele 
de întărire, dacă n-ar fi fost avertizate la timp. Dar ce rost mai 
avea să-i spună un asemenea lucru lui Valerius care avea destule 
motive ca să intre în pământ de ruşine? 

— Îşi dorea să vadă ca împărat pe un fiu al lui Germanicus, 
dar greşea: nu întotdeauna copiii seamănă cu părinţii, fu de părere 
patricianul. Visul rebelilor se realizase la moartea lui Tiberius, 
când pe tronul imperial urcase nebunul de Caligula, urmaş al 
Divinului Augustus şi ultimul vlăstar al aceluia care fusese atât de 
mult regretat. Niciodată nu mai cunoscuse Roma un împărat atât 
de nevrednic, astfel încât după numai patru ani de domnie, 
tânărul smintit a fost ucis fără milă chiar de pretorienii din garda 
lui. 

— Puţini sunt cei care gândesc astfel: qualis pater, talis filiusi, 
spune omul din popor... Cât timp crezi că o să mai fiu lăsat la 
comanda legiunilor, dacă povestea asta va ieşi la suprafață? 
întrebă Valerius cu ochii împăienjeniți de beţie. 


1 Qualis pater, talis filius: zicală latinească folosită şi în zilele noastre. 
Înseamnă: „Cum este tatăl, aşa este şi fiul”. 

— Ar fi foarte greu s-o muşamalizăm acum, când la mijloc este 
şi uciderea lui Antonius. Cred că prietenul nostru şantaja pe 
cineva şi de aceea a fost ucis: asasinul îşi plănuise dinainte crima 
pentru că altfel n-ar fi purtat în plină vară o mantie cu gluga trasă 
peste ochi, îi explică Aurelius. 

Marcus Valerius izbucni într-un râs dogit. 

— Nu se poate! Şi când te gândeşti că, furios cum eram pe 
tine, l-am blestemat de n-am mai putut pe ucigaşul acela pentru 
greşeala lui prostească! 

— Tot mai eşti supărat pe mine? întrebă patricianul, cu toate 
că ştia dinainte ce răspuns va primi: când o încredere acordată 
mult timp şi necondiționat dispare, în foarte rare cazuri prietenia 
care a pierit este înlocuită prin indiferență; de cele mai multe ori, 
golul este umplut cu o duşmănie aproape de neîmpăcat... 

— S-ar putea să nu ai nici o legătură cu tatăl meu, Publius 
Aurelius, dar rămân fapte peste care nu pot să trec. Este cam prea 
mult să aştepţi ca eu să-ți întind mâna, răspunse Valerius, 
clătinându-se pe picioarele care nu-l mai ascultau, refuzând cu 
dispreț mâna pe care senatorul i-o întinsese ca să-l sprijine. Crezi 
că eu sunt ca nevolnicul acela de Felix? Problema lui a fost 
dintotdeauna una singură: vir esse, a fi bărbat; sau, ca să mă 
exprim mai clar, habere coleos!, să ai vlagă bărbătească pe sub 
togă. Din păcate, a murit fără s-o poată rezolva, pentru că acolo nu 
i-a mai crescut nimic odată cu vârsta. 

— Metronius, în schimb, e viclean de nu mai poate, alunecos 
ca un țipar.... îşi dădu cu părerea Aurelius. 

— Aşa este, dar nu putea fi el criminalul: decanul Hostillius 
mi-a spus că-l întâlnise acasă la el cu puţin timp înainte de 
comiterea crimei. 

— Consulul este vărul tău, nu-i aşa? întrebă patricianul, 
profitând de cheful de vorbă nesperat pe care-l avea generalul. 

— Da, dar nu prea am avut de-a face cu el. Eu eram în Orient, 
iar el n-a plecat niciodată din Roma: ambițioşii ca el nu se 
îndepărtează cu plăcere de drumul către colina Palatinului, adică 
de împărat... 

— Aşadar, nu-l cunoşti prea bine... 


1 Habere coleos: „a avea vână”. Locuţiunea se găseşte încă din scrierile 
lui Petronius Arbiter. 

— În schimb o cunosc pe Corellia! Metronius mi-a aruncat-o, 
practic, în brațe, prefăcându-se mut şi surd în schimbul ajutorului 
pe care i l-am dat în privința comenzilor pentru armată. 

Aurelius încremeni de uimire: Metronius cel gelos, Metronius 
posesivul, Metronius îndrăgostitul vinde nurii Corelliei ca să 
câştige câteva voturi! 

— Sigur, n-am aşteptat să-mi spună de două ori, îşi aminti 
Valerius, înveselit de-acum; dar zâmbetul îi dispăru imediat de pe 
buze: şi mama lui fusese frumoasă, şi se oferise şi ea primului 
bărbat care-i apăruse în cale... 

Între cei doi bărbaţi se aşternu o tăcere apăsătoare. Când 
ajunseră în apropiere de insula de pe Coelio, senatorul se opri în 
apropierea uşii prin care intrase de atâtea ori în tinerețea sa, dar 
care acum îi rămânea închisă pentru totdeauna. 

— O să-mi retrag plângerea... spuse generalul, înainte de a se 
despărți. Vreau să dau uitării cât mai repede întâmplările acelea. 

— În Germania nu s-a întâmplat aşa cum crezi tu... se 
încumetă să spună patricianul. 

— Nu vreau să te mai aud vorbind despre asta! îl opri Valerius, 
cu un gest furios. 

— Ei, atunci, vale, spuse senatorul. 

— Adio pentru totdeauna! îl corectă celălalt, întorcându-i 
spatele. 


— Ţi-am spus eu că în spatele pasiunii Corelliei pentru tine se 
ascunde ceva ciudat! Dar tu, îngâmfat cum eşti, ai preferat să crezi 
că ai sedus-o de la prima ochire cu farmecul tău de mascul! rânji, 
nemilos, Castor, de îndată ce Aurelius îi povesti toată discuția cu 
Valerius. Senatorul Statius pocneşte din degete şi toate femeile îi 
cad la picioare, nerăbdătoare să ajungă în patul lui! Bună poantă, 
nu? Mă tem, însă, că acum va trebui să iei totul de la capăt! 

— Dar ce motive aveau să mă amestece astfel şi pe mine? Nici 
măcar nu sunt unul din puternicii Romei! 

— Ce vorbeşti? râse cu poftă libertul. Un nume străvechi, una 
dintre cele mai mari averi din oraş şi prietenia personală cu 
împăratul Claudius ți se par lucruri de nimic? 

— lau parte la viața politică doar ca senator şi nu am funcții 
importante în imperiu, obiectă Aurelius. 

— Una, însă, ai, îl contrazise grecul. Mandatul Curiei de a 
ancheta moartea lui Antonius. Un adulterin, oricât ar fi de 

nepăsător, se simte întotdeauna oarecum îndatorat față de soțul 
înşelat, iar bunăvoința ta i-ar fi fost de folos lui Metronius. 

— Este imposibil ca el sau soţia lui să fi acționat ca să încurce 
ancheta: când Corellia a venit prima oară la întâlnirea de pe 
Ianicul, Antonius încă mai trăia! 

— Totuşi a fost ucis chiar în dimineaţa aceea, în singurul 
moment în care puteau fi siguri că tu, ocupat cu alte chestii, nu 
aveai cum să apari pe neaşteptate, stricându-le toate planurile! S- 
ar putea şi ca Metronius să te fi auzit când îi promiteai lui 
Antonius că-i împrumuți toga sau poate chiar consulul l-a sfătuit 
să ţi-o ceară! 

— Nu, Castor: prefăcându-se că victima era amantul soției 
sale, Metronius ar fi atras automat bănuielile asupra ta. 

— Din acelaşi motiv, o asemenea urzeală nu i-ar fi folosit nici 
măcar lui Valerius. O singură persoană avea interesul ca ancheta 
să nu se îndrepte asupra lui Antonius: fratele său, Tocullus! Dacă 
ai prezenta în fața Curiei cele spuse de Balbina, probabil că el ar 
mărturisi imediat, trase concluzia secretarul. 

— Castor, am nevoie de timp ca să mă mai gândesc. Amână tot 
ce am de făcut mâine: trebuie să mă odihnesc, aşa că mâine voi 
sta liniştit în casă şi voi studia totul, după care voi lua o decizie. 

XXV Nonele lui iulie 


A doua zi, Publius Aurelius se închise în bibliotecă şi dădu 
ordin să nu fie deranjat, sub amenințarea celor mai aspre pedepse. 

Într-o tăcere deplină, luă în mâini un papirus găsit într-o 
peşteră din deşert şi care îi fusese adus din Alexandria; 
desfăşurându-l cu cea mai mare grijă, se pregătea să-l examineze 
cu cea mai mare atenție, mărindu-i detaliile cu un cristal de rocă 
şlefuit cu mare migală. Liniştea aceasta nu dură prea mult. 

— Comandantul Leontius a primit ordin să-i retragă pe vigiles 
din curtea Glafirei: supravegherea aceasta era pe cale să se 
transforme într-un fel de teatru cu spectacole erotice, îi comunică 
secretarul după ce intră în cameră fără a se mai osteni să bată la 
uşă. 

Aurelius, care nu suferea să fie întrerupt în clipele de mare 
satisfacție personală - adică atunci când era cu o femeie sau când 
citea o carte rară — se strădui să nu răbufnească. 

— Nu face nimic, şi aşa nu era de aşteptat ca un asasin cu 
puţin bun simț să se lase descoperit în fața unor spectatori care 
cască gura la scene de amor, spuse el, după care se apucă din nou 
să studieze manuscrisul din fața lui. 

— Domine, se auzi glasul intendentului care vârâse capul pe 
uşă. Chiriile de la insulae din Ostia zac de luni întregi într-un 
depozit care nu produce nici un fel de dobândă. Trebuie să 
investeşti fără nici o zăbavă banii! 

— Ar fi foarte grav, Paris, dacă ai lăsa asta pentru mai târziu? 
încercă să câştige timp Aurelius. Intendentul îşi muşcă limba ca să 
nu-i răspundă că papirusul acela egiptean aşteptase probabil 
secole întregi până să-şi găsească un cititor. 

— Mai este ceva, domine: sclavii de pe moşia din Sarsinum! 
ne-au trimis o petiție în care îi reclamă pe villicus? şi pe 
nummularius? de la banca din Aretium+ care au fugit cu banii... 


1 Sarsina: oraş roman din provincia Romagna de astăzi. Aici sunt locurile 
natale ale comediografului Plaut. 

2 Villicus: administratorul unei moşii. 

3 Nummularius: zaraf, slujbaş la ghişeul unei bănci. 

4 Aretium: Arezzo de astăzi. 

continuă Paris, arătându-şi dezaprobarea față de indiferența 
stăpânului printr-o uşoară ridicare a sprâncenei drepte. Senatorul 
oftă amărât, trăgând cu ochiul la preţiosul manuscris, ca un şcolar 
disperat, nevoit să lase baltă mingea ca să se apuce de un 
exercițiu de gramatică nespus de plictisitor. 

— „lar aici sunt veniturile de la moşiile din Apulia!, de la 
băncile din Iberia şi de la minele din Iudeea! încheie imperturbabil 
administratorul. Publius Aurelius închise ochii, resemnat, 
gândindu-se că va avea parte toată dimineața de asemenea 
socoteli. 

După două ore, în birou se auzea tot glasul monoton al 
intendentului. 

— De asemenea, în ce priveşte recuperarea datoriilor... 

— Da, intră, cine este? întrebă patricianul, în speranța că va 
scăpa de chin, atunci când se auzi o bătaie în uşă. 

— Ai pe cineva în vizită! îl anunță Castor, cu zâmbetul 
inconfundabil pe care îl arbora atunci când era vorba despre 
oaspeți de sex feminin. 

Aurelius care, ca să scape de atâta contabilitate, ar fi fost 
bucuros să primească până şi vizita vrăjitoarei Canidia, exclamă 
fară a mai întreba despre cine era vorba: 

— Să intre! 

Secretarul se dădu într-o parte şi în cameră intră o femeie 
înveşmântată toată în negru. 

— Mi-am permis câteva ceasuri de pauză şi, pentru că treceam 
prin apropiere... spuse cu glas cântător Glafira, dezbrăcându-şi 
palla neagră şi rămânând într-o tunică foarte transparentă care nu 
prea mai lăsa loc imaginației. 

— Fii binevenită! o întâmpină Aurelius, făcându-i semn lui 
Paris să dispară. Administratorul, deşi în sinea sa era speriat de 
năvala acelei femei slăbănoage, nu se mişcă din loc. 

— Vrei să-mi spui ceva despre Antonius? în timp ce-l privea cu 
furie pe încăpățânatul libert care parcă era bătut în cuie pe scaun. 

— Nu, deloc, răspunse curtezana. Am venit aici din cu totul alt 
motiv. Nimeni nu mai îndrăzneşte să vină la mine pentru că se 
sperie de haita aia de dulăi pe care mi-ai lăsat-o în jurul casei: la 
ora a opta am o întâlnire cu Metronius şi tare mă tem că şi el va 
renunța să mai vină! 


1 Apulia: regiunea Puglia de astăzi. 

— Oh, nu fi atât de îngrijorată; deja vigiles... începu să spună 
cu naivitate Paris, dar cuvintele i se înecară într-un geamăt 
înfundat de durere. 

— Ceea ce îmi ceri nu este un lucru mărunt, spuse senatorul 
dându-şi oarecare importanţă, în timp ce intendentul se frângea de 
mijloc, ținându-se de gleznă, acolo unde lovitura stăpânului venise 
tocmai la timp ca să-i întrerupă vorbăria nesăbuită. După ce-l 
împinse afară cu un brânci pe un Paris ofensat şi şchiopătând, 
Aurelius îi oferi curtezanei o cupă cu cervesia. 

— Şeful peste vigiles este un tip dintr-o bucată; cu toate 
acestea, dacă un om puternic i-ar spune o vorbuliță la ureche... 
ciripi ea, prefăcându-se, cu îndemânarea unei adevărate 
profesioniste, că bea cu mare poftă berea. 

— Asta s-ar putea discuta, fu de acord patricianul, admirând 
în timpul acesta trupul mlădios care promitea plăceri nu prea 
dulci şi nici prea uşor de căpătat. După aceea, o invită pe femeie 
să se aşeze pe canapeaua din birou, dornic să reia discuţia 
întreruptă cu câteva zile în urmă de intervenția brutală a lui 
Leontius. Abia apucase s-o îmbrățişeze, că imediat Castor năvăli 
din nou în cameră. 

— Repede, alergați, casa Glafirei arde! strigă el. 

— Oh, zei ai Olimpului, Hebe este acolo! Cu un urlet sfâşietor, 
hetaira porni în fugă către ieşire. 

Abia când ajunseră în apropiere de Auditoriumul! lui Mecena, 
cei trei auziră clopotele pompierilor. Alergaseră nebuneşte în jos, 
pe Viminal şi pe Clivus Suburrans, făcându-şi loc cu coatele prin 
mulțime; acum, urcau scăldați în sudoare pe Eschilin, putând 
vedea din depărtare reflexele incendiului. 

— Mai repede, mai repede! îi ruga Glafira, alergând fără să-i 
pese de bolovani, de tufişuri şi de oamenii care se înghesuiau din 
toate părțile. Când ajunseră în cele din urmă în piață, în fața lor 
apăru un spectacol înspăimântător: casa era un rug imens învăluit 
într-o lumină orbitoare, iar căldura sufocantă nu permitea 
nimănui să se apropie. 

— Să dărâmăm peretele acela! strigau pompierii. Pentru că nu 
mai puteau face nimic pentru salvarea casei, vigiles începură să 
stropească din belşug casele din apropiere, deja amenințate de 
limbile de foc, dărâmând cu lovituri de secure scheletele din lemn 
ale caselor din jur ca să împiedice extinderea pârjolului. Între 


1 Auditorium: sală pentru lecturi publice şi conferinţe. 

timp, oamenii din cartier alergaseră cu saci de nisip şi cu găleţile 
pline cu urina strânsă de fullones, în speranța că vor putea stăvili 
flăcările. 

— Mai tare cu pompele hidraulice! ordonă o voce autoritară şi 
Aurelius îl recunoscu pe Leontius care-i comanda pe siphonarii! 
care puneau pompele în mişcare luând apă de la cea mai apropiată 
fântână. Pleacă de aici cu astea, nu ne trebuie aşa ceva! îi strisă 
şeful peste vigiles unui emitularius2 care aducea perne şi saltele 
pentru salvarea supraviețuitorilor. 

Focul uriaş înroşea cerul de deasupra, iar prin fumul negru nu 
se mai putea zări mare lucru. Patricianul privea încremenit la 
dezastrul din fața lui şi simţea cum ochii i se umplu de lacrimi, 
când auzi pe cineva strigând: 

— Opriţi-o pe nebuna aia! 

Se întoarse şi văzu pe fondul zidurilor scăldate în lumină o 
siluetă întunecată: Glafira trecuse de cordonul paznicilor şi încerca 
să intre în foc. 

Din câţiva paşi, Aurelius ajunse în spatele ei, acoperindu-şi 
fața cu mâinile ca să reziste la dogoare. De jur împrejur cădeau 
cărbuni aprinşi, rămăşiţe fumegânde, ţigle încinse de foc. 

— Vino înapoi! urlă către ea, dar curtezana nu dădea semne că 
s-ar opri. Făcând o săritură disperată, patricianul o apucă de 
picioare, trântind-o la pământ. 

— Lasă-mă să mă duc acolo; Hebe este acolo, în infernul acela! 
se îimpotrivea femeia, cu un glas ca al unei nebune. 

— N-a mai rămas nimeni viu în cuptorul acela! strigă 
senatorul în timp ce ea se zbătea cu acea forță supraomenească pe 
care zeii o dau oamenilor în momentele de mare disperare. 

În aceeaşi clipă, Aurelius ridică privirile şi văzu că o grindă 
aprinsă se desprindea de pe acoperiş: în câteva clipe avea să se 
prăvălească exact asupra lor. Nu mai era timp de discuție: fără să 
mai stea pe gânduri, o lovi pe femeie cu pumnul şi o târi, leşinată, 
din locul acela periculos. 


Fu nevoie de multe ore pentru ca focul să fie stins; în cele din 
urmă, cuibuşorul de dragoste al hetairei se transformase într-un 


1 Siphonarius: pompierul care avea în grijă funcționarea pompelor 
hidraulice. 

2 Emitularius: pompier însărcinat cu transportarea saltelelor pentru 
salvare. 

morman de ruine care încă mai fumegau. După ce scormonise 
mult timp prin cenuşă, Leontius veni lângă Publius Aurelius, cu 
tristeţe în priviri şi cu umerii lăsați ca ai unui om învins. 

— A fost mâna piromanului, nu? întrebă senatorul. 

— Da, incendiul a fost pus de o mână criminală. Printre 
dărâmături am găsit resturi de torţe cu răşină: este clar că 
ticălosul acela abia aştepta să plecăm ca să pună foc. Dacă n-aş fi 
executat nenorocitul acela de ordin... 

— Nu ai nimic să-ți reproşezi, Leontius, îl consolă patricianul. 

— Din păcate, avem de-a face cu unul dintre demenţii ăia care 
au o plăcere bolnăvicioasă de a vedea flăcări... o să fie tare greu 
să-l prindem! 

Aurelius era de aceeaşi părere. Ca toți romanii, ştia prea bine 
că focul era punctul slab al Urbei: extinsă în mod haotic, fără nici 
un plan rațional, Roma era oraşul cel mai puțin roman din lume. 
Într-adevăr, în timp ce coloniile sale aveau un aspect geometric şi 
regulat, capitala, foarte aglomerată, era o îngrămădire de clădiri 
din piatră şi lemn, prea înghesuite una într-alta şi prea înalte - un 
adevărat labirint de ulite strâmte şi întortocheate foarte greu de 
parcurs de carele pompierilor. 

— Până acum fusese doar un mort, un nou-născut sufocat de 
fum în brațele mamei sale. De data aceasta, însă, victimele arată 
atât de rău că nici nu ştim care este numărul lor! clătină din cap 
comandantul, chemându-şi apoi oamenii. 

În scurt timp, în faţa lui se adunaseră toți pompierii ca să dea 
raportul; doar unul singur mai zăbovea printre dărâmături, 
întârziind să-şi abandoneze cercetările. 

— lar pisălogul ăla! răbufni Leontius. Am cerut la cohorta a 
şaptea să-mi trimită întăriri ca să fac față cazurilor urgente şi, în 
loc să-mi asigure o echipă de genişti, mi-a trimis un încurcă-lume 
bun doar să-şi vâre nasul peste tot, ca un câine de vânătoare! Se 
spune că a fost înaintat în grad pentru că a făcut cândva un 
serviciu unei persoane suspuse... 

În clipa aceea, pompierul peste măsură de curios se întorcea 
ținând ceva între degete. 

— Le-am găsit sub unul dintre trupurile carbonizate, spuse el, 
dându-i câteva obiecte lui Leontius. 

— Mummius! Ce-i cu tine în cartierul acesta? exclamă 
patricianul, recunoscându-l pe bravul polițist care, cu câtva timp 
în urmă, îi fusese de mare ajutor într-o anchetă criminalistică 
foarte încurcată. 

— Scrisoarea ta cu atâtea laude mi-a adus o avansare, nobile 
senator, şi acum mă aflu aici ca gradat, îi explică omul în câteva 
cuvinte. 

Auzind spusele lui, Leontius începu să-l privească pe Aurelius 
cu mai puțină simpatie: prin urmare, nu cumnatul său Hostillius 
îi trimisese un spion, ci acest ciudat senator care, pe unde apărea, 
aducea numai necazuri. Pe de altă parte, dat fiind că se împiedica 
mereu de el, cu atât mai mult merita să profite de o asemenea 
situaţie... 

— Din fericire, de data aceasta, la locul dezastrului este de față 
şi un magistrat! Îngrijeşte-te tu să strângi probele, Publius 
Aurelius, eu n-aş vrea să mai intervin, anunță comandantul cu un 
zâmbet larg, punând în mâna senatorului bietele obiecte găsite 
prin cenuşă. Apoi se întoarse cu mare uşurare la pompele 
hidraulice, la securi şi la scările de frânghie. 

Aurelius desfăcu degetele şi privi agrafele deformate de căldură 
şi inelul în care era montat un smarald. Îl învârti mult timp între 
degete, pălind atunci când recunoscu fără putință de tăgadă 
sigiliul lui Paulus Metronius, consul în funcție. 


— Crezi că Metronius se afla în casa aceea? 

— Se poate, Mummius, îi confirmă patricianul. Dar am putut 
să aflăm că el era doar datorită spiritului tău de observație. 

Gardianul, vizibil măgulit de complimentul venit de la senator, 
îşi mângâie cu mândrie platoşa care purta numeroase urme de 
arsuri. Poate că nu se pricepea foarte bine să mânuiască şuvoaiele 
de apă, dar era pasionat din cale-afară de cercetările de acest gen, 
aşa că-şi dădu cu părerea: 

— Acesta este unul dintre nenumăratele incendii apărute în 
regio! a cincea... începu el. 

— Este aceeaşi mână, nu-i aşa? îl întrebă Publius Aurelius. 

— În privința primelor incendii, este lucru sigur. De data 
aceasta, totuşi, modul de operare este diferit: sunt urme de torţe 
cu răşină, în afară de obişnuitele cârpe îmbibate cu catran. 

— Leontius crede că este vorba despre un dezechilibrat mintal, 
remarcă patricianul şi Mummius strâmbă din buze, temându-se că 
s-ar fi putut compromite spunând cu voce tare ceea ce ştiau cu 
toții. Colina Eschilinului începuse să fie la modă în ultima vreme; 


1 Regio: regiune. Unul dintre cele paisprezece cartiere în care Augustus 
împărțise Urbea. 

grădinile lui Mecena fuseseră un exemplu şi toți marii bogătaşi, cu 
împăratul în frunte, aveau ambiția să-şi construiască şi ei grădini 
acolo, adevărate zone de linişte rurală la doi paşi de agitația din 
centru. Prețul terenurilor avea să crească peste măsură în scurt 
timp şi, printre atâtea proiecte ambițioase, puse rapid în aplicare, 
nu mai rămăseseră decât ici şi colo câteva cocioabe sărăcăcioase... 

— Şi tu eşti de părere că aici este ceva necurat; am dreptate, 
nobile senator? 

— Când gândim ceva rău nu facem pe plac zeilor, dar deseori 
avem dreptate, recunoscu patricianul, citând zicala preferată a 
unui vechi coleg din Senat. 

— Am făcut câteva cercetări asupra caselor care au ars, îi 
dezvălui pompierul. Erau ale unor familii de meseriaşi şi este greu 
să ne gândim că toți aceşti oameni au fost de acord să scape de 
ele. De altfel, destul de greu am putut să intru în contact cu 
proprietarii: tot ce am reuşit să obțin este o listă cu intermediari şi, 
când am încercat să aflu mai multe, m-am trezit ca în fața unui 
adevărat zid al tăcerii. Mai mult, comandantul mi-a ordonat să nu 
mă mai joc de-a detectivul şi să trec la pompe, aceasta fiind munca 
pentru care sunt plătit de contribuabili. De altfel, ar fi trebuit să 
întrerup, oricum, cercetările pentru că nimeni nu oferă informații 
unui simplu pompier. Sigur că dacă acela care le cerea ar fi fost un 
magistrat... spuse, într-o doară, Mummius, trăgând nădejde că 
patricianul s-ar putea arăta interesat de ideile lui. 

— Dă-mi lista aceea, să văd dacă pot face ceva, promise 
Aurelius, înghițind imediat momeala. 

Când patricianul se întoarse din nou în domus găsi, în mod 
ciudat, toate funalia! stinse. În atrium, lumina pâlpâitoare a 
singurului felinar atârnat de candelabrul din bronz arunca umbre 
fantomatice pe imaginile pictate pe pereți. 

— Este acolo, îi spuse Castor, apărând pe neaşteptate de după 
perdeaua sufrageriei. 

Glafira îl aştepta prăbuşită pe un scaun, cu mâna întinsă 
către gâtul amforei cu vin pe care aproape că o golise. Nu se 
spălase şi nici nu se pieptănase: cu fața încă murdară de 
funingine, părul pârlit în câteva locuri şi o vânătaie albăstruie pe 
maxilar, părea caricatura strălucitoarei hetaire după care, cu 


1 Funalia: torţe cu răşină care se agățau pe pereții caselor în timpul 
nopții. 

numai câteva ceasuri înainte, nenumărați bărbaţi întorceau 
capetele. 

Văzându-l pe senator intrând, ridică înspre el ochii umflați de 
plâns şi şopti: 

— Dacă te-aş fi ascultat, dacă aş fi vorbit... dar acum am să-ți 
spun totul pentru că vreau să-l găseşti pe asasin. Jură-mi că o să- 
l prinzi! 

— Pierderea casei trebuie să fi fost o pierdere tare grea pentru 
tine, constată Aurelius. 

— Crezi că mă interesează atât de mult casa? întrebă ea cu o 
voce abia auzită. Hebe a murit! 

— O iubeai atât de mult? întrebă patricianul. Se întâmpla de 
multe ori ca între stăpână şi servitoare să apară legăturile unei 
adânci prietenii. 

— Mai întrebi? îi replică ea, cu un hohot răguşit de râs. După 
aceea, izbucni în plâns, acoperindu-şi fața cu mâinile. Hebe era 
fiica mea! 

În clipele următoare, Aurelius afla totul despre viața tristă a 
frumoasei curtezane. Încă foarte tânără şi săracă, fata abia 
începuse să ducă viața de curtezană, când un călător bogat, venit 
din Aetiopia!, trăise o vreme cu ea. Hetaira îşi dăduse seama că 
era însărcinată abia după ce protectorul ei plecase şi era prea 
târziu ca să mai poată face ceva. Fata se născuse, cu pielea neagră 
ca a tatălui ei, şi Glafira, temându-se că ar putea s-o împiedice să- 
şi practice meseria, a dat-o în grija unei doici, luând-o înapoi abia 
când devenise suficient de mare ca să-i devină cameristă. Fata nu 
ştia nimic despre originea sa şi o considera pe curtezană doar o 
stăpână cumsecade şi îngăduitoare. Pe parcursul anilor, Glafira 
fusese tentată de nenumărate ori să-i dezvăluie cine era cu 
adevărat, dar renunțase de fiecare dată, temându-se că fata i-ar fi 
reproşat că nu-i spusese mai devreme asemenea lucruri. Şi, acum, 
Hebe plecase pentru totdeauna, într-un mod atât de îngrozitor, 
fără ca măcar să ştie că avusese şi ea o mamă... 

— Acum, ascultă-mă! continuă Glafira, în timp ce Aurelius se 
lupta să-şi ascundă emoția care-l cuprinsese la amintirea fetei cu 
pielea neagră, purtând o pisicuță pe umăr. 

Da, Antonius Felix şantaja pe cineva şi vorbea deseori despre 
banii pe care urma să-i primească în scurt timp. Şi, desigur, 
Antonius era neputincios ca bărbat şi o angajase pe ea doar ca să 


1 Aetiopia: Etiopia de astăzi. 

se poată lăuda în dreapta şi în stânga cu virilitatea sa. În 
dimineața crimei, el îi lăsase caseta cu pricina, temându-se că i-ar 
putea-o fura cineva, iar ea îşi dăduse seama prea târziu că lădița 
aceea era periculoasă, aşa că o golise fără a găsi ceva care să 
prezinte interes, în afară de albina de aur ascunsă în pulberea 
dintr-o sticluță şi câteva fâşii de piele pe care se vedeau mâzgălite 
nişte semne fără nici un înţeles. 

— Credeam că Antonius a fost ucis din greşeală. Când am 
înțeles că îl pândea un pericol atât de grav, m-am grăbit să ascund 
cât mai bine cercelul şi caseta, sperând ca Hebe să nu... 

Din păcate - îşi spuse patricianul - probabil că fata mai 
spusese şi altcuiva, în afară de Castor, despre ceea ce găsise; 
cineva nu-şi făcuse nici un scrupul şi o lăsase să ardă de vie... 
Doar dacă, bineînţeles, ținta asasinului nu era consulul în funcție: 
dar cine putea şti că Metronius urma să se afle acolo tocmai în 
ziua aceea? 

— Spune-mi ceva despre fâşiile acelea de piele, continuă 
Aurelius, destul de nedumerit. Am examinat şi eu cu de- 
amănuntul caseta aceea, dar n-am găsit aşa ceva... 

— Le luasem eu ca să le pun în arca, printre sandalele mele... 

— Acum, când mă gândesc mai bine, s-ar putea să mai fi fost, 
totuşi, şi altceva în lădiță: poate un bețişor de os... îşi aminti dintr- 
o dată senatorul. 

„Un bastonaş şi nişte fâşii de piele...”, se gândi el. 

De multe secole, grecii se foloseau de un asemenea sistem ca 
să trimită mesaje secrete: panglica aceea era înfăşurată strâns pe 
un bețişor, apoi se scria în lungul acestuia. Când ajungea la 
destinație, mesajul putea fi citi doar de cel care avea un bețişor la 
fel de gros ca acela original. Prin urmare, în lădiță se aflase un 
mesaj secret, poate chiar documentul care stabilea prețul trădării. 
Şi aşa, singurul indiciu care l-ar fi putut conduce la asasin fusese 
mistuit de flăcări împreună cu consulul, servitorii şi mica Hebe cu 
pisicuța ei albă cu tot... 

XXVI A opta zi înainte de Idele lui iulie 


=» 


— Sunt prea mulți „dacă” în povestea asta, începând cu cel 
mai important aspect: dacă a existat vreodată o conspirație, în 
realitate şi nu în imaginația ta atât de bogată! spuse Castor, când 
se întâlniră a doua zi. 

— Cerceii, la fel ca brățara lui Agenor şi statueta pe care am 
văzut-o în camera Balbinei, sunt, fără îndoială, ce a mai rămas din 
tezaurul pe care l-a topit Tocullus acum douăzeci de ani. Cel care 
l-a găsit probabil că a fost Herennius, soțul Valeriei, şi aceasta ar 
explica incredibila şi rapida lui îmbogățire. 

— Prin urmare, sunt două ipoteze, afirmă secretarul. Sau 
Antonius aflase cine era piromanul şi îl şantaja, sau cineva a 
profitat de şirul acela de incendii ca să elimine dovezi şi martori 
incomozi, bazându-se pe faptul că focul putea fi pus pe seama 
aceluiaşi maniac. În primul caz, am putea spera să avem unele 
informaţii de la cavalerul Servillius care studiază lista dată de 
Mummius. În al doilea, partida este deja pierdută: mesajul secret, 
admițând că el a existat cu adevărat, s-a pierdut pentru 
totdeauna! 

— Noi ştim asta, dar asasinul nu, reflectă Aurelius cu un aer 
mult mai încrezător. Prin urmare, am să-i fac pe toți să creadă că 
fâşiile acelea de piele se află încă în posesia mea. 

— Ai înnebunit? exclamă secretarul. Dacă ar fi vorba doar 
despre nişte lovituri de cuțit, treacă-meargă, mai ales că ar fi vorba 
despre spinarea ta; dar cu focul nu-i de glumit! În ce mă priveşte, 
eu țin la casa mea: de acord, este cam veche, dar vechimea aceasta 
îi dă un aer prestigios şi, în orice caz, am de gând s-o refac pe 
gustul meu de îndată ce-o voi moşteni! 

— Criminalul n-o să îndrăznească să ne atace în mod direct; 
suntem într-o siguranță deplină, ca într-un butoi de fier, îl linişti 
senatorul. 

— Da, dar cuiele sunt pe dinăuntru, ca în acela al bătrânului 
Regulus! îl contrazise grecul. 

— O să încerc în primul rând cu Valeria: are un mobil destul 
de nesigur şi dacă aş reuşi să-l demasc ar fi deja un pas înainte, 
continuă patricianul fără a-l asculta. 

— Este ceva greşit în raționamentul tău, domine, îi atrase 
atenția Castor. Felix, după cum spun toți cei care îl cunosc, era un 
om de nimic; tu, însă, îl descrii ca pe unul care mângâie plin de 
curaj botul unei fiare sălbatice. 

— Închipuie-ți cum se poate simți un bărbat frumos, nobil şi 
înstărit care a dus în tinereţe o viață fără griji şi, după douăzeci de 
ani, se trezeşte fără nimic: n-are nici măcar un sestert, nimeni nu- 
l ia în seamă, iar soţia sa îşi face de cap cu fratele vitreg pe care-l 
urăşte din tot sufletul. În plus, nu este în stare să se apropie de o 
femeie... 

— Acesta este un lucru care ar da peste cap orice bărbat, 
recunoscu libertul. 

— Exact, iar Antonius îl ascunde cu grijă, construindu-şi un 
renume fals de mare afemeiat. Reuşeşte să-i înşele pe alţii, dar nu 
şi pe el însuşi: el se cunoaşte şi se disprețuieşte. Îl roade invidia. 
Cel mai mult îl urăşte pe Tocullus, acest fiu al unei sclave, omul 
care obține succes după succes acolo unde el nu are parte decât 
de înfrângeri; dar nu-i înghite nici pe cei care au succes, bani şi 
noroc în dragoste: Valerius, Metronius, subsemnatul... Dar, pe 
neaşteptate, unui ratat ca el i se oferă prilejul să facă o mişcare 
câştigătoare, arma prin care să-i aducă la picioarele lui pe 
răsfățaţii zeiței Fortuna: soarta îi oferă ocazia nesperată să-i facă 
să tremure pe ceilalți şi să le influenţeze soarta. În fața unui 
asemenea prilej, chiar şi acest laş nu poate ceda, oare, în fața 
ispitei de a arunca zarurile fără a ţine seama de orice regulă a 
prudenţei? 

— După tine, cine era victima şantajului: Valerius, Metronius 
sau 'Tocullus? întrebă Castor, aproape convins de argumentele 
aduse de stăpânul său. 

— Am greşi dacă am exclude şi alți suspecți. Chiar dacă 
escrocheria avea legătură cu complotul de acum douăzeci de ani, 
asasinul ar putea fi cineva care atunci încă nu apăruse în scenă, 
dar a profitat într-un fel după aceea. Un fiu, o rudă, un prieten... 

— O soție, adăugă Castor. Dar nu cred că Balbina, în ciuda 
mărturisirii pe care ţi-a făcut-o: în starea ei, n-ar fi fost capabilă să 
atace cu pumnalul pe cineva. Valeria, în schimb, este destul de 
zdravănă ca să poată mânui un cuțit asemenea unui măcelar. 
Ajungem, astfel, şi la Corellia, al cărei bărbat probabil că făcea 
parte din acel complot... insinuă secretarul, pândindu-şi stăpânul 
la cotitură. 

— N-ai grijă, am s-o pun şi pe ea la încercare, îl asigură 
Aurelius. Anunţă-i vizita mea de condoleanţe pentru moartea lui 
Metronius. Şi acum, trimite-le pe slujnice să mă îmbrace: mă duc 
imediat la Valerius! 


Casa de pe Coelio părea pustie. Nu se vedea portar, nici 
paznic, nici măcar vreun cliente în aşteptarea unui bănuț pe 
băncuţa de piatră de lângă intrarea în domus. 

Aurelius, pregătit să intre cu orice preț în casă, rămase uluit 
atunci când îi deschise uşa însuşi generalul, îmbrăcat într-o 
tunică ponosită, Valerius nu mai avea în ziua aceea nici urmă din 
aerul lui bățos: cu fața trasă, ochii înfundați în orbite, fruntea 
încrețită de câteva cute adânci, părea de-a dreptul prăbuşit, 
incapabil să se mai manifeste cu obişnuita lui agresivitate. 

— Ce mai vrei? întrebă el cu o voce răguşită şi păru să iasă din 
amorțeala aceea abia când Aurelius făcu aluzie la mesajul secret 
găsit în faimoasa casetă. 

— Un mesaj militar... Şi asta ar putea fi dovada că tatăl meu a 
trădat, nu-i aşa? întrebă el cu un aer morocănos, în timp ce îşi 
conducea musafirul în tablinum. Aşadar, tu erai acela care mă 
şantajai? Oricum, jocul s-a terminat; nu mai vreau să plătesc! 

— Eu n-am nici un amestec în povestea asta, îi răspunse, 
uluit, patricianul. 

Generalul îl privi neîncrezător. 

— Aş fi tentat să te cred, Aurelius, mai ales că n-aveai ce face 
cu cei câțiva sesterți luați de la mine. De fapt, mi-ar fi mai uşor să 
te văd în postura asasinului, decât în aceea a şacalului: n-aş fi 
stat la îndoială să-i atribui rolul acesta lui Antonius, dacă n-aş fi 
primit asemenea cereri de bani după moartea lui. Ultima scrisoare 
am găsit-o astăzi, vârâtă pe sub uşa de la intrare: mă soma să duc 
o sumă anumită în templul Febbrei!, la ora a şaptea, lăsând banii 
în scorbura stejarului cel mare, după care trebuie să mă întorc 
acasă şi să nu mai plec de aici. Dacă n-aş fi făcut astfel, toată 
lumea ar fi aflat cine era cu adevărat tatăl meu! 

— Şi ai făcut aşa? 

— Da, a fost a doua oară şi ultima. Nu mai are rost să mai 
încerc în continuare să ascund adevărul, stând la dispoziţia unui 
nemernic: m-am prefăcut că-i îndeplinesc toate pretențiile doar ca 


1 Febbre: străveche divinitate căreia i-a fost consacrată luna februarie. La 
Roma îi era dedicat un templu pe Vicus Longus. 

să-l pot demasca. În ziua în care am plătit prima oară, sora mea 
stătea ascunsă lângă templu şi a văzut o siluetă înveşmântată în 
negru, dar n-a reuşit să-şi dea seama cine era. Astăzi s-a dus din 
nou acolo şi sper că a avut mai mult noroc. 

— Ai vreo bănuială? 

— La început mă gândeam la Metronius, dar el a murit ars 
înainte ca eu să primesc a doua scrisoare. 

Aurelius plutea între dezamăgire şi uşurare: aluzia la acele 
fâşii de piele nu avusese nici un efect. 

— Arată-mi scrisorile; am mai avut de-a face cu asemenea 
cazuri. 

— Eşti ultima persoană de pe lume căreia i-aş cere să mă 
ajute: chiar şi Antonius mă pusese în gardă în privința ta! exclamă 
generalul, devenind pe neaşteptate din nou ostil. 

— N-am ce zice, grozavi prieteni aveam, zâmbi, ironic, 
senatorul. Ştii, eu nu cred câtuşi de puțin că prietenia se 
dovedeşte la necaz: este uşor să-i compătimeşti pe cei ajunşi la 
ananghie, dar nu la fel te bucuri de succesele altora. De aceea, eu 
caut să văd cine este cu adevărat alături de mine în momentul în 
care am parte doar de bucurii şi nu atunci când sunt învins de 
soartă. 

Spunând aceasta, Publius Aurelius dădu să plece: fie 
generalul era cu totul străin de crime, fie făcea dovada unei rare 
măiestrii în a minți, gândea el. Prin urmare, în nici un caz nu mai 
aveau nimic să-şi spună. 

— Aşteaptă o clipă, se hotărî Valerius, scoțând de sub tunică 
un papirus făcut sul. Asta este ultima scrisoare: în ea se află 
descrierea obiectelor prețioase trimise comandantului Legiunii a 
unsprezecea ca să poată fi cumpărată înțelegerea cu barbarii. Prin 
urmare, vina tatălui meu nu se limita la o simplă nesupunere: 
fusese corupt şi tu nu mi-ai spus asta nici chiar atunci când eu îţi 
ceream capul! Ce altceva mai ştii, Publius Aurelius, şi eu habar n- 
am? întrebă generalul, ținându-şi capul în palme. 

Patricianul privea ţintă peretele vechii domus şi la un moment 
dat i se păru că acesta se unduia încet, ca pânza unui cort militar 
în bătaia rece a vântului de la nord... 


Mai erau doar patru ore până la ivirea zorilor. Vera Claudiana 


se desprinse din îmbrățişarea lui şi se ridică în grabă de pe patul 
de campanie. 

— S-o lăsăm pe mâine. Este o noapte cu lună plină: germanii 
sunt convinşi că asta le poartă noroc. Iar de întăriri încă nici nu 
poate fi vorba. 

— Trebuie să ne grăbim să-i trezim pe soldați. 

— Sunt acolo, îi aud. În clipa asta ne înconjoară... 

— Încă mai putem să evacuăm tabăra, spuse tribunul. 

— Dar avem ordin să rămânem pe poziții. Uite ce plan am eu: 
grosul trupelor, două centurii, se ascunde pe colina din stânga 
palisadei, în timp ce restul oamenilor, în total o sută de oameni, 
rămâne înşirată în fața taberei, ca să respingă primul asalt. 
Barbarii nu cunosc, de fapt, numărul nostru şi vor crede că au de- 
a face doar cu oamenii din fața fortului. Dacă soldații din vale ar 
reuşi să reziste până când toți inamicii vor ieşi în câmp descoperit, 
atunci cavaleria, arcaşii şi celelalte două centurii ar putea să 
coboare şi să le cadă în spate! 

— Trupele de pe câmpie, însă, ar fi imediat măcelărite. 
Germanii sunt mii, iar legionarii doar puţin peste trei sute... 

— Dar sunt romani: bine antrenați, cu arme foarte bune şi cu 
un simț perfect al disciplinei, îi replică femeia. 

— Nu ai pe nimeni care să comande centuriile, obiectă 
Aurelius. 

— Tribunii militari au autoritatea necesară ca să se pună în 
fruntea soldaţilor! spuse ea pe nerăsuflate. 

Aurelius închise ochii. Iată, aşadar, de ce i se dăduse: încă din 
prima clipă nu avusese decât asta în gând... 

— Vei lua comanda aripii stângi, Publius Aurelius, şi vei ataca 
de pe deal! 

Tânărul îi întoarse spatele. Femeia făcu un pas înspre el, dar 
el se îndepărtă şi mai mult. 

— Şi dacă n-aş face asta? M-ai ucide la fel cum l-ai ucis şi pe 
soțul tău? întrebă el cu răceală. 

— Cum poți să spui aşa ceva? păli Vera. 

— Am examinat gaura din pânza cortului şi este imposibil ca 
ea să fi fost făcută de o săgeată trasă de la depărtare. Probabil că 
vârful ei fusese otrăvit: rana lui Cepion era gravă, dar nu într-atâta 
încât comandantul să moară rapid. 

— Vinovat putea fi oricine, îi replică ea. 

— Nimeni n-ar fi putut intra în cort fără ştirea ta. Tu ai fost, 
repetă, fără să ezite, tribunul. 

Vera Claudiana veni în fața lui, obligându-l s-o privească drept 
în ochi. 

— Tu ştiai... dar ai tăcut. De ce ai făcut asta? 

Aurelius lăsă capul în jos. 

— Tu mă întrebi de ce? 

— Ascultă-mă! făcu ea cu o voce agitată. Cepion se vânduse 
germanilor: ajunsese la o înțelegere cu şeful tribului duşman ca să 
ne lase să plecăm vii din tabără. Nici măcar mesajul împăratului 
nu l-a putut face să se răzgândească. 

— Poate că avea şi el oarecare dreptate; Seianus este un tiran 
şi Senatul se supune tuturor dorințelor lui, fără a se mai gândi la 
miile de legionari care mor în numele său! afirmă Aurelius, pe un 
ton disprețuitor. 

— Era soldat, primise un ordin şi nu l-a executat: asta se 
numeşte trădare. Am fost nevoită să-l ucid; dacă ne-am fi retras, 
Legiunea a douăsprezecea ar fi căzut într-o cursă. Fusesem 
prevenită, dar nu puteam să cred aşa ceva... ca să descopăr după 
aceea că totul era adevărat: soțul meu intrase în contact cu şeful 
tribului Marsi, plătindu-l ca să-şi salveze el viața. 

— De ce un om ca el ar fi ajuns să facă un asemenea gest? 
întrebă tribunul căruia tot nu-i venea să creadă ceea ce auzea. 

— Era convins că Prefectul Poliţiei intenționa să trimită cât 
mai puține întăriri susținătorilor Agrippinei. 

— Într-adevăr, Legiunea a douăsprezecea n-a mai sosit, îi 
spuse tribunul. 

— O să vină, iar noi o să avem grijă să găsească acest 
avanpost în mâinile romanilor! îi răspunse femeia, pe un ton ferm. 
Timp de atâţia ani, Cepion a fost cel mai bun dintre comandanți, 
cel mai bun dintre soți. Nu-i puteam îngădui să-şi mânjească 
numele cu noroi; pe când aşa, nu va afla nimeni că a trădat şi 
mâine fiul meu va putea păşi în continuare cu fruntea sus pe 
străzile Urbei! 

— 'Tăcând, am devenit complicele tău... şopti Aurelius. 

— Ți-am salvat viața, tinere Statius. Cepion ar fi fost nevoit să 
te ucidă dacă voia ca la Roma să se creadă că nu primise nici un 
fel de ordine de la Senat. Acum, eu îți cer să iei comanda 
legionarilor. 

Publius Aurelius înghiți în sec, încercând să-şi aleagă cele mai 
potrivite cuvinte ca să răspundă. 

— Numai asta voiai de la mine, nu-i aşa? Să conduc atacul 
aripii stângi... 

— Da. Cu toate acestea, sunt fericită că zeii ne-au îngăduit să 
trăim alături unul de altul aceste zile: mi-ai dat forța şi curajul să 
fac ceea ce trebuia făcut, mărturisi Claudiana. 

— Tu, însă, vei pleca imediat, înainte ca tabăra să fie 
înconjurată şi asediată! se miră Aurelius. 

— N-ai înţeles, tinere Statius. Cineva trebuie să se afle în 
fruntea trupelor desfăşurate pe câmpie: legionarii nu l-ar urma 
într-o misiune sinucigaşă nici pe trimisul împăratului... dar mă 
vor urma pe mine. 

— Eşti nebună, nu poți face aşa ceva! strigă tribunul. 

— De ce nu? Fulvia! a recrutat două legiuni pe vremea 
războiului civil; iar aici, în nord, uneori chiar şi femeile iau parte la 
bătălii. Eu am trăit dintotdeauna pe câmpurile de luptă, soldații 
mă respectă şi exemplul meu îi va încuraja... 

— Salvează-te; o să rămân eu! 

— În cazul acesta, vom muri amândoi în zadar, dat fiind că nu 
va fi nimeni care să atace dinspre deal... 

— Nu te poți lăsa ucisă astfel! încercă s-o înduplece Aurelius, 
îmbrățişând-o. Ce poate fi mai important decât viața? 

— Roma, tinere Statius! răspunse femeia. Roma... repetă ea 
din nou, cu glas scăzut, în timp ce-l săruta pe gură. 

Tribunul o respinse, întorcând fața în partea cealaltă. 

— Ai învins, Vera Claudiana: voi comanda eu centuriile. 

— E bine, aşa este drept să fie. Pune-mi acum pieptarul şi 
strânge bine curelele platoşei: echipamentul lui Cepion îmi este 
cam larg, spuse ea pe un ton sever. 

La scurt timp după aceea, Aurelius o văzu ieşind sub razele de 
lună, parcă învăluită în reflexe de argint. Nu era argint, însă, ci 
oţelul din care sunt făcute săbiile. 


— Te-aş înţelege dacă, în fața trădării tatălui meu... spuse 
Valerius, scoțându-l pe senator din lumea aceea a amintirilor. 

— Nu l-am ucis, repetă cu un glas obosit patricianul. Şi nu-ți 
mai pot spune nimic altceva. Dar, acum, avem o altă problemă: 
arată-mi scrisoarea aceea. 


1 Fulvia: matroană cu o puternică personalitate şi o mare influență 
politică în timpul războaielor civile, s-a căsătorit cu tribunul Clodius şi, 
rămânând văduvă, a devenit după aceea soția generalului Marcus 
Antonius. 

Resemnat, Valerius aşteptă ca senatorul să examineze 
papirusul pe care se vedea scrisul nesigur al unei mâini stângi. 

— Sunt aici nişte amănunte pe care nu le cunoşteam nici eu 
însumi. Cât despre banii ceruţi, suma este destul de mică. 

— Nu sunt, desigur, un Cresus şi cel care mă are la mână 
probabil că ştie aceasta. 

— Cum se face că averea ta este atât de modestă? 

— Cheltuiesc tot ce am ca să mai completez leafa legionarilor 
şi să le asigur un echipament mai bun. 

— În timpul războiului civil, armatele aparțineau unor 
generali: Caesar sau Pompeius, Octavianus sau Marcus Antonius. 
Acum, însă, toate legiunile sunt ale Romei şi doar Roma este 
datoare să le întrețină, îi replică, destul de nedumerit, Aurelius. 

— În teorie, îl lămuri Valerius. În practică, nu poate să-mi 
garanteze nimeni că însuşi Claudius nu va fi alungat de pe tron 
într-un moment sau altul şi împărat va deveni un alt nebun cum 
era Caligula? În politică, este suficientă o lovitură de pumnal ca 
lucrurile să se schimbe, iar capetele generalilor nu sunt chiar atât 
de bine înțepenite pe umeri aşa cum s-ar părea la prima vedere. În 
ce mă priveşte, totuşi, atât timp cât îmi voi deschide punga, 
nimeni nu va cuteza să-mi ia comanda; în schimb, eu sunt gata 
să-i ofer necondiționat o credință absolută Cezarului care va veni 
la rând, oricare ar fi acesta. 

— Înţeleg, dar nu sunt de acord, mărturisi, gânditor, 
patricianul, apoi adăugă. Nu te lăsa şantajat, Valerius. Vei ieşi cu 
fruntea sus din acest scandal; vinovăția tatălui tău nu este şi a ta. 

— Cel care mă supune la astfel de chinuri a ales cel mai 
potrivit moment, Aurelius: l-aş fi reclamat imediat, dacă n-aş fi 
nutrit o mare speranță, cea la care râvneşte orice comandant 
roman... 

Patricianul zâmbi. Valerius încă nu ştia că Senatul hotărâse 
deja să fie sărbătorit. 

— Cel care ţi-a trimis acele scrisori este, probabil, persoana 
care l-a ucis pe Antonius. Este posibil ca tatăl tău să fi avut 
complici: Herennius, aproape sigur, şi poate şi altcineva de aici de 
la Roma.... 

— Într-adevăr, pe atunci, Metronius a intrat cam prea repede 
din nou în grațiile lui Seianus... dar acum el este mort. 

— Trupul lui a fost recunoscut doar după inelul cu sigiliu găsit 
la fața locului. Nu-i mare greutate să arunci un inel sub un 
cadavru. 

— Crezi oare că s-ar putea să mai fie încă în viață? murmură 
generalul, cuprins de uimire. 

— Eu cred din toată inima că nu: ar fi prea de tot să ne luptăm 
cu o umbră! spuse patricianul şi făcu din nou un gest prin care 
voia să-şi ia rămas bun. 

În clipa aceea, uşa se deschise şi Valeria apăru în prag. Purta 
o pelerină uşoară peste tunica bărbătească, iar pletele lungi şi 
negre erau strânse sub o pălărie cu boruri largi. Trăsăturile 
clasice, statura înaltă şi sânii aproape invizibili sub o legătură bine 
strânsă făceau restul: de departe, oricine ar fi putut s-o confunde 
cu un băiat. Senatorul se uita la ea ca şi cum ar fi văzut-o pentru 
prima oară: hainele bărbăteşti, atât de neobişnuite, păreau să-i 
scoată în evidență o senzualitate pe care degeaba încerca s-o 
mascheze. 

Din contra, când îl observă, Valeria făcu o strâmbătură 
disprețuitoare. 

— Nu mai ţii minte cine este omul acesta, Valerius? exclamă 
ea pe un ton de reproş. 

— Aurelius este la curent cu tot ce s-a întâmplat; te rog să 
vorbeşti fără ocolişuri! 

Femeia era cât pe ce să protesteze; apoi se întoarse către 
fratele ei, făcându-se intenționat că nu-l ia în seamă pe musafir. 

— Este lucru foarte rar ca sanctuarul Febbrei să fie deschis 
pentru public: şantajistul probabil că ştia asta şi a ales special 
ziua şi ora cele mai potrivite ca să se amestece într-un grup de 
credincioşi care se îndrepta către templu pentru a oficia un 
sacrificiu ritual. Am intrat printre oameni şi am ajuns la stejarul 
cel mare, dar pachețelul adus de mine nu mai era în scorbura 
copacului... 

— Ticălosul acela blestemat este isteț! răbufni Valerius cu un 
gest de furie. 

— Poţi să-mi spui cum arăta bărbatul pe care l-ai observat 
data trecută? o întrebă Aurelius pe femeie. 

— Era destul de scund şi purta o mantie neagră... „Ca aceea 
pe care o purta asasinul”, se gândi senatorul... S-a întors pentru o 
clipă şi mi s-a părut că avea nasul destul de lung... dar nu aş 
putea spune că omul acela a luat pachetul cu bani, era foarte 
posibil să fi fost vorba doar despre vreun cerşetor care-şi căuta un 
adăpost pentru noapte. 

— Încearcă să-ți mai aduci aminte şi altceva! o rugă, scos din 
răbdări, Valerius. 

— Altceva nu mai ştiu. Acum, dacă-mi dați voie, aş vrea să mă 
schimb: nu mă simt la îndemână cu hainele astea pe mine. 

— Păcat, îți stau foarte bine! lăsă Aurelius să-i scape, cu un 
zâmbet în colțul gurii, iar femeia îl fulgeră cu privirea după care 
ieşi în mare grabă din cameră. 

— Am plecat şi eu, spuse patricianul, îndreptându-se către 
fauces. 

— Aurelius! îl opri generalul. Uite, eu... mă gândeam că... 
poate, într-o bună zi... o să fim din nou prieteni! 

— Viitorul se află pe genunchii zeilor, îi răspunse senatorul, pe 
un ton puțin ironic. 

În acelaşi timp, se auzi o bătaie în uşă şi în prag apăru un 
curier imperial. 

— Comandante Marcus Valerius Cepion! exclamă omul, 
bătând cu pumnul în piept într-un salut milităresc. Senatul a 
hotărât să fii ovaționat. 

Generalul nu-şi putu înăbuşi un strigăt de bucurie şi, cu un 
gest total neaşteptat, îl îmbrăţişă pe patrician, ca şi cum vechea lor 
prietenie nu fusese niciodată pusă în pericol. 

— Gratulor tibi! Te felicit! Voi fi şi eu în tribună ca să te 
ovaționez! promise Aurelius. Ovaţiunea era cea mai mare onoare 
pentru un soldat roman, de când defilarea triumfală era rezervată 
doar Cezarilor; după o asemenea recunoaştere oficială, Valerius se 
putea considera în siguranță: de acum înainte, nici măcar 
povestea tenebroasă a unui tată trădător nu i-ar mai fi putut 
întuneca titlul acesta de glorie... 


— Metronius să trăiască? la te uită! nu putea să creadă 
Castor. 

— Trebuie să am în vedere şi această ipoteză, oricât de 
halucinantă ar fi. 

— Dacă ar fi vorba despre un grec, aş fi putut să cred aşa 
ceva: noi suntem obişnuiţi să trăim şi aici şi dincolo, sub nume cu 
totul diferite, pentru că tot ceea ce contează este să ai punga plină. 
Un roman, dimpotrivă, dă prea mare importanță acelei dignitas 
care-l caracterizează ca să se ascundă în umbră. 

— Cu toate acestea, consulul corespunde foarte bine 
portretului unui vinovat perfect. Era văr şi prieten cu Valerius 
Cepion şi şi-a salvat pielea în timpul lui Seianus, când Prefectul de 


1 Gratulor tibi: literal, „te felicit”. 

poliție primea o mulțime de bani ca să şteargă numele unor 
persoane bogate de pe listele sale negre... Metronius, intrând în 
posesia aurului după moartea lui Cepion, s-ar putea să-l fi oferit în 
schimbul vieţii, reflectă Aurelius. 

— În cazul acesta, însă, cine îl mai şantajează pe Valerius? îl 
întrerupse grecul. Am aflat că în ultima vreme a retras două 
depozite destul de mari de la un argentarius de-al său.... Ideea ta 
cu fâşiile acelea de piele nu a dat rezultatele pe care le aşteptai. 

— Era doar o ipoteză de lucru; Hostillius era acela care 
garanta pentru general. 

— Mărturia lui nu dovedeşte prea mare lucru, domine: după 
trântorii ăia din Forum, decanul a intrat în scenă când treaba era 
deja aproape terminată. 

— Ciudat, pentru că îi înmânase consulului, cu destul de mult 
timp înainte, moţiunea împotriva imoralității publice... se gândea 
patricianul. Dacă stau să mă gândesc acum, şi el s-a salvat cu 
chiu cu vai atunci când Agrippina! a fost condamnată la exil pe 
insula Pandantaria?, la fel cum se întâmplase şi cu mama ei ceva 
mai înainte. În vremea presupusului complot, de altfel, comanda o 
legiune de la frontieră, la fel ca şi Cepion. În plus, fiind un client al 
Glafirei, o cunoştea pe Hebe... 

— Adaugă-l, te rog, stăpâne, pe lista suspecților: avem acolo 
toată Roma; nu mai lipseşte decât împăratul ca să fie completă! 
spuse Castor, sarcastic. 

— Hai, spune-mi ce nu merge în raționamentul meu! se înfurie 
Aurelius. 

— Ai spus prea multe baliverne şi încă de-a dreptul gogonate: 
o comoară misterioasă, un mort înviat, o victimă a unui şantaj 
gata să-l ucidă pe şantajist pentru ca apoi să-i ia locul... dacă-l 
adaugi pe filfizonul care aleargă după bani şi pe fata răpită care-şi 
găseşte părinții bogaţi exact în momentul în care era gata să fie 
vândută unui bordel, nu ţi-ar mai lipsi decât un pseudonim 


1 Agrippina, sr: singura descendentă în linie directă a Divinului 
Augustus. Soţia generalului Germanicus - fratele viitorului împărat 
Claudius - i-a născut acestuia şase copii, printre care Caligula şi 
Agrippina jr., mama lui Nero. Convinsă că soțul ei a fost ucis din ordinul 
lui Tiberius şi al mamei sale, Livia, a condus mulți ani tabăra care se 
opunea împăratului. 

2 Pandantaria: Ventotene de astăzi. Au fost exilați acolo -— şi, după aceea, 
ucişi - numeroşi membri ai familiei imperiale, printre care Iulia, fiica lui 
Augustus, şi fiii săi, Postumus şi Agrippina sr. 

grecesc ca să devii un autor dramatic de succes! îl luă în râs 
libertul. 

— Mă rog, poate că am exagerat şi eu în unele privințe... 
recunoscu patricianul fără prea mare convingere. 

— Ipotezele tale sunt un pic cam ciudate, domine, mai ales 
dacă te gândeşti că există o soluție mult mai simplă. 

— Care? întrebă Aurelius, presimțind care putea fi răspunsul. 

— Metronius care, la vremea sa, vârâse în buzunar aurul, l-a 
ucis pe Antonius cu ajutorul nurliei sale soţii, în timp ce ea se 
străduia să ţină departe de el pe un băgăcios pe care-l ştiu eu 
foarte bine. Mai târziu, însă, interesele celor doi au început să se 
bată cap în cap şi cucoana s-a gândit să pună foc la casa Glafirei 
ca să prindă două vulpi într-o singură capcană: incendiul o scăpa 
de un soț care devenise incomod, dar şi de dovezile care o făcuseră 
să-şi piardă poziția socială şi averea. Nu uita că, de fapt, bunurile 
trădătorilor nu revin nicidecum moştenitorilor, ci sunt confiscate 
de stat! 

Aurelius mârâia, încercând în zadar să găsească o replică prin 
care să distrugă raționamentul fără reproş al grecului. 

— Şi dacă treaba din Germania n-ar avea nici un amestec aici, 
domine; dacă Antonius a fost ucis din cu totul alt motiv? Ştim că 
Valeria avea o slăbiciune pentru el... 

— Ştim la fel de bine că nu puteau avea o relație amoroasă, îi 
aminti senatorul. 

— Tocmai de asta! Noi stăm acum să ne gândim la nişte 
conspirații complicate care trebuiau să schimbe cursul istoriei, iar 
bietul Felix a căzut victimă unei femei nemulțumite de el ca 
bărbat! Valeria este, cu siguranță, în stare să se travestească în 
bărbat... 

— Şi apoi, rămâne în continuare Tocullus; n-ar strica să 
încercăm şi cu el şmecheria cu fâşiile acelea de piele. Să ţii în 
permanență găleţile pline cu apă. Castor: mai devreme sau mai 
târziu, povestea despre care vorbim tot va ajunge la urechile cui 
trebuie! încheie vesel discuția senatorul, după care îl dădu afară 
pe grec, înainte ca acesta să poată protesta. 

XXVII A șaptea zi înainte de Idele lui iulie 


Tocullus era plecat din Roma pentru afaceri şi Publius 
Aurelius Statius, indispus pentru că făcuse drumul degeaba, 
profită de ocazie ca să treacă pe la atelier cu gândul să-şi vadă 
serviciul de masă comandat mai demult. La scurt timp după 
aceea, meşterul ab aure potorio îi arăta preţiosul vas pe care 
senatorul avea de gând să-l inaugureze la banchetul de 
recunoştinţă față de zei, dacă l-ar fi găsit pe asasin... sau la 
solemnitatea funebră închinată lui însuşi, dacă asasinul l-ar fi 
găsit pe el. 

Bravul aurar era pe punctul de a începe un lung şir de 
explicații despre minunata amforă la care lucra, când se opri, 
enervat de ceva. 

— Melo, vino să-ți iei de aici pisica, îl deranjează pe clientul 
nostru! 

Aurelius simţi şi cobori privirea, tocmai la timp ca să vadă un 
ghem de blană albă care se învârtea pe lângă picioarele lui şi, după 
ce mirosi terenul cu teamă, se strecură sub masa de lucru. 
Ucenicul un tinerel blond, subțirel ca un o nuia, se grăbi să scoată 
de acolo micul animal şi îşi ceru mii de scuze. 

Un pisoi mic, exact ca acela al lui Hebe, se gândi senatorul, şi 
imediat se strădui să pună frâu imaginaţiei: pisici albe ca aceea 
erau în Urbe cu miile... 

— Unde doarme Melo? vru totuşi să ştie. 

— Într-o cameră din pod: cu toţii am trecut pe acolo când am 
fost angajaţi şi încă îmi mai aduc aminte cât de tare ne temeam să 
dormim cu o mulțime de şoareci în jur, spuse meşterul. 

După o vreme, Aurelius se urcă din nou în lectică şi, venindu-i 
pe neaşteptate o idee, le porunci purtătorilor să se îndrepte către 
colina Eschilinului. Văzând micul animal al lui Melo, îi venise în 
minte că pisicile nu obişnuiesc să stea liniştite într-o casă 
cuprinsă de flăcări: fiind destul de sprintene şi de mărunțele, au 
mult mai multe posibilități de a se salva decât oamenii. Ce se 
întâmplase, deci, cu pisicuța Hebei? Dacă scăpase cu viață, 
Glafirei i-ar fi făcut plăcere s-o aibă pe lângă ea... 

Senatorul îi trimise acasă pe nubieni când ajunseră în 
apropierea locului pe care se aflase până de curând casa 

curtezanei. Aurelius mai merse puțin pe jos, întrebându-i de 
pisicuţă pe oamenii pe care-i întâlnea, dar i se răspunse doar prin 
vorbe în doi peri sau priviri nedumerite. Coborând de pe deal, 
ajunse la un moment dat în fața scheletului înnegrit al unei 
construcții la care câțiva muncitori lucrau ca să curețe locul. 

— Aici locuia fierarul. Era un om tare cumsecade, îi spuse o 
vecină. Cine ştie ce s-o fi întâmplat cu el? în focul ăsta a pierdut 
totul, chiar şi copilaşul pe care abia îl născuse fata lui... 

Patricianul nu mai îndrăzni s-o întrebe pe femeie şi de 
pisicuță. Ajuns la o răspântie, se hotărî să scrie un anunț, 
promițând o bună recompensă celui care i-ar fi adus animalul. 
Apoi, fără prea mari speranţe, prinse foaia de papirus pe braţul de 
piatră al lui Mercur de lângă fântâna publică, după care porni din 
nou la vale. 

Cufundat în gânduri, Aurelius îşi dădu seama prea târziu că, 
în loc să se îndrepte către Viminal, o luase pe Clivus Suburranus!; 
aşa că, aflându-se la numai câţiva paşi de Vicus Laci Fundani şi 
neavând altceva mai important de făcut, îşi continuă drumul către 
locul în care avusese loc crima. 

În piaţă era o aglomeraţie atât de mare, încât nu se mai putea 
merge pe trotuar, acesta fiind ocupat de scaunele pe care locuitorii 
din cartier le aşezau lângă tejsheaua de la thermopolium, astfel 
încât să se bucure de umbră fără să consume nimic. 

Aurelius se aşeză pe un scaun din dreptul cârciumii şi imediat 
sporovăiala celor din jur încetă, în timp ce privirile a zeci de 
oameni se aținteau asupra lui. 

Deşi era din fire puţin infatuat, patricianul nu-şi făcu iluzii 
nici măcar o clipă că doar apariţia lui stârnise un asemenea 
interes: pupilele pofticioase ale celor de față erau atrase, însă, de 
tunica elegantă împodobită cu broderii de mare fineţe, de agrafele 
de argint de pe umeri şi se îndreptau, mai ales, spre punga din 
piele fină de căprioară care se ghicea destul de umflată pe sub 
cutele veşmintelor. 

Se ridicară toți odată, bărbați tineri şi zdraveni. 

În clipa următoare, femeile îşi dădură înapoi cu câţiva paşi 
scaunele de nuiele; bătrânii îşi strânseră în grabă taburetele 
pliante şi mamele îşi chemară cu ţipete copiii, cu îngrijorarea 
nervoasă a unor cloşti care-şi adună puişorii ca să-i ducă apoi în 
siguranţă la coteţ. 


1 Clivus Suburranus: strada care delimita cartierul Suburra. 

Când şi micuța slujnică a cârciumii se piti cu teamă în spatele 
tejghelei, Aurelius îşi dădu seama că lucrurile erau pe cale să ia o 
întorsătură urâtă. Orele petrecute în palestră ca să se antreneze 
pentru lupte puteau să-i folosească acum într-o bună măsură, dar 
agresorii erau vreo şase şi toți cu muşchii bine dezvoltați... 

În clipa aceea, din thermopolium ieşi în grabă cârciumarul şi, 
îndată ce-l văzu, alergă la el ca să-l salute cât putea de călduros. 

— Senatorul este un prieten de-al meu şi vrea să vă ofere ceva 
de băut, strigă el, spre marea mirare a lui Aurelius care se ferise 
să-i spună cine era. 

— Senator, nu? Nu-i deloc rea porecla asta! Pe mine mă 
cheamă Şiş, exclamă cel care părea să fie căpetenia huidumelor, 
arătându-şi cu mândrie obrazul crestat de o lovitură de cuţit. Dar, 
ia zi, câte asinelle! trimiți la produs ca să-ți cumperi o tunică aşa 
de frumoasă! Eu am vreo patru, dar nu mă gândesc nici în vis să- 
mi cumpăr aşa ceva! În orice caz, îmi face plăcere să cunosc pe 
unul care a fost în stare să se descurce ca tine în viață, adăugă 
bărbatul, plin de admiraţie, după care pe bănci se îngrămădiră o 
mulțime de băiețandri bucuroşi să bea pe gratis pentru sănătatea 
unui codoş care ştia să facă atâţia bani. Cu mare greutate şi cu 
vorbe meşteşugite, cârciumarul reuşi să-l scoată pe patrician 
dintre toți bețivanii aceia, trăgându-l după el. 

— Am ştiut cine eşti, Statius, şi tocmai veneam să te scap de 
ei, îi declară omul, privind în jur cu prudenţă înainte de a intra pe 
ulicioara de lângă cârciumă. 

— Să nu spui că ai găsit pentru mine şi nişte cervesia bine 
răcită! vru să ştie Aurelius căruia, din cauza peripeţiilor prin care 
trecuse, îi era acum o sete cumplită. 

— Am ceva mai bun, spuse celălalt, facându-i semn să vină 
după el. Dar nu uita că eşti în mare pericol: dacă ăia află că eşti 
magistrat... adăugă el, oprindu-se dintr-o dată, ca şi cum ar fi vrut 
să spună altceva. 

— Ştiu ce s-ar întâmpla, de la o baie în Tibru nu scapă nici 
unul ca mine, sfârşi patricianul fraza aceea atât de amenințătoare, 
dându-i un dinarius de argint. 

— Îmi datorezi încă unul pentru vin, îi aminti cârciumarul. 


1 Asinella: prostituată, femeie uşoară. La latini, măgarul, şi nu porcul, 
era considerat animalul lubric prin excelenţă, fiind citat în aproape toate 
aluziile sexuale. 

— Ia ascultă, pe cine crezi că păcăleşti? Tot ce s-a băut nu face 
nici măcar cinci sesterți! protestă Aurelius. 

— Acela este tariful pentru hoţi şi codoşi; când faci parte din 
Curie, ai anumite obligații în plus, îi explică omul, grăbindu-se să 
vâre în buzunar a doua monedă, după care îi arătă intrarea unei 
dughene prăpădite. 

Patricianul se opri o clipă în fața firmei care îi invita pe 
trecători să intre ca să-şi netezească veşmintele; apoi cobori 
treptele, sperând că nu va fi în continuare luat cu adevărat drept 
un senator, cu toate urmările acestei confuzii. 

La subsol, o codană frumuşică trecea hainele mototolite printr- 
o presă care le apăsa puternic. Rezultatul, deşi mai slab decât cel 
pe care-l obțineau servitoarele de pe Viminal, nu era deloc de 
disprețuit. 

— Dezbracă-te acolo şi dă-mi hainele! îi porunci femeia, 
arătând înspre o cămăruţă, fără să-şi ridice ochii către el. Aurelius 
privi perdeaua care acoperea intrarea: era din lână subțire şi de 
culoare cafenie, bătând înspre roşu închis, astfel încât, de la 
distanță, putea cu uşurinţă să pară neagră. Era, hotărât lucru, o 
țesătură mult prea fină pentru locul acela rău famat, se gândi, 
amintindu-şi că printre oamenii din popor, mantiile de o formă cât 
de cât regulată erau deseori transformate în pături sau chiar în 
perdele... 

— De unde ai luat asta? întrebă, în timp ce pipăia cu atenţie 
stofa. 

— Treaba mea! răspunse, răstit, fata. 

— la vezi, frumoaso; afară se află un tânăr care bea în 
cârciumă şi închină în sănătatea mea: dacă preferi, o să-l pun pe 
el să te întrebe; Şiş îl cheamă, sunt sigură că îl cunoşti! o 
ameninţă patricianul, folosindu-se de oamenii pe care îi cunoscuse 
de curând. 

— Sigur că-l cunosc, doar este fratele meu! pufni în râs fata şi 
senatorul îşi muşcă limba, sperând că şmecheria aceea n-o să-l 
coste prea mult. Între timp, însă, ea îl cântărise din priviri şi ceea 
ce văzuse nu-i displăcea defel. 

— Şiş! spuse mai apoi, cu un zâmbet complice. Crezi că dă 
vreun ban în casă din tot ce primeşte pentru că le plasează pe 
lupae? Da de unde, eu trebuie să ţin casa, eu să fiu şi mamă şi 
tată! 

— Vinde-mi mie mantia asta, sunt dispus să ţi-o plătesc bine, 
îi propuse patricianul şi se gândi să facă şi mai atrăgătoare 

propunerea, făcându-i un semn de salut codoşului care, în 
picioare, pe trotuarul din fața cârciumii, golea încă o cană plină cu 
vin. 

— Am găsit-o sub un portic, pe strada care duce la Forum, 
chiar în ziua în care a fost înjunghiat tipul acela, îi povesti fata. M- 
am grăbit s-o iau înainte să sosească acolo trupa de vigiles şi, 
după ce am călcat-o puţin, am atârnat-o ca perdea în fața 
vestiarului. 

Aşadar, asasinul se descotorosise de mantie îndată după 
crimă, aprecie fără întârziere Aurelius. 

— Nu mai era pe acolo nimic altceva? Un pumnal sau măcar... 

— Nu, dacă ar fi fost aşa ceva i l-aş fi dat fratelui meu... 

— Bine, uite banii, făcu patricianul, smulgând perdeaua din 
suportul ei. 

— Spune-mi cel puțin cum te cheamă! îl mai reținu fata. 

— Senator, răspunse fără ezitare Aurelius. 

— Mai vino pe aici, Senator, dar fii atent să nu te vadă Şiş: 
dacă mă prinde cu un bărbat, îl rupe în bătaie, aşa că nimeni nu 
mai îndrăzneşte să se apropie de mine... îi mărturisi ea cu 
amărăciune în glas. 

— O să fiu foarte atent! promise Aurelius, trimițându-i în 
grabă un sărut pe când ieşea din cameră cu pachetul sub braț. 

XXVIII A şasea zi înainte de Idele lui iulie 


— Cu două cadavre foarte bune la dispoziție, tu porneşti în 
căutarea unei pisici... vezi să n-o aduci aici că sunt alergic! 
bombăni Castor. Mai bine, hai să vedem ce-i cu mantia aia! 

— Dacă fata n-a spălat-o, s-ar putea să ne ofere nişte indicii, 
spuse Aurelius, examinând amănunţit stofa, la uită-te aici: în 
locurile în care presa de călcat nu a netezit complet cutele, fibrele 
de lână sunt foarte împâslite. În plus, privind-o în zare, se observă 
un cerc ceva mai închis... hai, adu-mi un lighenaş cu apă clocotită! 

La puțin timp după aceea, senatorul muia în apă un colț din 
mantie, frecându-l insistent. Puțin câte puţin, apa începu să se 
coloreze. 

— E sânge uscat... constată Castor, încruntându-se. Crezi că 
asasinul a fost şi el rănit? 

— Mai probabil ar fi ca el să-şi fi curățat arma după crimă şi 
aceasta înseamnă că avea de gând s-o ia cu el, măcar că ar fi 
ascuns-o sub togă. 

— Prin urmare, dacă ne gândim că aproape toți romanii vin în 
Forum cu haine mai îngrijite, îi avem din nou pe aproape toți cei 
care locuiesc în Urbe pe lista suspecților, aprecie libertul. 

— După cum spun martorii, nici Valerius, nici Tocullus nu 
purtau togi în dimineața aceea. Generalul n-ar fi putut ascunde 
nimic sub tunica lui strânsă pe corp; Tocullus, în schimb, avea pe 
umăr ca de obicei desaga lui destul de încăpătoare... 

— Dar de ce oare ar fi pierdut timpul cu ştersul cuţitului, dacă 
avea de gând să-l pună în traistă? se întrebă, destul de nedumerit, 
secretarul. 

— Ai dreptate. Asta, însă, ar putea însemna că vinovatul nu 
este nici Valerius, nici 'Tocullus, ci altcineva! trase concluzia, 
dezamăgit, Aurelius. Dacă am ajuns aici, trebuie neapărat să 
extind iarăşi cercetările la văduva lui Metronius. 

— Vai de mine, stăpâne, bagă de seamă că nu mai eşti dorit în 
casa aceea: ca s-o spunem pe şleau, Corellia a amenințat că o să 
pună câinii să te sfâşie, dacă mai îndrăzneşti să-i calci pragul... 

— Dacă-i pe-aşa, atunci ai grijă, Castor, să pregăteşti nişte 
fripturi gustoase ca să-i îimbunăm, pentru că eu tot vreau să mă 
duc acolo! 

XXIX A cincea zi înainte de Idele lui iulie 


A doua zi, pe la ora a treia, Publius Aurelius intra în vestibulul 
răposatului consul, amestecându-se printre cei veniți ca să aducă 
un ultim omagiu celui dispărut. În locul sicriului, însă, în atriumul 
drapat în pânză albă era expusă doar o urnă cu nişte resturi arse 
care, la o judecată mai atentă, ar fi putut fi ale lui Metronius sau 
ale oricărei alte persoane... 

Peste tot se mai puteau vedea modificările dorite de consul 
pentru sărbătorirea scurtului său mandat: mobilele, lustruite 
perfect, erau date cu ulei parfumat, iar mozaicul de pe jos era atât 
de nou, încât apărea oarecum vulgar. Adierea uşoară venind 
dinspre peristil umfla perdelele albe atârnate de tavan, ca într-un 
spectacol de teatru cu mimi şi saltimbanci care priveau acel 
eveniment funebru cu gura schimonosită de râs, pentru ca nimeni 
să nu poată uita că Parcele stau întotdeauna la pândă pentru toți, 
mari şi mici, umili şi puternici. 

— Domina se odihneşte: a avut o zi neînchipuit de grea, îl opri 
neînduplecat valetul care stătea de pază şi Aurelius fremătă, 
recunoscând în el pe spionul Valeriei. 

— Ar putea fi mult mai grea dacă voi ieşi de aici fără să o văd, 
spuse patricianul împingându-l într-o parte pe servitor ca să 
deschidă dintr-o mişcare uşa spre camera Corelliei. 

Femeia, cu buclele galben-roşcate perfect aranjate, era singură 
în fața unei oglinzi din aramă, ocupată să se admire în veşmintele 
albe de doliu. Buzele, conturate discret cu fard, erau întredeschise 
în zâmbetul liniştit al cuiva care se simte în sfârşit eliberat de o 
povară grea purtată de nevoie până atunci. Publius Aurelius 
contemplă graţia sa de nimfă voluptuoasă, întrebându-se ce 
secrete tenebroase putea ascunde. 

— Ave, Corellia, am găsit panglicile cu mesajul secret! întră el 
în subiect fără nici un fel de introducere, sperând că în felul acesta 
va provoca o reacție utilă din partea matroanei. 

Femeia sări în picioare. 

— Ce cauţi aici? leşi afară imediat! îi porunci fără a sta să-l 
asculte. 

— Nici nu-mi trece prin gând, trebuie să stăm de vorbă! îi 
replică senatorul. Totuşi, după ce uşa din spatele său fu închisă, 

interesul său pentru anchetă începu să dispară ca zăpada sub 
razele soarelui, mai puternică fiind acum dorința intensă de a 
lămuri neînțelegerile. 

— Metronius m-a făcut să-i promit că n-o să mă mai întâlnesc 
cu tine, altfel ne-ar ruina şi pe mine şi pe tine. 

— Şi? Asta nu schimbă lucrurile cu nimic. Aş minţi dacă aş 
spune că sunt distrusă de durere: Paulus m-a scos dintr-o sărăcie 
demnă, este adevărat, dar, în schimb, eram nevoită să mă dau 
bine, cu zâmbete şi alinturi, pe lângă cei care i-ar fi fost de folos în 
carieră. M-am achitat de această îndatorire, aşa că acum pot duce 
viața pe care mi-o doresc, răspunse calm matroana, anulând încă 
de la început bunele intenții ale lui Aurelius. 

— Eu nu cred că te-ai limitat doar la nişte simple zâmbete, 
preciză senatorul, amintindu-şi cu ciudă de felul în care Corellia îl 
dusese de nas şi pe el. Prin urmare, doar supunându-te autorității 
conjugale a lui Metronius te-ai culcat cu Valerius, cu Flamenul lui 
Jupiter şi cu cine ştie câți alții? 

Femeia dădu să-i răspundă ceva, dar renunță şi strânse 
încăpățânată din buze. Bărbatul acela nu avea nici un drept să-i 
pună asemenea întrebări şi nici ea nu se simțea datoare să se 
justifice. 

— Bineînţeles, confirmă ea cu o neruşinare care îi spori şi mai 
mult farmecul. În ciuda furiei, patricianul trebui să facă un efort 
uriaş ca să stea în continuare departe de ea: totul nu-i decât un 
şir de falsuri, îşi spunea el; falsă era pielea ei ca de ceramică, 
netedă asemenea ceruzitului; false erau buclele răsucite cu 
calamistrum; falsă era vocea insinuantă, obişnuită să mintă 
mereu... 

— Metronius mă folosea ca să-l ajut în dorința sa de a se 
ridica, dar, în acelaşi timp, se simțea lezat în drepturile lui de 
stăpân, spuse Corellia pe un ton degajat, de parcă ar fi vorbit cu o 
prietenă despre ultimele bârfe din oraş. La început, mă ruga să-i 
netezesc cum ştiam eu mai bine calea, pentru ca, după aceea, să- 
mi reproşeze întotdeauna că-l înşelasem. 

Prin urmare, vechea idee că fiecare femeie, conştient sau nu, 
era întinată pe vecie în urma contactului cu bărbatul avea rădăcini 
atât de adânci că lustrul de suprafață al unei lipse ambițioase de 
prejudecăți nu era de ajuns ca să le reteze... se gândi, uluit, 
Aurelius. 

— Soţul tău se prefăcea foarte bine: cu mine i-a mers din plin! 

— Poate pentru că, în parte, era sincer. Mă interoga ore întregi 
despre întâlnirile mele, suferind foarte mult când îşi închipuia ce 
făcusem cu ceilalți; discuțiile acestea îl excitau, dar, deşi nu 
recunoştea, alerga să se consoleze la o curtezană sau îşi descărca 
asupra mea furia. 

Aurelius îşi aminti de brațul Corelliei pe care văzuse urme 
albăstrii şi crezuse că erau semnele unui accident casnic banal. 
Sufletul omului, se gândea el, este atât de complex, încât scoate la 
iveală contradicții de neîmpăcat: într-adevăr, la Metronius, ambiția 
nemăsurată coexista cu gelozia bolnavă față de soţia sa, obligată 
de el însuşi să ajungă la adulter... 

— Ţi-ar fi fost uşor să spui „gata” în orice moment, dar asta ar 
fi însemnat să renunți la toate astea, spuse el, arătând marmura 
din cameră, oglinda uriaşă, bijuteriile preţioase aflate pe măsuța 
de toaletă. 

— Am ştiut întotdeauna că trebuie să plăteşti tot ceea ce îţi 
doreşti, recunoscu ea cu răceală. 

— În special dacă sacrificiul nu costă, de fapt, mare lucru, 
replică senatorul. Ciudate mai sunt şi legile astea! Dacă îți forțezi 
nevasta să se prostitueze pentru câțiva bănuți, este crimă, în timp 
ce, dacă o oferi prietenilor în schimbul titlului de consul, este un 
serviciu făcut unor oameni de onoare... apropo, mai ştii la câți 
colegi te-a închiriat soțul tău? o întrebă senatorul, voit agresiv. 

— Oh, să nu exagerăm, n-au fost decât trei, încercă femeia să 
minimalizeze lucrurile şi să nu roşească în urma unei asemenea 
provocări. 

— Comandantul legiunilor din Orient ca reprezentant al 
militarilor şi Flamen Dialis!, preotul suprem al lui Jupiter, cea mai 
înaltă autoritate religioasă. Ultimul, prin urmare, trebuia să fie un 
politician. Să vedem dacă sunt în stare să ghicesc: decanul 
Senatului, nu-i aşa? spuse la întâmplare Aurelius, ştiind foarte 
bine că Appius Hostillius avea o mare slăbiciune pentru femeile 
frumoase. „Avea aceiaşi iubiți ca Glafira”, gândea el: „să fi fost doar 
o întâmplare?”. 

— la gândeşte-te la Flamen, cu hainele lui caraghioase, cu 
sandalele fără cureluşe şi fața aia de tâmpit pe care o are! glumi 
Corellia. Într-adevăr, datorită unei tradiţii străvechi, Flamen Dialis 


1 Flamen Dialis: Preotul lui Jupiter, un fel de ofițer de stare civilă care 
celebra căsătoriile. 

era obligat să poarte doar veşminte din lână toarsă în casă care nu 
puteau avea nici un fel de nod. 

Timp de o clipă, Aurelius îi dădu dreptate, dar nu spuse nimic. 

— De ce te-a trimis soțul tău la mine? o întrebă el dintr-odată, 
sperând că ea nu-l va pune în aceeaşi categorie cu ceilalți. 

Corellia ar fi vrut să-i spună adevărul, dar senatorul fusese 
insuportabil de arogant şi acum era rândul ei să se revanşeze. 

— Tu ai bani, putere şi o poziție socială foarte înaltă: sunt 
sigură că Metronius urmărea să aibă vreun avantaj din asta, 
răspunse ea. 

Aurelius încasă fără să crâcnească batjocura din răspunsul ei, 
întrebându-se cum ar fi putut interpreta în acel moment faptul că 
Valeria îl spionase. În clipa următoare, lăsând la o parte 
resentimentele personale, se străduia să intre din nou în rolul 
unui investigator fără scrupule. 

— Cum a reuşit soțul tău să scape de maşinațiile lui Seianus? 
întrebă. 

— De unde să ştiu eu? L-am cunoscut abia după cincisprezece 
ani, ridică din umeri Corellia. 

— Aş vrea să mai ştiu un ultim lucru: îți mai aminteşti cum 
era îmbrăcat în prima dimineaţă în care ai ieşit din casă ca să ne 
întâlnim? 

— Purta o tunică strâmtă, dintr-o țesătură de in foarte subțire, 
răspunse ea, după care se întoarse ostentativ în altă parte, 
arătând astfel că voia ca discuţia aceea să se încheie. 

Publius Aurelius nu mai spuse nimic: făcuse ceea ce trebuia 
să facă, restul nu mai avea nici o importanţă. 

În atrium, în jurul sicriului, se aşezaseră cei trei oameni care-l 
aleseseră pe Metronius: generalul Valerius, Flamen Dialis şi 
decanul Senatului, având pe chip o expresie conformă cu acea 
împrejurare tristă. 

Patricianul ieşi pe uşa de serviciu, sătul să se mai simtă 
asemenea lor. 


Primul lucru pe care îl auzi Aurelius când intră în casă fu o 
serie de strănuturi, urmată de o avalanşă de înjurături 
îngrozitoare. Torentul de murdării care ieşea din gura secretarului 
nu cruța nici zeii Olimpului, nici pe cei ai Tartarului, şi se adresa 
cu înverşunare ilustrei mame a domnului şi stăpânului său, 
definită printr-un mare număr de epitete, prea puţin spus 
nepoliticoase. 

Patricianul dădu perdeaua la o parte, hotărât să-i spună 
câteva acelui servitor obraznic. Chiar când păşea în peristil, peste 
el năvăliră Nefer, Fillis şi Iberina, care alergau pe sub portic; una 
dintre ele scutura un clopoțel de argint. În urma lor venea în galop 
un vârtej alb, dinspre care se auzea un cor de mieunături. 

— Ce se întâmplă aici? 

— Sunt pisici, domine, gemu Castor, trăgându-şi nasul. Mii de 
pisici! 

— Oh, domine, ce dezastru pe capul nostru! interveni Paris, 
luându-se cu mâinile de cap. S-au cățărat pe draperiile din 
oechus, apoi au făcut ferfeniță pernele din mătase de Taproban, 
husele din pânză de Chios şi chiar şi pătura ta de lână brodată! 
Servitoarele parcă au înnebunit, se joacă întruna cu ele ca nişte 
copii şi nu-i chip să le opresc! 

— Pe Hercule, dar cine a fost zevzecul care a trimis aici toate 
dihăniile astea? întrebă Aurelius, încruntându-se. 

— Tu, stăpâne! răspunseră într-un glas cei doi liberți, 
privindu-l cu un aer de reproş. 

— Ordinele tale erau clare, se scuză Paris, arătându-i 
senatorului năuc foaia de papirus prin care acesta promitea o 
bună recompensă aceluia care îi aducea pisicuța pierdută. 

— Pe Diana, uitasem complet de asta! 

— Vârsta începe să-şi spună cuvântul, domine, sublinie fără 
nici urmă de indulgență secretarul. Îți puteai da seama foarte uşor 
că, îndată ce au citit anunțul tău nebunesc, toți plebeii de pe 
Eschilin au dat buzna să-ți aducă pe tavă toată populaţia felină a 
cartierului. 

— Au venit cam o sută, domine, fiecare aducându-şi pisica sub 
braț: le-am acceptat doar pe acelea care se potriveau cu descrierea 
ta; totuşi, pentru că nu aveam idee care anume era animalul pe 
care îl căutai, a trebuit să despăgubesc nu mai puţin de douăzeci 
şi trei de proprietari, preciză Paris. 

— Printre ele s-ar putea afla şi pisicuță Hebei... încercă 
senatorul să iasă cu fața curată. 

— Dar toate animalele astea văd toate foarte bine! exclamă 
libertul, ştergându-şi lacrimile de cât râsese. 

— Şi ce-i cu asta? 

— Nu eşti în toate mințile, stăpâne? Nu-ţi aminteşti că pisica 
pe care o avea Hebe era oarbă? răbufni Castor, cu furie în glas. 

Când văzu că stăpânul se întunecase la față, căzu pe gânduri. 

— Pe toţi zeii, să nu-mi spui că am uitat să-ți spun asta! 

— Chiar aşa s-a întâmplat, Castor. Cred că memoria îţi joacă 
feste urâte mai degrabă atunci când te întreci cu măsura la vin şi 
nu când se adună anii: dar nu-i nimic, o să am grijă să nu mai bei 
decât apă chioară la toate zilele de nundinae! care vor veni! hotări 
senatorul, mânios încă pentru vorbele grele pe care le auzise din 
partea secretarului. 

— Totuşi, acum ce facem, domine? Este imposibil să ţinem aici 
toată haita asta de fiare, dar nici nu avem cum să scăpăm de ele: 
după religia egiptenilor, pisicile sunt sacre fiind ocrotite de Bastet 
şi zeiţa s-ar putea supăra pe noi, îi atrase atenţia Paris, 
întotdeauna atent să nu-i mânie pe zei. 

— Foarte simplu, o să le facem cadou! hotări Aurelius. Castor, 
pregăteşte-te şi scrie: „Celei mai frumoase dintre frumoase”, apoi 
copiază asta în douăzeci şi trei de exemplare! 

— Îţi arde de glumă? spuse secretarul, neînțelegând despre ce 
era vorba. 

— Absolut deloc, am să-ți dau imediat lista matroanelor la 
care să trimiţi pisicile şi prima dintre ele va fi draga noastră 
Pomponia. Între timp, tu, Paris, te vei duce să cumperi nişte 
lănțişoare de aur ca să le foloseşti ca zgardă. 

— Da, stăpâne, spuse resemnat intendentul, lăsând să se 
ghicească din tonul lui cât de nepotrivită considera o asemenea 
soluţie. Ah, era să uit şi eu... unul dintre amărâții ăia cărora le-am 
dat bani pe pisici, un anume Famulus, zis Dinţosul, vrea să-ți 
spună ceva în legătură cu incendiile. 

— Caută-l şi adu-l aici! îi porunci Aurelius cu glas tunător. 

— De unde să-l iau, domine? îi atrase atenția administratorul. 
Locuia pe Vicus Tortus, la capăt; dar de când a rămas fără casă, 
umblă şi cerşeşte prin toate cartierele oraşului, iar noaptea 
doarme pe unde apucă. 

— Într-o asemenea poveste, singurul care îmi poate fi de folos 
este Mummius! exclamă senatorul. 

La scurt timp după aceea, purtătorii se îndreptau către casa în 
care se afla instalată cohorta a doua de vigiles. 


— Am primit informaţii despre centurionul de care întrebai, 
Aurelius! îi ieşi în întâmpinare pompierul. Retius a fost lăsat la 


1 Nundinae: târguri care se țineau din nouă în nouă zile şi, mai general, 
perioada dintre o zi de târg şi alta. 

vatră şi acum este în Brundisium!; şi-a făcut o casă acolo, după 
care s-a însurat cu o fată de prin partea locului. 

Patricianului îi fu ruşine să-i spună omului că informația 
aceea, obținută cu atâta trudă, nu-i mai era acum de nici un folos. 

— Ascultă-mă bine, Mummius: trebuie să-l interoghez pe unul 
care a stat cândva pe Eschilin şi se pare că ştie unele lucruri 
despre piroman, dar nu ştiu cum să dau de urma lui.... 

— Bieţii oameni şi-au găsit adăpost cam peste tot, unii în 
camere cu chirie, alții în casa unor rude. Cei mai mulți dintre ei, 
însă, au trecut fluviul şi au ocupat cu de la ei putere câteva clădiri 
care erau folosite într-o vreme ca depozite. Din păcate, nu te pot 
ajuta să-l găseşti pe omul acela: Leontius mi-a ordonat să mă 
antrenez în fiecare zi, timp de trei ore, la pompat apa şi vai de 
mine dacă nu fac asta! spuse Mummius, desfăcându-şi brațele în 
semn de neputinţă. 


1 Brundisium: Brindisi de astăzi, port de îmbarcare către provinciile din 
Orient. 

XXX A patra zi înainte de Idele lui iulie 


Îndată după ce scăpase de pisici, Castor îşi recăpătase buna 
dispoziție obişnuită. 

— S-ar putea să fi reuşit, domine! Ciria a scotocit prin camera 
Valeriei şi, sub saltea, a descoperit o scrisoare compromițătoare 
semnată de Antonius în persoană. 

— Ce scrie acolo? 

— Habar n-am. Ciria este gata să negocieze cu noi predarea 
scrisorii, dar eu am o idee mai bună, domine: de ce nu o iei ca 
servitoare? 

— Nici nu mă gândesc: ar fi gata să vândă şi secretele mele aşa 
cum face cu cele ale Valeriei! 

— Stăpâne, se întâmplă ca fata aia să-mi placă tare mult! 
spuse cu înflăcărare libertul. 

— Eu sunt sigur că ai posibilitatea să te întâlneşti cu ea şi în 
afara casei, Castor! îl refuză Aurelius. 

— Bine, dar asta este casa mea! protestă grecul care de când 
auzise de testamentul senatorului nu mai contenea cu pretențiile. 

— Nu încă; sunt perfect sănătos şi, de altfel, pot să-mi schimb 
în orice moment ultimele dorințe. 

— Dacă-i pe-aşa, pregăteşte-te să plăteşti din gros, pentru că 
fata cere multe. Vrea s-o cumperi şi s-o eliberezi, plus cinci aureus 
ca să plece într-o provincie cât mai departe de Roma. 

— Ce vorbeşti, cinci sute de sesterți sunt bani, nu glumă! 

— Nu pentru tine, domine: te-am văzut plătind şi mai mult 
curtezanei Cintia pentru o singură noapte. Pe de altă parte, îți dai 
seama că o servitoare trebuie s-o şteargă de aici cât mai repede 
dacă a furat un asemenea document. De fapt, are de gând să se 
ducă în Trespotial... 

— Bine, sunt de acord, cedă în cele din urmă Aurelius. 
Scrisoarea aceea s-ar putea să fie importantă: Valerius nu avea un 
alibi solid nici pentru moartea lui Antonius, nici pentru aceea a lui 
Metronius... 


1 'Trespotia: regiune din nordul Greciei, având astăzi drept capitală 
oraşul Igumenitsa. 

— În privinţa incendiilor, din păcate cavalerul Servillius mi-a 
dat înapoi lista lui Mummius fără să fi putut descoperi ceva 
suspect. 

— Mai rămâne totuşi Famulus acela, cunoscut printre ai lui ca 
Dinţosul. Asta numai dacă aş şti după ce să-l recunosc... 

— Asta-i treabă uşoară, stăpâne, nu degeaba îi spun toți 
Dinţosul: cândva poate că a luat o bătaie zdravănă în timpul unei 
întâlniri furtunoase, pentru că i-a mai rămas în gură doar un dinte 
din față, îi dezvălui Castor care fusese de față când se plătiseră 
recompensele pentru aducătorii pisicilor. 

— Bine, atunci trebuie să dau de el cât mai repede. Mummius 
spunea că s-ar afla printre cei care s-au aciuiat dincolo de Tibru. 

— Te referi la depozitele acelea părăsite de dincolo de Via 
Aurelia!? Acolo poți găsi toate scursorile Romei: tâlhari, criminali, 
sclavi fugiți de la stăpân, străini care credeau că în Urbe puteau 
găsi Olimpul pe pământ şi s-au trezit, în schimb, în Tartar... ăia 
sunt oameni obişnuiţi să lupte chiar şi cu şişul pentru o bucată de 
pâine; şi, zău aşa, nu-l văd eu pe prietenul nostru răspunzând ca 
un om bine educat la întrebările unui senator! 

— Credeam că te-ai putea ocupa tu de asta, Castor, spuse cu 
jumătate de gură Aurelius. 

— N-aş pune piciorul acolo nici pentru tot aurul din lume! fu 
răspunsul categoric al libertului. 

— Aş putea să-ţi poruncesc. 

— Într-un asemenea caz, domine, spre marea mea părere de 
rău, aş fi nevoit să te refuz: îți aduc aminte că, prin mărinimia ta, 
nu mai sunt un sclav, preciză grecul, în timp ce patricianul regreta 
pentru a nu se ştie câta oară faptul că-i acordase libertatea. Du-te 
tu printre descreierații ăia dacă ai chef de aşa ceva! 

— Exact asta am să fac! 

— Trebuie să-ți pregătesc o synthesis? albastră până la glezne? 
Sau preferi să pui pe tine haina aceea din mătase indiană cu 
broderii de argint? îl luă în râs grecul. 

— O să-mi aleg nişte haine jerpelite şi încălțări cu degetele 
ieşind pe-afară... 


1 Via Aurelia: începea din cartierul de dincolo de Tibru (Trastevere de 
astăzi) din dreptul podului Emilius („Podul rupt” ale cărui urme se văd şi 
astăzi). 

2 Synthesis: haină de modă grecească, purtată de obicei la banchete. 

— N-o să păcăleşti pe nimeni, stăpâne: ştii cumva cum să-l 
îndupleci pe meşterul care angajează muncitori cu ziua sau să 
întinzi cu umilința necesară mâna ca să ceri de pomană? Te vezi 
dormind sub cerul liber, fără să te poţi spăla şi pieptăna vreodată? 
Nu, domine, orice ai face, oricât de multe eforturi ai face, se 
observă de la distanța de o milă că nu eşti decât un nobil! 

— Mai vedem noi! îi replică patricianul, pornind către uşă. 

— Ai uitat de cei cinci sute de sesterți pentru Ciria, domine! 

— Uite-i! spuse Aurelius, executându-se imediat. 

— la te uită... prima greşeală! rânji grecul. Nici unul dintre 
vagabonzii care se respectă nu pleacă la drum cu punga plină 
ochi! 

— Bine, o să iau la mine doar câțiva bănuți. 

— Vezi să nu uiţi inelul! îi aminti secretarul, arătând către 
sigiliul pe care senatorul îl purta pe degetul arătător. 

În primul moment, Aurelius vru să-l lase în grija grecului, apoi 
se răzgândi, preferând să-l dea intendentului. Castor, care 
întinsese deja mâna, se bosumflă. 

— Ce este, n-ai încredere în mine? 

— Nici un pic. În ce priveşte nesupunerea ta, peste care nu se 
poate trece, îndată ce povestea asta se va termina, o să ne socotim 
noi! îl amenință stăpânul. 

Ochii libertului se îngustară, devenind ca două crăpături. 

— Eu aştept aşa ceva de mult, domine! îi răspunse el pe un 
ton care nu prevestea nimic bun. 


Senatorul merse o bucată de vreme prin cartierul Aurelia şi 
coti la stânga, înspre Naumachia! lui Augustus. 

Afundându-se, încălțat cu nişte solae prăpădite, pe o străduță 
care semăna cu un canal sub cerul liber, Aurelius îşi ridică 
privirile către colina laniculului şi se mai linişti puțin văzând 
zidurile impunătoare ale elegantei sale locuinţe din afara oraşului. 
Contrastul dintre cocioabele acelea dărăpănate din cartierul 
dezmoşteniților sorții şi luxoasele reşedințe de pe coline era 
strigător la cer: la Roma, bogăția nemăsurată conviețuia poartă în 
poartă cu sărăcia, luxul cu foamea, rafinamentul cu dezolarea. 

— Ştii cumva unde i-aş putea găsi pe cei care au rămas fără 
case după incendiile de pe Eschilin? întrebă pe o femeie ofilită 


1 Naumachia: arenă pentru bătălii navale. 

înainte de vreme care mergea cocoşată sub o legătură uriaşă de 
mărăcini uscați şi trăgea în urma ei o droaie de plozi mucoşi. 

Ea îi întoarse spatele, însă o fetiță care nu putea avea mai 
mult de şapte ani, dar îşi purta deja în cârcă frățiorul mai mic, îi 
arătă o construcție de la răspântie. Pe partea care se dărâmase, se 
mai putea vedea în toată splendoarea lui uriaşul falus a cărui 
emblemă ar fi trebuit să aducă noroc acelei construcții: se părea că 
zeul Priap nu se bucura de o prea mare considerație din partea 
zeilor nemuritori dacă protejaţii săi ajunseseră atât de rău, se 
gândi senatorul, văzând cum un tânăr, având legată pe frunte o 
zdreanţă roşie, ridica un sac de turbă în spatele unei servitoare 
slabe ca un băț. 

Abia atunci când fata încercă să-şi aşeze mai bine povara în 
spate, senatorul îi văzu mâinile, prea negre ca să fie murdare doar 
de pământ. Scoţând un strigăt, alergă lângă ea şi o apucă de un 
braț. Sacul căzu, împrăştiindu-şi pe jos conținutul, în timp ce 
sclava aceea necunoscută îl acoperea de sudălmi. Aurelius simți o 
deziluzie cumplită: cum de putuse să creadă că fata aceea era fiica 
Glafirei? Femei cu pielea neagră erau o mulțime într-un oraş ca 
Roma... 

Pe când o ajuta pe fata aceea să-şi adune bucăţile de turbă, îl 
văzu pe tânărul legat la frunte cu cârpa roşie dispărând printre 
ruinele depozitului, râzând cu poftă şi arătându-şi gura ştirbă în 
care nu se mai vedea decât un singur dinte din față. Rapid, 
Aurelius ridică sacul pe umeri şi porni după el pe scara şubredă 
din lemn. 

La etaj nu era decât o singură încăpere, uriaşă, fără nici un 
perete despărțitor: trăiau acolo zeci şi zeci de familii, instalate 
fiecare cum putuse. Ca să se mai izoleze cumva unele de altele, 
atârnaseră din loc în loc nişte perdele cu găuri atât de mari încât 
prin ele ar fi putut trece cu uşurinţă carul Cybelei. 

— Dinţosule! strigă din răsputeri Aurelius, încercând să se 
facă auzit prin hărmălaia asurzitoare. 

Zgomotele se stinseră pe neaşteptate, în timp ce mulțimea 
celor adăpostiți acolo se apropia de el ca de un lepros, ațintind 
asupra lui priviri duşmănoase: fiecare palmă de spaţiu fusese 
cucerit cu mari eforturi şi, dacă un nechemat avea de gând să-şi 
instaleze culcuşul fără a se lupta pentru aceasta chiar şi cu şişul, 
greşea amarnic... 

— Vorbeşte cu mine, eu sunt şeful aici! apăru în fața lui o 
namilă cu un aer amenințător. 

— Îl caut pe Famulus, zis Dinţosul, începu senatorul. 

— Nu ştii că pentru a intra aici trebuie să plăteşti taxa? îl 
întrerupse individul, arătând înspre ceea ce pentru Aurelius nu 
era decât o tunică ponosită, dar în lumea aceea mizeră putea fi 
considerată o haină elegantă. 

— Vrei cumva să mă jefuieşti? întrebă patricianul cu oarecare 
mândrie. 

— Şi dacă aş vrea, ce? îi replică matahala. 

— Dacă-i pe-aşa, înseamnă că am greşit locul, făcu Aurelius 
cu o aroganță total nepotrivită. Căutam nişte oameni cumsecade 
rămaşi fără adăpost din cauza focului, nu o bandă de tâlhari! 

Senatorul abia terminase de pronunțat ultimul cuvânt că se 
pomeni ridicat în aer de mâna stângă a uriaşului. 

— Nu mai există oameni cumsecade aici. Eu am fost fierar 
timp de treizeci de ani şi munceam cinstit zi şi noapte ca să-mi 
hrănesc familia: toată lumea îl cunoştea pe Animalul de pe 
Eschilin şi i-ar fi încredințat fără nici o grijă cheile casei. Acum, 
uită-te şi tu cum am ajuns: soția mea zace pe mormanul acela de 
paie, atât de bolnavă încât nici nu se mai poate mişca, iar fetele 
mele trebuie să se vândă pe străzi ca nişte târfe ca să-i dea ceva de 
mâncare! 

— Eu nu am nici un amestec! De vină este cel care a pus 
focul... 

— Unul ca tine a fost! 

— Cum adică? deveni mai atent senatorul. 

— Eu îi adulmec pe toți ticăloşii! L-am văzut pe nenorocitul 
acela pe când fugea de rupea pământul după ce pusese focul şi 
sunt sigur că nu era vreun sărăntoc, chiar dacă încerca să pară 
aşa! Famulus se jură că l-ar putea recunoaşte oricând... 

— Dacă-i aşa cum spui, de ce nu v-aţi dus la vigiles? întrebă, 
cu un aer naiv, Aurelius. 

— Chiar crezi că n-am făcut şi asta? Primul meu nepot a pierit 
în focul acela... dar comandantul n-a vrut să mă primească şi a 
trimis un zbir de-al lui să mă potolească, zicându-mi că se vor face 
cercetări... Şi uite aici, astea sunt cercetările pe care le-a făcut! 
rânji el, arătând spre încăperea aceea mizerabilă. Când am văzut 
cum îşi tratează Roma locuitorii, am trecut şi eu de partea 
cealaltă; aşa că nu mai sta la trăncăneală şi scoate de pe tine 
tunica aia! 

— O să vă trimit mâncare şi haine dacă mă ajutaţi, promise 
Aurelius. 

— Haleală, da? se strâmbă plictisit fostul fierar. Oi fi Saturn, 
zeul mâncării! Dacă te las să ieşi de aici, cine o să te mai vadă la 
față? Şi, dacă mă gândesc bine, s-ar putea să mai ascunzi ceva pe 
dedesubt! 

Patricianul bătu în retragere. 

— Dacă îndrăzneşti să te atingi, spuse el printre dinți, dar 
celălalt îl întrerupse cu un râs batjocoritor. 

— Ce-o să faci, mă trimiți la puşcărie? se schimonosi el, 
provocând un râs general. 

„Blestemată să-mi fie limba asta care nu ştie să tacă”, se gândi 
Aurelius, „şi blestemațţi să fie toți strămoşii, consuli sau senatori, 
de la care am moştenit trufia asta de patrician...”. 

— Am auzit că, pentru a fi primit aici, unul ca mine trebuie să 
se măsoare cu tine, îndrăzni el. Dat fiind că, oricum, avea să fie 
făcut bucăți, măcar să se bată cu aceleaşi arme... 

— Şi tu ai vrea să faci asta, măi, lăudărosule? 

Aurelius fu nevoit să recunoască în cele din urmă că spusese o 
prostie mai mare decât el: era musculos şi bine antrenat, dar, în 
comparație cu namila din fața sa, părea doar o aşchie. Dar pentru 
că răul fusese făcut, nu mai putea da înapoi... 

Animalul îşi frecă palmele, în timp ce toți oamenii din adăpost 
făceau un cerc în jurul celor doi, ca să se bucure de un spectacol 
neaşteptat. 

Senatorul trase adânc aer în piept. Nu avea decât o singură 
speranță, aceea de a-şi dobori adversarul din primele lovituri; 
pentru un uriaş ca acela, însă, un simplu pumn abia dacă l-ar fi 
gâdilat... 

— Eşti gata? spuse fierarul, apoi îşi ridică pumnii şi se năpusti 
cu capul înainte asupra senatorului. Acesta se feri de atac, sărind 
sprinten în lături, lovindu-l totodată în gât cu muchia palmelor, 
într-o mişcare învățată cu mulți ani înainte de la un înțelept 
bătrân din țara mătăsii. 

Lovitura fu foarte precisă şi avu efect, pentru că, pentru o 
clipă, matahala fu ameţită şi se lăsă puţin pe spate. Înainte să se 
poată redresa, Aurelius îi trimise sub stern o lovitură directă care 
ar fi pus jos chiar şi un cal, dar fostul fierar nici nu păru să simtă 
ceva. 

Uimit de acea neaşteptată agresivitate a adversarului, 
Animalul lăsă capul în jos şi-şi lăsă gâtul descoperit. Pentru 
Aurelius, această clipă fu ca o rază de speranţă: o lovitură în locul 
în care venele de la gât aduc sângele către cap l-ar fi oprit definitiv 

pe uriaşul său inamic. Şi l-ar fi ucis, se gândi el, iar mâna i se opri 
la jumătatea drumului. 

Celălalt se ridică destul de greu şi privirea sa era plină de o 
furie sălbatică. Ce idiot am fost, îşi reproşă patricianul: cu 
siguranță, Animalul nu l-ar fi cruțat în nici un fel.... 

— Pe Hercule, măi frate, eşti de-a dreptul cumsecade; era cât 
pe ce s-o mierlesc! Hai să bei ceva cu mine şi poți să mă întrebi tot 
ce vrei: acum ai dreptul! îl invită fierarul cu o scatoalcă aşa-zis 
amicală, dar care era cât pe ce să-i facă zob lui Aurelius cel puţin 
două coaste. După un ceas, senatorul ieşi dintre ruinele 
depozitului pe deplin mulțumit: la deget purta un inel grosolan de 
fier, semn al prieteniei sale veşnice cu Animalul, şi aflase care era 
semnul secret pentru a fi primit în lumea interlopă a oraşului; de 
asemenea, avea acum nişte amănunte deosebit de utile pentru 
găsirea piromanului. 

leşind din clădirea ruinată, ajunse din nou față în față cu 
sclava africană de mai devreme şi aceasta îl privea cu ochii plini de 
lacrimi. Senatorul scoase de sub tunică una dintre monedele de 
un assos pe care le avea la el şi i-o aruncă. Imediat după aceea, 
simți cum cineva îl trăgea de poala hainei: fetița cu frățiorul în 
cârcă era şi ea acolo şi întindea palma către el. 

Cel care mănâncă în fiecare zi şi doarme într-un aşternut 
curat se arată deseori generos cu cei sărmani: pomana nu 
înseamnă cine ştie ce sacrificiu şi, după ce ai făcut-o, te poți 
întoarce fără remuşcări la patul moale de acasă şi la mesele 
îmbelşugate, simțindu-te mai plin de bunătate. Aşa încât 
patricianul, scotocindu-se după un alt assos, nu dădu decât peste 
un denarius de argint pe care i-l dădu zâmbind amărâtei fetițe. 

Ea alergă imediat să le arate celorlalți comoara pe care o 
căpătase, arătând cu gesturi largi către imprudentul său 
binefăcător, aşa că acesta se trezi în rolul mielului adulmecat de o 
haită de lupi flămânzi. Încercă să se îndepărteze, fluierând, 
prefăcându-se indiferent, dar mulțimea de copii porni în urma lui, 
însoțindu-l în tăcere. Apoi, unul mai îndrăzneț, o luă înaintea 
celorlalți şi veni în spatele lui aproape atingându-l, în timp ce 
copiii ceilalți mergeau înaintea lui țopăind, întinzând mâinile şi 
zâmbind rugător. 

Senatorul încercă să le arate că nu mai avea nimic să le dea, 
dar micii cerşetori, departe de a renunța, se apropiară şi mai mult, 
trăgându-l acum de poalele tunicii. 

Aurelius încercă să aprecieze în grabă la ce distanță se afla de 
podul peste Tibru, dincolo de care se înălțau porticurile şi 
coloanele Romei de marmură: era mai departe decât credea. 
Urmărit în continuare de ciudatul alai, traversă Via Aurelia şi se 
îndreptă către locuința sa de pe lanicul, vrând să arunce câțiva 
bănuţi pe stradă îndată ce ajungea să fie în siguranță. 

Pe când străbătea ultima porțiune a drumului, întoarse capul 
pentru o clipă: erau mai mulți de o sută acum, printre ei aflându- 
se femei, copii, bătrâni şi invalizi, dar, din fericire, aproape că 
ajunsese. Urcă dintr-o săritură cele patru trepte şi luă în mână 
ciocanul de la uşă, bătând cu el de câteva ori. Prin ferestruică un 
ochi bănuitor îl examină şi strigă: 

— Plecați de-aici, sărăntocilor! 

— Deschide, sunt stăpânul tău! îi porunci Aurelius pe cel mai 
autoritar ton posibil, dar îngrijitorul îi închise imediat ferestruica 
în nas. Între timp, gloata de cerşetori se adunase în urma sa şi-l 
împingea în uşă. Patricianul începu să lovească în canaturi cu 
pumnii şi cu picioarele, urlând din răsputeri. 

Într-un târziu, uşa se deschise numai atât cât era suficient ca 
să-l lase să treacă, lăsând afară alaiul acela de zdrențăroşi. 

— Bine că v-aţi hotărât să deschideţi, ticăloşilor! urlă 
senatorul. În clipa următoare, îşi simţi braţele prinse într-o 
strânsoare nemiloasă şi se pomeni trântit la pământ; în acelaşi 
timp, un sclav îi punea un picior pe grumaz ca să-i țină capul 
nemişcat. 

Abia atunci patricianul îşi aminti că era la fel de zdrențăros ca 
şi ceilalți, murdar şi năclăit de sudoare. Tunica ponosită, sfâşiată 
într-o parte, atârna pe el ca şorțul unuia dintre jegoșii fullones, 
zdrențele ei ajungând până la sandalele rupte cu şireturile care 
abia se mai țineau. Mai rău, în loc de sigiliul cu rubin, acum purta 
pe deget ca emblemă inelul grosolan al Animalului... 

— Chemaţi-i pe vigiles, repede; am prins căpetenia 
nemernicilor! spuse plin de satisfacție cel care era mai mare peste 
servitorii din casă. 

— Măi smintiților, eu sunt stăpânul vostru! striga mereu 
Aurelius, în timp ce sclavii îl aruncau într-o cuşcă de fier, 
închizând uşa cu un lacăt uriaş. 


După o oră, în beciul cazărmii în care se afla sediul cohortei a 
şaptea, Publius Aurelius, aristocrat cu sânge de nobil în vine, 
senator al Romei, bancher, armator, latifundiar şi filosof din 

plăcere, stătea rezemat de zăbrele, înjurându-i printre dinți pe toți 
zeii Olimpului, ai Oceanului şi ai Infernului, laolaltă cu soțiile, 
odraslele şi iubitele lor. 

Nu-şi dădea seama cât timp fusese nevoit să aştepte până la 
sosirea lui Castor: comandantul Cecilianus, singurul care ar fi fost 
în stare să-l recunoască, lipsea în momentul acela din cazarmă, iar 
Mummius, după ce fusese mutat la cohorta a doua, nu mai călca 
decât rareori pe acolo. 

Din cauza aceasta, abia după multe insistențe şi parlamentări 
cu agenţii de poliție, aceştia catadicsiră să trimită pe cineva cu un 
mesaj la el acasă, dar, până să se primească vreun răspuns, 
fusese nevoit să rămână în continuare închis. Trecuseră deja două 
ore şi el încă îşi mai aştepta salvarea, îndurând pălăvrăgeala 
bețivanilor şi pipăielile câtorva pederaşti care sperau să-şi petreacă 
şi noaptea cu el. În cele din urmă, pe scările care coborau spre 
marea celulă comună, răsună vocea cunoscută a secretarului său. 

— Castor! strigă senatorul, cu sufletul plin de fericire şi 
recunoştinţă: credinciosul său servitor venise el însuşi ca să-l 
scoată de acolo! 

— Uite-l acolo! spuse gardianul. 

— Ăla crezi tu că este stăpânul meu? exclamă parşivul grec, 
aruncând în fugă o privire asupra lui. Ar trebui să vă fie ruşine că- 
l puteţi confunda pe nobilul Statius cu un cerşetor ca ăsta! 

— Castor! îl strigă din nou patricianul, nevenindu-i să-şi 
creadă ochilor ceea ce vedea: libertul său îi întorsese spatele. 

— lartă-ne că te-am deranjat, secretarule, dar păduchiosul 
acela insista atât de mult că ne-am simțit datori să te chemăm... 
se scuză unul dintre pompieri, foarte încurcat. 

— Levantin ticălos, am să te jupoi de viu, am să te rup în 
bătaie! urla Aurelius din adâncul rărunchilor. O să pun să fii 
biciuit la sânge, o să-ți scot dinţii din gură, o să te pun în lanţuri 
pentru tot restul vieții! 

— Văd că este chiar smintit: aruncați peste el o găleată cu apă 
rece, îi sfătui grecul pe paznici, zâmbind perfid şi pornind spre 
uşă. 

Chiar în clipa aceea, un alt bărbat apăru în capătul scărilor şi 
exclamă cu uimire: 

— Ce cauţi aici, senator Statius? 

— Mummius! suspină patricianul, uşurat, în timp ce paznicul 
se grăbea să-i descuie uşa. 

— Ce faci aici, în închisoare şi tăvălit în halul ăsta? 

— Lasă-mă să-i rup oasele ticălosului ăluia şi-ţi explic totul 
după aceea! făcu patricianul, în culmea furiei, pornind în goană pe 
scări. 

Dar nu mai era nici urmă de Castor pe-afară. 


— Există o persoană care se potriveşte foarte bine cu 
descrierea pe care ţi-a făcut-o Dinţosul; o cunoşti şi tu... spunea 
pompierul ceva mai târziu după ce-l dusese pe Aurelius într-o 
cameră mai acătării şi-i oferise un pahar de vin. 

— Dacă omul la care te gândeşti este acelaşi care se află în 
spatele proprietarilor de case incendiate, înseamnă că-l poţi prinde 
pe piroman şi toată Roma te va ridica în slăvi! îl îndemnă 
patricianul. 

Cu toate insistenţele lui, pompierul încă mai ezita. 

— Este prea absurdă bănuiala asta... 

— Este un ucigaş, Mummius: trebuie să-l oprim cu orice preț! 
insistă în continuare senatorul, povestindu-i ce se întâmplase cu 
micuța Hebe. 

— Sărmana fetiță, murmură agentul, înduioşat, după care 
aruncă o privire în jur şi, după o scurtă ezitare, şopti un nume la 
urechea patricianului. 

— Pe toți zeii din Olimp, nu l-aş fi descoperit niciodată! 
exclamă Aurelius. Şi totuşi, nici nu încape vorbă, descrierea i se 
potriveşte de minune.... de data asta va trebui să mă fac luntre şi 
punte ca să-ți aduc dovezile care-ţi trebuie, Mummius! 

După ce patricianul plecă, pompierul rămase multă vreme 
aşezat la masă, cu privirea ațintită în fundul cupei cu vin. Venise 
de la țară plin de un entuziasm uriaş şi se înrolase cu gândul 
neabătut de a apăra legea şi de a-i proteja pe concetățenii săi de 
incendii şi de răufăcători. Zece ani de serviciu conştiincios, fără să 
fi şovăit chiar şi în situaţii grele, fără să fi acceptat vreodată 
monedele pe care mulți i le fluturau prin fața ochilor ca să şi-i țină 
închişi. Zece ani în care învățase din propria experiență că nu 
întotdeauna cei vinovați plăteau pentru faptele lor, mai ales când 
era vorba despre oameni bogați şi puternici. 

Acum, însă, zarurile fuseseră aruncate. Dacă ieşea rău, îl 
aştepta o demisie forțată, întoarcerea lipsită de glorie în sătucul 
natal din creierul munţilor, acolo unde nu mai rămăsese nimic, 
nici măcar mica grădină a familiei. Asta în cel mai bun caz; nici 
nu-i venea să se gândească la ceea ce l-ar fi aşteptat dacă... 

Pe de altă parte, dacă senatorul reuşea... 

Aurelius năvăli în domus ca o vijelie. 

— Dacă nemernicul acela de grec mai îndrăzneşte să pună 
piciorul aici, puneţi mâna imediat pe el, încuiaţi-l în camera de 
pedepse şi aruncaţi cheia! le porunci el servitorilor care 
rămăseseră muţi de uimire. 

Paris încuviință şi el cu o mină gravă, fără a reuşi să-şi 
ascundă cu totul mulțumirea. Avea să scape, în sfârşit, de cel mai 
aprig inamic al său, de individul care-şi bătea joc atâţia ani de el, 
fără nici un pic de milă, punându-l mereu într-o lumină proastă 
față de stăpânul său... 

Încă furios, Aurelius porni spre baie. Rămase acolo mai mult 
de un ceas, lăsându-se frecat îndelung cu buretele, în timp ce 
Nefer îi curăța cu grijă unghiile, iar Iberina îi trecea pieptenele des 
prin părul ud. Când Fillis îi înfăşură în jurul trupului cearceaful 
de pânză albă, senatorul întinse automat mâna către cupa de 
cervesia rece pe care secretarul obişnuia să i-o pregătească la 
ieşirea din bazin. 

Cervesia nu se afla la locul ei, după cum nici Castor nu se 
zărea. Patricianul strânse din buze: trebuia să se obişnuiască în 
cele din urmă cu gândul că grecul nu va mai apărea niciodată. 

XXXI A treia zi înainte de Idele lui iulie 


— Am nişte veşti teribile! exclamă Pomponia în după-amiaza 
zilei următoare. Se pare că frumoasa Corellia îşi făcea de cap cu 
câteva personaje de vază, în timp ce soţul ei se prefăcea că nu 
aude şi nu vede! 

Patricianul, hotărât să nu-şi dezamăgească prietena, îşi dori 
din toată inima ca expresia feței lui să exprime uimirea 
corespunzătoare față de asemenea informații tardive. 

— Servitorii, continuă brava matroană, spun că stăpâna lor, 
Corellia, se ducea la o întâlnire amoroasă chiar în dimineața în 
care a fost ucis Antonius.... Aurelius se prefăcu surprins, 
temându-se de inevitabila continuare. Frumuseţea este că soțul nu 
trebuia să ştie nimic despre această întâlnire, pentru că, atunci 
când ea, la doar câteva zile mai târziu, a plecat din nou ca să se 
arunce în brațele misteriosului amant, s-a dus s-o caute acasă la 
mama ei! Bine i-a făcut ipocritului ăluia de Metronius: făcuse pe 
codoşul şi cu prima soție pe care i-a oferit-o lui Elius Seianus ca 
să-şi salveze viața... data viitoare poate că se va gândi de două ori! 

— Nu mai poate exista o dată viitoare, Pomponia, îi aminti cu 
delicateţe senatorul. 

— Oh, da, aşa este... dar ce spuneam? continuă netulburată 
matroana. Aha, da, vorbeam despre ultima aventură a Corelliei: se 
pare că valetul ştie multe despre asta... dar ce ai, Aurelius, de ce 
îți ţii răsuflarea în halul ăla? Dacă nu te simţi bine, spune-i lui 
Castor să-ți dea ceva. Apropo, unde este secretarul? 

— E liber, se grăbi să-i răspundă senatorul. 

— În sfârşit, te-ai gândit să-l recompensezi! Merita aşa ceva, 
este un prieten adevărat; dacă te gândeşti de câte ori te-a scos din 
încurcătură... Aurelius avu o senzație ciudată, ca o flacără care îi 
urca spre față, de parcă s-ar fi înroşit... 

Pomponia plecă după vreo două ceasuri şi patricianul o 
conduse până la fauces, unde portarul Fabellus dormea tun, aşa 
cum îi era obiceiul. Întorcându-se prin atriumul pustiu, i se păru 
că aude o tuse discretă, chiar deasupra capului său, aşa că ridică 
privirile, curios să vadă ce era. 

— Pst, stăpâne, aici sunt! 

Nemernicul de levantin se afla pe acoperiş, lângă compluviumi, 
ținând în mână o lumânare aprinsă şi două suluri de papirus. 
Aurelius simți cum sângele i se urca la cap şi-l ameninţă, furios, 
cu pumnul. 

— Fii atent la mine! Dacă ai de gând să chemi pe cineva, 
papirusurile astea de preț se vor transforma în scrum: am aici 
scrisoarea pe care Ciria a furat-o de la Valeria şi lista celor care au 
cumpărat acele insulae incendiate, spuse secretarul, apropiind 
sulurile de flacăra lumânării. 

— Ce faci tu este şantaj curat, Castor, şi încă unul dintre cele 
mai murdare! îi strigă patricianul, furios la culme. 

— Da, tot ce se poate, stăpâne, recunoscu calm libertul. 

— Vino imediat jos! 

— Îmi dai cuvântul tău de cetățean roman că voi scăpa întreg 
din mâinile tale? 

— Coboară tu şi mai vedem noi... bombăni senatorul. 

— Vreau un răgaz de o oră ca să plec, înainte ca tu să-ți pui 
oamenii pe urmele mele, insistă Castor. 

— De acord! admise în cele din urmă Aurelius, simțind că i se 
taie respirația de furie. După câteva clipe, examina cu atenţie cele 
două documente, la lumina marelui candelabru din birou. 

— Minunat, Castor! fu el cât pe ce să exclame, dar se abținu la 
timp şi continuă discuţia cu Castor. Crezi că poţi face din chestiile 
astea o marfă de schimb ca să scapi de bici, alexandrin trădător? 

— Chiar asta aveam de gând, domine. 

— Şi ai pretenţia să trăieşti în continuare aici, după porcăria 
pe care mi-ai făcut-o ieri? 

— E o casă frumoasă, domine, şi mă simt bine aici. 

— Îți dai seama că, dacă nu te-aş mai pedepsi, mi-aş ridica în 
cap toți servitorii? întrebă Aurelius, scormonindu-şi din greu 
creierii ca să scornească o soluție onorabilă pentru a ieşi din 
impas. 

— Şi asta este adevărat, domine. Ar exista, totuşi, o soluţie 
care să ne mulțumească pe amândoi. Orice pedeapsă are 
întotdeauna două aspecte diferite: pedeapsa în sine care, de 
regulă, este corporală şi umilința morală pe care o îndură cel 
pedepsit. 

— Şi ce-i cu asta? 


1 Compluvium: spărtură pătrată în acoperişul atriumului, având sub ea, 
pe pardoseală, bazinul pentru impluvium (vezi). 

— Ai fi dispus să renunțţi la prima, dacă, în schimb, ţi-aş 
acorda posibilitatea s-o foloseşti pe a doua? 

— Şi cum ai vrea să fac aşa ceva? vru să ştie stăpânul, încă 
neîncrezător. 

— Ascultă-mă! făcu secretarul, după care continuă să-i 
vorbească în şoaptă. 


— De data asta chiar o ia pe coajă! se miră Fillis. 

— Castor o merita de mult! A făcut el destule boroboațe, dar 
asta este cea mai gogonată şi de neiertat... îşi dădu Nefer cu 
părerea. 

— Credeţi-mă, am încercat să-l scap, dar senatorul nici n-a 
vrut să audă! le dădea explicații Paris, cu o față pământie. 

— Ai făcut aşa ceva tu care erai gata mereu să-l pârăşti 
stăpânului pentru orice fleac? se rățoi Iberina, privindu-l chiorâş. 

— Eu speram să se aleagă doar cu o mustrare... protestă 
intendentul, cuprins de remuşcări. 

— Are nişte umeri aşa de frumoşi secretarul nostru; să sperăm 
cel puțin că n-o să-i rămână urme... gemu Hazel, efeminatul, 
mângâindu-şi cu grijă obrajii fardați. 

Asteria tremura toată, ghemuindu-se lângă mama ei. 

— Hai, fato, o consolă aceasta, senatorul ştie mai bine ce are 
de făcut! 

În clipa aceea, în întreaga domus răsună un nou urlet de 
durere. 

— Oh, zei, nu mai pot să aud aşa ceva! exclamă Paris, 
ducându-şi mâinile la urechi ca să nu mai audă loviturile de bici şi 
vaietele cumplite care se auzeau dinspre bibliotecă. Pregăteşte-ți 
uleiul acela pentru oblojit rănile, Nefer; bietul Castor o să aibă 
neapărat nevoie, adăugă el, cu lacrimi în ochi. 

În cele din urmă, se aşternu o tăcere apăsătoare şi sclavii 
traseră cu urechea, apropiindu-se cu paşi furişați de pragul 
bibliotecii. 

De cealaltă parte a uşii, Aurelius îşi şterse sudoarea de pe 
frunte şi mai lovi o dată, provocând un alt strigăt sfâşietor care 
făcu să se zbârlească pielea servitorilor de afară. 

— Am cam obosit, nu crezi că ajunge? întrebă senatorul, 
lăsând în jos biciul. 

Castor se ridică de pe canapea unde stătuse tolănit pe toată 
durata pedepsei şi pipăi cu degetele coloana care fusese biciuită cu 
atâta vigoare de stăpân. 

— Ba aş crede că ajunge. Doar că tencuiala asta s-a cam 
jupuit şi o să trebuiască să pun pe cineva să refacă pictura. 

— Hai, du-te acum afară; n-aş vrea ca sclavii să se îngrijoreze 
prea mult. 

— Aşteaptă o clipă, spuse Castor, sfâşiindu-şi haina de pe el. 

— Ei, ia ascultă, tunica aia este a mea! protestă stăpânul. 

— Sigur că este a ta, domine; trebuie, totuşi, să mă aranjez 
puţin pentru ca toată comedia asta să fie mai uşor de crezut... îi 
explică libertul. 

În clipa următoare, Castor apărea în pragul bibliotecii, 
înaintând cu paşi şovăitori printre cele două rânduri de servitori 
care-l priveau, compătimitori. Cu un gest ferm şi plin de mândrie, 
refuză mâna pe care Paris i-o întinsese ca să-l sprijine şi se 
îndreptă cu chipul marcat de suferință către camera sa. 

— Nici un vaiet, nici o vorbă! exclamă Fillis, cuprinsă de 
admirație. 

— Este un băiat de caracter: m-am înşelat în privința lui... 
spuse şi Paris. 

— Ce bărbat! şopti Iberina, urmărindu-l cu priviri admirative 
pe curajosul libert care dispărea în întunericul camerei, învăluit 
într-o aură de eroism înălțător. 

XXXII Ajunul Idelor lui iulie 


A doua zi, Aurelius se trezi devreme, fiind animat de un 
prudent, dar încurajator optimism: datorită informațiilor pe care i 
le procurase secretarul, acum avea posibilitatea să pună capăt 
unui şantaj mârşav şi chiar să-l aresteze pe piromanul asasin... 

Când le chemă pe slujnice să-i facă toaleta de dimineaţă, fetele 
intrară ținându-şi privirile în pământ: Iberina aducea ligheanul cu 
apă călduţă, Fillis faşa inghinală, Gaia o tunică proaspăt spălată. 

La fel ca în fiecare dimineaţă, Publius Aurelius întinse braţele 
în lături şi aşteptă ca sclavele să-l îmbrace. Stătea în picioare cu 
ochii închişi, încă adormit pe jumătate, când un şuvoi de apă rece 
i se revărsă pe neaşteptate pe picioarele goale. 

— Te rog frumos să mă ierți, stăpâne, mi-a alunecat vasul din 
mână! spuse Iberina, necăjită. Patricianul pufni iritat: era limpede 
că slujnicele din casă îi declaraseră un război în toată regula ca 
răspuns la tratamentul brutal pe care credeau că-l suferise 
adoratul lor Castor... 

— Sper că nu te deranjează dacă este un pic şifonată. Presa de 
călcat nu funcționează prea bine, încercă să-i explice Gaia, 
întinzându-i o haină care parcă fusese mototolită intenționat. 
Aurelius strânse din buze, hotărât să nu se lase provocat de 
asemenea şicane. Dar, cu toată bunăvoința, nu reuşi să-şi înăbuşe 
o înjurătură atunci când Fillis îi legă atât de strâns subligaculum 
inghinal încât îi punea în pericol virilitatea. 

— Ia ieşiţi afară de aici şi lăsați-mă în pace! strigă el, scos din 
sărite. Paris apăru imediat în prag, cu expresia îngrijorată a unui 
prăpădit de bucătar atunci când vede apropiindu-se de uşa casei 
un cârd de musafiri înfometați. 

— Fă-mi rost de o tunică mai acătării şi trimite-o pe Zenobia 
să mă îmbrace, dacă nu vrei să mă vezi arătând ca un vagabond 
oarecare! bombăni senatorul. 

La scurt timp după aceea, îmbrăcat ca lumea de priceputa 
servitoare din Epir, Aurelius îşi chema credincioşii nubieni. 


Ajungând pe Via Tusculana, Aurelius le porunci purtătorilor 
să oprească lectica şi-i lăsă liberi, dându-le destui bani ca să 
cumpere un urcior de vin şi grațiile unei servitoare frumuşele. 

Porni apoi pe jos pe străduța care urca spre Coelio, înțesată de 
prăvălii şi tarabe. 

Vechea domus în care locuia Valeria, învecinată cu o insula 
foarte înaltă, oferea un plăcut adăpost împotriva arşiței de afară. 
De la etajele de sus şi de la cele câteva tabernae! aflate lângă 
intrare se auzeau strigătele negustorilor, plânset de copii şi 
glasurile în mai multe limbi ale unor vecini certăreți. Din contra, în 
atriumul umbrit, sclavii se mişcau fără să facă nici un zgomot, de 
parcă ar fi vrut să pună o barieră invizibilă de gravitas?2 romană 
între zidurile acelea cu patină străveche şi cenacula3 mahalagiilor 
gălăgioşi care le înconjurau pe toate laturile. 

— Domina nu este acasă, îi spuse o sclavă țeapănă care-i luase 
locul Ciriei, având pe față o expresie nu mai puțin acră decât aceea 
a stăpânei sale. 

— Arată-i asta şi o să mă primească! insistă Aurelius, dându-i 
o scrisoare. 

— Nu cred că... începu să spună servitoarea pe un ton prea 
puțin amabil. 

— Pe Hercule, ce mai stai, n-am timp de pierdut! strigă la ea 
patricianul. 

— Mai bine pleacă, Burba, şi nu te speria: senatorului Statius 
îi place să înspăimânte sclavele, asta îl face să se simtă mult mai 
important! spuse Valeria, apărând în pragul sufrageriei. După 
aceea, luă brusc papirusul din mâna lui Aurelius, îl citi o dată, 
apoi încă o dată, timp în care se vedea cum se schimbă treptat la 
față. 

— Înţeleg că sclava aceea m-a trădat! Am impresia că 
negustorul acela numidian care a cumpărat-o azi-dimineaţă a fost 
trimis de tine! 

Patricianul dădu din cap aprobator: Castor îl convinsese cu 
multă pricepere pe un coleg de-al său punic să ofere o sumă destul 
de mare în numele unui inexistent collegium+ din țara sa. Cât 
despre Ciria, libertul, bazându-se pe solidaritatea tuturor 
servitorilor, o dusese în camera lui, deşi acest lucru era interzis. 


1 Taberna: magazin, prăvălie, tavernă. 

2 Gravitas: atitudine gravă şi serioasă pe care tradiția o cerea 
cetățeanului roman. 

3 Cenaculum: apartament, cameră de închiriat. 

4 Collegium: asociație profesională, de colegi. Existau numeroase collegia 
funeraria, create pentru a construi şi întreține mormintele obişnuite ale 
membrilor. 

Valeria îi înapoie vizitatorului papirusul şi mâinile îi tremurau. 

— Ei, ce spui? o întrebă senatorul pe un ton nerăbdător. 

— Vino acolo. Să nu ne deranjeze nimeni, le porunci ea 
servitorilor, după ce închise uşa cu zăvorul. 

— Ce vrei de la mine, întrebă ea, încercând să-şi mascheze 
furia sub un ton destul de supus. 

— Scrisoarea aceea spune limpede: tu erai aceea care i-a oferit 
lui Antonius materialul pentru şantaj. O făceai din iubire, cum 
credea el, sau pentru nişte bani murdari? întrebă patricianul. 

— Este o poveste destul de lungă, aş putea să ţi-o spun, 
recunoscu ea, frământându-şi mâinile. Eu l-am cunoscut pe 
Antonius cu ani în urmă, în Grecia. Eram o femeie măritată la 
vremea aceea, dar în sentimentul care s-a înfiripat între noi nu se 
amesteca nimic material sau meschin. 

— Vrei să spui că nu te culcai cu el? vru să afle, cu cinism, 
Aurelius. 

— Sigur că nu! Eu nu sunt Corellia şi nu i-am permis lui 
Antonius să mă atingă nici măcar cu un deget! 

— Parcă nu-mi vine a crede! remarcă patricianul, ironic. 

— Ştiam, desigur, că avea multe amante; chiar el îmi povestea 
ce aventuri avea, dar legătura dintre noi era de o altă natură şi eu 
eram mândră că nu puteam fi confundată cu stricatele cu care 
umbla el. 

— Şi-l ascultai înţelegătoare, fericită că erai tratată într-un 
mod atât de aparte... zâmbi senatorul. 

— Pentru el, eu eram un model, un ideal către care merita să 
se înalțe. 

— Un rol nobil, nu neg: păcat, însă, că a făcut din tine şi o 
complice a învârtelilor lui. Din scrisoarea asta reiese că te aşteptai 
la ceva din ceea ce scotea el din şantaje... îi aduse aminte 
Aurelius. 

— Aveam nevoie de bani: Herennius murise şi puținul care-mi 
rămăsese de pe urma lui începea să se risipească. Ca să pot 
supraviețui în continuare în Creta, am fost nevoită să ipotechez 
pământurile din Lucania care erau zestrea mea. 

— Ideea asta de supraviețuire este destul de relativă, Valeria. 
La Gortina, aveai mai mult de cincizeci de sclavi, îi aminti 
patricianul. 

— Ca văduvă a unui guvernator, eram obligată să-mi păstrez 
un anumit rang, încercă Valeria să se justifice. 

— Mai ales dacă voiai să cucereşti inima unui nou pretendent 
la mâna ta. 

— Ştiam că Antonius nu-mi putea oferi nici o siguranță pentru 
viitor, atât timp cât rămânea alături de Balbina. Ca să poată 
divorța, era obligat să-i restituie zestrea, iar el, la fel ca mine, nu 
avea bani. Aproape că ne hotărâserăm să renunțăm la planurile 
noastre când ne-am revăzut la Roma. 

— Şi aţi început să faceţi afaceri împreună. Poate că sperai cu 
adevărat să-l iei de bărbat, dar după ce el a fost ucis te-ai dat 
peste cap să găseşti pe altcineva în locul lui, după cum o 
demonstrează scena jucată în fața mea la librăria fraților Sosius.... 

— Este vina fratelui meu care nu ține seama de nevoile mele: 
tot ceea ce are este cheltuit pentru armată! 

— Chiar dacă te nedreptățea, prin scrisorile acelea de 
amenințare l-ai făcut să plătească zdravăn! 

— l-am luat doar ce era drept să-mi revină mie. Nici nu-i pasă 
de mine; mă vede ca pe un simplu pion în setea lui de putere şi nu 
sar în lături să mă mărite cu unul dintre centurionii aceia 
bădărani din jurul său, dacă aceasta l-ar ajuta ca să rămână la 
comanda armatelor! 

Ce femeie ciudată, se gândea senatorul: un amestec de viclenie 
periculoasă şi de naivitate copilărească, o minte isteață, în stare să 
urzească planuri dintre cele mai subtile, dar gata să acorde o 
încredere fără margini unui nătâng fanfaron cum era Felix... 

— Prin urmare, îl iubeai pe Antonius şi niciodată n-ai fi putut 
să-l ucizi, trase concluzia senatorul, pe un ton sceptic. În schimb, 
după câte văd eu, rămâi în continuare suspectă: mai întâi de 
toate, simțindu-te perfect capabilă să continui de una singură 
acest joc, puteai foarte bine să-ți elimini complicele cu care erai 
nevoită să împărți câştigul. Sau... eşti răzbunătoare, Valeria, şi 
sunt sigur că ai să rămâi dezamăgită descoperind adevăratul motiv 
pentru care iubitul tău te respecta atât de mult! 

— Nu toţi bărbaţii seamănă cu tine; din fericire, mai sunt unii 
care ştiu să prețuiască o femeie cinstită. 

— Cam ciudat un asemenea portret pentru o şantajistă! 
izbucni în râs Aurelius. 

— Vreau să spun o femeie pe care nu oricine poate s-o atingă! 
strigă ea. 

— Mai ales dacă este vorba despre un bărbat căruia îi lipseşte 
bărbăţia, îi replică pe un ton subtil senatorul. Oh, să nu-mi spui 

că nu ştiai! Scumpul tău Antonius nu avea încotro şi trebuia să se 
arate cast şi foarte binecrescut! 

— Dar avea o droaie de femei... şi-mi promisese că se desparte 
de Balbina şi se însoară cu mine! 

— Ce bine te-a tras pe sfoară! clătină din cap Aurelius. Ţi-a 
spus o groază de minciuni. În ce-o priveşte pe Balbina, de altfel, ea 
era aceea care îşi dorea cu ardoare să divorțeze şi Felix nici nu 
avea de gând să accepte aşa ceva, în ciuda fratelui său care-l ura 
de moarte. 

— Are un copil cu ea! protestă Valeria cu un glas care acum 
tremura vizibil. 

— Mater semper certa, pater semper incertus!, îi explică pe un 
ton calm senatorul. 

— Nu pot să cred una ca asta! Îmi era total credincios... 

— Foarte uşor de explicat! Îl admirai şi erai singură: cu care 
altă femeie ar fi putut juca rolul unui seducător ideal? Orice altă 
femeie, chiar mai puţin inteligentă decât tine, ar fi intrat imediat la 
bănuieli. 

— Nu! repetă din nou Valeria, cuprinsă de o emoție violentă. 
Senatorul se întrebă dacă femeia continua să se prefacă. Dar 
tremurul buzelor, agitația necontenită a mâinilor, fruntea 
brobonată de sudoare dovedeau fără putință de tăgadă că Valeria 
descoperea abia în clipele acelea înşelăciunea continuă pe care îşi 
bazase iluziile. 

— Minti, Aurelius. Vrei să mă faci să sufăr... bolborosi ea, albă 
la față ca varul. 

— Vrei să ştii cum se numeşte medicul lui? Sau preferi să 
vorbeşti chiar tu cu văduva? întrebă senatorul, observându-i 
reacțiile cu un interes neaşteptat şi oarecum nemilos: nu se 
întâmplă în fiecare zi să asişti la năruirea unui vis. „Poate că şi 
viperele au visuri”, se gândi el, „şi uneori chiar ucid”. Valeria 
ucisese. 

— Nu reuşesc să înțeleg, exclamă ea cu un râs nervos. Am 
toate calitățile care se cer unei soții romane perfecte: sunt castă, 
modestă şi pudică. După câte spun bărbaţii, astea sunt calitățile 
pe care le caută la noi, doar că, de fapt, ei se însoară cu vreo 
Corellie sau îşi pierd capul pentru vreo Glafiră! 


1 Mater semper certa, pater semper incertus: zicală latină care se 
poate traduce astfel: „Mama este întotdeauna sigură, tatăl întotdeauna 
nesigur”. 

Patricianul nu putu să nege: era ultima persoană care ar fi 
putut face asta. 

— Dar acum ajunge, Aurelius, te-ai distrat suficient pe 
socoteala mea. Dacă vrei să spui toate astea fratelui meu, n-ai 
decât: faci cum crezi de cuviință, dar pleacă de aici cât mai repede! 

— Stai puţin că n-am terminat. Poate că ai uitat că Antonius şi 
Metronius au fost ucişi! Tu n-ai un alibi pentru nici una dintre 
aceste crime. 

— Ba am, cum să n-am, îl contrazise ea. În ziua incendiului de 
la casa Glafirei, mă aflam în vizită la o prietenă care dorea atât de 
mult să afle în ce relaţii eram noi doi, încât mi-a jurat că o să 
păstreze secretă această întâlnire. 

— O prietenă, nu? spuse neîncrezător Aurelius: amănuntul 
acela tardiv ieşea la iveală într-un moment care putea fi mult prea 
favorabil Valeriei.... 

— Este vorba despre matroana Pomponia! răspunse femeia 
fără a căuta să-şi ascundă satisfacția. 

„Binecuvântată femeie cu bârfele tale cu tot!”, suspină 
patricianul în sinea sa. Dornică să-şi vâre nasul în viața sa 
personală, matroana promisese să treacă aceasta sub tăcere, 
arătându-se discretă tocmai într-o situaţie ca asta în care ar fi 
trebuit să-i spună imediat totul! 

— Tu ai găsit printre documentele rămase de la Herennius 
fâşiile acelea de piele, nu-i aşa? Îți aduci aminte ce scria pe ele? 
mai întrebă patricianul, hotărât să meargă până la capăt. 

— Eu nu am reuşit să descifrez codul... „Dar Antonius, da”, se 
gândi senatorul. Am înțeles doar faptul că în urmă cu mulți ani, 
tata şi cu soțul meu făcuseră parte amândoi dintr-un complot. 

— Erau nume în mesajul acela? o întrerupse patricianul. 

— Nu ştiu. I l-am dat lui Antonius care s-a gândit să profităm 
de el, bazându-ne pe sentimentul de onoare al lui Valerius, dar a 
murit înainte de a-şi pune la punct planul. Prin urmare, sărmanul 
Felix acționase singur, ţinând-o pe complicea lui departe de grosul 
afacerii, reflectă Aurelius. 

— Aşa că tu te-ai hotărât că continui de una singură, fără să-ți 
faci nici un scrupul pentru situația ingrată în care urmai să-l pui 
pe fratele tău. 

— Nu mai ingrată decât cea în care ne-ați pus voi, tu şi mama! 
îi replică ea, privindu-l ţintă, drept în ochi. 

Aurelius tăcu şi nu mai adăugă nimic, îndreptându-se către 
uşă: Antonius nu fusese ucis pentru un mărunt, prăpădit şantaj 

care avusese drept ţintă reputaţia unui om mort în urmă cu 
douăzeci de ani... 

— Stai o clipă, vreau să-ți arăt ceva, spuse femeia şi, 
recăpătându-şi pe deplin sângele rece, se aplecă peste arca 
scoțând de acolo un teanc de documente. Aici sunt ipotecile pe 
pământurile mele din Lucania: dacă nu le pot răscumpăra la 
termen, mi-aş pierde zestrea. Aşa că eu trebuie să-mi găsesc 
neapărat un soț de rangul meu! Nu pot trăi aici, în mizeria asta, cu 
plânsetele plozilor şi cu rufele întinse la uscat până deasupra 
capului meu. De aceea l-am ascultat pe Antonius; de aceea m-am 
coborât până la şantaj! 

— Şi eu ce amestec am în toate astea? o întrebă senatorul. 

— Tu eşti foarte bogat. Te-ar costa o nimica toată să plăteşti 
ipoteca aceea... şopti ea cu o voce stinsă. 

— Şi ce aş primi în schimb? întrebă Aurelius, prefăcându-se 
oarecum interesat. Valeria tăcu, dar ce mândrie arogantă, ce 
orgoliu în tăcerea aceea stânjenită! O trufie fără margini care nu 
venea nici din farmecul ei, nici din frumusețea de netăgăduit, ci 
doar din convingerea nestrămutată că valora de o sută de ori mai 
mult decât toate Corelliile şi Glafirele de pe lume... 

— Ai trecut de la dorința de a ajunge în fața unui flamen 
nuptial la câteva ipoteci, Valeria. N-am ce să zic, ai redus destul de 
mult tariful, aprecie cu sarcasm senatorul. 

— Ei, ce zici? întrebă ea, ținându-şi răsuflarea. 

— Îmi pare rău, nu mă interesează. Ca hetairă prețul pe care îl 
ceri este prea mare şi, fie vorba între noi, nu cred că valorezi atât, 
îi răspunse patricianul, înapoindu-i documentele. 

Valeria păli şi dădu pe neaşteptate frâu liber furiei sălbatice pe 
care şi-o înfrânase până atunci. 

Urlând din răsputeri, se aruncă asupra senatorului ca o fiară 
setoasă de sânge, începu să-i care pumni pe unde nimerea şi-i 
înfipse unghiile în obraji, aşa că noblețea şi dignitas cuvenite unei 
matroane romane perfecte lăsară locul mâniei vulgare a unei lupa 
dintr-un bordel care îşi dă seama că fusese plătită cu bani falşi. 

— Ei, da’ uite că eşti vie! exclamă Aurelius, încercând să se 
ferească de atacurile ei. Credeam că eşti doar o statuie din 
marmură! 

Din gura Valeriei ieşi un torent de înjurături atât de obscene 
că l-ar fi înfuriat până şi pe Castor dacă le-ar fi auzit. 

— Tu, Antonius, Valerius, Herennius... vă urăsc pe toţi! striga 
ea ca scoasă din minți, aruncându-se din nou asupra senatorului. 

Se prăvăliră amândoi pe pardoseală, înlănțuiți într-o încăierare 
fără cruțare. 

— Eşti vie. Şi, pe deasupra, eşti şi femeie, repetă Aurelius, 
când reuşi în cele din urmă s-o potolească şi să-şi afunde fața 
plină de sânge între sânii ei. 


— Ce s-a întâmplat, stăpâne, ai violat vreo tigroaică? îl întrebă 
secretarul, văzându-l că se întoarce acasă bine scărmănat. 
— Cam aşa ceva, recunoscu senatorul. 


— Se vede că într-adevăr statuile prind viață, ca Galateea 
datorită lui Pigmalion! se grăbi să comenteze grecul. 

— Pe Jupiter cel mare şi bun, de unde ştii cine a fost? întrebă 
Aurelius, mirat la culme, şi Castor îi răspunse făcând un gest vag 
prin care voia parcă să-i spună că era prea greu să-i explice aşa 
ceva. 

Spre deosebire de secretar, Paris întoarse cu discreție privirile 
în altă parte, prefăcându-se că nu observă zgârieturile adânci de 
pe fața stăpânului. 

— Domine, trebuie să-ți spun ceva. Este vorba despre nişte 
lucruri foarte grave... spuse el. 

Patricianul consideră, însă, mai nimerit să-l facă să aştepte 
puţin, pentru că voia să vorbească mai întâi cu grecul. 

— Castor, nu mi-ai spus tu că fata aia, Ciria, o să plece în 
Trespotia? 

— Aşa este, confirmă grecul. Ieri s-a urcat într-un car ca să 
plece spre Brundisium, de unde speră să se îmbarce pe vreo 
corabie. 

— Atunci, îmi explici ce făcea acum câteva ceasuri în cârciuma 
lui Cereres? Se spune că a cumpărat-o cu banii jos şi, împreună 
cu fostul vânzător de la librăria fraților Sosius, au de gând s-o 
conducă.... 

— Greşeşti, stăpâne; trei aureus nu sunt suficienți ca să 
cumperi o prăvălie pe Vicus Patricius!, lăsă libertul să-i scape fără 
să vrea. 

— Aşa este, eu ţi-am dat cinci, îi aminti Aurelius. Aşadar, 
ceilalți i-ai băgat tu în buzunar... 

— Un thermopolium ca acela costă o avere. De unde o fi găsit 
fata aia restul banilor? se întreba Castor. Pe toți zeii, economiile 
mele! Le țineam în cameră, sub torus şi probabil că, atunci când 
am adus-o aici... exclamă el cu ochii ieşindu-i din orbite, după 

care se duse în fugă să verifice dacă aşa era. După câteva clipe, 
ieşea prin fauces şi alerga, înjurând de mama focului, la vale, 
coborând de pe Viminal în direcția tavernei lui Cereres. 

Îndată ce grecul se făcu nevăzut, Publius Aurelius se întoarse 
către intendent. 

— Ei, spune, ce este? 

Paris stătea ţeapăn în picioare, în fața mesei, cu privirile în 
pământ, umerii căzuți şi cu un aer cum nu se poate mai disperat. 

— Hai, curaj! îl îndemnă patricianul, pregătindu-se să-i 
asculte cu plăcere mărturisirea. Intendentul îşi luă inima în dinți, 
înghiți în sec, vorbi, dar nu era deloc ceea ce se aşteptase stăpânul 
său. 

— Vorbeşti serios, Paris? întrebă el, întunecându-se la față. 
Chiar vrei să pleci din serviciul meu? 

— Da, domine! bâigui el cu lacrimi în ochi. 

— Tatăl tău, Diomedes, era administratorul familiei Aurelius, 
luându-i locul bunicului tău. Spune-mi cel puţin ce rău ţi-am 
făcut ca să-mi întorci în felul acesta spatele. Te-am făcut bogat şi 
am atâta încredere în tine, încât ţi-am lăsat în grijă şi arca în care 
îmi ţin sigiliul. 

Paris gemu jalnic, simțindu-se ca o insectă care umblă prin 
gunoaie: nici un alt intendent nu avusese vreodată privilegiul de a 
păstra cheile de la arca, acea casă de bani pe care numai 
paterfamilias sau cel mult soția sa o aveau în grijă. Stăpânul 
avusese întotdeauna o încredere totală în el, iar el, în loc să-i fie 
recunoscător pentru aceasta, îi răspundea într-un asemenea 
mod... 

— M-ai copleşit cu daruri, domine; ai fost bun, drept, corect... 
şopti el printre suspine. 

— Şi, cu toate astea, vrei să pleci de la mine, constată 
Aurelius, pe un ton sever. 

— Domine, domine! izbucni în lacrimi administratorul. Mi se 
sfâşie sufletul, dar nu pot face altfel! 

— Bine, fie cum zici tu, îi spuse Aurelius, cu răceală. 

— Şi în ce priveşte cealaltă rugăminte...? se bâlbâi Paris, 
pământiu la față. 

— Îmi pare rău, nu pot să ţi-o îndeplinesc. 

— Te implor, domine, sunt în stare să-ţi las tot ce am! strigă 
intendentul, agitat. 

— N-aş putea să ţi-o cedez pe Zenobia nici măcar dacă aş vrea: 
nu-mi mai aparține. 

— Oh, zei, ai vândut-o deja! Paris se clătină, gata să leşine, şi 
întrebă pe nerăsuflate: Şi cine o are acum? 

— Nimeni, răspunse Aurelius, pe neaşteptate. Ea încă nu are 
habar de asta, dar am eliberat-o îndată ce am aflat că este gravidă. 

Fața administratorului, care pe tot timpul discuţiei fusese 
roşie ca focul, păli dintr-o dată, ca şi cum cineva i-ar fi trecut peste 
obraji un burete îmbibat cu leşie. 

— Am crezut de cuviință să nu las ca fiul intendentului meu 
să se nască în sclavie, adăugă Aurelius, abținându-se cu greu să 
nu izbucnească în râs. Dar, când îşi ridică privirile către Paris, 
acesta se prăbuşise la pământ, răpus de emoție. Ca să-l facă să-şi 
revină, Aurelius fu nevoit să-i tragă câteva palme, mult mai 
puternice decât ar fi fost nevoie în mod normal. 

— Stăpâne, stăpâne, am să te slujesc toată viața şi la fel copiii 
mei şi copiii copiilor mei... jură administratorul între râs şi plâns. 

Aurelius mormăi ceva, cu o expresie şireată, trăgându-şi rapid 
mâna înainte ca servitorul să i-o acopere cu sărutări fierbinți. 

— lartă-mă, domine, îmi era prea ruşine şi n-am avut curajul 
să-ți spun de copil. Cine ştie ce gândeşti acum despre mine! 

— Chiar vrei să ştii, Paris? Când te-am văzut ieşind pe furiş 
din camera Zenobiei, am simțit o mare uşurare: să trăieşti alături 
de un om atât de plin de virtuți cum eşti tu, era prea obositor 
pentru mine. Mă întreb mai degrabă ce-o să spună Castor despre 
asta... 

— Oh, zei, secretarul! se înfioră Paris, înspăimântat. 

— Mai devreme sau mai târziu o să afle şi va trebui să te 
descurci singur cu el! 

Administratorul strânse din dinţi, hotărât ca, în numele 
dragostei sale pentru Zenobia, să înfrunte chiar şi cele mai 
veninoase cuvinte ale temutului său rivalul. 

— Zeii să-ți stea mereu alături, domine. Pentru mine eşti ca un 
tată iubitor! 

— Cum îți permiți să spui asta? Sunt doar cu patru ani mai 
mare decât tine! se simţi jignit Aurelius, plictisit peste măsură să i 
se atribuie rolul unui bătrân înţelept, când el ar fi dorit să-l mai 
joace încă pe acela al unui tânăr năbădăios. 

— Voiam să spun ca un frate mai mare! se corectă imediat 
Paris, apoi, după ce făcu o plecăciune grăbită, alergă afară, 
nerăbdător să-i dea Zenobiei minunata veste. 

XXXII Idele Iui iulie 


Publius Aurelius îi trimisese în mare secret un mesaj lui 
Mummius şi, acum, cei doi se aflau în popina din fața sediului 
celei de-a doua cohorte de pompieri, prefăcându-se absorbiți de o 
partidă de felix six! ca să poată țină discret sub observație poarta 
de la intrarea în cazarmă. 

„Abemus in cena pullum, piscem, pernam, paonem”2, „Avem la 
cină pui, peşte, şuncă şi friptură de păun”, spunea lista de 
mâncăruri gravată pe scândura din lemn care servea în acelaşi 
timp şi ca tablă de joc. 

Aurelius dădu cu zarul şi se prefăcu apoi că notează punctele 
pe tăblița pe care i-o trecu după aceea pompierului. 

— După cum ţi-ai dat seama, nu te-ai înşelat, Mummius. 
Zonele lovite de dezastre au fost cumpărate de câţiva bogătaşi 
cunoscuți, ca să pregătească acolo noi suprafețe de verdeață... 

— Şi, printre aceşti bogătaşi, se afla şi consulul, şopti 
Mummius. 

— Şi însuşi Claudius, domic să-şi extindă grădinile: sper că nu 
vrei să-l acuzi şi pe el! 

— Atunci, nu crezi că Metronius a fost complice la crimă? 

— Mai probabil este să fi închis doar ochii, refuzând să 
recunoască faptul că Eschilinul, considerat până mai ieri ca fiind 
unul dintre cele mai sigure cartiere ale Romei, să ia foc cam prea 
des. Bănuielile tale erau mai mult decât întemeiate, Mummius, dar 
ai greşit ținta, presupunând că specula au făcut-o vânzătorii sau 
cumpărătorii: în realitate, intermediarii au fost aceia care s-au ales 
cu adevărate averi! Castor a avut această bănuială atunci când a 
observat că, în timp ce era destul de simplu să afli numele 
proprietarilor vechi sau noi, mult mai greu era să desluşeşti nişte 
tranzacții ciudate de vânzare-cumpărare prin care construcțiile au 


1 Felix six: joc care se disputa cu zaruri pe o tablă cu cinci căsuțe, 
deseori înlocuite prin cuvinte de şase litere. 

2 (H)abemus in cena pullum piscem pernam paonem: adică, „Avem la 
cină pui, peşte, şuncă şi came de păun”. Este meniul dintr-o ospătărie 
care, gravat în lemnul mesei, servea şi de tablă pentru jocul felix six 
(vezi). Inscripţia este autentică. 

trecut de mai multe ori din mână în mână. Nici unul dintre 
sărăntocii aceia de pe Eschilin nu mai erau proprietarii caselor în 
momentul în care au fost cedate pe un preț bun persoanelor de 
vază pe care le ştii: câțiva traficanţi şireți se prezentaseră la ei 
imediat după dezastre, oferindu-se să le cumpere zidurile acelea 
arse pe un preț de nimic sau chiar degeaba... 

— Nobile senator, nu mă mai ţine ca pe jar! exclamă Mummius 
cu vocea gâtuită de emoție. Spune-mi dacă este vorba despre cine 
cred eu! 

— Nu există nici o îndoială. Priveşte sigiliile de pe aceste 
documente: vei observa că, alături de fiecare nume, am notat 
gradul de rudenie dintre cel care semnează şi o anumită persoană, 
aceeaşi pe care tu ai recunoscut-o după descrierea făcută de 
Dinţos. 

— Eşti sigur că o să-l prindem? 

— Să nu-l scapi din ochi nici măcar o clipă şi fii gata să 
acționezi: voi duce aceste contracte la Senat şi voi înainta în secret 
o acuzaţie. Între timp, o să facem în aşa fel încât să fie însoţit de 
agenţii de la cohorta a şaptea, ca să-l prindem asupra faptului, 
dacă va mai încerca să pună foc. 

— Leontius, superiorul meu direct! Cine şi-ar fi putut închipui 
că piromanul era chiar comandantul pompierilor? Cred şi eu că 
era foarte priceput să ațâțe un foc! clătină din cap Mummius, 
mirat la culme. Acum îmi explic de ce nu l-a primit în audiență pe 
fierar şi, tot astfel, de ce îmi punea mie mereu bețe în roate de 
fiecare dată când încercam să cercetez mai în amănunțime 
dedesubturile unui incendiu! 

— Era sigur că nimeni nu l-ar fi putut bănui de aşa ceva. Dacă 
tu n-ai fi rostit numele acela, când ţi-am povestit ce spusese 
Famulus, n-am fi reuşit niciodată să-l descoperim. Şi pornind 
tocmai de la conturile lui Leontius, Castor mi-a demonstrat că, în 
cele din urmă, banii de pe toate casele arse au trecut prin mâinile 
lui sau ale unei rude apropiate. 

— Le cumpăra de la amărâțţii aceia care îi şi mulțumeau 
pentru că îi scăpa de un morman de ruine.... spuse Mummius, 
revoltat. 

— Ca să revândă terenul la nişte prețuri ameţitoare, aşa cum 
s-a întâmplat şi cu mica insula în care a murit copilaşul acela. 

— Aşadar, o să-l băgăm la zdup! Din păcate, însă, n-o să aflăm 
niciodată care a fost în realitate rolul consulului, spuse cu regret 
Mummius. S-ar putea ca tocmai el să fi provocat incendiul în care 

şi-a pierdut viața: sunt convins că acolo a fost mâna unuia 
nepriceput în astfel de lucruri. 

— Eu cred, în schimb, că acolo cineva urmărea să distrugă 
dovezile unui şantaj. 


— De ce nu fusese chiar consulul? Dacă aş reuşi să fac vreo 
legătură între el şi moartea prietenului tău... 

— Nu avem dovezi solide ca să putem susține o acuzaţie şi nici 
Cezarul, nici Senatul n-ar permite niciodată ca numele său să fie 
legat de o bănuială atât de şubredă. Mai mult, sunt gata să pariez 
că, datorită bănuielii că vinovatul pentru incendii ar fi fost 
consulul, senatorii vor clasa şi asasinarea lui Antonius ca fiind 
comisă de nişte persoane total necunoscute.... 

— De ce ar face asta, nobile senator? vru să afle pompierul, 
încrețindu-şi fruntea. 

— Pentru că Roma continuă să aibă o încredere absolută în 
magistraţii săi. 

— Dar asta-i o nedreptate! izbucni pompierul cu un glas 
indignat. 

— Şi totuşi, aşa o să se întâmple. Mulţțumeşte-te cu capul lui 
Leontius pentru că şi ăsta este un rezultat care-ţi face cinste. Şi, în 
plus... cohorta a doua va rămâne fără comandant. Am de gând să 
pronunț numele tău şi sunt sigur că, de data aceasta, nimeni nu 
va avea nimic de obiectat la această commendatio! a mea. 

— Prin urmare, crezi că şi eu sunt de vânzare? întrebă cu 
răceală pompierul. 

— Toţi oamenii sunt, depinde care le este prețul, spuse fără să 
vrea Publius Aurelius. 

— Ei bine, de data asta te-ai înşelat amarnic, nobile senator! îi 
replică bățos pompierul, strângând pumnii atât de tare încât 
nodurile degetelor i se albiră. 

— Stai liniştit, nu vreau să te cumpăr. Pur şi simplu, sunt 
convins că, intrând pe mâinile tale, cohorta asta va câştiga în 
eficiență şi cinste. La Roma, aşa ceva este lucru rar şi mi-ar părea 
rău să dau cu piciorul unor asemenea calități doar din cauza 
mândriei tale. 

— Se zvoneşte că eu fac carieră pentru că mă sprijini tu, 
bombăni Mummius. 


1 Commendatio: „recomandarea” din zilele noastre, practică foarte 
răspândită în Roma antică. 

— Este adevărat, dar eu nu recomand decât oameni de 
valoare. 

— Dacă-i pe-aşa, accept, se dădu bătut pompierul, ceva mai 
îmbunat. În felul acesta, totul se sfârşeşte cum nu se poate mai 
bine: eu am prins piromanul pe care-l căutam, tu criminalul. Şi 
când te gândeşti că mi-era teamă să n-o pățesc din cauza 
încăpățânării mele... 

— Eu o s-o plătesc mai scump pe a mea. Sunt pe cale să-l dau 
în vileag pe Leontius care este cumnatul lui Appius Hostillius; 
decanul n-o să-mi ierte niciodată asta: de azi înainte, orice pretext 
va fi bun ca să mă dea afară din Curie, oftă patricianul, resemnat. 

— Îmi pare rău, nobile senator. Totuşi, dacă rămâi fără slujbă, 
poți oricând să te înrolezi la noi: te-ai comportat minunat în ziua 
incendiului! spuse Mummius ca să-l consoleze. 

— Poate că ar fi bine să încep deja antrenamentul la pompe! 
râse Aurelius, salutându-l la plecare. 

XXXIV A douăsprezecea zi înainte de Calendele lui 
august 


Trecuseră deja câteva zile de la raportul strict secret prezentat 
de Publius Aurelius Statius în fața împăratului Claudius şi a 
întregului Senat. 

Aşa cum prevăzuse patricianul, Leontius, inculpat nu numai 
pentru incendii, ci şi pentru uciderea lui Antonius, era deja închis 
la Mamertinum, în aşteptarea unui proces care se anunța 
îndelungat şi spectaculos: toți cei rămaşi fără acoperiş deasupra 
capului cereau să fie despăgubiţi şi, în numele tuturor, vorbea 
însuşi namila de fierar, poreclit Animalul. 

Mai greu era, în schimb, să se găsească un apărător pentru 
piroman. Condamnarea lui aproape sigură nu numai că îi 
descuraja pe avocaţi, dar îi încurca şi pe micii întreprinzători de 
prin cartiere care făcuseră deja rost de un număr uriaş de scaune 
pliante şi de perne pe care urmau să le închirieze publicului în 
timpul procesului: într-adevăr, fiind acuzat de crime atât de 
odioase, era posibil ca Leontius să se sinucidă şi astfel ei ar fi 
suferit pagube serioase.... 

În orice caz, în dimineața ovaţiunii solemne, în marea domus 
de pe Viminal, nimeni nu avea chef să se mai gândească la crime: 
în ziua aceea, Roma întreagă avea să aducă un omagiu entuziast 
legiunilor şi toată lumea ardea de nerăbdare să ia parte la marele 
eveniment. 

— Eşti gata, domine? întrebă Castor din prag. 

Senatorul dădu din cap afirmativ. Iberina termină de aranjat 
toga, cu laticlava scoasă bine la vedere, în timp ce Fillis aranja 
cutele mantiei brodate, încheind-o pe umeri cu două broşe de onix. 
Asteria puse în picioarele stăpânului cizmulițele de protocol cu 
semiluni de fildeş; Nefer îi puse pe arătătorul mâinii drepte rubinul 
cu sigiliul gravat pe el şi, în fine, Hazel, bărbierul asiro-fenician, 
veni în goană, cu foarfecele în mâini ca să-i mai potrivească o dată 
câteva fire de păr şi să îndepărteze un firicel din barbă scăpat de 
sub tăişul briciului. 

Cei opt purtători nubieni îl aşteptau deja în fața lecticii. 
Senatorul se aşeză pe perne şi imediat o armată întreagă de 

vestitori, crainici şi oameni cu evantaie se grăbi să se posteze în 
fruntea alaiului, în timp ce servitorii ceilalți se înşirau într-o ordine 
perfectă în urma lecticii. 

Paris era extrem de preocupat: o asemenea paradă îi dădea 
mare bătaie de cap şi, mai rău, pe durata ceremoniei casa 
rămânea aproape nepăzită. Într-adevăr, nimeni nu concepea să 
lipsească de la spectacolul soldaților care defilau pe Via Sacra 
împodobită ca de sărbătoare: ei erau aceia care făcuseră din Urbe 
cetatea invincibilă şi eternă, venerată ca o zeiță până în cea mai 
îndepărtată provincie a imperiului. Şi printr-un fenomen ciudat de 
comuniune, până şi sclavii şi prizonierii de război care fuseseră 
învinşi şi umiliți de Roma, în ziua aceea aveau sentimentul că fac 
şi ei parte din ea, împărtăşindu-se într-un fel din gloria ei... 

— Gata suntem, stăpâne! spuse în cele din urmă 
administratorul, ştergându-şi fruntea asudată cu dosul palmei. 
Aurelius dădu semnalul de plecare şi cortegiul începu să se 
desfăşoare, încet şi solemn, pe întreaga Vicus Patricius. 


Un tunet de urale îi întâmpină pe primii soldați care înaintau 
sunând din trâmbițele de război: 

— Viaţă lungă legiunilor! 

În rândurile publicului care striga se aflau bărbați şi femei de 
toate rasele, de toate religiile şi de toate graiurile. Nu mai existau 
conflicte dramatice, țărişoare nesupuse, granițe de netrecut. Din 
Africa până în Britannia, de la coloanele lui Hercule până la codrii 
nesfârşiți din nord, întreaga lume nu purta decât un singur nume: 
Roma. 

— Viaţă lungă comandantului Valerius! striga din răsputeri 
mulțimea, aşteptându-l pe general ca să-l aclame. De când 
triumful nu mai era acordat decât împăratului, ovațiunea era cea 
mai mare onoare la care putea avea dreptul un cetățean roman: 
nimeni şi nimic nu-l mai putea opri acum pe Valerius să intre în 
Olimpul celor mari, îşi spuse Aurelius, simțind că avea din nou 
pentru prietenul său acea afecțiune pe care credea că o pierduse 
pe vecie. 

Cu toate acestea, cortegiile triumfale, deşi pline de măreție, 
erau destul de plictisitoare. Stând destul de mult timp în sella! 
aceea incomodă şi aplaudând laolaltă cu ceilalți, Publius Aurelius, 
nerăbdător ca de obicei, începu să privească de jur împrejur cu o 


1 Sella: scaun fără spătar. 

curiozitate prost mascată. Feţele dintotdeauna, gândea senatorul 
privindu-i pe semenii lui; acelaşi orgoliu plin de îngâmfare, 
obişnuita gravitas afişată la toate apariţiile în public, lăsând 
pentru viața privată cele mai josnice vicii şi apucături... 

Privirea i se opri asupra vechiului său prieten şi învățător, 
Claudius Caesar, şchiopul gângav de care într-o vreme toți cei din 
jur îşi băteau joc şi pe care toate popoarele îl venerau acum ca pe 
o divinitate, stăpân al Romei, stăpân peste întreaga lume. 
Înveşmântat în purpură, şedea sub baldachinul imperial, cu 
lictorii în spatele lui: nici un alt consul nu se afla pe lângă el, 
pentru că, de la moartea lui Metronius, funcţia rămăsese vacantă 
şi cârmuitorul nu dădea semne că ar vrea să propună un 
succesor. În spatele împăratului, Messalina, soția lui de o 
frumuseţe răpitoare, îşi ţinea mâinile pe capetele celor doi copii, 
Octavia şi Britannicus, care făceau față înțepeniți rolului lor de 
persoane publice. 

Alături de împărăteasă, în partea cea mai de sus a tribunei de 
onoare, se aflau cele şase Fecioare Vestale, nemişcate pe scaunele 
lor cu spătare înaltei. Aurelius le privi fețele prelungi, oprindu-se 
mai mult timp asupra celor două fetițe: dedicate încă din copilărie 
slujirii zeiței focului şi a patriei, aveau să-şi îndeplinească menirea 
timp de treizeci de ani nesfârşiți, înainte de a putea duce şi ele 
viața unor femei obişnuite. Câte dintre aceste tinere, se întrebă 
senatorul, erau cu adevărat fericite că-şi sacrificau feminitatea 
pentru înalta onoare de a fi preotese ale Romei? Ochii lui se 
ațintiră apoi asupra decanei preoteselor, Numidia2, care îi 
răspunse şi ea cu o privire fugară: nici unul dintre ei nu putea uita 
ziua aceea de pomină din urmă cu mulți ani în care amândoi îşi 
riscaseră viața pentru a se bucura pentru câteva clipe de iubirea 
interzisă care la Roma se pedepsea cu chinuri cumplite... 

— Statius, decanul Hostillius vrea să-ți spună ceva, îl anunță 
Lentulus, fără a-şi ascunde satisfacția: încă de când îl surprinsese 
pe Aurelius în toiul unei discuţii prieteneşti cu soţia sa, bătrânul 
senator încerca să găsească un pretext pentru a cere scoaterea lui 
din Curie; şi acum, când de povestea aceea încurcată se ocupa 
însuşi decanul, începea să spere că-şi va vedea în sfârşit realizat 
visul. 


1 Cathedra: scaun cu rezemători pentru brațe şi spătar. 
2 Numidia: regiune din Africa de Nord. 


222 


Aurelius nu dădu curs chemării superiorului său, continuând 
să privească în jur. Senatorii erau prezenți cu toţii: chipuri 
concentrate, aveau expresia aceea severă şi bărbătească potrivită 
cu dignitas celui mai puternic organ de putere din lume. Ce 
importanță avea dacă, de când puterea se afla întreagă în mâinile 
unui suveran unic, hotărârile acestor mândri demnitari îmbrăcați 
în togi austere contau prea puţin sau chiar deloc? Panglica roşie a 
laticlavei, ea singură, era suficientă ca să le satisfacă orgoliul: îl 
zări nu departe de el pe Tocullus, înțepenit pe un scaun şi 
mângâindu-şi trufaş eşarfa purpurie obținută de la nobilii de viță 
veche ai Romei cu sclipirea vrăjită a aurului... 

— Ave, Publius Aurelius! îl salută bijutierul, îndată ce-şi dădu 
seama că patricianul îşi ațintise privirile asupra lui. De când Curia 
încheiase ancheta asupra morții fratelui său cu o rapiditate care se 
putea compara cu săgeata lui Jupiter, proaspătul senator părea să 
fie extraordinar de bine dispus. Atingându-şi toate obiectivele, se 
lepădase de atitudinea posacă şi distantă de până atunci, 
înlocuind-o cu o amabilitate politicoasă față de toți colegii. 
Înfățişarea sa exprima şi ea această schimbare: purta o togă bine 
călcată, fără cute false, iar cizmulițele noi, făcute pe comandă, 
aveau tălpi groase pentru a-i mai înălța statura... 

— Salut, Tocullus, sper că nu te strâng, spuse Aurelius, 
arătând înspre încălțări. 

— Cizmarul tău are prețuri cam mari, dar cizmulițele astea 
meritau toți banii: legăturile sunt foarte moi şi se pot înnoda cu 
mare uşurinţă, îi răspunse celălalt. 

Şireturi de piele. Şi dacă tocmai Tocullus era fantomaticul 
complice roman al comandantului Cepion? se gândi Aurelius. Nu 
exista nici o dovadă că Leontius îl ucisese pe Antonius Felix, deşi 
Curia primise cu mare uşurare ideea unui asemenea țap 
ispăşitor... 

— Fii atent: şireturile acelea de piele riscă să dezvăluie secrete 
periculoase, insinuă Aurelius, dar şi de data aceasta, aluzia sa nu 
avu nici un efect. 

Cazul era de-acum închis, îşi spuse patricianul. Ca să nu mai 
devină publice manevrele răposatului consul, Leontius avea să fie 
condamnat pentru toate acuzaţiile, cele pentru care era într- 
adevăr vinovat şi cele în care, după toate probabilitățile, nu avea 
nici un amestec. În tot hăţişul acestei poveşti erau, însă, multe 
aspecte care nu se lămuriseră: de ce oare Antonius îi ceruse cu 
împrumut toga şi lectica, în ziua petrecerii? Unde ascunsese 

asasinul arma crimei? Ce-l făcuse pe Leontius să-şi schimbe total 
un mod de operare eficient şi verificat în timp, aprinzând ultima 
casă cu mijloacele unui simplu amator? Şi, în cazul în care, 
uciderea lui Antonius ar fi fost pusă pe seama consulului, aşa cum 
mulți păreau să creadă, Metronius, om ajuns la o vârstă destul de 
înaintată, ar fi reuşit să parcurgă drumul de acasă până în Vicus 
Laci Fundani în acelaşi timp de care avusese nevoie un tânăr în 
putere cum era purtătorul de lectică Memnon? 

Patricianul se gândea, nedumerit, la toate acestea. Rareori 
şantajiştii se mulțumesc să jumulească o singură pradă: Valerius 
era tot atât de vulnerabil ca Metronius şi Leontius, dar nu s-ar fi 
ferit de un scandal public şi ar fi dorit cu tot dinadinsul să-l vadă 
pedepsit pe cel vinovat. În plus, motivul care-l putea împinge pe 
Antonius pe calea şantajului, probabil că nu era atât lăcomia de 
bani, cât dorința de a-i domina pe alții. 

Pe cine, aşadar, mai mult decât pe alţii ar fi vrut Antonius 
Felix să-l aducă într-o stare de supunere înspăimântată, dacă nu 
pe mult urâtul său frate vitreg, Tocullus? Ca să-l îngenuncheze pe 
acesta, Felix nici măcar nu avea nevoie să recurgă la o conspirație 
de demult; i-ar fi fost de ajuns să amenințe viaţa copilului născut 
dintr-un adulter... 

— Aurelius! se auzi strigat patricianul şi vocea iritată a lui 
Appius Hostillius îl trezi pe neaşteptate din toate aceste reflecții. 
Senatorul îşi iînălță privirile către cer: n-avea nici un chef să 
asculte cine ştie ce dojeni. Ce cursă urmărea să-i întindă 
Hostillius? Avea de gând să-l trimită în Sardinia ca să se ocupe de 
procesele în care erau judecați nişte hoți de vite sau să-i dea 
misiunea de a recupera împrumuturile din visteria publică făcute 
de vreun guvernator oarecare din Cappadocia!? Sau, chiar mai 
rău, avea de gând să-l delege ca să obţină anularea unor derogări 
de la interdicţia de a circula în Urbe? În oricare dintre aceste 
eventualități, Aurelius nu se grăbea să se prezinte în fața lui... 

— Ai aflat vestea cea mare, colega? rânji senatorul aşezat în 
dreapta lui. Hostillius a fost nevoit să-şi retragă moţiunea 
împotriva imoralităţii publice, după figura pe care i-ai făcut-o! 

Aurelius îşi reținu cu greu un geamăt şi se prefăcu în grabă că 
vrea să găsească pe cineva prin mulțime, astfel încât să nu-l mai 
vadă pe decan care dădea agitat din braţe ca să-i atragă atenţia. 


1 Cappadocia: regiune din Asia Mică. 

În clipa aceea, ochii patricianului se aţintiră din întâmplare 
asupra tribunei ostaticilor. Ţinuţi în Urbe ca oaspeți mai mult sau 
mai puțin de plăcere, tinerii moştenitori ai unor regate aliate sau 
cucerite erau crescuți de romani, pentru ca, în momentul în care 
primeau coroana domniei să se comporte ca nişte prieteni de 
nădejde ai imperiului, garantând în acelaşi timp prin prezența lor 
forțată la Roma bunele intenții ale unor părinți în care nu se putea 
avea încredere deplină, îmbrăcaţi în costumele lor naționale, 
oaspeții străini formau un grup ciudat, foarte diferit colorat. Dintre 
ei ieşea în evidență prin măreția veşmintelor un prinț armean pe 
care Aurelius avu impresia că-l mai văzuse pe undeva... 

Ostaticul acela se întoarse pe neaşteptate şi patricianul 
recunoscu, sub scufia brodată cu fir de aur, profilul uscățiv şi 
bărbuţa tunsă ascuțit a secretarului său. 

Între timp, mulţimea parcă îşi ieşise din minţi: Valerius, 
țeapăn în şaua calului, era pe punctul de a ajunge în dreptul 
colinei Capitoliului. 

— Senatul şi Poporul roman te salută! spuse Claudius Caesar, 
ridicându-se în picioare, în semn de omagiu. 

Generalul trecea cu fruntea sus, cu panaşul roşu fluturând în 
vânt şi cu platoşa argintie sclipind sub razele soarelui. Aurelius îşi 
aminti de o altă platoşă, de un alt panaş. 

Soldaţii continuau să mărşăluiască, însoțiți de uralele 
mulțimii. Apoi, Valerius îşi scoase armura şi îmbrăcă toga 
praetexta! ca să sacrifice zeilor un miel. La scurtă vreme după 
aceea, urcă pe podium şi, când Claudius îi puse pe cap coroana, 
se întoarse către popor care era în delir, în timp ce un pitic, 
îmbrăcat caraghios şi purtând pe cap o oală în loc de coroană, se 
cățăra pe un scăunel ca să-i şoptească la ureche fraza tradițională 
a acestui ritual: — Aminteşte-ţi că nu eşti decât un muritor!”. 

În acel moment, Valerius se întoarse către senatorii care 
aplaudau de zor; şi, pentru o clipă, Publius Aurelius, aflat în 
primele rânduri, îşi încrucişă privirile cu el. Nu văzu în ochii lui 
furie, nici ranchiună: prin urmare, rana începea să se cicatrizeze... 

Chiar în clipa aceea, piticul cu blidul pe cap se împiedică 
stângaci în fața scaunelor pe care şedeau membrii Curiei şi 
patricianul, dând fuga să-l ajute, se trezi pe neaşteptate în fața 
orbitelor goale ale unui orb. Destinul se manifesta în toată 


1 Toga praetexta: togă împodobită cu roşu, folosită de copii şi de înalții 
magistrați. 

cruzimea sa, lovindu-l pe bietul om cu două nenorociri atât de 
grave, se gândi senatorul în timp ce-l ridica de pe jos. Deodată, 
simți fiorul unei descoperiri surprinzătoare: şi micul animal pe 
care-l avea Melos, ucenicul lui Tocullus, se mişca pe sub masa de 
lucru din atelier ca şi cum ar fi reuşit să distingă obstacolele... 

— Hebe trăieşte! strigă el, parcă fără să-şi dea seama, 
încercând să-şi domine agitația care-l cuprinsese: în cartierul 
acela de dincolo de Tibru îşi făcuse degeaba iluzii. Dar dacă pisica 
era într-adevăr aceeaşi, înseamnă că mica sclavă neagră trebuia să 
se afle în casa lui Tocullus. Tocullus, cel care fusese cu mult mai 
şiret decât Antonius Felix, reuşind cu uşurinţă să-l implice în 
operațiunea de topire a aurului fără ca bietul tânăr să-şi dea 
seama că fratele său vitreg era adevăratul posesor al comorii... 

Privirile îi alergară de-a lungul tribunei, căutând să-l 
descopere pe bijutier. Nu departe de el, noul senator îl felicita pe 
Valerius de la egal la egal, ca un patrician de viță veche. 

— Cât de incomode sunt pernele astea: parcă ar fi acoperite cu 
pături militare! se plângea senatorul din dreapta sa, încercând să- 
şi aşeze cât mai bine şezutul gras pe sella de onoare. 

— Înţeleg acum! strigă din nou Aurelius cu atâta convingere că 
atrase atenţia tuturor celor de față. 

Sigur că da, perna. Şi pătura. Dacă la aceasta mai adăuga şi o 
frază spusă de Mummius, în timp ce el îl asculta distrat, era 
posibilă şi o altă interpretare a crimei. Totuşi, înainte de a-şi 
anunța victoria, trebuia să reconstituie scena moment cu moment, 
reflectă febril patricianul, astupându-şi urechile cu palmele: da, 
totul era clar, nu mai rămânea decât să explice dispariția 
pumnalului... 

Se concentră mai mult, până când reuşi să facă abstracție de 
tribună, de generalul sărbătorit, de ceilalți senatori şi chiar de 
divinul Caesar. 

— A cam luat-o razna: prea mulți bani, prea multe femei, prea 
multe cărți! comentă un coleg, lovindu-şi semnificativ fruntea cu 
degetul arătător. 

Aurelius nu reuşi să distingă decât ultimul cuvânt: cărți. 

Cărţi, suluri de papirus, legi, tăblițe de ceară... şi rana lui 
Antonius avea marginile netede şi rotunde, ca şi cum ar fi fost 
făcută cu un fel de sulă de găurit papirusurile! 

— Am descoperit unde a ascuns arma! şopti Aurelius, 
revenindu-şi; după aceea, privi în locul în care-l văzuse cu câteva 
clipe înainte pe Tocullus împreună cu generalul şi păli. Valerius 

plecase: nu avea decât câteva ore la dispoziţie ca să se odihnească 
şi să se spele înainte de începerea petrecerii prin care urma să fie 
sărbătorit iarăşi. 

Dar scaunul lui 'Tocullus era şi el liber, iar despre proaspătul 
senator nici urmă. 


— Castor, am aflat cine este asasinul! strigă patricianul din 
adâncul rărunchilor. Neîncrezător în cuvintele stăpânului său, 
prințul armean se hotări să pună capăt dialogului politic pe care-l 
angajase cu nepotul regelui parților. 

— Bine, arestează-l, spuse el din vârful buzelor, deranjat 
pentru că fusese întrerupt tocmai când îl convinsese pe 
interlocutor să finanțeze o foarte secretă şi inexistentă rețea de 
spionaj comercial. 

— Vino imediat aici! îi porunci Aurelius, surescitat. 

— lartă-mă, prietene; unul dintre informatorii mei are să-mi 
dea o veste, îi spuse Castor orientalului, făcându-i cu ochiul. 
Partul încuviință, vizibil impresionat: dacă informațiile şiretului 
armean proveneau nici mai mult nici mai puțin de la Senatul 
Romei, atunci merita să investească şi el o sumă cât mai mare în 
această afacere... 

— Şi astea de unde le-ai scos? Nu le purtai azi-dimineaţă! îl 
luă la rost Aurelius, arătând înspre veşmintele cu care era 
îmbrăcat grecul. 

— Mi le-a făcut cadou o prietenă, domine. M-am îmbrăcat cu 
ele într-o latrină publică, se justifică secretarul. Credeam că-ți fac 
un serviciu aflându-mă în preajma ta în caz că ai fi avut nevoie de 
mine... 

— Nevoie sau nu, uite că sunt aici: cum pot să ajung cât mai 
repede la casa lui Tocullus? 

— O să treacă un secol până să ajungi acolo, cu străzile astea 
pline de lume. Ai avea nevoie de carul Vestalelor... 

— Castor, eşti o minune! exclamă patricianul, bătându-l cu 
palma pe umăr: carul Vestalelor era singurul vehicul cu tracțiune 
animală care avea voie să circule pe străzile Romei şi toată lumea 
îi făcea loc să treacă. Du-te la Numidia şi spune-i în mare secret să 
vină la poalele colinei Capitoliului, acolo unde sunt grajdurile! 

După câteva clipe, se întâlnea cu decana Vestalelor acolo unde 
începea Clivus Argentarius. 

— Oh, Publius Aurelius, ai fost tare drăguţ să-mi trimiți 
pisoiul acela! gânguri ea. 

— Numidia, dă-mi carul sacru! îi reteză vorba senatorul care 
se grăbea atât de tare. 

— Nu se poate aşa ceva, clătină din cap decana, cu un aer 
revoltat. 

— Trebuie neapărat să ajung la o fată! îi replică senatorul. 

— Şi vii să-mi spui asta tocmai mie? Ai uitat că pentru tine am 
riscat să fiu îngropată de vie? răspunse ea, întunecându-se la față. 

— Trebuie să salvez o fată aflată într-un mare pericol! 

— O fată, nu? Pun pariu că este tânără, frumoasă şi cu pielea 
albă ca laptele, presupuse Vestala. 

— Nu-i albă deloc; ţi-o jur pe zeii ocrotitori ai familiei mele! o 
asigură Aurelius, fericit că nu trebuia să mintă. 

Şi totuşi Numidia nu se hotăra. 

— Este adevărat ce am auzit că în septembrie ţi se încheie 
mandatul, nobilă preoteasă? întrebă Castor, pe un ton mieros, 
înghiontindu-l pe stăpânul său. 

— Aşa că noi doi ne-am mai putea întâlni, Numidia, fără nici 
un pericol de data aceasta... încheie Aurelius, zâmbindu-i cât 
putea de fermecător. 

— lar eu o să fiu liberă să mă pot mărita! îi aminti Numidia, 
dându-i cheia magaziei în care se afla carul. 

Aurelius alergă către grajd, urmat de Castor care nu putea 
merge prea repede din cauza luxoaselor sale haine orientale. 

Când deschiseră poarta mare a magaziei, libertul începu să 
înşire o mulțime de înjurături către Junona, Isis, Europa şi toate 
zeițele protectoare ale bovinelor. 

— Pe coamele zeului Apis, nu sunt vacile! 

— Pune la jug catârul acela al armatei care este legat acolo, 
Castor; după aceea, găseşte cât poți de repede o scuză ca să nu fiu 
acuzat de sacrilegiu. Te aştept acasă la Tocullus; vino acolo cât de 
repede poţi! spuse senatorul, urcându-se în car. În clipa 
următoare, carul sacru pornea în mare grabă către Aventin. 


— Faceţi loc Vestalelor! striga Aurelius ca să-şi facă loc prin 
mulțimea care se trăgea în lături plină de respect. Fusese nespus 
de viclean asasinul ca să-l ducă de nas pe Antonius şi să-l trimită 
cu mâna lui în Hades ca şi cum acolo ar fi fost o petrecere, se 
gândea el plin de furie, şi de cât cinism nemilos fusese în stare 
când dăduse foc casei Glafirei, profitând de incendiile provocate de 
Leontius... dar poate că şi pentru acea ultimă crimă, cea mai 
crudă, s-ar mai fi putut să existe vreun martor... 

Spes, ultima zeiță, şopti el, deşi nu credea în puterea zeilor: 
cândva, acolo în Germania, o chemase în ajutor pe zeița Speranțţei, 
dar, în locul zeiței surde, veniseră întunecatele Parce şi mohorâtul 
Thanatos!, stăpânul morții... 

Trebuia s-o găsească pe fata aceea. Şi, după aceea, când ea s- 
ar fi aflat în siguranță, avea să plece în căutarea asasinului: voia 
să-l oblige să plătească pentru viețile curmate şi pentru minciuna 
fără margini prin care se folosise de cele mai sacre legături de 
sânge, dovedind că ambițiile nu țin seama nici de mamă, nici de 
tată, nici de copii, nici de frați... 


Ajungând în fața casei lui Tocullus, Aurelius sări din 
neobişnuitul vehicul şi privi cu prudență acea domus cu turnuri 
care, pe strada aceea pustie, semăna mai mult decât oricând cu o 
fortăreață de necucerit. Sub portic, cei doi sclavi care fuseseră 
lăsați de pază dormeau, strângând la piept urcioarele cu vin din 
care băuseră pe săturate. 

Uşile casei erau ferecate, ca şi cele ale atelierului în care se 
lucrau bijuteriile. Dar în timp ce zidurile casei erau netede şi 
compacte, pe fațada prăvăliei se putea vedea un balcon destul de 
jos pe care un băiat sprinten şi îndrăzneț, aşa cum fusese Aurelius 
în anii tinereţii, s-ar fi putut cățăra fără prea mare greutate. 

Simțindu-şi sufletul îmbărbătat ca al lui Odisseu, cel care 
muta munţii din loc, senatorul făcu o săritură ca să apuce cu 
mâna parapetul balconului şi să urce. Căderea la pământ şi 
contactul cu pavajul îi amintiră că, în ciuda exerciţiilor fizice pe 
care le făcea cu regularitate, sprinteneala din anii tinereţii nu mai 
era decât o amintire îndepărtată. 

Hotărât să nu se dea bătut, patricianul îşi lepădă toga, se 
ghemui ca să poată lua avânt şi încercă o nouă săritură: de data 
aceasta, putu atinge cu vârfurile degetelor balustrada. 

La a treia săritură, se anină cu mâna stângă de o bârnă de 
lemn. După câteva clipe, nu fără sforțări deosebite, Aurelius se 
urca pe balcon. 

Ferestrele, ermetic închise, ar fi constituit un obstacol de 
netrecut pentru cineva care nu avusese ocazia să petreacă ani 
lungi în tovărăşia lui Castor, învățând de la el multe lucruri prea 
puţin ortodoxe, dar fără îndoială foarte utile: oblonul se deschise 
în scurt timp şi patricianul pătrunse în interiorul unei camere. 


1 Thanatos: personificarea greacă a morții. 

Probabil că era camera vreunui sclav, îşi spuse, văzând 
mobilierul sărăcăcios: lucrătorii lui Tocullus locuiau la etajul 
atelierului; Melos, însă, avea o cămăruță mai sus, chiar sub 
acoperiş. Rezemată de perete, găsi, de altfel, o prăjină având fixate 
pe ea câteva trepte cioplite grosolan şi privirile i se mutară pe 
tavan, unde se deschidea o trapă. Urcă pe scara aceea 
improvizată, sperând că va rezista la greutatea lui, şi aruncă o 
privire prin deschizătură. 

Când o văzu şezând pe pat cu picioarele goale, jucându-se cu 
pisicuţa care încerca să prindă cu ghearele o panglicuță, Aurelius 
lăsă să-i scape un hohot vesel de râs. 

— Pe toți zeii Olimpului! strigă Hebe, văzându-l pe senator 
apărând prin trapa din duşumea. 

— Stai cuminte, am venit să te iau de aici! spuse Aurelius, 
ridicându-se în mica încăpere de sub acoperiş. Dar cine vrea să 
salveze un om, ar trebui mai întâi să-i ceară voie victimei: într- 
adevăr, fata, departe de a se prinde cu braţele de gâtul salvatorului 
său, începu să urle din răsputeri. 

— Lasă-mă, trebuie să stau ascunsă ca să nu mă aresteze! 

— Ce spui? se miră senatorul, în timp ce Hebe se ghemuia la 
loc pe saltea, izbucnind într-un plâns cu sughițuri. 

— Focul! Am plecat de acasă, fără să ascult porunca stăpânei! 

— Pe la ce oră ai ieşit din casă? întrebă Aurelius şi inima îi 
tresăltă. 

— Îndată ce kyria a plecat de acasă... Aşadar, cu mult timp 
înainte de incendiu, oftă dezamăgit Aurelius. Şi astfel dispărea şi 
ultima speranţă că va auzi o mărturie edificatoare: asasinul nu va 
plăti, dar cel puţin fata era în viață... 

— Glafira n-o să-ţi facă nimic; ba, mai mult, va fi foarte fericită 
să te vadă vie, încercă s-o liniştească patricianul. Vino acum cu 
mine: aici eşti în pericol. 

— Şi Melos? 

— O să-l anunțăm mai târziu. Ia-ți pisicuța şi să plecăm: 
trebuie să ieşim de aici cât se poate de repede, o îndemnă 
Aurelius, deschizând din nou trapa. 

— Aşteptă-mă doar o clipă. Îmi iau sandalele şi jucăriile 
pisicuței... este oarbă, dar ştie să le găsească după miros, făcu 
Hebe, aplecându-se ca să adune de pe jos panglicile cu care 
animalul se jucase mai înainte. 

Cei doi coborâră pe scara improvizată şi trecură într-o tăcere 
absolută prin camerele lucrătorilor: cu condiția ca strigătele 

asurzitoare ale fetei să nu fi fost auzite de cineva, îşi dori Aurelius, 
privind cu prudență în jur. Era bine, nu era nimeni; aveau să 
treacă prin atelierul de la parter ca să iasă pe uşa din față... 

Când mai avea doar un pas până la uşă, Aurelius auzi un 
foşnet uşor şi lăsă capul în jos. În clipa următoare, ciocanul 
zdravăn cu care brattiarius netezea tablele de aur trecu pe 
deasupra capului său şi se izbi cu un zgomot înfundat de perete. 

Aurelius se răsuci fulgerător pe călcâie şi rămase cu tălpile 
bine lipite de pământ şi cu braţele întinse în față. Imediat după 
aceea, mâinile lui îl strângeau de gât pe atacator. 

— Ei, Tocullus, între noi doi acum! răcni senatorul. 

Bijutierul încercă fără prea mult vlagă să protesteze, dar 
degetele puternice ale lui Aurelius nu-i dădeau voie să respire. 
După o vreme, patricianul slăbi strânsoarea, şi-şi imobiliză 
adversarul. 

— Pe Pluton, zeul aurului! Ce cauţi în casa mea, Publius 
Aurelius? reuşi să îngaime bijutierul. Am crezut că eşti un hoț! 

— Caut un ucigaş! 

— Nu vorbeşti despre mine, nu-i aşa? 

— De ce nu? Cine altcineva avea posibilitatea să ajungă la 
locul crimei? Dar să ascundă mantia şi pumnalul? Cine putea fi 
şantajat de fratele tău fiind unul dintre complicii generalului 
Cepion? Cine ştia că Antonius trecuse pe la Glafira, înainte de a se 
duce la întâlnire? Cine nu poate spune ce a făcut în ziua în care a 
luat foc casa Glafirei? Şi, la urma urmelor, cine o ţinea prizonieră 
pe Hebe în podul acela ca să nu depună mărturie? încheie 
Aurelius, năucindu-l pe Tocullus cu acuzațiile pe care i le aducea. 

Fata, care asistase în tăcere la capturarea bijutierului, păru să 
se trezească pe neaşteptate din sperietură şi-l trase pe patrician de 
poala tunicii. 

— Vezi că nu eram deloc prizonieră. Mă ţineau ascunsă ca să 
nu vină vigiles şi să mă ducă la Mamertinum! 

— Nu Tocullus te ţinea închisă acolo sus? Atunci, Melos... 

— Nu, el nu are nici un amestec! Noi doi... 

— Am înțeles, spune mai departe! o îndemnă patricianul, 
destul de nerăbdător. 

— Glafira voia să facă din mine o curtezană şi nu i-ar fi plăcut 
să mă vadă întâlnindu-mă cu un băiat atât de sărac, aşa că ne 
vedeam pe ascuns. Eu eram aici când a izbucnit incendiul şi, după 
aceea, n-am mai avut curaj să mă întorc acolo... 

— Mă rog, n-aţi vrea să-mi explicați ce căutați în atelierul 
meu? Mai aveai un pic şi mă strângeai de gât... exclamă bijutierul, 
pipăindu-şi din nou gâtul atât de greu încercat. 

— De ce nu te afli pe Capitoliu? îl întrebă Aurelius, în loc de 
răspuns. 

— Mi-am făcut datoria de cetățean, stând foarte cuminte în 
tribună până când Valerius a fost încoronat. Dar, după aceea, pe 
când toți erau ocupați cu felicitările, mi-a venit în minte gândul că 
altcineva, în afara comandantului legiunilor, ar putea sărbători 
astăzi cu mare plăcere: tâlharii! Tot oraşul a ieşit pe Via Sacra, 
lăsând casele total nepăzite; şi, pentru că eu ţin aici înăuntru o 
adevărată comoară în foi de aur, am preferat să arunc eu însumi o 
privire: senator sau nu, mie nu-mi place să mă las furat! 

— Nu mă lua cu vorba, Tocullus! Sunt sigur că tu l-ai implicat 
pe Antonius în toată conspirația aceea, determinându-l să te ajute 
la topirea comorii şi nu invers cum ai fi vrut să cred eu! Rebelii nu 
ar fi avut, cu siguranță, încredere într-un încurcă-lume ca fratele 
tău! 

— Şi, chiar dacă ar fi aşa cum spui, ce s-ar schimba? întrebă 
cu sânge rece Tocullus. 

— Multe. Antonius ar fi avut un alt pretext ca să te şantajeze, 
iar tu un alt motiv ca să-l elimini. 

— Sigur că fratele meu a încercat să mă înfunde, dar nu i-a 
mers! După cum bine ştii, eu sunt un om care se gândeşte la toate 
şi, de ani de zile, căutam să mă pun la adăpost, tocmai prevăzând 
că va veni un moment în care Felix va încerca să mă tragă pe 
sfoară. Am adunat cu grijă o mulțime de documente, mult mai 
convingătoare decât cele pe care el le-ar fi putut folosi împotriva 
mea. La început lucrul acesta l-a făcut mama mea, când a fost 
alungată din casă în momentul în care ilustrul meu tată s-a 
căsătorit cu o matroană egală în rang cu el: ca răsplată pentru 
devotamentul ei, s-a ales cu o cămăruţă jegoasă din Suburra, 
unde în scurt timp s-a îmbolnăvit de plămâni. Eu eram ceva mai 
mult decât un copil când a fost nevoită să mă părăsească şi m-a 
mai văzut doar când se afla în pragul morții. Totuşi, nu-şi pierduse 
vremea în zadar: mi-a încredințat câteva bilețele în care distinsa 
nevastă a tatălui meu se adresa destul de drăgăstos unui gladiator 
şi asta cu puțin înainte de a anunța singura şi atât de dorita 
sarcină! Ca să facă rost de documentul acela, mama ajunsese să 
nu mai aibă nici un scrupul şi chiar să se prostitueze... 

— Doar nu vrei să spui că fratele tău era nelegitim! 

— Oh, nu este nimic sigur, dar chiar şi tatăl nostru probabil 
că a avut unele bănuieli, dacă l-a obligat să împartă moştenirea cu 
mine. Prin urmare, după moartea mamei am terminat eu munca 
începută de ea: am adunat dovezi referitoare la nenumăratele 
afaceri necurate ale aşa-zisului meu frate, i-am mituit pe medicii la 
care încerca să-şi trateze impotența, am adunat mărturiile 
oamenilor pe care îi jefuise şi ale femeilor pe care le dezamăgise. 
Este un teanc întreg, crede-mă; trebuia să-i fi văzut faţa în timp ce 
i le arătam! rânji Tocullus. 

— Cu toate acestea, în chestiunea aurului suntem ca la 
început. Antonius a fost nevoit să aştepte douăzeci de ani ca să 
afle, datorită unui mesaj secret, de la cine provenea. Tu, însă, ai 
ştiut dintotdeauna aceasta; aşadar ştiai şi cine este asasinul... 

— Îl bănuiam doar şi, în fond, îmi făcuse un serviciu... Când ai 
înțeles că nu eu eram vinovatul? 

— Cu puţin timp înainte, în tribună. Mi-a deschis ochii un 
comentariu întâmplător al unui coleg. 

— Şi doar numele îl vrei, Publius Aurelius? 

— Îl ştiu deja. Am nevoie de mărturia ta. 

— Dacă aş recunoaşte originea ilegală a averii mele, nobilii 
senatori din Curie s-ar năpusti asupra mea şi m-ar face bucățele. 
Sunt vinovatul ideal, un meşteşugar bastard, avar, adulterin şi 
antipatic tuturor: nu-ți mai rămâne decât să mă oferi nobililor tăi 
prieteni pe o perniță de mătase... 

— Tocmai cu ajutorul ideii de pernă am ajuns să-mi dau 
seama de adevăr, murmură Aurelius. Mantia servea de umplutură, 
iar arma era în cutia condeiului de os, printre tăblițele de ceară. 
Dar cum aş putea dovedi asta? 

În acest timp, Hebe lăsase pisicuţa albă pe caldarâmul străzii 
pustii şi, cu inconştiența lipsită de griji a vârstei fragede, se distra 
alergând în cerc şi făcând micul animal să alerge după zgomotul 
făcut de şiretul pe care-l trăgea după ea. 

Aurelius se enervă când văzu o asemenea scenă: trei sau patru 
morți, printre care şi consulul în funcție; un incendiu de proporții 
uriaşe; un asasin care rămânea nepedepsit... şi prostuța aceea nu 
găsea altceva mai bun de făcut decât să se joace cu pisica! 

— la dă încoace panglica aia! îi porunci el, plictisit, 
smulgându-i din mână cordeluța. Când o pipăi între degete, simți 
un fior de gheaţă alergându-i pe şira spinării. Întinse fâşia îngustă 
de piele şi o privi încremenit: din loc în loc se observau nişte 
semne mici trasate cu cerneală. 

— Ce este asta? o întrebă pe fată, simțind că i se învârte capul. 

— Un şiret de sandale. Pisoiul l-a găsit în arca stăpânei, 
printre încălțările ei: îl avea în gură când am plecat de acasă ca să 
merg la Melos... 

Aurelius privea pisicuța şi nu-i venea să creadă. Animalul orb 
avea obiceiul să intre în camera Glafirei ca să se joace cu lucrurile 
care miroseau mai tare, cum era pielea aceea veche... Trebuia să 
alerge numaidecât acasă şi să citească mesajul cu ajutorul 
bețişorului găsit în casetă! 

— Încrucişează-ți degetele, Tocullus, şi, dacă ai un zeu la care 
să te rogi, fa-o cât mai repede! 

— Pluton, zeu al infernurilor, dar şi al aurului! exclamă 
bijutierul. 

— Sper să te afli cu adevărat sub protecţia lui, Tocullus, 
pentru că, dacă panglica asta conţine ceea ce cred eu, poate că o 
să-ți salvezi nu numai viața, dar şi averea... Aşteaptă-l pe 
servitorul meu, Hebe; eu trebuie să mă întorc repede acasă, spuse 
patricianul. Apoi deshămă catârul de la carul Vestalelor şi sări pe 
spinarea lui, în pofida interdicției de a circula. 


Aurelius ajunse în trapul animalului până la Teatrul lui 
Marcellus, fără a fi oprit de vigiles. În spatele Capitoliului, însă, 
catârul păru să fie cuprins de o râvnă neaşteptată şi porni la 
galop, riscând să doboare la pământ numeroşii trecători care se 
întorceau din Forum. Patricianul înjură printre dinți: una era să-ți 
faci loc prin mulțime cu carul Vestalelor şi alta să înaintezi printre 
oameni furioşi, pe un animal nesupus, care nu accepta deloc să fie 
călărit. 

— Pleacă de aici, nenorocitule! îl alungară trecătorii, încercând 
să-l trântească trăgându-l de poalele tunicii senatoriale, peste care 
impunătoarele culori ale laticlavei, complet acoperite de praf, 
deveniseră de nerecunoscut. 

— Faceţi loc! urla din răsputeri patricianul, pornind în galopul 
catârului pe Vicus Laci Fundani, când zări cu coada ochiului un 
grup de vigiles. În aceeaşi clipă, ceata tinerilor derbedei care 
trândăveau în mica piaţă îi barară drumul. 

— Te urmăresc polițaii, nobile senator? Las’ că avem noi grijă: 
pe ei, băieți! strigă Şiş, dând semnalul de atac. Aurelius o luă 
drept înainte fără să mai aştepte, în timp ce, în spatele lui, se 
pornea o încăierare pe cinste. 

La intrarea pe Vicus Patricius, catârul se opri pe neaşteptate, 
proptindu-se în caldarâm cu picioarele din față. Aurelius, însă, nu 
se putu opri şi zbură peste ţeasta animalului aterizând drept pe 
grămada de fân care provocase acea întrerupere a cursei. 

Ridicându-se un pic ameţit, controlă să vadă dacă era întreg şi 
dacă nu pierduse cumva prețioasa cureluşă. 

Continuând să meargă spre casă, auzi comentariile 
înfierbântate ale spectatorilor care se întorceau de la ceremonia 
din Forum: 

— Ai auzit? Zeița Vesta a făcut un lucru nemaivăzut, a dus ca 
prin minune carul său sacru în celălalt capăt al oraşului! 

— Se spune că un prinț armean a fost acela care l-a văzut 
plutind printre nori... 

Ca să vezi, Castor cruțase Urbea de un sacrilegiu, dăruindu-i 
un miracol, se gândi Aurelius, îndreptându-se către domus. 

Când intră în vestibul, casa sa, de obicei pulsând de viață, îi 
dădu o senzație ciudată, atât era de pustie şi tăcută. Nu era chiar 
nimeni, nici măcar vreun om de pază: Paris, furat cu totul de 
farmecul iubitei sale epiriote, uitase de îndatoririle sale... 

Arca din terebint în care pusese beţişorul de os se afla în 
sufrageria mare. Aurelius scoase bastonaşul şi înfăşură cu grijă pe 
el fâşia de piele, încercând să potrivească literele astfel încât 
mesajul să poată fi citit. Îşi simţi inima bătându-i nebunește: 
cuvintele trădării încă se mai puteau descifra... 

— Aşadar, ai găsit cu adevărat şireturile acelea! spuse sacadat 
o voce din spatele său. 

Valerius apăruse în prag, îmbrăcat tot cu pieptarul uşor de 
piele pe care-l purtase pe sub toga praetexta ca să aducă sacrificii 
zeilor. 

— Nu te-am crezut nici măcar o singură clipă când voiai să mă 
convingi că le aveai deja: după cum te purtai, era limpede că nu se 
putea să le fi citit! Acum, când ai descifrat mesajul, ştii de ce. 

— Ar fi trebuit să-mi dau seama de asta mai de mult timp. În 
cine putea să aibă încredere Cepion dacă nu în propriul său fiu? Şi 
tu erai complice la conspirația aceea... 

— N-a reuşit din vina ta, Aurelius. 

— Şi totuşi a fost o nereuşită de pe urma căreia ai avut multe 
avantaje. Tatăl tău voia binele Romei. Tu, însă... sigur că nu 
pentru a-i aduce pe tron pe fiii lui Germanicus ai luat aurul acela! 
I-ai mărturisit mamei tale înțelegerea cu barbarii... 

— M-am mulțumit doar să-i dezvălui bănuielile mele: ea, 
cinstită cum era, a făcut restul. Totuşi, nu mi-aş fi putut închipui 
nici în ruptul capului că se va pune în fruntea soldaților, lăsându- 
se ucisă. Probabil că tu ai îndemnat-o, Aurelius; planul meu era 
perfect: dacă tata ar fi reuşit în ceea ce işi pusese în gând, aş fi 
putut spera doar într-o carieră strălucită. Dar dacă evenimentele 
ar fi decurs aşa cum voiam eu, la douăzeci şi trei de ani aş fi pus 
mâna pe comanda unei legiuni; acea comandă pe care, cu 
siguranță, Agrippina n-ar fi încredințat-o unui tribun atât de tânăr 
şi lipsit de experiență. 

— Prin urmare, ai ştiut mereu ceea ce se întâmpla acolo; mai 
mult, ca să fim mai exacti, ai făcut astfel încât mama ta să devină 
o ucigaşă! 

— Iar tu ai făcut din ea o târfă! rânji generalul. 

— Mă bucur că nu cred nici în zei, nici în lumea de dincolo de 
moarte: nimic n-ar fi mai îngrozitor pentru Vera Claudiana decât 
să vadă din Erebus ce monstru a ieşit din pântecele ei! De ce, 
Valerius, pentru numele tuturor zeilor, de ce ai făcut asta? 

— Mă mai întrebi, Aurelius, după toate câte le-ai văzut astăzi? 
Douăzeci de ani mi-au trebuit ca să mă pot bucura de ziua asta! 
Fără aurul cu care să-i plătesc pe legionari, să-i mituiesc pe şefii 
inamici şi să-i ung pe cei puternici de aici, din Roma, n-aş fi avut 
parte niciodată de triumful de azi! 

— Merita să sacrifici viața lui Cepion, cea a Verei, a lui 
Metronius, a sclavilor arşi de vii? 

— Tu îţi faci probleme pentru câteva cadavre mai mult sau mai 
puțin de seamă, dar eu am lăsat mii pe câmpul de luptă! 

— Doar ca să primeşti uralele mulțimii? 

— Numele meu este scris deja în istorie, Aurelius; dar aş putea 
ajunge şi mai sus, mult mai sus. Împăratul este bătrân, fiii săi 
sunt prea cruzi, iar Messalina este o femeie influențabilă. Deseară, 
la banchetul de pe Palatin, toată Roma, cu împărăteasa în frunte, 
va vedea diferența dintre un moşneag bețiv şi un general victorios, 
capabil să apere granițele imperiului şi să asigure ordinea internă 
pentru liniştea cetățenilor romani. 

— Chiar până acolo merge ambiția ta? 

— Da, şi când un biet Antonius oarecare a crezut că mă poate 
opri din drumul meu, s-a căit mult... idiotul acela a descoperit 
după douăzeci de ani că eu îi cerusem fratelui său să topească 
aurul din Creta. Tocullus nu putea vorbi despre asta, pentru că el 
însuşi ar fi fost ruinat; şi, oricum, cine ar fi crezut în cuvântul 

unui negustor plebeu contra aceluia al comandantului legiunilor 
din Orient? 

— Complicele tău era Herennius care găsise cu câțiva ani 
înainte tezaurul, pe când se afla în Creta. Dar, în loc să-l predea 
visteriei, a considerat mai nimerit să se folosească altfel de aurul 
acela, înțelegându-se cu Cepion. După moartea tatălui tău, i-ai 
dat-o de soție pe sora ta şi ați făcut totul pe jumătate... 

— Aşteptam un prilej favorabil şi, în acest timp, nenorocitul 
acela risipea partea lui de aur ca să-şi satisfacă viciile... oricum, 
nu i-ar fi servit la nimic: pe tronul Romei nu încap doi împărați. 

— Şi pe el l-ai ucis? 

— Când a terminat banii, a venit să-mi ceară mie. A fost de- 
ajuns să găsesc un bucătar necinstit ca să-i strecoare puţin câte 
puțin în mâncare o otravă care provoca nişte simptome ca ale unei 
boli lente. 

— Totuşi, ca să te asiguri de credința lui, a trebuit să-i dai ca 
gaj fâşia asta de piele. Nu ţi-ai făcut prea multe probleme din asta; 
aluziile din mesaj puteau fi înțelese doar de acela care ştia de 
existența comorii. Dar Valeria, îndrăgostită de Antonius, i-a arătat 
acestuia cureluşa, iar el, pentru că îl ajutase pe fratele său, 
Tocullus, să topească aurul, era în stare să descifreze şi să 
înțeleagă ce scria acolo... 

— lată cine mă şantaja, spunându-mi: după ce am să te 
aranjez pe tine, o să mă răfuiesc şi cu ea! 

— Las-o în pace pe ea, Valerius: ea nu ştie aproape nimic, 
pentru că Antonius a avut grijă să țină doar pentru el o asemenea 
afacere grasă! Spune-mi, mai degrabă, de ce l-ai îndemnat să se 
ducă în Suburra purtând hainele mele? 

Valerius râse răguşit. 

— Convingându-l că tu nu ştiai nimic despre complotul acela, 
i-am fluturat pe dinaintea ochilor posibilitatea de a pune mâna pe 
o avere mai ispititoare decât a mea: prostul de el vorbea despre 
banii tăi, atunci când credea că se va îmbogăți! L-am potolit cu o 
primă plată; după aceea, i-am spus că, obosit să te mai laşi 
şantajat, ai hotărât să-l denunțţi, aşa că ar fi fost necesar să te 
ucidă. Aş fi făcut eu asta, dacă el mi-ar fi putut asigura un alibi, 
travestindu-se pentru a da impresia că tu, la o anumită oră, te mai 
plimbai încă prin Suburra... Desigur, ceea ce speram eu era ca 
lumea să te confunde într-adevăr cu victima: o anchetă făcută 
asupra lui Antonius putea dezvălui legăturile dintre noi; în 
schimb, dacă mortul ai fi fost tu, nimeni n-ar fi presupus vreodată 

că ţi-aş fi înfipt pumnalul în spate tocmai când ceream să fii 
pedepsit după toate cerinţele legii! Şi, în orice caz, am avut grijă să 
dau impresia că duşmănia dintre noi apăruse la câteva zile după 
moartea lui Antonius... 

— Mummius descoperise că Retius se afla la Brundisium, în 
ziua în care tu susțineai că te-ai întâlnit cu el: dacă aş fi ascultat 
cu mai mare atenţie spusele pompierului, te-aş fi demascat mai 
demult... dar ce este cu albinele acelea din aur? 

— Aceea a fost o inițiativă a lui Antonius: când le-a luat de la 
Balbina, furios pentru adulterul comis de ea, le-a recunoscut ca 
făcând parte din vechiul tezaur şi, pentru că nu avea încredere în 
mine, a încercat să se pună la adăpost, ținându-le în siguranță, 
împreună cu fâşiile de piele. 

— Acum, însă, un cercel este la mine, împreună cu mesajul 
secret; iar Tocullus va depune mărturie despre aurul topit de el, 
chiar cu riscul de a fi dat afară din Senat. Poate că şi Valeria o să 
se întoarcă împotriva ta când o să-i spun tot ce ai făcut! 

— Nu se va întâmpla nimic din toate astea. Când ai început să 
insişti asupra faptului că Antonius fusese ucis intenționat, mi-am 
dat seama că planul meu inițial eşuase şi că, mai devreme sau mai 
târziu, aş fi fost nevoit să scap şi de tine... Ei bine, momentul acela 
a sosit. 

— Crezi că poţi ucide nepedepsit un senator roman la el 
acasă? 

— Nu cred, sunt sigur de asta. Nu am nevoie să ascund 
această nouă crimă; tu însuţi ai acceptat-o, într-un mod perfect 
legal dacă îți aminteşti! Eu, Publius Aurelius Statius, senator al 
Romei, declar...”. Trebuie să-ți mulțumesc, nu credeam că poți fi 
atât de prost încât să semnezi din propria ta voință o scrisoare 
care îmi dă dreptul să te ucid. Evident, nici nu mi-a trecut prin 
minte s-o distrug şi în seara asta o voi scoate, spunând tuturor că 
mi-ai cerut din nou să ţin sabia în dreptul inimii tale.... Mă 
dezamăgeşti, Aurelius: ai păcătuit prin naivitatea celor cinstiți, 
dându-te singur pe mâna mea... 

— Este adevărat, Marcus Valerius; în adâncul sufletului 
speram că-ți va rămâne măcar demnitatea de a te recunoaşte 
învins. 

— Învins? Dar eu sunt învingător, Aurelius! râse generalul. 

— Nu încă: am venit singur acasă, bineînțeles, dar nu 
neînarmat, spuse senatorul, prefăcându-se că scoate de sub 
tunică o armă pe care, de altfel, n-o purta niciodată, în speranța 

că Valerius, gata să se apere, i-ar fi dat timpul necesar să ajungă 
până la arca. 

Dar generalul, dându-şi seama imediat de şiretlic, veni dintr- 
un salt să se aşeze între el şi casa de bani, îndreptându-i arma 
spre piept. În clipa aceea, patricianul zări o umbră care intra pe 
furiş în sufragerie şi-şi ridică privirile. 

— Doar nu crezi că aş putea să mă las păcălit de un asemenea 
tertip răsuflat, nu-i aşa, Aurelius? rânji generalul. Nu-i nimeni 
acolo în spatele meu! 

Dar femeia fu dată de gol din cauza foşnetului aproape 
imperceptibil al rochiei din pânză de in pe care i-o dăruise Paris cu 
o zi înainte. Cu o mişcare fulgerătoare, generalul se întoarse, o 
văzu pe Zenobia şi se năpusti asupra ei. Epirota! duse iute mâna 
la cap şi trase de acolo micul pumnal pe care-l ținea ascuns în 
cocul acela caraghios. 

Lui Valerius îi fu suficientă doar o clipă ca să scape de 
pumnalul acela aproape inofensiv, după care o lovi pe femeie cu 
piciorul, trântind-o la pământ. O clipă: exact timpul care-i era 
suficient lui Aurelius ca să ajungă la arca. 

Când generalul se intoarse din nou cu fața înspre el, 
patricianul era aplecat deasupra cufărului deschis, cu degetele 
deja încleştate pe mânerul săbiei. 

— Uită-te bine, Marcus Valerius, este gladiul cu care a luptat 
Vera Claudiana în codrii teutonici pentru că însăşi mama ta o ține 
în mână! 

Generalul scoase o înjurătură, pornind la atac cu o lovitură 
frontală: se simțea puternic prin experiența lungilor ani petrecuți 
în bătălii, în timp ce adversarul din fața sa nu mai avea demult 
obişnuința de a mânui armele... 

Aurelius pară lovitura şi se retrase sprinten către peretele 
încăperii, lăsând între el şi general marea masă din marmură. 

— Ce mai râdea mama ta, vorbindu-mi despre tine, în 
Germania! minți el, încercând să-l enerveze. Se amuza grozav 
gândindu-se la mutra pe care ai fi făcut-o dacă în clipele acelea ai 
fi intrat în cort şi ne-ai fi găsit pe amândoi în pat! 

— Minciuni! urlă Valerius, apropiindu-se amenințător. 

— Nu crezi? Şi totuşi Retius ţi-a povestit toate astea de-a fir a 
păr... nu la Roma, cum susțineai tu, ci cu mult timp înainte, în 


1 Epirot: locuitor din Epir, regiune corespunzând, mai mult sau mai 
puțin, actualei Albania. 

Orient. Tu ştiai deja, când ai profitat de poziția mea ca să poți 
intra în lumea bună, aristocratică, a Romei; nu ai, desigur, 
scrupulele codoşului Şiş care nu o lasă pe sora lui să se culce cu 
primul venit. ie, însă, aventura mamei tale ţi-a prins foarte 
bine.... îl întărâtă senatorul. Valerius sări pe masă, încercând să 
sară de sus asupra lui. 

— Taci şi luptă, laşule! şuieră el printre dinți, în timp ce 
patricianul trecea pe dedesubt, apărând pe partea cealaltă a 
mesei. 

— De ce să fac asta, Valerius? Mie îmi place să vorbesc, mai 
ales despre anumite lucruri. Şi nopțile acelea din Germania chiar 
că ar merita să ți le povestesc mai pe îndelete... 

— Am să-ți astup gura pe vecie, Aurelius! strigă din nou 
generalul, scos din sărite, aruncându-se asupra lui. Senatorul, 
neputând să reziste izbiturii, căzu la pământ, nelăsând să-i scape 
sabia din mână. 

— Mâinile ei erau lungi şi puternice, Valerius, mâini de regină. 
Parcă simt şi în clipa asta cum îmi strângeau şoldurile... 

Valerius atacă din nou, orbit de furie. Atât de mult se 
enervase, încât uită să mai fie precaut; aşa că, ridicând brațul ca 
să dea o lovitură decisivă, îşi lăsă descoperit preț de o clipă şoldul 
stâng, acolo unde platoşa din piele se termina ca să lase libere 
coapsele. 

Aurelius înfipse sabia de jos în sus, cu precizia rece a urii. 
Lama străpunse pântecele şi ieşi prin spate, roşie de sânge. 

Generalul îl privi pe Aurelius cu ochii încețoşați. 

— M-ai rănit! exclamă el, parcă nevenindu-i să creadă. 

— Nu, Valerius, te-am ucis, îl corectă Aurelius, în timp ce el se 
prăbuşea la pământ. 

— Atunci, dă-mi lovitura de grație! îl rugă generalul, strângând 
din dinți de durere. 

— Eu trebuie să fac asta? întrebă cu dispreț senatorul. Ai trăit 
ca un trădător spurcat, generale Marcus Valerius Cepion... mori 
măcar ca un roman adevărat! 

Valerius încercă să se ridice, dar căzu din nou. Aurelius nu-i 
întinse mâna. Aşteptă, însă, nemişcat, cu sabia gata din nou de 
luptă, ca adversarul să se ridice doar prin propriile forțe. 

O ultimă îmbrățişare, prietene? şopti Valerius. 

Aurelius încuviință în tăcere. Generalul îi cuprinse mijlocul cu 

brațul stâng şi pe celălalt i-l puse în jurul grumazului. 

— Vale, Publius! spuse dintr-o singură suflare, lipindu-se de el 
cu o mişcare hotărâtă. 

— Şi pentru întotdeauna, Marcus, ave atque vale!, îi răspunse 
Aurelius, înfisgându-i gladiul în piept. 


Trupul generalului abia se prăbuşise pe pardoseală că 
senatorul alerga deja către femeie, curajoasa Zenobia care zăcea pe 
jos. 

— Zenobia, mulțumită zeilor, eşti în viață! strigă el, ridicându-i 
capul de la pământ. 

— Stăpâne... şopti ea. 

— Rezistă, chem imediat doctorul! 

— Nu sunt rănită grav, domine, încercă să-l liniştească femeia. 

— Dar rişti să pierzi copilul, murmură Aurelius, atingându-i 
tunica pătată de sânge. 

— N-a fost niciodată vreun copil, domine... îi mărturisi 
Zenobia. Paris se temea că-ți trădează încrederea, continuând să 
mă vadă pe ascuns; aşa că, de frică să nu mă părăsească, i-am dat 
de înțeles că eram însărcinată. Acum s-a terminat: când va afla că 
l-am minţit, nici n-o să vrea să mai audă de mine! 

— Nu, nu vorbi aşa. Totul se poate repara, Zenobia. Ascultă- 
mă... începu să-i spună ceva senatorul, în timp ce-o ajuta să se 
ridice în picioare. 


1 Ave atque vale (plural, avete atque valete): salut tradițional la 
despărțire. 

XXXV A zecea zi înainte de Calendele lui august 


— Stăpâne! Intendentul se oprise în prag, cu lacrimi în ochi. 

— Hai, Paris, curaj; Zenobia o să mai aibă şi alți copii, îl 
consolă Aurelius, punându-i o mână pe umăr. 

— Nu mă refeream la asta, stăpâne: chiar dacă nici nu putea 
avea copii, pentru mine ar fi fost totuna. Iată, fapt este că eu... zei, 
cum să fac ca să-ți spun? Am o problemă foarte serioasă, domine; 
n-aş fi îndrăznit să-ți spun mai demult, ştiind că n-ar fi fost 
potrivit, pentru că eu sunt intendentul tău, iar ea este doar o 
sclavă abia eliberată. Dar acum, când ţi-a salvat viața... 

— Plătind pentru gestul ei nobil un preț foarte mare... îi aminti 
senatorul, prefăcându-se foarte trist. 

— Doar aşa mi-am făcut curaj ca să vin să te rog... ştiu că 
Zenobia nu mai este chiar foarte tânără şi că vorbeşte o latină 
îngrozitoare, totuşi... spuse, întrerupându-se înspăimântat. 

— Spune mai departe, te ascult, îl încurajă Aurelius. 

— Asta e, că mi-e greu să-ți explic, domine, dar o îndrăgesc 
foarte mult şi o găsesc chiar foarte atrăgătoare, se îmbujora Paris. 
Am încercat să nu mă mai duc la ea, dar nu reuşesc: vezi, mă simt 
bine împreună cu ea, mi-ar plăcea să le fac tuturor cunoştinţă cu 
ea, să mă arăt în oraş împreună cu ea, chiar să stau cu ea în 
aceeaşi cameră. N-aş vrea, totuşi, să se interpreteze într-un 
anumit fel, ştiindu-se că eu, că ea, mă rog, că noi... of, stăpâne, 
spune-mi tu ce să fac, sunt de-a dreptul năuc şi nu văd cum să 
rezolv problema asta! 

— Aş putea să-ți sugerez eu o rezolvare? întrebă patricianul pe 
un ton grav. 

— Aşa, dă-mi un sfat, domine! spuse el şi în ochi îi apăru un 
licăr de speranţă. 

— De ce nu te însori cu ea, Paris? propuse patricianul. 

— Ce idee genială, stăpâne, numai tu te puteai gândi la o 
asemenea soluție! exclamă intendentul, luminându-se la față. 
Crezi că ea ar fi de acord? 

— Întreab-o. Ai binecuvântarea mea de paterfamilias. 

— Oh, domine! făcu Paris, emoționat, şi dispăru ca să-i pună 
Zenobiei întrebarea vieții lui. 

Nebună de fericire, Glafira îşi îmbrăţişa fiica. Fata, încă 
năucită de schimbarea petrecută în viața ei, încerca să-şi ascundă 
bucuria, mângâind pisicuță albă, în timp ce gândurile, neavând, 
evident, nimic de-a face cu şirul de crime petrecute de curând, îi 
zburau de la femeia căreia până ieri îi spunea kyria la tânărul 
ucenic aurar care o aştepta în atelier: spre marea ei surprindere, 
Glafira fusese foarte fericită să afle că, în loc să fie atrasă de viața 
galantă, fata prefera să se mărite cu Melos cel sărac... 

Aurelius ghici încotro se îndreptau gândurile tinerei şi prinse 
din zbor ocazia să rămână între patru ochi cu frumoasa hetairă. 

— Tocullus mi-a spus că astăzi ar putea să fie gata cupele pe 
care i le-am comandat. Ţi-ar fi greu să te duci tu, Hebe, la atelier 
să vezi dacă le-a terminat? o întrebă el pe fată. Ea nu aşteptă să i 
se spună de două ori şi, cerând voie mamei sale, o zbughi înspre 
prăvălia bijutierului. 

— Nobile senator, mi-ai salvat viața: dacă nu m-ai fi scos afară 
din incendiul acela, la ora asta, fiica mea ar fi fost orfană! îi spuse 
curtezana. Am recunoscut-o oficial şi, dacă mica poveste de 
dragoste cu băiețaşul acela al lui Tocullus o să meargă tot atât de 
repede cum a început, în scurt timp risc să mă trezesc şi cu un 
nepot! 

— Chiar aşa? râse Aurelius, ridicându-se să controleze dacă 
uşa era închisă cu cheia: dăduse ordin servitorilor să nu-l 
deranjeze pentru nici un motiv; cu toate acestea, având în vedere 
precedentele ocazii pierdute, nu se putea abţine să nu se întrebe 
ce întâmplare neprevăzută avea să întrerupă şi de data aceasta 
intimitatea atât de mult dorită cu Glafira. 

— Cum aş putea să-ți mulțumesc vreodată? întrebă ea cu un 
zâmbet luminos. 

— Ar exista o modalitate, îi răspunse Aurelius, luând-o în 
braţe. 

— Ei, uite, ca să-ți spun drept..., se desprinse femeia din 
îmbrăţişarea lui, coborând privirile. Când alergam ca o nebună pe 
Eschilin căutând-o pe fiica mea, am jurat s-o slujesc pe sacra 
Artemis dacă îmi va îngădui s-o găsesc în viață pe Hebe. 

— Pe Artemis? se încruntă senatorul. Nu te-ai gândit la Venus, 
la Flora, la Isis sau la vreo altă zeiță mai indulgentă? Artemis era, 
într-adevăr, singura dintre multele divinități feminine ale 
Panteonului olimpian care nu se hârjonea cu zei, eroi şi semizei, 
fiind deseori invocată ca patroana castității... 

— Am făcut un legământ în fața fecioarei Artemis; i-am jurat 
că-mi voi schimba modul de viață, continuă femeia, cu oarecare 
părere de rău în glas. 

— Şi trebuie să începi chiar cu mine? răbufni, iritat, senatorul. 

Glafira încuviință, desfăcând larg braţele. 

— Mă rog, ce să fac? Nu pot să mă pun cu o zeiță! se resemnă 
Aurelius. 

— Atunci, vale, nobile senator Statius, şi-ţi mulțumesc încă o 
dată! îi zâmbi ea, după care dădu să plece. 

— Şi legământul acela... este definitiv? vru totuşi să afle 
patricianul. 

— Nu chiar de tot, lăsă curtezana să-i scape. Durează până în 
ziua în care o să devin bunică. 

— O bunică fermecătoare! îi strigă din urmă senatorul, 
începând să treacă în revistă diferite modalităţi în care ar fi putut 
favoriza cât mai mult întâlnirile amoroase dintre Hebe şi tânărul 
ucenic al lui 'Tocullus. 

Îndată ce ieşiră cele două femei, Aurelius auzi un oftat 
prelung. 

— Ce faci aici, Memnon? îl întrebă el pe cel mai tânăr dintre 
nubieni care, încremenit în prag, privea cu admiraţie în direcția în 
care dispăruse fata. 

— O priveam pe fata aceea, stăpâne: e tare frumoasă! îi 
mărturisi purtătorul. 

— Din păcate, cred că are deja un prieten. Dar o să găseşti 
altele; Roma este plină de femei frumoase. 

— Nu neg, domine, dar... 

— Nu-ţi plac? se miră Aurelius. 

— Ba sigur că da, stăpâne, cum să nu... Dar, cum să-ți spun? 
Le găsesc un pic prea palide... 

— Înţeleg Memnon. Apropo, am o misiune pentru tine: du-te la 
magaziile alea părăsite de peste Tibru şi arată acesta ca permis de 
liberă trecere, spuse patricianul dându-i nubianului inelul de fier 
pe care i-l dăduse Animalul. Apoi, cumpără în numele meu o 
anumită sclavă... Am nevoie de cineva care să aibă grijă de vasele 
cu jăratic din casă. 

— Dar cum o să ştiu care este fata aceea, stăpâne? întrebă 
purtătorul, nedumerit. 

— Oh, nu-ţi face griji, o s-o recunoşti! zâmbi senatorul în timp 
ce nubianul se îndepărta. Întorcându-se în tablinum, îl găsi pe 
Castor nespus de vesel. 

— Stăpâne, am o veste care te priveşte! începu libertul pe un 
ton jucăuş. Ei, dar ce l-a apucat pe intendent? M-am întâlnit cu el 
în peristil, m-a numit fratele lui, el care de obicei strâmbă din nas 
numai când mă vede şi după aceea m-a îmbrățişat cu atâta foc 
încât era să-mi taie răsuflarea cu duhoarea alifiei lui de violete! 

— De bucurie, Castor: ne aşteaptă o nuntă, îl anunță 
patricianul. 

— Aşa, va să zică, năzuroasa aia de Valeria a reuşit! În cazul 
acesta... ai ştiut de la început că, în ziua nunții tale, eu o să-mi 
dau demisia! spuse grecul pe un ton rece. 

— Măi prostule, nu eu mă însor, ci Paris! 

— Îţi baţi joc de mine? holbă ochii secretarul. 

— Ba din contra, îți jur că este adevărat: Zenobia este fericita! 

— Pe toți zeii Olimpului, ai Oceanului şi ai Tartarului; asta 
chiar că-i bună! se albi la față libertul, lăsându-se să cadă pe un 
scaun. Toată povestea s-a depănat aici, sub ochii mei şi eu să nu- 
mi dau seama! Pe Hermes, oare n-am cam început să 
îmbătrânesc? 

Aurelius se feri să-l contrazică, amintindu-şi de toate ocaziile 
în care Castor îi adusese aminte cu neruşinare de cei patruzeci şi 
doi de ani, de parcă ar fi crezut că are de-a face cu un moşneag şi 
nu cu un bărbat în floarea vârstei... 

— lartă-mă stăpâne, mă duc să beau ceva: am nevoie de vreo 
două căni pline cu vin ca să fac față unei veşti ca asta, anunță 
secretarul, încă uluit. Am impresia că trebuia să-ți spun ceva, dar 
povestea asta cu Paris m-a dat peste cap în aşa hal, că parcă mi- 
am pierdut memoria... nu-ţi face griji, probabil că a fost vreo 
tâmpenie, mai spuse el pe când se îndrepta către uşă. 

Abia când era pe punctul de a trece peste prag, se întoarse, 
bătându-se cu palma peste frunte: 

— Ah, acum îmi amintesc: ai devenit consul! 


Matroana îl întâmpină pe senator cu mâinile înfipte zdravăn în 
şolduri şi cu privirea furioasă. 

— Haide, Pomponia: ştii foarte bine că nu am râvnit niciodată 
cu tot dinadinsul la funcții publice: un loc în Senat îmi ajunge şi 
chiar prea mult, încerca să-i explice Aurelius. 

— Prostii! i-o reteză ea. Nu te lăsa prea mult rugat; în fond, 
este o numire temporară în funcția de consul şi doar pentru o 
lună: mandatul lui Metronius era pe sfârşite atunci când l-au ucis 
şi dacă ai fost rugat să-l înlocuieşti până la încheierea perioadei 


245 


este semn al recunoştinței împăratului pentru munca pe care ai 
depus-o. Tocullus a făcut oficial propunerea asta în Senat, la 
prima lui intervenție în calitate de proaspăt senator. 

— Appius Hostillius, însă, îmi închipui că s-a opus din 
răsputeri... 

— Nici vorbă de aşa ceva! A fost de acord necondiționat! De zile 
întregi te caută pentru că vrea să-ți exprime toată recunoştinţa 
pentru ceea ce ai făcut. 

— Cum asta? întrebă Aurelius, nespus de mirat. 

— Nu tu şi prietenul tău, Mummius, l-aţi arestat pe cumnatul 
lui? întrebă matroana. 

— Sigur că da! Chiar dacă Leontius s-a sinucis în celulă, 
scandalul s-a întins şi asupra familiei decanului. 

— Tocmai de asta! Cea care a reparat totul a fost în primul 
rând soția lui, sora piromanului. Văzându-se ruinată, i-a oferit 
bărbatului ei toată libertatea, ca şi administrarea tuturor 
bunurilor sale, dacă acesta ar renunța să mai divorțeze de ea... 
Bineînţeles, s-a obligat să despăgubească victimele, oferindu-le 
alte locuinţe... aşa încât Hostillius s-a gândit la cel mai mărunt 
lucru pe care-l putea face pentru a-ți mulțumi şi anume să aprobe 
numirea ta! Evident, Claudius a fost de acord. 

Aurelius nu se miră. Îi povestise el însuşi împăratului toate 
amănuntele despre cele întâmplate şi acesta îi lăudase discreția cu 
care salvase de la ruşine numele vechii gens Valerius: dat fiind că 
Senatul clasase deja oficial cazul morții lui Antonius, fusese uşor 
să se pună pe seama sinucigaşului Leontius şi incendiul de la casa 
Glafirei în care işi pierduse viața consulul Metronius. Conform 
versiunii oficiale, aşadar, Valerius îşi curmase el însuşi viața în 
ziua celui mai mare triumf pentru a spăla ruşinea de demult a 
tatălui său, rugându-l pe Aurelius să-l ajute: nici un cuvânt nu 
apăruse în public despre trădarea generalului, astfel încât sora lui 
să se poată recăsători sub un nume nepătat. 

— Nu reuşesc, totuşi, să înțeleg cum de a reuşit Valerius să-l 
atace pe Antonius în Suburra, în timp ce se afla la bazilica Emilia, 
asistând la procese... continuă Pomponia cu un aer perplex. 

— Procesele la care a asistat au durat ore întregi, îi explică 
Aurelius. Nici unul dintre martori nu a putut spune că l-a văzut 
acolo pe toată durata şedinţei de judecată; nici măcar Hostilius 
care, după cum a constatat Castor, între vizita la casa consulului 
şi apariția în Forum, trecuse pe la curtezana Cintia ca să-şi rezerve 
o întâlnire cu ea. În consecinţă, Valerius n-a avut altceva de făcut 

decât să iasă şi să se întoarcă pe furiş în sala tribunalului, dând 
oricum dovadă de un sânge rece deosebit. 

— Dar mantia, pumnalul? Toţi martorii pot jura că generalul 
nu purta nimic de felul acesta în bazilică... 

— Şi totuşi era aşezat pe un scaun pliant. 

— Şi ce dacă? 

— Ca să poţi sta comod pe asemenea scaune, de regulă îți 
trebuie o pernă. Într-adevăr, după cum au observat mulți martori, 
Valerius avea una la începutul şedinţei de judecată, dar la sfârşit 
stătea direct pe pânza taburetului.... pentru că se descotorosise de 
umplutura pernei, adică de mantia împachetată! 

— Dar pumnalul? 

— Îţi aduci aminte că vigiles au spus că rana lui Antonius 
fusese, probabil, făcută cu un fel de sulă? Ei bine... ce făcea 
Valerius în bazilica Emilia? 

— Îşi lua notițe pe pugillares.... 

— Scriind cu un condei! Dar, cel pe care-l folosea Valerius în 
loc să fie un condei obişnuit din os, era găurit în interior şi 
conținea un fel de sulă din fier, bine ascuţită: arma crimei. 
Generalul s-a îndepărtat de bazilică în timpul audierii martorilor, a 
pus pe el mantia în una din latrinele publice din Forum - exact 
cum a făcut şi Castor ca să se travestească într-un prinț armean — 
după care a alergat în piațeta de pe Vicus Laci Fundani, unde ştia 
precis că-l va găsi pe Antonius, pentru că el însuşi îl trimisese 
acolo. L-a ucis strigând numele meu, apoi a curățat stiletul acela 
improvizat, a scăpat de mantie aruncând-o pe stradă şi s-a întors 
la tribunal, fiind sigur că toţi ceilalți spectatori aveau să declare cu 
toată convinerea că nu s-a mişcat din sală pe toată durata 
procesului. 

— Incredibil! exclamă matroana. 

— Absolut deloc, îi replică patricianul. Important era să nu se 
facă nişte cercetări prea amănunțite asupra afacerilor lui Antonius 
şi tocmai pentru aceasta, s-a prefăcut că mă loveşte pe mine: era 
pregătit să mă acuze de uciderea tatălui său, bazându-se pe un 
fapt despre care, după cum spunea el, aflase abia cu o zi înainte, 
dar care, în realitate, îi era cunoscut de multă vreme. Nimeni nu s- 
ar fi putut gândi că el fusese acela care atentase la viața mea, cu 
atât mai mult cu cât, până în momentul acela, pretindea că este 
un bun prieten de-al meu, oferindu-mi chiar de soție pe sora sa... 


1 Pugillares: tăblițe de ceară pe care se scria cu un condei ascuţit. 

— Apropo, Valeria pare să fi devenit ceva mai puţin severă în 
ultima vreme, ajungând chiar să cocheteze cu cine se nimereşte... 
mă rog, amatori se găsesc peste tot, mai ales acum când şi-a 
recăpătat zestrea pe care tu ai salvat-o de ipoteci. A fost un gest 
mărinimos din partea ta! 

— Îi datoram aceasta, spuse patricianul, dar nu mai dădu alte 
amănunte. Dar în ce mă priveşte, nu sunt absolut sigur că vreau 
să fiu consul! 

— Ce te costă să fii de acord? O lună în care nu vei avea decât 
nişte îndatoriri mondene şi apoi vei fi ridicat la rangul consulilor şi 
vei rămâne astfel toată viața. Şi ia gândeşte-te la clipa în care te 
vei prezenta în Forum, cu toată pompa unui asemenea eveniment: 
cele mai încântătoare matroane ale Urbei se vor bate între ele ca 
să-ți intre în grații... încercă să-l ispitească Pomponia. 

— A sosit o scrisoare, domine, anunță Castor în clipa aceea, 
dându-i stăpânului său un sul de papirus sigilat. 

— Văduva Corellia, impresionată de scrisoarea ta de scuze, 
întreabă dacă nu eşti dispus s-o vizitezi cândva acasă, dat fiind că 
doliul strict o va împiedica să apară în public... îi explică 
secretarul, înainte ca Aurelius să rupă sigiliul. 

— Corellia ai spus? ciuli urechea Pomponia, satisfăcută că are 
ocazia să discute şi despre frumoasa văduvă. Uite că Domitilla 
avusese dreptate! Castor merita din plin veşmintele acelea 
orientale atât de frumoase pe care ea i le oferise în schimbul unei 
dovezi despre toată povestea aceea de amor; într-adevăr, secretarul 
reuşise să-i dea scrisoarea aceea compromițătoare chiar în fața ei: 
o să aibă multe de sporovăit cu Domitilla în seara aceea... 

— Trebuie să fie o greşeală, Castor: eu nu am trimis niciodată 
vreo scrisoare de scuze văduvei lui Metronius! protestă Aurelius, 
luându-l deoparte pe secretar ca să nu-l audă şi prea bine 
informata sa prietenă. 

— Cum să nu, stăpâne? Îmi amintesc chiar cuvintele: Cine te 
va aduce la mine acum, când Metronius este mort? Aş vrea să mă 
afund în tenebrele Hadesului ca să-l readuc la viaţă!”. 

— Eşti de-a dreptul nebun! se revoltă patricianul. Eu n-aş 
scrie niciodată o asemenea tâmpenie! 

— Tocmai de aceea am scris-o eu, semnând în locul tău: de 
mult bănuiam că femeia asta acționa mai mult din propria dorință 
decât la îndemnul soțului ei; desigur, mă feream să recunosc aşa 
ceva ca să nu-ți dau satisfacție. Oricum, tâmpită sau nu, 

scrisoarea şi-a făcut efectul şi acum văduva te aşteaptă cu 
nerăbdare, făcu secretarul cu un zâmbet larg. 

— Ei, Aurelius, te-ai hotărât? veni lângă ei Pomponia. Fii 
atent, dacă nu mă laşi pe mine să organizez petrecerea noului 
consul, să ştii că nu mai vorbesc cu tine toată viața mea! 

— Bine, bine, sunt de acord! capitulă în cele din urmă 
senatorul începând deja să facă planuri: înainte de toate trebuia să 
comunice Senatului, printr-un mesaj purtând sigiliul său 
personal, că accepta înalta onoare; imediat după aceea, avea să se 
ocupe de eliberarea unei camere în care să aibă loc fasciile 
lictorilori... 


— Puneţi-le acolo, lângă altarul zeilor familiei! spunea 
intendentul aflat lângă impluvium?, către câţiva oameni care 
aduceau lespezile de marmură destinate să poarte însemnele 
noului rang al stăpânului. Şi mai repejor că acum trebuie să 
sosească şi ceilalți cu fasciile! 

— Măi da grele mai sunt! se plânse Samson unui hamal uriaş. 
Cine ştie cât primeşti pentru munca asta... 

— M-am oferit s-o fac fără nici un ban: noul consul o să ne dea 
înapoi casele! îi explică namila. 

— Animalul! exclamă Aurelius, recunoscându-l pe cel care era 
şeful amărâților de peste Tibru 

— Ei poftim, uite pe cine văd! răspunse fierarul. Apoi, cuprins 
de o bănuială, aruncă o privire rapidă în jur, trecând cu privirea 
de la splendidul Larariu cu coloane din marmură care adăpostea 
altarul zeilor ocrotitori ai familiei, de la tunica de purpură brodată 
a senatorului la inelul cu rubin pe care-l purta pe degetul arătător. 

— Să nu-mi spui că toate chestiile astea sunt ale tale! exclamă 
fierarul, fără să se lase câtuşi de puțin intimidat. Consulul Romei 
este unul de-ai noştri, cine ar fi crezut una ca asta? 

— Nu mai faci pe banditul, Animalule? întrebă patricianul. 

— Nu, nobile consul: când mă aflu printre tâlhari, îmi vine şi 
mie să fur; dar dacă stăpânirea este cinstită, mă port şi eu ca un 
cetățean cumsecade! Şi, apropo: Ave, Publius Aurelius! salută el 
cu brațul drept zvâcnind în sus, iar cu mâna stângă pipăindu-şi 


1 Fasci littori: mănunchi de nuiele având fixată la capăt o secure. 
Simbolizau puterea consulilor de a da pedepse cu biciuirea sau 
decapitarea. 

2 Impluvium: bazin pătrat în pardoseala atriumului, în care se aduna 
apa de ploaie scursă prin compluvium (vezi). 

semnul secret al borfaşilor, atârnat la piept. Patricianul zâmbi şi, 
spre marea fericire a fierarului, răspunse la fel. 

— Dar cum se face că însemnele astea au şi sosit, deşi eu încă 
nu am anunțat Senatului decizia mea...? Castor! strigă senatorul, 
intrigat, după ce se încheie complicatul schimb de amabilități cu 
Animalul. 

— Da, stăpâne! se grăbi să apară secretarul. 

— Nu cumva mi-ai şterpelit din nou inelul ca să scrii Curiei? îl 
întrebă Aurelius pe un ton aspru. 

— Nici n-am avut nevoie, stăpâne: Paris a deschis cu cheia lui 
arca în care păstrezi cel de-al doilea sigiliu, în timp ce kyria 
Pomponia încălzea ceara! 

— Mă nenorociţilor! tună senatorul, furios, şi din nou ar fi 
anunțat o pedeapsă cruntă pentru Castor dacă tocmai în clipa 
aceea din vestibul nu s-ar fi auzit strigătele de bucurie ale 
cetățenilor care aduceau simbolurile celei mai înalte magistraturi 
din Roma. Printre lecticile colorate, era şi o elegantă litieră cu 
perdeluțele trase şi din spatele lor se putea întrezări profilul unei 
văduve care nu arăta deloc nefericită. 

„Sub consulatul lui Tiberius Claudius Drusus Nero şi Publius 
Aurelius Statius... N-o să sune prea rău în cărțile de istorie”, se 
gândi senatorul şi-şi trecu degetele prin păr, cu un gest plin de 
orgoliu, după care se grăbi să răspundă uralelor mulțimii adunate 
în fața casei. 

APENDICE 


ÎN UMBRA IMPERIULUI 


OBICEIURI, MORAVURI ŞI CURIOZITĂȚI ALE ROMEI DIN 
VREMEA LUI PUBLIUS AURELIUS STATIUS 


Sumar: 


Incendii şi pompieri în Urbea antică 

INCENDII ȘI POMPIERI ÎN URBEA ANTICĂ 


Construită din materiale foarte inflamabile, Roma imperială 
era extrem de vulnerabilă la incendii. Ca factori de risc, la torțele 
cu răşină cu care era luminat oraşul noaptea, se adăugau focurile 
în aer liber şi plitele care ardeau pe trotuare (încălcând edictele 
imperiale) pentru a răspunde unor nevoi ale celor - în număr 
foarte mare - care nu aveau vetre în case. 

Marile insulae, locuinţe comune foarte mari, cu patru sau cinci 
etaje, se înălțau lipite una de alta, în tot felul de structuri din lemn 
- scări, balcoane, schele, terase - şi tot din lemn erau şi fragilii 
pereţi care despărțeau camerele şi apartamentele. În plus, în 
cartierele populare, străzile şi ulițele - înțesate permanent de 
umbrare, cărucioare şi tarabe -— erau atât de înguste, încât carul 
pompierilor nu reuşea să ajungă în timp util la locul incendiilor. 

Augustus, conştient de pericolele care decurgeau dintr-o 
asemenea situație, s-a străduit să prevină dezastrele, înființând un 
corp special de pază: aşa-numiţii vigiles nocturni. Înainte de 
aceasta, persoanele private erau cele care angajau pompieri, ca 
multimiliardarul Crassus, omul cel mai bogat din Roma, care îi 
trimitea să stingă incendiile doar după ce cumpăra la preț de 
nimic clădirea în flăcări, sub amenințarea că o lasă pradă focului 
dacă proprietarii refuzau să încheie o asemenea afacere veroasă. 

Augustus a organizat un corp de gardieni publici cu un efectiv 
de peste şapte mii de oameni, împărțiți în şapte coortes, fiecare 
dispunând de o cazarmă (statio) şi o secţie de cartier 
(excubitorium). Mai mult, a încredințat acestor vigiles şi misiuni de 
poliție, cum ar fi aceea de a păzi închisorile şi de a-i apăra pe 
locuitori de atacurile din ce în ce mai frecvente ale delincvențţilor 
nocturni. 

Ce instrumente aveau la dispoziție aceşti pompieri ai 
antichității care, asemenea celor din zilele noastre, deschideau 
drum pentru carul lor sunând dintr-un clopot mare? 

Înainte de toate, erau pompele de apă (siphones), maşinării 
destul de sofisticate, capabile să scoată apa dintr-o fântână şi s-o 
ridice la înălțimea dorită. Cunoaştem destul de bine modul lor de 
funcționare, pentru că ne-a fost expus de Vitruvius căruia îi 
datorăm, de altfel, descrierea minuțioasă a unei asemenea 
maşinării, proiectată de Ctesibios cu trei secole înainte de Hristos. 

Una dintre aceste pompe poate fi văzută astăzi la Roma, în 
Antiquarium de pe colina Coelium, împreună cu modelul care 
explică modul ei de utilizare: maşina trebuia să fie cufundată în 
apă - în general, cea dintr-un bazin special sau dintr-o fântână 
publică -— şi consta dintr-un ax care trebuia să împingă, mişcându- 
se înainte şi înapoi, două pistoane care puteau să deschidă sau să 
închidă o supapă. Acţionată de patru sau cinci vigiles siphonarii, 
pompa dădea un jet destul de înalt cu care puteau fi atacate 
flăcările. 

În afară de siphonarii, corpul de vigiles mai cuprindea aquarii 
(care supravegheau sursele de apă) şi emitularii (însărcinați, poate, 
cu salvarea victimelor); alți gardieni manevrau securi, toporişti, 
cosoare, fierăstraie şi târnăcoape pentru a dărâma clădirile 
învecinate; sau aveau saci de nisip, găleți cu urină sau cu oțet şi 
pături ude (centones) folosite pentru a împiedica răspândirea 
focului. 

Despre diferitele cazărmi existente în epoca imperială, 
cunoaştem cu certitudine doar locul în care se afla un 
excubitorium al cohortei a şaptea, în cartierul de dincolo de Tibru 
(într-o clădire în care au fost descoperite câteva desene legate de 
munca pompierilor), şi cea a unei statio a cohortei a cincea de 
lângă biserica Santa Maria in Domnica. Amplasarea celorlalte 
cohorte este încă obiect de studiu, dar nu lipsesc ipotezele 
verosimile. Un exemplu foarte bun de cazarmă a unor vigiles se 
găseşte, însă, în săpăturile arheologice de la Ostia, unde a fost 
descoperit un corp de gardă din perioada claudiană sau, mai 
probabil, din cea domițiană. 

Cu toate acestea, nu întotdeauna această organizare publică 
de invidiat reuşea să împiedice incendii catastrofale, cum a fost cel 
din anul 64 după Hristos, atribuit lui Nero. De fapt, în timp ce nu 
există nici o dovadă că împăratul ar fi pus foc oraşului, este sigur, 
în schimb, că el a fost preocupat de reconstruirea lui conform unui 
plan mai modern şi mai rațional, prevăzând străzi cu o lărgime mai 
mare, spaţii deschise şi suprafețe de siguranţă între o clădire şi 
alta. 

DANILA COMASTRI MONTANARI - Profil biografic al 
autoarei 


Danila Comastri Montanari, creatoarea lui Publius Aurelius 
Statius, s-a născut la Bologna în 1948. Părăseşte şcoala mai 
devreme pentru a intra la universitate şi a trăi acolo cea mai 
importantă perioadă a vieții sale. 

Şi-a luat licența în Pedagogie şi în Ştiinţe politice, apoi, timp 
de douăzeci de ani, a predat şi a călătorit în toate cele patru colțuri 
ale lumii. În 1990 a scris primul său roman, Mors tua, şi de atunci 
s-a dedicat pe deplin prozei, în special unui gen, acela al 
romanului polițist istoric, care îi permitea să îmbine principalele 
domenii care o interesau: studiul trecutului (în special civilizațiile 
antice) şi preferința pentru intrigile mystery. 

Fumătoare înrăită, apreciază băuturile alcoolice, refuză să ţină 
vreo dietă, frecventează stațiuni termale şi săpături arheologice, 
citeşte romane polițiste, studii de istorie, clasicii latini, greci şi 
chinezi. Este o fanatică utilizatoare a Internetului, unde are câteva 
situri web. Trăieşte într-o casă mare din centrul oraşului Bologna, 
împreună cu soțul, fiica, două pisici, un papagal, două sute de 
plante, zece mii de cărți şi cinci computere. 

În curând un nou volum din seria 
MISTERE ÎN ROMA ANTICĂ. PUBLIUS AURELIUS 
IN CORPORE SANO 


Anul 47 d. Hr. O nenorocire, o întâmplare funestă se abate 
asupra comunității evreieşti din Urbe: tânăra Dinah, fiica 
negustorului Mordechai, îşi pierde viaţa, avortând un fiu ilegitim, 
fructul dragostei sale cu un goy, un păgân. Lovit în sentimente şi 
onoare, Mordechai i se adresează lui Publius Aurelius, pentru ca 
individul să fie găsit responsabil şi pedepsit pentru moartea lui 
Dinah. Publius acceptă cazul, a cărei rezolvare o vede foarte clar. 
Ce s-a întâmplat în realitate cu nefericita evreică? Cine este goy-ul 
care a lăsat-o însărcinată? Este vorba oare de o crimă? 

Din seria 


MISTERE ÎN ROMA ANTICĂ. 
PUBLIUS AURELIUS 


au mai apărut: 


CAVE CANEM 


În Roma primului secol de după Hristos, senatorul Publius 
Aurelius Statius dovedeşte o mare curiozitate pentru enigme... 
Epicurean convins, el nu ezită să-şi pună intuiţia în slujba 
prietenilor, pentru a descifra crime, acte de răzbunare şi 
comploturi. Secondat de Castor, sclavul său, în aceeaşi măsură 
grosolan şi insolent, şi de excentrica Pomponia, el îşi poartă toga 
cea albă în intimitatea unei pax romana nu chiar atât de 
netulburate. Plecat pentru câteva zile în vacanţă, la un prieten 
piscicultor, Publius Aurelius ajunge într-o casă aflată în doliu: 
corpul neînsuflețit al fiului cel mare a fost pescuit din bazinul cu 
morene. În mijlocul familiei răvăşite şi decepţionate, Aurelius 
presimte crima şi parfumul său de răzbunare. 


MORITURI TE SALUTANT 


Roma, anul 45 d.Hr. Un eveniment dramatic zguduie jocurile 
de gladiatori. În cursul unei lupte, steaua arenei Chelidon se 
prăbuşeşte la pământ, victimă a unei morți inexplicabile, 
Împăratul Claudius, vechiul prieten al lui Publius Aurelius Statius, 
îl cheamă pe senator şi îi încredințează misiunea de a cerceta 
circumstanțele morţii gladiatorului. Începe astfel o anchetă de 
mare risc, în timpul căreia abilitatea de detectiv a lui Publius 
Aurelius este pusă la grea încercare. 


PARCE SEPULTO 


Roma, toamna anului 45, după Hristos. Invitat de onoare la 
nunta Lucillei cu Octavius, fiii adoptivi ai oratorului Arrianus, 

senatorul Publius Aurelius descoperă cadavrul miresei într-o cadă 
cu nămol folosit în cosmetică. La prima vedere, se pare că fetei i se 
făcuse rău. Totuşi, dacă lucrurile stăteau astfel, ce însemna acel 
deget al Lucillei îndreptat undeva, în sus, ca pentru a arăta înspre 
ceva sau cineva? După aceea, când morţile misterioase încep să se 
înmulțească... 


CUI PRODEST? 


Roma, iarna anului 46 d.Hr. Un asasin nemilos omoară pe 
rând sclavii din domus a lui Publius Aurelius. Singurele indicii pe 
care patricianul reuşeşte să le găsească sunt o urmă însângerată 
şi o piesă de latrunculi, vechiul şah roman. Într-adevăr, prea puţin 
pentru a descoperi un indiciu, o pistă, un vinovat. Aurelius, însă, 
nu are de ales: trebuie să joace totul pe o carte şi să-l demaşte pe 
ucigaş. Chiar şi cu prețul vieții sale... 

nG 
MISTERE 


ÎN ROMA ANTICĂ 


PUI S AURI Esa iB 


„Aurelius se cutremură. Îl aştepta un proces pentru crimă, 
fără a-l mai pune la socoteală pe asasinul care atentase 
deja la viaţa lui...” 


În decorul lumii romane a secolului I d. Hr., reconstituit cu 
rigoarea istoricului şi cu inefabilul pitoresc al artistului, 
inteligentul, cultivatul şi bogatul senator Publius Aurelius 
Statius este pus să dezlege misterele unor crime terifiante. 


„Cultă, ironică, sofisticată şi în acelaşi timp populară, 
Danila Comastri Montanari a creat prin seria Mistere în 
Roma antică. Publius Aurelius un tip strălucit de roman de 
aventuri.” Famiglia Cristiana 


„ Publius Aurelius Statius, un detectiv în togă care nu are 
de ce să-l invidieze pe Sherlock Holmes.” L'Espresso 


Din seria Mistere în Roma antică. Publius Aurelius 
au apărut: Cave canem; Morituri te salutant; 
Parce sepulto; Cui prodest? 


Va apărea: 
In corpore sano 

